L-Oppożizzjoni ħabbret inizjattiva u proposta oħra li qed tressaq fil-Parlament b’abbozz ta’ liġi dwar il-wirt komuni li jemenda l-Kodiċi Ċivili fir-rigward tad-Demanju Pubbliku.

L-iskop hu li jkun hemm liġi li tirregola l-klassifikazzjoni ta’ proprjetà tal-Gvern, u li tiddistingwi bejn proprjetà pubblika li fuqha jista’ jsir kuntratt, u proprjetà jew sit jew affarijiet mobbli meqjusa li huma fid-demanju pubbliku li fuqhom ma jkunx jista’ jsir kuntratt.

Din l-inizjattiva oħra tal-Partit Nazzjonalista favur il-wirt naturali, kulturali u storiku ta’ pajjiżna, tħabbret mix-Shadow Ministers Jason Azzopardi u Marthese Portelli, u d-Deputat Nazzjonalista Ryan Callus, f’konferenza tal-aħbarijiet fid-Dar Ċentrali tal-Partit Nazzjonalista.

L-abbozz ta’ liġi kien ippreżentat lill-Ispeaker Anġlu Farrugia f’mozzjoni privata fil-bini l-ġdid tal-Parlament, fid-Daħla tal-Belt.

Bis-saħħa ta’ din il-proposta tal-Oppożizzjoni, Gvern jimponi fuqu nnifsu limitazzjonijiet u restrizzjonijiet fuq l-użu tal-art jew affarijiet mobbli oħra għar-raġuni li tkun ta’ wirt jew valur storiku u kulturali jew ta’ valur naturali bħalma hu l-baħar, il-kampanja, il-widien, il-kosta u l-irdumijiet, is-swar u siti u oġġetti oħrajn ta’ importanza bħalma huma pitturi u oġġetti ta’ patrimonju nazzjonali.

Abbozz ta’ liġi li qed jipproponi definizzjoni tal-kosta f’parametru sa 15-il metru. Id-demanju pubbliku jimxi wkoll id f’id mal-aċċess għall-pubbliku.

Għaqdiet mhux governattivi u membri tal-pubbliku jistgħu jagħmlu talba lill-Ministru biex art jew sit jew affarijiet oħrajn ta’ valur storiku u ta’ wirt komuni, ikunu dikjarati b'liġi bħala demanju pubbliku.

F’każ li jkun hemm talba għal diklassifikazzjoni minn demanju pubbliku għal proprjetà pubblika, il-proprjetà xorta ġġorr l-obbligu li ma tistax tinqered jew issirilha ħsara. Il-proprjetà, iżda, tkun tista’ tiġi trasferita lil terzi persuni, u suġġetta għal kuntratt.

L-Oppożizzjoni qed issostni li dan hu abbozz ta’ liġi wkoll li jirrifletti l-governanza tajba, u li jagħti relevanza ekonomika u soċjali f’dak li hu valur ambjentali u naturali, storiku u kulturali.

Appellat lill-għaqdiet mhux governattivi biex iressqu l-fehmiet tagħhom u s-suġġerimenti tagħhom dwar dak li għandu jingħata t-titlu importanti bis-saħħa ta' liġi, bħala demanju pubbliku.

L-Oppożizzjoni appellat lill-Gvern għal kunsens fuq il-prinċipji ta’ dan l-abbozz ta’ liġi.

Abbozz ta’ liġi li jorbot lill-Partit Nazzjonalista fil-gvern kemm-il darba dan il-gvern jibqa’ ma jressaqx u ma japprovax dan l-abbozz.

Wara li dan l-istazzjon żvela li l-Pulizija mhux se jibqgħu jagħtu servizz ta’ sigurtà fl-uffiċċji distrettwali tad-Dipartiment tas-Sigurtà Soċjali biex ingħata kuntratt lil kumpanija privata propjetà ta’ wieħed tal-qalba, il-Gvern jidher li għamel *u-turn* u l-pulizija kienu msejjħa biex minn għada, ikomplu jagħtu dan is-servizz.

Dan seħħ permezz ta’ ittra li ntbagħtet lid-distretti tal-pulizija mid-Dipartiment tas-Sigurtà Soċjali li fiha ntalbu biex ikomplu jipprovdu servizz tas-sigurtà fl-uffiċċji ta’ Ħaż-Żebbuġ, Ħal Qormi, il-Fgura, Ħaż-Żabbar, Paola, iż-Żejtun, Tas-Sliema, l-Imsida, il-Ħamrun, il-Marsa u Birkirkara sakemm jinħareġ avviż ieħor.

Jumejn ilu dan l-istazzjon żvela li min-nhar it-Tnejn li ġej, is-sigurtà fl-uffiċċji distrettwali tad-Dipartiment tas-Sigurtà Soċjali mhux se tibqa’ provduta mill-pulizija iżda minn kumpanija privata li l-propjetarju tagħha hu magħruf sew u qrib ħafna tal-Partit Laburista.

Il-kumpanija hija Kerber Securities li l-propjetarju tagħha hu Ronnie Axisa – persuna magħrufa sew fil-kamp Laburista u li hija qrib ħafna tal-Partit Laburista.

Għal snin twal il-pulizija offrew dan ix-xogħol f’24 uffiċċju distrettwali b’mod professjonali – xogħol li kien iwassal biex il-membri tal-korp jitħallsu xi ħaġa ‘extra’. Imma issa dan se jieqaf b’mod immedjat f’dik li kollox jindika li hija mossa biex ikun aġevolat xi ħadd ieħor meqjus bħala tal-qalba.

Sorsi li tkellmu ma’ dan l-istazzjon sostnew li dan ifisser daqqa ta’ ħarta kbira lill-membri tal-korp li kienu jtejbu l-paga tagħhom billi kienu jagħmlu dawn is-sigħat żejda għassa ma’ dawn l-uffiċċji li wħud minnhom huma magħrufin għas-sitwazzjoni, xi kultant ta’ tensjoni, li tinqala’ minn żmien għal żmien minħabba n-natura tagħhom. Fil-fatt, mhux darba u tnejn li f’każi bħal dawn kien ikollhom jintervjenu l-pulizija biex jikkontrollaw is-sitwazzjoni.

Ronnie Axisa kien l-aġent tal-Partit Laburista li ġie skortat ’il barra miċ-Ċentru tal-Għadd tal-Voti mill-pulizija wara l-ġlieda li nqalgħet dakinhar tal-għadd tal-voti tal-elezzjonijiet lokali.

Axisa saħanistra kellu jiġi skortat ’il barra mis-sala tal-għadd tal-voti fejn anke deher fuq l-istazzjonijiet tat-televiżjoni jibqa’ jirreżisti lill-pulizija.

Issa jidher li din id-deċiżjoni ġiet revokata hekk kif il-pulizija ingħataw struzzjonijiet biex ikomplu jipprovdu servizz ta’ sigurtà.

Quddiem il-Maġistrat Neville Camilleri fil-Qorti ta' Għawdex bdiet tinstema' l-kumpilazzjoni fil-każ ta' Anthony Debono, ir-raġel tal-eks-Ministru għal Għawdex Giovanna Debono li hu akkużat b'misapproprijazzjoni, frodi u falsifikazzjoni għad-dannu tal-Gvern fis-sena 2013 u qabel.

Il-Prosekuzzjoni f'dan il-każ qed titmexxa mill-Ispetturi Ian Abdilla u Rennie Stivala, filwaqt li d-Difiża hi fdata f'idejn l-Avukat Joseph Giglio.

L-Ispettur Abdilla beda jagħti x-xhieda tiegħu u qal li kollox kien beda meta John Borg, is-Segretarju Permanenti fil-Ministeru għal Għawdex, talab lill-Kummissarju tal-Pulizija biex jinvestiga rapporti dwar affarijiet ħżiena li kienu saru fil-Ministeru għal Għawdex u li kienu jirrigwardaw lil Anthony Debono, ir-raġel tal-eks-Ministru Giovanna Debono meta hu kien imexxi t-taqsima tal-Construction and Maintenance Unit (CMU) fis-sena 2013 u qabel.

Hu kompla li l-allegazzjonijiet bdew jiċċirkolaw wara rapport li deher f'sezzjoni tal-*media* u li kienu jindikaw irregolaritajiet minn Anthony Debono meta hu kien imexxi t-taqsima tas-CMU. L-allegazzjonijiet kienu jindikaw skema magħmula minn Anthony Debono biex isiru xogħlijiet fil-privat jew għal nies privati u mbagħad min jagħmel ix-xogħol jitħallas mill-baġit tal-Ministeru għal Għawdex.

Prinċipalment dawn ix-xogħlijiet kienu jirrigwardaw għoti ta' siment u konkos, xogħlijiet ta' kostruzzjoni, xogħlijiet fil-privat u xogħlijiet marbuta ma' toroq.

L-Ispettur Ian Abdilla kompla li l-investigazzjonijiet tal-pulizija bdew nhar it-8 ta' Marzu 2015 meta kien deċiż li sakemm il-pulizija jkollha l-fatti kollha f'idha, allura kien għaqli li tmur Għawdex u jkunu ssiġillati l-postijiet kollha li fihom seta' kien hemm xi dokumenti li setgħu jgħinu fl-istħarriġ.

Hu żied li mill-istħarriġ tal-pulizija kien hemm ċertu Joseph Cauchi magħruf bħala 'Sansun' li kien qed jgħid li kien għamel numru ta' xogħlijiet imqabbda lilu minn Anthony Debono u li għalihom kien għadu ma tħallasx u li l-ammont akkumulattiv li kellu jieħu b'kollox kien ta' madwar 50,000 ewro.

Jidher li f'Settembru jew Ottubru tal-2014 Joseph Cauchi kien avviċina lil Joseph Portelli bit-tir li jitħallas iżda dan urih li kien ikun aħjar għalih li jmur ikellem lil Anthony Debono għax kien hu li kien qabbdu biex jagħmel ix-xogħol li wara kollox kien għamel.

Kirstin Mifsud, kaċċatur ta' 25 sena minn Bormla, intbagħat sena ħabs u weħel multa ta' 5000 ewro mill-Maġistrat Francesco Depasquale wara li tressaq il-Qorti llum waranofsinhar akkużat li kmieni t-Tnejn waranofsinhar spara lejn tajra protetta, bil-każ iwassal għall-għeluq prematur tal-istaġun tal-kaċċa fir-rebbiegħa. Barra minn hekk, kien ordnat li Mifsud, magħruf bħala "Il-Benghazi", tittiħidlu l-liċenzja.

Kienu żewġ kaċċaturi oħra li identifikaw lil Mifsud bħala l-kaċċatur li spara lejn is-seqer protett f'Ħaż-Żabbar. Kaċċatur minnhom qal lill-Qorti li l-akkużat qallu li kien għama meta ra s-seqer.

Il-Maġistrat Franco Depasquale qal li l-Qorti għandha obbligu li tibgħat messaġġ quddiem dawn il-każi aktar u aktar meta dan hu każ ta' sparar viċin skola. Il-Qorti qalet li ma kellha l-ebda dubju li kien l-akkużat li spara u laqat lit-tajra protetta. L-akkużat se jappella.

Il-21 t’April tal-1615 kien jum importanti mhux biss għall-Ordni ta’ San Ġwann f’Malta, imma wkoll għall-poplu Malti.

Dakinhar, il-proġett tal-akwadott tlesta u l-ilma tajjeb għax-xorb wasal mill-inħawi ta’ Ħad-Dingli u r-Rabat sal-Belt Valletta.

Il-proġett tal-akwadott inbeda fl-1612 mill-Gran Mastru Wignacourt, bix-xogħol fuqu fdat f’idejn l-Inġinier Taljan Bontadino Bontadini.

Biex ikun iċċelebrat l-400 anniversarju minn din il-ġurnata, fil-Belt Valletta saret kommemorazzjoni organizzata bħala parti mill-Catch the Drop Campaign.

Kollox beda mid-daħla tal-Belt, minn fejn il-Gran Mastru Wignacourt, akkumpanjat mill-gwardja tiegħu u xi tfal imxew tul Triq ir-Repubblika.

Mat-triq kien hemm numru ta’ tfal minn skejjel differenti b’tazez tal-ilma f’idejhom, ġest simboliku tal-wasla tal-ilma fil-Belt.

Il-mixja laħqet il-qofol tagħha fi Pjazza San Ġorġ li ntramat b’akwadott. Fil-pjazza ngħata salut mill-musketterija, qabel il-Gran Mastru spezjona l-Gwardja tal-Unur u l-bnadar tal-Ordni qabel sar it-tberik tagħhom.

Wara, it-tfal rappreżentanti ta’ kull raħal u belt f’Malta ppreżentaw l-ilma lill-Gran Mastru qabel ġie inawgurat l-akwadott u tbierek l-ilma.

Fi tmiem din iċ-ċerimonja bdiet ċelebrazzjoni bi żfin folkloristiku u kant.

Wara li fl-aħħar jiem ġie inawgurat il-proġett tal-Parlament il-ġdid fid-daħla tal-Belt Valletta – proġett b’viżjoni tal-Partit Nazzjonalista, il-Ġimgħa filgħaxija jmiss l-inawgurazzjoni ta’ proġett ieħor li beda taħt l-amministrazzjoni preċedenti. Dan huwa l-Proġett għar-Restawr u r-Riġerenazzjoni tal-Forti Sant Iermu.

Dan il-proġett b’investiment ta’ €15-il miljun b’fondi tal-Unjoni Ewropea kien jinkludi xogħlijiet ta’ restawr u infrastruttura ġenerali, żvilupp, disinjar u t-trasformazzjoni ta’ diversi binjiet f’mużewijiet fost xogħlijiet oħra. Il-proġett se jinkludi faċilitajiet għall-viżitaturi fosthom mużew tal-gwerra, parti mill-istorja tal-Belt Valletta u parti miftuħa li tkopri mixja mad-dawra tas-swar.

Il-Forti Sant Iermu għandu storja twila ta’ magna tal-gwerra li dejjem ġiet addattata u aġġornata tul iż-żminijiet. Fil-fatt il-binijiet li jeżistu fil-Forti saru f’diversi fażijiet bejn is-sena 1400 u l-1979. Il-post strateġiku tal-Forti li jiddefendi żewġ portijiet wassal biex kellu rwol kruċjali tul l-istorja l-aktar fl-Assedju l-Kbir u it-Tieni Gwerra Dinjiija. Il-Mużew tal-Gwerra mifrux f’diversi binjiet fil-forti jirrakonta l-istorja militari ta’ Malta minn żmien il-preistorja sal-lum.

Il-Ħamis u l-Ġimgħa tfal minn seba’ skejjel primarji żaru l-Forti Sant Iermu fejn ħadu sehem f’attivitajiet ta’ arti, mużika, u reċtar b’rabta ma’ Jum l-Ewropa ċċelebrat is-Sibt 9 ta’ Mejju. It-tfal kellhom ukoll l-okkażjoni jduru l-Forti u jitgħallmu dwar l-istorja tiegħu. Il-Ġimgħa filgħodu żar dawn l-attivitajiet, il-Kummissarju Ewropew Karmenu Vella.

"Inkomplu" hi t-tema magħżula mill-għaqda tal-istudenti SDM, hekk kif tnieda l-programm elettorali għas-sena li ġejja għall-Kunsill Studenti Universitarji, il-KSU.

Waqt it-tnedija fil-Kampus tal-Università, il-President tal-SDM Luke Muscat qal li l-SDM trid tkompli fuq il-ħidma li wettqet matul is-snin li għaddew. Qal li l-SDM se tkompli taħdem fuq il-kuntatt mal-istudenti biex l-għaqda tkun aktar relevanti għal kull student Universitarju.

Becky Micallef, li qed tikkontesta għall-kariga ta' President, fl-intervent tagħha elenkat uħud mill-ħafna proposti li l-SDM qed tippreżenta għall-istudenti. Fost id-29 proposta, wieħed jista' jsib bosta proposti li jolqtu lill-istudenti kollha.

Micallef qalet li, fost l-oħrajn, l-SDM se tħeġġeġ lill-Gvern jintroduċi sistema pubblika tal-kiri ta' roti, filwaqt li se tkompli taħdem fuq ir-riżultati tal-Wifi Audit biex ikun assigurat li kull student ikollu aċċess kontinwu għall-wifi. L-SDM fil-KSU se tkun qed tipprovdi rati irħas tal-lezzjonijiet tal-mutur biex titnaqqas il-konġestjoni tal-karozzi preżenti fuq il-kampus.

Il-kandidata tal-SDM għal President qalet li l-SDM fil-KSU se tkompli torganizza numru ta' sezzjonijiet ta' informazzjoni dwar il-fond imniedi biex jiżdied l-għarfien ta' opportunatijiet, filwaqt li se tkompli tinvesti b'mod dirett f'aktar minn €50,000 f'fondi.

Qalet li l-SDM fil-KSU se tikkollabora ma' għaqdiet studenteski interessati fil-"KSU Arts Festival" ħalli dan ikompli jikber.

Barra minn hekk, l-SDM fil-KSU se taħdem ukoll mal-istudenti interessati biex jiġu żviluppati numru ta' *charging station*s li jaħdmu b'enerġija ġġenerata mix-xemx.

Fil-programm elettorali tagħha, l-SDM qed twiegħed li fil-KSU tkompli fuq il-ħidma li diġà wettqet fi snin preċidenti ħalli jiġu sostnuti t-tim tal-futsal u dawk tal-għawm. Barra minn hekk, se taħdem ukoll mal-MUSC biex tinħoloq Akkademja Sportiva li tinkorpora fiha t-tim tal-futsal, tim ġdid tar-rugby u anke tim ġdid tal-futbol tan-nisa.

Mario Calleja, is-Sindku ta’ Marsaskala, stqarr bl-aktar mod ċar li huwa favur il-pjan li tinbena Università fiż-Żonqor f’art li hija barra z-zona tal-iżvilupp.

F’kummenti li għadda lil dan l-istazzjon Calleja sostna li hu jara dan il-proġett bħala wieħed produttiv.

Is-Sindku Laburista kompla jgħid li s’issa ma jeżistu l-ebda pjanti tal-proġett. Hemm biss indikata l-*footprint* tal-Università fejn se ssir, u li tibda minn wara l-pixxina lejn iż-Żonqor, bi żvilupp imtarraġġ. Is-Sindku insista li diment illi dan il-bini ma jkunx *eyesore* għar-residenti hu ma jara xejn ħażin fil-proġett tal-Gvern.

Dwar dan il-bini kien hemm ukoll kritika għall-fatt li ma saritx konsultazzjoni. “Jien kont infurmat b’dawn il-pjani ġimgħa ilu”, sostna Mario Calleja. “Iżda ftit wara mill-Uffiċċju tal-Prim Ministru qaluli li aħjar ‘titkellmu magħna’ qabel issejjaħ laqgħa b’urġenza għall-Kunsill”.

Dan l-istazzjon ħa wkoll il-kummenti ta’ Charlot Cassar, kunsillier f’Marsaskala u membru f’isem l-Oppożizzjoni fil-Kunsill Konsultattiv tal-Gvern għan-Naħa t’Isfel ta’ Malta.

Intant, dwar dan l-iżvilupp u oħrajn li hemm pjanati li jsiru f’ODZ, jidher li sa fl-aħħar hemm min lest isemma’ leħnu. Dan għaliex il-Moviment Graffiti qed jorganizza laqgħa nhar l-Erbgħa li ġej sabiex jiġu kunsidrati azzjonijiet konkreti li jistgħu jittieħdu biex jitwaqqaf żvilupp f’ODZ.

Matul l-ewwel kwart ta' din is-sena kien hemm żewġ inċidenti tat-traffiku fatali. Dan ħareġ minn statistika tal-NSO , l-Uffiċċju Nazzjonali tal-Istatistika.

Jirriżulta li fl-ewwel kwart tas-sena seħħew 3,572 inċident tat-traffiku żieda ta' 10.1% fuq l-istess xhur tas-sena l-oħra. L-akbar ammont ta' inċidenti ġew reġistrati f'B'Kara, il-Gżira, il-Ħamrun, l-Imsida, Pembroke, Tal-Pietà f'Ħal Qormi, San Ġiljan, San Ġwann, Santa Venera, Tas-Sliema, is-Swieqi u Ta' Xbiex.

L-akbar ammont ta' inċidenti seħħew il-ġimgħa b'total ta' 564 inċident. L-ogħla rata ta' inċidenti ġraw f'B'Kara b'283 każ, imbagħad fil-Marsa u f'Ħal Qormi, b'208 u b'174 inċident rispettivament.

Mill-istatistika tal-NSO ħareġ ukoll li mit-3,572 inċident, 33 persuna li kienu passiġġiera f'vettura jew inkella li kienu għaddejjin fit-triq sofrew feriti serji kawża ta' inċident tat-traffiku. 120 sofrew ġrieħi ħfief u għall-passiġġier u persuna li fil-ħin tal-inċident kien fit-triq, tilfu ħajjithom.​

L-intervent kirurġiku biex sar trapjant lil Miguel Bugeja mar tajjeb ħafna.

Stqarret dan Marisabelle Bugeja, omm Miguel f’kummenti lil dan l-istazzjon fejn spjegat li l-professuri li operaw lil Miguel huma sodisfatti, u t-tifel qed jirkupra mill-intervent.

Kompliet li issa jridu jgħaddu bejn għaxra u ħmistax-il ġurnata biex il-*bonemarrow* tibda taħdem u tipproduċi ċ-ċelloli li għandu bżonn.

Fortunatament Miguel rabba ftit enerġija wara dan l-intervent, b’ommu tispjega li minkejja li qed jorqod ħafna, xi ħaġa normali wara intervent bħal dan, xorta waħda qed iqum u jilgħab xi ftit.

L-istorja diffiċli għal Miguel bdiet meta kellu sentejn u għaxar xhur. Kellu tebgħa f’dahru, telagħlu d-deni u kien muġugħ ħafna. Mit-testijiet li sarulu rriżulta li t-tifel kellu *leukemia*.

Beda t-trattament imma sfortunatament għat-tielet darba reġgħet ħarġitlu l-*leukemia*, din id-darba b’ċelloli fir-ras, li allura kien hemm bżonn li jsir trapjant tal-*bonemarrow*.

Sfortunatament, minkejja li hemm miljuni ta’ donaturi, kienet diffiċli biex jinstab donatur li jaqbel ma’ Miguel. Meta nstab persuna, mill-aħħar testijiet irriżulta li ma kienx daqshekk kompatibbli u għalhekk tawh kurdun ta’ tarbija mill-Istati Uniti.

Min-naħa tagħha omm Miguel irringrazzjat lill-mijiet kbar li talbu għal Miguel, kif ukoll dawk kollha li b’xi mod jew ieħor imxew xi ftit minn din il-mixja mal-familja Bugeja.

Fl-aħħar sigħat, mindu Puttinu Cares appellaw għat-talb għal Miguel, din l-istorja saħansitra laħqet livell internazzjonali, b’ħafna nies minn pajjiżi differenti jibagħtu messaġġi ta’ kuraġġ fuq il-paġna ta’ Puttinu Cares fuq Facebook.

Il-Kunsill Studenti Universitarji (KSU) fi stqarrija qal li jqumu ħafna mistoqsijiet mill-aħbar tal-Gvern li se ssir Università fin-naħa ta’ isfel ta’ Malta. Il-KSU rrimarka dwar nuqqas ta’ konsultazzjoni fuq l-proġett ta’ Università ppjanata għan-naħa ta’ isfel ta’ Malta, bil-Kunsill u l-Università ta’ Malta ma jkunux konsultati fuq dan l-proġett.

Il-KSU esprima d-diżappunt tiegħu li ma sarx studju fuq kif Università oħra taffetwa lill-Università ta’ Malta filwaqt li l-isem ‘American University of Malta’ jista’ jwassal ukoll biex studenti barranin jaħsbu li din hija estensjoni tal-Univeristà ta’ Malta meta fil-fatt m’hemm l-ebda rabta bejn it-tnejn.

Il-KSU qal ukoll li jekk jingħata stipendju lill-istudenti barranin, dan mhux biss imur kontra r-regolamenti fuq l-għoti ta’ stipendji imma anke tinħoloq sitwazzjoni diskriminatorja. Il-KSU qal li minħabba li ma sarx ippjannar kif xieraq, jista’ jkun hemm ukoll sitwazzjoni fejn iż-żewġ Universitajiet jibdew jikkompetu għall-lecturers b’taqtigħa bejniethom fuq salarji u kundizzjonijiet tax-xogħol.

Filwaqt li rrikonoxxa li l-Gvern qed jippjana li jkompli jinvesti fl-istituzzjonijiet ta’ edukazzjoni terzjarja il-KSU tenna l-appell li jingħata iktar informazzjoni fuq dan l-proġett.