Irrifjutata talba ta’ sid ta’ karozza tal-linja ta’ €100,000 f’danni

Sid ta’ karozza tal-linja li fl-2007 kien talab lill- mekkanik madwar €100,000 f’danni minħabba li dam biex isewwilu l-vettura, tilef il-kawża wara li l-Maġistrat qalet li kienet għażla tiegħu li jmur isewwi l-karozza għand ħaddieħor minflok il-mekkanik awtorizzat. Carmel Farrugia fetaħ kawża kontra l-mekkanik Martin Chetcuti f’Ġunju tal-2007 biex jitlob kumpens ta’ €93,268, wara li dan għamel perjodu twil mingħajr il-vettura li biha kien jaqla’ l-għejxien tiegħu għaliex il-mekkanik dam biex sewwiha.

Madankollu meta Farrugia xtara l-karozza tal-linja tat-tip *King long* lura f’Ottubru tal-2003, kellu kundizzjoni li l-karozza setgħet tissewwa biss għand mekkaniks awtorizzati. Meta kellu ħsara fil-magna Farrugia ħa l-karozza għand mekkanik mhux awtorizzat li biddillu *part* ma’ waħda mmanifatturata hawn Malta. Iżda ftit jiem wara l-magna waqgħet minn postha bil-konsegwenza li l-vettura ġarrbet ħsara fil-*gearbox*. Minħabba li Farrugia kien għamel it-tiswijiet f’garaxx mhux awtorizzat il-garanzija ma baqgħetx valida, għaldaqstant dan saqsa lil Chetcuti biex isewwiha li qallu li l-*gearbox* trid tintbagħat barra għat-tiswija.

Farrugia ffirma ftehim dwar it-tiswija barra minn Malta, u qabel li jħallas depożitu ta’ €3,500 li baqa’ ma ħallas qatt. Għalhekk minkejja li l-*gearbox* intbagħtet barra qatt ma ġiet lura Malta. Il-karozza tal-linja baqgħet fil-garaxx ta’ Chetcuti għal sena sħiħa, sa ma fl-aħħar Farrugia ddeċieda li joħodha lura kif kienet, u ordnalha *gearbox* ġdida minn barra.

Farrugia qal li ried lil Chetcuti jħallsu tad-danni li kien jinkludi €49,000 f’telf ta’ pagi, €12,000 fi spejjeż biex jikri vettura oħra u sewwieqa oħra, €6,400 għal *gearbox* ġdida, u self mill-bank ta’ €23,000. Talab ukoll li Chetcuti jħallas €2,100 għal ċitazzjonijiet li Farrugia qala’ mingħand *Transport Malta* bejn Ottubru u Novembru tal-2007.

Il-Maġistrat Padovani Grima qalet li kieku Farrugia sewwa l-vettura għand mekkanik awtorizzat ma kienx jitlef il-garanzija u li kieku ħallas id-depożitu l-*gearbox* kienet tissewwa fi ftit ġranet. Għaldaqstant ma laqgħatx it-talba għall-kumpens.

Il-fniek u t-tiġieġ: min jikolhom u min irabbihom

Assoċjati l-aktar ma’ xi platt imħawwar u appetituż iżda għal oħrajn huma annimali li jrabbu b’tant għożża. Il-fniek u t-tiġieġ esebiti fil-ġonna ta’ Sant Anton qed joffru l-opportunità lill-pubbliku biex japprezza ‘l dawn il-ħlejjaq.

Il-President tal-*Malta Rabbit Club* Felix Farrugia qal li hawn mal-500 razza differenti ta’ fniek u min irabbihom bħala annimal domestiku jonfoq ħafna flus u jagħmel dan b’dedikazzjoni.

“Dawn huma *lovers* tal-*pets* irabbuhom *just* biex ikollhom bħala *pets*. Hawn *breeders* oħrajn li jrabbu għal-lat kummerċjali, Alla ħares jieqfu u ma jiklux iżjed il-fniek għax dan huwa wieħed mill-aktar laħam sustanzjuż,” qal Felix Farrugia.

*tvm.com.mt* tkellem ma numru ta’ nies dwar kif bdew irabbu l-fniek. Min qal li jara l-fenek affaxxinanti u beda jrabbi ftit ftit u llum għandu kważi 80 fenek, u min qal li t-trobbija tal-fniek bdiet mix-xiri ta’ wieħed bħala *pet* għat-tfal.

Il-President Marie-Louise Coleiro Preca wkoll ħadet pawsa mill-programm ta’ ħidma biex tammira l-wirja li tinkludi wkoll tiġieġ u ħamiem.

Il-wirja organizzata flimkien mill-*Malta Fancy Poultry & Pigeon Club* u l-*Malta Rabbit* *Club* se tibqa’ miftuħa sal-Ħadd.

Il-Ministru Zammit Lewis: €80 miljun fl-ekonomija tal-pajjiż mill-industrija tal-films

Il-bibien tal-Berġa ta’ Kastilja fetħu għall-pubbliku għal sensiela oħra ta’ laqgħat ta’ konsultazzjoni mal-membri tal-Kabinett.

Fl-ewwel laqgħa, sema’ dak li għandhom xi jgħidu n-nies il-Ministru għat-Turiżmu, Edward Zammit Lewis. Spikka intervent minn membru tal-pubbliku li ppropona aktar investiment fis-settur tal-lukandi ta’ sitt stilel. Din il-persuna qalet li dan is-settur għandu jiġi estiż f’żewġ postijiet, f’Għawdex u fil-Belt Valletta.

Semma l-idea ta’ *wine tourism* fejn qal li f’Għawdex nofs l-għelieqi  mhux qed jinħadmu u għalhekk il-Gvern għandu jidħol għal dan is-settur, anki mal-privat biex f’Għawdex, dawn l-għelieqi jinbidlu f’attrazzjoni turistika.

Intervent ieħor sar minn ħaddiem tal-Air Malta li staqsa x’qed isir fil-konkret u x’futur hemm fil-kumpanija, bil-Ministru Zammit Lewis iwieġeb li l-ħaddiem ma kellux tort f’dak li sar u l-isfidi messhom ilhom li ġew indirizzati.

Il-Ministru għat-Turiżmu Edward Zammit Lewis ħabbar li din is-sena l-ekonomija tal-pajjiż se tkun qed iddaħħal €80 miljun b’mod dirett mill-industrija tal-films. Dan wara li fl-2013 kien hemm dħul ta’ €5 miljun u fl-2014, €29 miljun. Qal ukoll li l-Gvern se jniedi proċess kompetittiv għall-aħjar użu tat-tankijiet tal-films tar-Rinella.

Il-Ministru Zammit Lewis semma l-isfida li għandha quddiemha l-Air Malta u qal li l-Gvern qed jieħu ċertu deċiżjonijiet, li forsi mhumiex popolari, imma huma għall-ġid tal-kumpanija.

Semma Dar il-Mediterran għall-Konferenzi li llum il-ġurnata qed tagħmel il-qligħ u l-Gvern qed jara kif dan il-post jista’ jsir aktar kummerċjali.

Il-Ministru qal ukoll li minbarra r-rekord ta’ passiġġieri li ġew Malta bl-ajru, grazzi għall-MIA li qed topera lejn 94 ajruport madwar l-Ewropa, dis-sena ukoll se jkollna rekord ta’ *cruise liners*. Huwa stmat li sal-aħħar tas-sena se jiġu pajjiżna mas-640,000 passiġġier bil-*cruise liners*.

Dwar l-Istitut tal-Istudji Turistiċi, l-ITS, il-Ministru Zammit Lewis qal li f’Għawdex hemm istitut *state of the art*, li hija skola-lukanda iżda la hemm studenti jgħixu fiha u wisq iktar għandha biżżejjed studenti jistudjaw. Qal li dan mhux aċċettabbli.

Patri Mark ma jistax ibierek ċrieket ta’ koppji *gay*

L-Arċisqof Charles J. Scicluna talab lil Patri Mark Montebello biex isegwi l-prassi u d-dixxiplina tal-Knisja fil-Ministeru tiegħu, speċjalment fiċ-ċelebrazzjonijiet ta’ riti sagri u fir-ritwali tal-Knisja.

Fi stqarrija, il-Kurja qalet li llum f’nofsinhar saret laqgħa kordjali bejn l-Arċisqof Scicluna, Patri Mark Montebello u l-Provinċjali tad-Dumnikani fejn l-Arċisqof ħeġġeġ lil Patri Mark biex ikompli bil-ħidma pastorali tiegħu ma’ persuni omosesswali, iżda talbu jkompli jsegwi l-prassi u d-dixxiplina tal-Knisja fil-ministeru tiegħu, speċjalment fiċ-ċelebrazzjoni ta’ riti sagri u fir-ritwali tal-Knisja.

Mistoqsi minn *tvm.com.mt* jekk Patri Mark jistax ikompli jbierek iċ-ċrieket ta’ koppji *gay*, kelliem għall-Kurja weġibna li skont il-prassi u d-dixxiplina tal-Knisja, ir-ritwali tat-tberik taċ-ċrieket tal-għerusija u tat-tieġ, u tal-wegħdiet tal-għerusija u l-kunsens għaż-żwieġ, huma riżervati biss għall- għerusija u żwiġijiet bejn raġel u mara.

Dan l-iżvilupp seħħ wara li lbieraħ ġie ppubblikat ritratt ta’ Patri Mark Montebello jbierek iċ-ċrieket f’ċerimonja ta’ għerusija bejn żewġt irġiel.

L-istqarrija temmet tgħid li Patri Mark irringrazzja lill-Arċisqof u lill-Vigarju Ġenerali għas-sapport tagħhom u qabel li fil-ministeru pastorali tiegħu ma’ persuni omosesswali hu jkompli jsegwi l-prassi u d-dixxiplina tal-Knisja.

Il-President: agħtu prijorità lill- anzjani li jaħdmu wara l-età tal-irtirar

Il-President Marie Louise Coleiro Preca appellat lit-*trade unions* Maltin biex jagħtu prijorità lill-fatt li anzjani, jew persuni li jkunu qabżu l-età tal-irtirar u jibqgħu jaħdmu, jistgħu jiġu sfruttati fuq il-post tax-xogħol. Il-President kienet qed tindirizza seminar tal-Forum Nazzjonali tat-*Trade Unions*.

Bit-tema r-rwol u l-ħidma tat-*trade* *unions* favur anzjanità attiva permezz ta’ negozjar kollettiv, is-seminar ġie organizzat mill-Forum Nazzjonali tat-*Trade Unions* li twaqqaf sena ilu mill-Presidenza. Il-President Marie Louise Coleiro Preca qalet li t-*trade unions* għadhom mhumiex jiffukaw biżżejjed fuq l-anzjanità attiva fuq il-post tax-xogħol. Sostniet li hemm bżonn ta’ bidla fil-qafas legali sabiex dawk il-persuni li jaqbżu l-età tal-irtirar u jibqgħu jaħdmu ma jiġux sfruttati fuq il-post tax-xogħol. Appellat lill-*unions* sabiex jindirizzaw u jagħtu prijorità lil din il-forma ta’ abbuż.

Il-President qalet li t-*trade unions* jistgħu jkunu katalisti biex ma jinħolqux problemi f’dawk li jistgħu jkunu vulnerabbli. Il-President qalet li issa li għaddiet l-ewwel sena mit-twaqqif tal-Forum Nazzjonali tat-*Trade Unions*, titlob li jsir analisi ta’ dak li seħħ f’dan il-forum f’din is-sena.

Il-ġerontologu Dr Marvin Formosa qal li r-riċerka turi li minn studju tal-Unjoni Ewropea fl-2012 ħareġ li Malta tinsab fil-post ta’ qabel tal-aħħar fin-numru ta’ nies ‘il fuq minn 55 sena li jkunu għadhom jaħdmu. Fost ir-raġunijiet ewlenin għaliex jitilqu mix-xogħol hemm il-kundizzjonijiet mhux tajbin tax-xogħol u nuqqas ta’ saħħa.

Dr Marvin Formosa qal, “Fis-snin li ġejjin se jkun hawn iżjed anzjani, ‘il fuq minn 65, iżjed milli tfal. Allura hemm bżonn li l-anzjani jkollhom iżjed opportunità biex jaħdmu. Huwa kemm tajjeb għalihom u wkoll tajjeb għas-soċjetà inġenerali. Biex l-ekonomija tal-pajjiż tmur għall-aħjar irridu naraw li dawk il-persuni li jew ma jaħdmux, jew jaħdmu b’xogħol informali, jibdew jaħdmu iżjed fil-*labour market* formali.”

Dr Formosa qal li hemm bżonn ta’ *policies* li jagħtu iżjed inċentivi biex dawn in-nies jibqgħu jaħdmu. Qal li dawn jistgħu jvarjaw minn inċentivi soċjali għal dawk fiskali.

Servizz għal 24 siegħa għal dawk attakkati sesswalment

Vittmi ta’ attakki sesswali se jkollhom il-possibbiltà li jirrikorru għall-għajnuna ta’ professjonisti f’taqsima li se titwaqqaf għal dan l-għan fl-isptar Mater Dei.  Is-servizz se jkun aċċessibbli 24 siegħa kuljum mit-Tnejn sal-Ħadd.

It-tim se jkun magħmul minn tabib, infermier, *social worker*, psikologu u pulizija li se jkunu disponibbli biex joffru l-għajnuna f’kull stadju tal-proċess minn meta jsir l-ilment sal-fażi tal-Qorti jekk ix-xewqa tal-vittma tkun li tipproċedi bir-rapport.

Waqt it-tnedija tas-servizz SART il-Ministru għall-Familja u Solidarjetà Soċjali Marie Louise Coleiro Preca qalet li s-sena li għaddiet saru 11-il rapport minn dawk li għandhom minn 18-il sena ‘l fuq dwar allegat attakki sesswali iżda qalet li l-għadd reali x’aktarx huwa ferm ikbar minħabba li ħafna mill-vittmi jżommu siekta dwar l-esperjenza tagħhom. Qalet li dawn jinkludu nies li jkunu f’relazzjoni jew miżżewġin u li jkunu ġew abbużati mis-sieħeb jew sieħba tagħhom. Il-Ministru qalet li s-servizz tas-SART se jkun offrut bi sħab bejn il-Gvern u l-privat u huwa mmirat li jħajjar aktar vittmi biex ifittxu l-għajnuna.

Il-Ministru tas-Saħħa Godfrey Farrugia qal l-istudji dwar il-qagħda preżenti kienu bdew fl-2009 iżda l-konklużjonijiet tiegħu tħallew fuq l-ixkaffa. Huwa qal li dan is-servizz għandu l-għan li joffri appoġġ u trattament kontinwu u b’dinjità lil dawk il-persuni li jkunu sofrew minn xi esperjenza trawmatika.

Il-Ministru tal-Familja u s-Solidarjetà Soċjali, Marie Louise Coleiro Preca ħabbret ukoll li nhar l-Erbgħa se tibda l-ħidma biex il-Parlament Malti jirratifika l-konvenzjoni kontra l-vjolenza domestika magħrufa bħala l-konvenzjoni ta’ Istanbul.

Malta tfakkar l-irvellijiet tas-*Sette Giugno* tal-1919

Malta fakkret il-festa nazzjonali tas-*Sette Giugno* li tfakkar l-irvellijiet fl-1919 li taw bidu għall-mixja Kostituzzjonali u Parlamentari ta’ Malta.

Waqt li ċ-ċeremonja ewlenija tas-*Sette Giugno* saret nhar il-Ġimgħa, l-attivitajiet fil-jum propju tal-festa saru mill-membri tal-Kumitat Festi Nazzjonali li taw tislima lill-erba’ vittmi li mietu fis-7 ta’ Ġunju 1919, bi tqegħid ta’ fjuri fuq il-qabar ta’ Lorenzo Deyer, Carmelo Abela, Giuseppe Bajada u Emmanuele Attard fiċ-ċimiterju Maria Addolorata f’Raħal Ġdid.

Din il-ġrajja mdemmija kienet il-bidu tal-mixja kostituzzjonali għaliex wasslet biex bdiet titlaqqa’ l-Assemblea Nazzjonali  li fasslet it-talbiet għal Kostituzzjoni ġdida u għall-ewwel Parlament Malti.

Ix-xrara li wasslet għall-irvellijiet tas-*Sette Giugno* ħadet f’ħuġġieġa meta f’dimostrazzjoni ta’ protesta fil-Belt, suldati Ingliżi fetħu n-nar fuq il-miġemgħa ta’ Maltin. L-għadd tal-mejta riżultat tal-irvellijiet kien tela’ għal sitta u ndarbu ħafna oħrajn. Minbarra dawk li xerrdu demmhom u mietu l-lista kienet tinkludi ħafna oħra li ddaħħlu għall-kura b’feriti ħafna minnhom minn bajonetti.

Id-dimostrazzjonijiet ġew fi żmien meta l-Poplu Malti kien qed jgħix it-tbatija u fl-istess ħin kien f’salib it-toroq. Kienu wkoll żmenijiet imqallba mill-att politiku għax Malta wara li ġġieldet l-ewwel gwerra mal-Alleati baqgħet b’xiber imnieħer għax il-kostituzzjoni mwiegħda sa dak iż-żmien baqgħet qatt ma ġiet.

Ħafna storiċi jemmnu li l-irvellijiet tas-*Sette Giugno* biddlu d-direzzjoni, għaliex l-Ingliżi riedu jiddeċiedu x’se jagħmlu f’Malta. It-tixrid tad-demm fis-*Sette Giugno* u l-prezz qares li tħallas mill-vittmi Maltin, wassal biex fl-1921 il-Gvern Ingliż ta lil Malta l-kostituzzjoni msejħa tas-*Self Government* biex il-Maltin b’hekk ingħataw id-dritt li jmexxu huma l-affarijiet interni ta’ Malta. Il-Kunsill tal-Gvern kien magħmul minn Parlament ta’ 32 membru u Senat magħmul minn 17-il membru.

Il-gamiema meqjusa speċi vulnerabbli mill-KE

L-istatus il-ġdid jaf iwassal għal reviżjoni dwar il-kaċċa fuq din l-ispeċi

Il-Kummissjoni Ewropea poġġiet gamiema Ewropea fil-lista tal-aktar speċi vulnerabbli li jiġu estinti. Dan jaf iwassal biex issir reviżjoni tal-fatt li dan l-għasfur jista' jiġi kkaċjat.   
  
*Bird Life Malta*, irrappreżentata mid-direttur Steve Micklewright u l-*manager* għall-konservazzjoni Nicholas Barbara ħabbru din l-aħbar f'konferenza stampa dalgħodu.   
  
Il-lista t'għasafar ġiet ippreżentata wara riċerka estensiva dwar l-ispeċi differenti, u turi li l-gamiema waslet kważi biex issir speċi fil-periklu t'estinzjoni - bil-popolazzjoni tagħha tara tnaqqis ta' 80% mit-80ijiet. Il-lista ġiet miġbura f'daqqa minn *Bird Life* *Malta*, u għandha l-appoġġ tal-organizzazzjoni tal-konservazzjoni internazzjonali *The International Union for Conservation of Nature*.   
  
L-istudju sar fuq 533 speċi, b'170 minnhom marbuta ma' Malta. Ir-rapport juri li wieħed mill-aktar fatturi li qed inaqqas il-popolazzjoni hija l-kaċċa fuq il-gamiem.  
  
*Bird Life* sejħet għal reviżjoni min-naħa tal-Gvern dwar il-kaċċa fuq l-ispeċi, issa li din l-ispeċi ngħatat status ta' konservazzjoni ġdid. Sostniet li l-istati membri l-oħra diġà daħħlu fis-seħħ kontrolli fuq il-kaċċa.

Iċ-*Chairperson* tal-Alternattiva Demokratika, Arnold Cassola fi stqarrija qal li l-Alternattiva Demokratika offriet li tikkopera mal-Gvern biex jinstab sit alternattiv għall-*American University* li l-Gvern ħabbar li se ssir f’*Żonqor* *Point* f’Marsaskala. Madankollu qal li sfortunatament il-Gvern għadu ma laqgħax din l-offerta.

Arnold Cassola qal li l-Università hija idea tajba imma li din issir fuq art li hija verġni hija idea ħażina ħafna li se twassal biex ikomplu jinqerdu aktar spazji naturali aċċessibbli għall-pubbliku.

Żied li meta jingħad li din hija art abbandunata tkun qed tinstab biss skuża għaliex dan l-ispazju miftuħ għandu jiġi mħares biex jerġa’ jingħata d-dehra naturali tiegħu.

Cassola qal li l-proġett kif propost se jżid it-traffiku fiz-zoni ta’ Ħaż-Żabbar u Wied il-Għajn. Dan filwaqt li l-Forti Rikasoli fil-Kalkara għandu jiġi restawrat u jingħata użu li huwa utli. Cassola jissuġġerixxi li l-Università tiġi allokata f’dan is-sit li jista’ joħloq sinerġija ma’ Smart City li tinsab viċin il-Forti Rikasoli. L-Alternattiva Demokratika tenniet li l-proposta tagħha hija ta’ benefiċċju għal kulħadd.

Ftit tal-jiem ilu, il-Prim Ministru ħabbar dan il-proġett flimkien ma’ park naturali fin-naħa ta’ isfel ta’ Malta u qal li dawn huma żewġ siti li wieħed mhux se jiddejjaq li jkun jgħix ħdejhom. Iżda minbarra l-Alternattiva Demokratika anke l-għaqdiet ambjentali fl-aħħar jiem qalu li ma jaqblux mas-sit magħżul hekk kif huwa zona barra mill-iżvilupp.

Il-poplu Malti u Għawdxi hu ffortunat li f’pajjiżna hawn eluf ta’ persuni li jaħdmu fis-settur tas-Saħħa u li huma tant iddedikati fix-xogħol tagħhom. Għall-maġġoranza ta’ dawn il-ħaddiema, ma jeżistux iljieli jew festi, iżda huma impenjati li joffru s-servizz tagħhom kull ħin u kull mument.

Fi stqarrija f’isem ix-*Shadow Minister* għas-Saħħa Claudette Buttigieg, il-Partit Nazzjonalista qal li fl-aħħar ġimgħat u xhur kienu bosta dawk il-ħaddiema fis-settur pubbliku fil-qasam tas-Saħħa li għamlu kuntatt mal-Partit u tkellmu dwar it-tħassib tagħhom għall-mod kif qed jitmexxa dan il-qasam.

Jidher ċar li l-kriterji fl-għażliet ta’ min imexxi l-istituzzjonijiet tas-Saħħa f’pajjiżna mhux qed ikunu ċ-ċertifikati u l-esperjenza, iżda fatturi oħrajn. U dan il-fatt qed iqanqal rabja kbira fost il-ħaddiema, sostna l-Partit Nazzjonalista.

Fid-dawl ta’ dan, il-Partit Nazzjonalista qal li qed jieħu nota tal-każi kollha ta’ inġustizzji li qed jaslulu, filwaqt li appella lill-Ministru Konrad Mizzi u lis-Segretarju Parlamentari Chris Fearne biex minnufih ireġġgħu lura din l-attitudni u jwettqu l-wegħda li huma stess għamlu, jiġifieri dik tal-*accountability*, it-trasparenza u l-meritokrazija.

Il-Ġiżwiti jappellaw lill-Gvern biex quddiem it-theddida li huma rċevew permezz ta' balla f'ittra anonima, jagħlaq kemm jista' jkun malajr il-kontroversja dwar *shooting range* biswit *Mount St Joseph* fil-Mosta.

Il-kontroversja dwar ix-*shooting range* proposta 150 metru bogħod minn *Mount St Joseph* fil-Mosta tieħu dimensjoni ikbar hekk kif il-Ġiżwiti rċevew ittra anonima b'theddid u b'balla ġo fiha.

Dwar din it-theddida u dwar is-sitwazzjoni preżenti dwar il-proposta ta' *shooting range* ħdejn *Mount St* *Joseph*, Net News tkellem mal-Provinċjal tal-Ġiżwiti Fr.Patrick Magro li tkellem dwar laqgħa li kellhom mal-Gvern.

Jidher li minkejja l-impressjoni li l-Gvern għandu proġett għal *shooting range* ġdida, ir-realtà hi differenti.

Għall-Ġiżwiti t-theddida li rċevew hi serja. Minkejja l-pressjoni li qed issir, l-appoġġ għall-Ġiżwiti kontra l-proposta tal-Gvern li jagħmel *shooting range* ħdejn *Mount St. Joseph* qed issaħħaħ l-appoġġ.

L-inċertezza dwar jekk *Mount StJoseph* hux se jibqa’ l-post li dejjem kien fejn is-silenzju jiddomina z-zona, tibqa’ tikber hekk kif għadu mhux magħruf il-futur ta' dan il-post li fih imorru madwar 10,000 persuna kull sena.