L-ishma ta’ Tigne Mall telgħu b’4.3%

Id-dollaru Amerikan tbaxxa kontra basket ta’ muniti llum wara li l-President tal-Federal Reserve, Janet Yellen, uriet il-fehma li l-bank ċentrali mhux se jkun mgħaġġel biex jgħolli r-rati ta’ interessi

L-isterlina llum laħqet l-ogħla rata kontra d-dollaru,  sostnuta minn ottimiżmu dwar il-qagħda ekonomika fir-Renju Unit imqabbla ma’ sħabha fl-Ewropa. Dan għen lill-ishma Ingliżi jilħqu prezzijiet rekord.

Muniti ta’ pajjiżi emerġenti ssaħħew kontra d-dollaru Amerikan u l-ishma laħqu l-ogħla livell fi 12-il ġimgħa. Dan minħabba dejta tajba dwar il-manifattura fiċ-Ċina li kienet aħjar milli mistennija u minħabba li l-Federal Reserve wera li ma għandu ebda għaġla biex jgħolli l-interessi.

Indiċi

L-indiċi tas-swieq finanzjarji llum kollha tbaxxew, l-aktar il-FTSE 100 li tilef 0.38%. L-indiċi ewlieni fl-Ingilterra rtira mil-livell rekord tas-sessjoni ta’ qabel, b’telf fl-ishma tal-grupp tal-inġinerija Weir Group wara twissija dwar waqgħa sinifikattiva fid-dħul tiegħu matul din is-sena. Id-Dow Jones u n-Nasdaq tilfu 0.08% u 0.12% rispettivament.

Min kien il-“Papa t-Twajjeb”?

Angelo Roncalli twieled nhar il-25 ta’ Novembru 1881 f’Sotto il Monte, fil-provinċja ta’ Bergamo fin-naħa ta’ fuq tal-Italja. Kien ir-raba’ wild fost 13-il aħwa f’familja ta’ bdiewa li hu stess sejjaħ bħala “fqira, iżda mimlija dinjità”.

Hu ġie ordnat saċerdot fl-1904. Ftit qabel ma qaddes għamel riflessjoni li biddlitu kompletament. Hu jgħid li ma jistax ikun kopja ta’ xi qaddis bħal Sant’Injazju ta’ Loyola, jew San Stanislaw Kostka: jista’ jkun biss Angelo Roncalli li jsir qaddis. Fehem li l-bidu tal-qdusija huwa l-persuna fiha nnifisha. Minn hawn inbidel u beda joħroġ il-karattru tiegħu li ħafna għadhom jiftakruh miż-żmien li mexxa l-Knisja.

Fl-Ewwel Gwerra Dinjija bagħtuh fl-isptar ta’ Bergamo bħala surġent. Ftit wara sar Kappillan militari u wara l-gwerra ġie nkarigat mill-ġbir ta’ fondi għall-għajnuna lit-Taljani.

Fl-1925 ġie ordnat Isqof u għażel bħala motto “Ubbidjenza u Paċi”.  Minnufih wara serva bħala Nunzju fil-Bulgarija, it-Turkija u Franza.  Meta kien Franza, il-Prim Ministru Robert Schuman iddeskrivieh hekk:  “Hu l-unika persuna f’Pariġi li fil-preżenza tagħha jien inħoss sensazzjoni fiżika ta’ paċi.”

Fl-1953 inħatar Patrijarka ta’ Venezja minn fejn ħames snin wara telaq għall-Konċistorju li kellu jagħżel Papa ġdid suċċessur ta’ Papa Piju XII. Il-Kardinal Angelo Roncalli ġie elett Papa nhar it-28 ta’ Ottubru 1958 fl-età ta’ 77 sena. Ħa l-isem ta’ Ġwanni XXIII u l-poplu beda jsejjaħlu l-“Papa buono” – il-“Papa t-Twajjeb.”  Il-karattru ċajtier u d-daħka fuq fommu kienet tispikka l-ħin kollu, anke f’mumenti ta’ serjetà. F’jum l-għażla tiegħu, iċ-ċerimonier ħassu mifxul għax intebaħ li ma kellux libsa ta’ Papa li tiġih. Il-ħajjat kien lesta tlitt ilbiesi iżda l-kbira kienet twila wisq għalih u ż-żgħira dejqa ħafna.  F’dak il-mument, f’nofs ċajta l-Papa qalilhom: “Kulħadd riedni nsir Papa barra l-ħajjat!”  Darba xi ħadd staqsa lill-Papa Ġwanni XXIII kemm għandu nies jaħdmu l-Vatikan. Bi tbissima hu weġibhom: “mhux aktar minn nofshom!”

Lil dan il-Papa bin il-bdiewa, ċajtier u xwejjaħ, għall-ewwel ħafna bdew jarawh bħala “Papa ta’ tranżizzjoni”, sakemm jinstab xi ħadd aħjar minnu! Fi ftit ġimgħat, malajr intebħu li ma kellhomx raġun!  Tliet xhur mill-bidu tal-pontifikat, Ġwanni XXIII ħabbar proċess ta’ tiġdid fil-Knisja Kattolika permezz tal-Konċilju Vatikan II.  Il-Konċilju beda jiltaqa’ f’Ottubru 1962.  Baqa’ popolari d-diskors li għamel fil-ftuħ tal-Konċilju Vatikan II, diskors spontanju mit-tieqa tal-Palazz Appostoliku waqt purċissjoni Aux Flambeaux, diskors lill-folla kbira fid-dawl tal-qamar li baqa’ magħruf bħala d-‘diskors tal-qamar’.

Il-Konċilju Vatikan II kompla u ntemm fi żmien is-suċċessur tiegħu, il-Papa Pawlu VI.

Kien bniedem ta’ djalogu ma’ kulħadd, ma kienx iżomm lura mid-djalogu ma’ reliġjonijiet oħra u ħadem ħafna għad-djalogu bjen l-Insara u l-Lhud.

Kien l-ewwel wieħed li ħareġ mill-Istat tal-Vatikan u mar f’pelleġrinaġġ lejn Loreto u Assisi.

Il-Papa Ġwanni XXIII wera preokkupazzjoni għall-problemi soċjali ta’ żmienu. Kien Papa ta’ kulħadd. Fil-Milied tal-1958 mar jara t-tfal morda fi sptar u l-għada  żar lill-priġunieri fil-Ħabs Reġina Coeli f’Ruma.  Ikkanonizza lil San Martin de Porres li kien iben barra ż-żwieġ ta’ waħda qaddejja ta’ ġilda sewda u ta’ nobbli Spanjol.  Hu l-awtur ta’ tmien enċikliċi fosthom tnejn soċjali: ‘Mater et Maġistra’ u “Pacem in Terris”, li hu ndirizza mhux biss lill-Insara iżda wkoll lill-“bnedmin kollha ta’ rieda tajba.”

Kien Papa maħbub minn kulħadd. Miet nhar it-3 ta’ Ġunju 1963 wara biss ħames snin bħala suċċessur ta’ San Pietru.  Kien ibbeatifikat mill-Papa Ġwanni Pawlu II fit-3 ta’ Settembru 2000.

Koppja Ingliża ilha 40 sena żżur ‘l Għawdex kull sena

In-numru ta’ ljieli fi stabbilimenti turistiċi f’Għawdex, is-sena l-oħra laħaq  ‘il fuq minn 320,000, li ssarraf fi tkabbir ta’ kważi 4% fuq l-2013. Il-koppja Ingliża Robert u Marlese Salmond ilhom iżuru Għawdex kull sena għal dawn l-aħħar 40 sena, u l-għeruq li għandhom f’din il-gżira llum il-ġurnata jagħmilhom residenti tal-post.

Hekk iddeskriviet is-sinjura Anna Farrugia lil Robert Salmond, Ingliż ta’ 77 sena li flimkien ma’ martu Marlese iqattgħu l-btajjel tagħhom f’Għawdex  biss. Ir-relazzjoni tal-koppja Salmond ma’ din il-gżira tat-tliet għoljiet bdiet 40 sena ilu f’nofs ta’ lejl li matulu f’baħar imqalleb waslu Għawdex għall-ewwel żjara tagħhom.

Il-koppja Salmond iqattgħu daqs tmien ġimgħat fis-sena Għawdex u dejjem f’Marsalforn.

Is-seħer ta’ din il-gżira Għawdxija s-sena l-oħra wassal biex ikomplu jiżdiedu t-turisti lejha. Minn 2.3 miljun passiġġier li qasmu lejn Għawdex is-sena l-oħra, madwar 945,000 kienu turisti jew viżitaturi barranin.

Ċifri uffiċjali dwar il-kontribut tal-industrija tat-turiżmu fl-ekonomija Maltija juru li s-sehem tal-industrija tat-turiżmu f’Għawdex f’termini ta’ nfiq għas-sena l-oħra ammontat għal kważi nofs il-prodott gross domestiku Għawdxi – jew madwar €180 miljun.

Imma x’jibqa’ jħajjar lil Robert u martu Marlese jiġu Għawdex? Għall-mistoqsija, wiċċhom jixgħel, għax m’hemmx sema kaħlani u xemx isbaħ milli jsibu hawn.

Il-koppja Salmond tul dawn is-snin għamlu ħafna ħbieb, imma l-iktar mal-koppja Renato u Anna Farrugia, li matul is-snin sa mill-ewwel żjara tagħhom f’Għawdex baqgħu jqisu lil xulxin bħala parti mill-familja. Ħallejniehom Marsalforn, fejn Robert għadu jiftakar kull tibdila li saret f’dan il-villaġġ Għawdxi mal-baħar. Li ma tbiddlitx iżda, hija l-ħerqa li biha huwa u martu Marlese jibqgħu jiġu lejn Għawdex sena wara l-oħra.

Skandlu fil-votazzjoni tal-ġurija mill-Montenegro u l-Maċedonja għall-Eurovision

Ir-riżultati tal-voti tal-ġurija tal-Eurovision mill-Montenegro u Maċedonja allegatament mhumiex jingħaddu mal-voti finali wara irregolaritajiet. Għaldaqstant il-voti ta’ dawn iż-żewġ pajjiżi ttieħdu kompletament minn dawk tat-televoting, minflok nofs tat-televoting u nofs tal-ġurija, kif suppost isir.

Fi tweets, l-uffiċċju tal-istampa tal-Eurovision wara li kkonfermaw ir-rebħa tal-Iżvezja qalu li l-voti ta’ dawn iż-żewġ pajjiżi ma jistgħux jgħoddu mal-voti finali. L-istqarrija tgħid li r-riżultati tal-ġurija tal-Maċedonja u l-Montenegro għas-serata finali kellhom jiġu esklużi wara konsultazzjoni ma’ Pricewaterhouse Coopers,  l-osservatur independenti tal-votazzjoni tal-Eurovision. Qalet ukoll li d-deċiżjoni ttieħdet mis-supervisor eżekuttiv u ċ-chairman tal-grupp tar-referenza. Qalet ukoll li l-esklużjoni taż-żewġ ġurija se tiġi diskussa f’aktar dettall fil-laqgħa li jmiss tal-grupp tar-referenza f’Ġunju.

Dawn ir-riżultati mhumiex se jaffettwaw lill-kanzunetta rebbieħa.

Dilettanti tal-għasafar jitpaxxew b’Black Wing Stilts u Monakella fir-riserva tal-Għadira

Hija waħda mill-aktar riservi naturali sbieħ fil-gżejjer Maltin: dik tal-Għadira li llum infetħet għall-membri tal-pubbliku biex ikun jistgħu josservaw mill-qrib l-għasafar fir-riserva.

Nicholas Galea li huwa membru tal-Birdlife spjega li r-riserva hija speċjali minħabba l-kundizzjonijiet klimatiċi speċifiċi ta’ din iż-żona, li fiha jiltaqgħu flimkien bajja u wied.

Iż-żona ilha taħt il-protezzjoni tal-awtoritajiet mill-1978.

Nicholas spjega li l-għadira tattira bosta għasafar li jużaw din ir-riserva naturali biex jieqfu għall-mistrieħ waqt li jkunu qed ipassu u biex ibejtu. Qal li bħalissa hemm attrazzjoni speċjali minħabba li hemm żewġ speċi ta’ għasafar tal-plajja li qed ibejtu. Dawn huma l-black winged stilts li bdew ibejtu xi snin ilu u din is-sena għandhom erbat ifrieħ …  u l-monakella li huma speċi ta’ għasafar li ilhom ibejtu għalaktar minn 25 sena fir-riserva. L-uffiċjal tal-Birdlife spjega li kieku ma kienx għar-riserva, l-għasafar ma kienx ikollhom fejn ibejtu.

Matul il-ġurnata saru għadd ta’ attivitajiet fosthom fejn tpoġġew ċrieket ma saqajn l-għasafar biex wieħed ikun jista’ jsegwi l-vjaġġi li jagħmlu; passiġati li tmexxew minn gwida u taħdidiet dwar il-karatteristiċi tal-ispeċi tal-għasafar li hemm fir-riserva naturali.

Għada jibda x-xogħol ta’ manutenzjoni fuq il-bajja ta’ San Ġorġ

Minn għada jibda x-xogħol ta’ manutenzjoni fuq il-bajja ta’ San Ġorġ, f’San Ġiljan. Dawn ix-xogħlijiet se jsiru bejn it-Tnejn 25 u l-Ħamis 28 ta’ Mejju.

Min-naħa l-oħra x-xogħol fuq il-perched beach ta’ Buġibba mistenni jsir bejn il-Ħamis 28 u s-Sibt 30 ta’ Mejju.

L-MTA fi stqarrija qalet li minħabba li dawn il-bajjiet huma artifiċjali huwa importanti li ssirilhom manutenzjoni regolari, għaldaqstant allokat dawn il-perodji biex isir dan ix-xogħol. Din il-manutenzjoni ssir billi jżidu r-ramel fil-bajjiet.

L-MTA qalet ukoll li minħabba r-regoli tas-sigurtà tat-toroq, meta r-ramel ikun qed jitpoġġa fil-bajja, it-toroq li jmissu mal-bajja – Triq ix-Xatt ta’ San Ġorġ u parti minn Dawret il-Gżejjer – se jinżammu magħluqa wkoll.

Qalet li x-xogħlijiet se jsiru kemm matul il-ġurnata kif ukoll matul il-lejl sabiex jitlesta fl-iqsar żmien possibbli.

Bil-filmat: Mara l-isptar wara li ttajret fil-Gżira

Mara ta’ 34 sena ttieħdet l-Isptar Mater Dei għall-kura wara li ttajret fil-Gżira.

L-inċident seħħ fi Triq Tas-Sliema, għall-ħabta tan-12.30 ta’ wara nofsinhar. Il-mara ttajret minn raġel ta’ 32 sena minn tas-Sliema li kien qed isuq karozza tat-tip Peugeot.

Fuq il-post issejħet ambulanza li ħadet lill-mara l-Isptar Mater Dei għall-kura. Il-kundizzjoni tagħha għadha mhux magħrufa.

Raġel akkużat li ġiegħel kelb isofri wara li tefgħu f’bir mimli bl-ilma

Raġel ta’ 56 sena mill-Isla ngħata l-ħelsien mill-arrest wara li ġie akkużat li tefa’ kelb f’bir bl-ilma.

Eugenio Galea, li qal li jaħdem ma’ Kunsill Lokali, ammetta li ġiegħel il-kelb isofri minn uġigħ, tbatija u dwejjaq mingħajr bżonn. Il-kelb ġie salvat wara azzjoni immedjata mill-pulizija.

Il-Maġistrat Antonio Mizzi wissa lill-akkużat li kien se jintbagħat il-ħabs jekk ma jweġibx li hu ħati u għalhekk biddel id-deċiżjoni tiegħu. Galea ngħata ħelsien mill-arrest fuq garanzija personali ta’ €1,000.

Jipprotestaw kontra l-użu tal-pestiċidi f’postijiet pubbliċi

Membri tal-Clean Food Movement ipprotestaw fil-Belt kontra l-użu tal-pestiċidi f’postijiet pubbliċi. Armati b’kartelluni b’messaġġi kontra prodotti ġenetikament modifikati u l-użu tal-pestiċidi, huma mxew tul Triq ir-Repubblika biex joħolqu kuxjenza dwar il-perikli li jinħolqu bl-użu ta’ dawn is-sustanzi li jintużaw fil-bexx.

Il-kelliem tal-moviment John Portelli qal li kien sorpriż li minn stħarriġ li wettaq il-moviment kien hemm sitt Kunsilli Lokali li qalu li jagħmlu użu minn pestiċidi f’postijiet pubbliċi. Dawn huma l-Kunsilli taż-Żejtun, in-Naxxar, Marsascala, il-Kalkara, il-Furjana u Ħal Balzan.

Dsatax-il Kunsill Lokali qalu li jużaw apparat motorizzat biex jaqtgħu l-ħaxix ħażin tagħhom filwaqt li l-maġġoranza tal-Kunsilli Lokali ma weġbux jużawx pestiċidi.

“Il-kanċer f’Malta dejjem tiela’ bħall-kumplament tal-Ewropa u tad-dinja u nafu llum fiċ-ċert li ħafna mill-kawża ta’ dan il-mard speċjalment tal-kanċer ġej minn dawk is-sustanzi u kimika pestiċidi li qed jintużaw fis-sistema tal-ikel u fl-ambjent ta’ madwarna biex jikkontrollaw l-insetti.”

Mistoqsi għaliex l-attività ngħatat l-isem ta’ Mixja kontra Monsanto, is-Sur Portelli spjega li l-Monsanto hija korporazzjoni Amerikana li tipproduċi pestiċidi u prodotti ġenetikament modifikati. Qal li hemm provi li dawn il-pestiċidi jagħmlu l-ħsara u l-konsegwenzi tagħhom jistgħu jkunu fatali għal dawk li jmissu direttament magħhom.

Spjega li l-moviment qed jitlob lill-Gvern biex jimplimenta pjan ta’ azzjoni nazzjonali dwar l-użu tajjeb tal-pestiċidi, b’mod li dawn jonqsu jew ikunu evitati kompletament, l-aktar f’żoni residenzjali u f’postijiet pubbliċi.