Il-Premju Francis Ebejer 2015 għall-kitba għat-teatru u r-radjudrammi

Il-Kunsill Malti għall-Arti nieda l-edizzjoni 2015 tal-Premju Francis Ebejer – il-kompetizzjoni nazzjonali ta’ kitba għat-teatru u r-radjudrammi.

Il-Premju Francis Ebejer reġa’ fetaħ għas-sena 2015 wara eżerċizzju ta’ ristrutturar li kien jinkludi taħriġ għall-kittieba u huwa mmirat lejn kittieba ġodda u stabbiliti biex jaqsmu xogħlijiethom ma’ udjenza wiesgħa u joffri pjattaforma b’saħħitha għal iktar skritti promettenti bil-Malti.

Il-Premju tnieda waqt konferenza tal-aħbarijiet li matulha ntwerew siltiet minn ‘Ma Rridx Immur’, l-iskritt rebbieħ tal-Premju Francis Ebejer sentejn ilu u li se jittella’ fit-Teatru Manoel il-Ġimgħa u s-Sibt. L-iskritt għandu kitba ta’ Leanne Ellul.

Il-Ministru responsabbli mill-Kultura, Owen Bonnici qal li l-premju ma jinkludix biss premji fi flus, iżda wkoll għajnuna biex id-drammi rebbieħa jittellgħu u jiġu ppubblikati. Il-Premju Francis Ebejer huwa miftuħ għall-kittieba ta’ kull età, grad ta’ esperjenza u nazzjonalità u l-ilsien ewlieni li fih jinkitbu l-iskritti għandu jkun il-Malti.

Bћala parti mir-ristrutturar tal-Premju, ġie ffurmat *core group* biex jiddiskuti l-futur tal-Premju u t-taћriġ meћtieġ biex jiġu żviluppati skritti ta’ kwalità gћolja. B’kollaborazzjoni mal-Università ta’ Malta u ċ-Ċentru tal-Kreattività fil-Kavallier ta’ San Ġakbu, bћalissa gћaddej kors tal-kitba li jinkludi sensiela ta’ *workshops*. Tliet kittieba u akkademiċi internazzjonali ġew mistiedna gћal dan il-kors. B’kollox irreġistraw 22 applikant.

Il-Viċi President ta’ Microsoft responsabbli għall-edukazzjoni għal żjara f’Malta

Anthony Salcito, Viċi President ta’ Microsoft responsabbli għall-Edukazzjoni fis-Settur Pubbliku madwar id-dinja se jżur Malta nhar it-Tnejn li ġej.

“Dan huwa żmien eċitanti ħafna għas-settur tal-Edukazzjoni f’Malta u Microsoft se tkun qed tagħmel dan iż-żmien ferm iżjed interessanti hekk kif se nkunu qed inniedu diversi inizjattivi ġodda u importanti bħala parti mill-viżjoni tagħna li nħallu impatt fuq il-ħajja tal-Maltin. Iż-żjara ta’ Anthony Salcito f’Malta se tkompli tisħaq l-impenn u l-ħidma li Microsoft qed twettaq f’Malta sabiex tgħin liż-żgħażagħ jiksbu iżjed suċċess, twassal iżjed tkabbir ekonomiku u nkunu minn ta’ quddiem nett fl-Unjoni Ewropea fit-teknoloġija tal-*cloud* kemm fil-qasam governattiv u dak tas-settur kummerċjali,” ikkummentat Adrianna Zammit, *Country Manager* ta’ Microsoft f’Malta u Ċipru.

Minbarra li se jkun qed jiltaqa’ mat-tim ta’ Microsoft f’Malta u jżur il-Microsoft Innovation Center, is-Sur Salcito se jżur ukoll il-Kulleġġ ta’ Stella Maris li din is-sena huwa wieħed mil-*Lighthouse Schools* ta’ Microsoft wara proġett pilota ta’ suċċess li twettaq minn Microsoft flimkien mal-kumpanija Maltija Smart Technologies. L-iskejjel jidħlu jagħmlu parti mill-programm *Lighthouse* ta’ Microsoft wara li jkunu wettqu inizjattivi sostanzjali sabiex irawmu ambjent ta’ tagħlim permezz tat-teknoloġija. Dan isir wara li l-iskola tkun ħadet inizjattivi sabiex tgħin lill-istudenti jiksbu kapaċitajiet u jifhmu kemm hu importanti li fid-dinja diġitali tal-lum, biex tkun kompetittiv hemm bżonn li tkun taf taħdem bit-teknoloġija. Skejjel li jkunu daħlu fil-programm Microsoft *Lighthouse Schools*, iservu ta’ mudell  sabiex skejjel oħra jifhmu aħjar kif jistgħu jużaw it-teknoloġija biex jitnaqqas id-distakk li jeżisti bejn dawk l-istudenti li għandhom aċċess għat-teknoloġija u dawk li għad m’għandhomx.

Anthony Salcito ssieħeb ma’ Microsoft fl-1992 u kien strumentali fit-tnedija b’suċċess ta’ għadd ta’ programmi u *partnerships* importanti fil-qasam tal-edukazzjoni fosthom il-Microsoft *Educator Network*, u għen ħafna fil-ħidma ta’ Microsoft sabiex iżżid ir-rwol tat-teknoloġija fil-klassijiet fl-iskejjel. Illum, ir-rwol tiegħu huwa dak li jiżgura l-implimentazzjoni tal-viżjoni li Microsoft għandha għall-Edukazzjoni kif ukoll *partnerships* u proġetti li jwasslu t-teknoloġija fl-edukazzjoni.

Bethlehem f'Għajnsielem jirbaħ il-Premju Nazzjonali għall-Appoġġ lill-Intrapriża

Fit-tieni post ġie klassifikat il-Kunsill Lokali ta' Valletta bil-proġett *Town Centre Management.*

F’ċerimonja li saret fil-Kavallier ta’ San Ġakbu, tħabbru r-rebbieħa tal-Premju Nazzjonali għall-Appoġġ lill-Intrapriża 2015. Il-kompetizzjoni, li pparteċipaw fiha n-numru sabiħ ta’ 15-il proġett, kienet maqsuma f’żewġ sezzjonijiet, waħda tal-Kunsilli Lokali u oħra għall-entitajiet oħra.   
  
Ir-rebbieħa ta’ din is-sena kienu l-Kunsill Lokali ta’ Għajnsielem bil-proġett Bethlehem f’Għajnsielem u l-Malta Employers Association bil-proġett *Stengthening the Business Environment Through Active Social Dialogue*. Ir-rebbieħa taż-żewġ sezzjonijiet ingħataw premju ta’ €14,000. €10,000 ingħataw immedjatament filwaqt li l-€4,000 l-oħra ser jingħataw fix-xhur li ġejjin skont il-progress li jkun sar fl-implimentazzjoni ta’ proġett ieħor li kien imħabbar fl-applikazzjoni.   
  
Il-Kunsill Lokali Valletta ġie klassifikat fit-tieni post bil-proġett *Town Centre Management* waqt li l-Malta Chamber of Commerce, Enterprise and Industry ġie fit-tieni post tal-kategorija tal-entitajiet l-oħra bil-proġett *A Joint Corporate Social Responsability Initiative*. Dawn ingħataw premju ta’ €9,000. €6,000 immedjatament, filwaqt li t-€3,000 l-oħra se jingħataw fix-xhur li ġejjin ukoll taħt l-istess kundizzjoni tar-rebbieħa.  Ingħata wkoll premju ta’ konsolazzjoni ta’ €2,000 fis-sezzjoni miftuħa għall-entitajiet oħra lil The Definitive(ly) Good Guide Co. Ltd bil-proġett: *Malta Artisan Markets*.   
  
Il-Ministru tal-Ekonomija, Investiment u Intrapriżi Żgħar Dr Chris Cardona qal li n-numru ta’ proġetti li daħlu għall-kompetizzjoni jawgura tajjeb biex ikun żgurat li inizjattivi favur l-intraprenditorija għadhom qed jiġu ppjanati u implimentati.   
  
“Il-Premju mhuwiex biss kompetizzjoni li twassal lir-rebbieħa għal rigal ta’ flus iżda għandu wkoll iservi biex jitqajjem għarfien dwar l-intrapriża u biex kull min huwa eliġibbli biex jikkompeti, ikollu inċentiv ieħor biex ikun kreattiv fl-inizjattivi li jieħu biex jitkattar is-settur kummerċjali”, saħaq il-Ministru Cardona.   
  
Huwa rringrazzja lil kull min ikkontribwixxa biex tkun implimentata din l-inizjattivà b’suċċess, partikolarment il-Ministeru tal-Finanzi, id-Dipartiment tal-Kummerċ, id-Direttorat tal-Enterprise Policy & Schemes fl-istess Ministeru, il-Kumitat ta’ Selezzjoni u dawk kollha li pparteċipaw bil-proġetti tagħhom.   
  
Il-Ministru Cardona ħabbar li ż-żewġ proġetti li se jikkompetu fil-*European Enterprise Promotion Awards* aktar tard din is-sena fil-Lussemburgu: Malta Employers’ Association (MEA) bil-proġett: *Strengthening the Business Environment through Active Social Dialogue* u l-Kunsill Lokali Għajnsielem bil-proġett: Bethlehem f’Għajnsielem.   
  
Iċ-ċerimonja kienet indirizzata wkoll mis-Sur Noel Bartolo, *Chairperson* tal-Kumitat ta’ Selezzjoni.

Is-Sindku ta’ Ħal Qormi tilmenta għax ma rebħux il-Premju tal-Intrapriża u rebħuh Għajnsielem

Tikteb li bit-telf tal-premju tilfet ukoll €14,000

Rosianne Cutajar, is-Sindku ta’ Ħal Qormi llejla ħarġet tilmenta fuq il-facebook page tagħha li xejn ma tinsab kuntenta meta Ħal Qormi ma rebaħx l-Award Nazzjonali għall-Intrapriża Lokali fejn qalet li b’dispjċir tinnota li skont il-bord tal-għażla Bethlehem f'Għajnsielem tikkontribwixxi aktar minn Casal Fornaro, Qormi Wine Festival, Malta Records Festival u Milied f'Ħal Qormi kollha flimkien. Dan ifisser li tlifna l-premju ta’ €14,000 ewro kitbet is-Sindku Qormija. Kitbet ukoll li ma tridx tnaqqas xejn mill-mertu Bethlehem f’Għajnsielem iżda trid tara x’kontribut tagħti lill-intrapriżi tal-lokal.

Min-naħa tiegħu s-Sindku l-ġdid ta’ Għajnsielem u l-moħħ wara Bethlehem f’Għajnsielem Franco Ciangura kiteb fil-facebook page tiegħu:-

Bi pjacir inħabbru li l-Kunsill Lokali Għajnsielem huwa r-rebbieħ tal-Ewwel Premju Nazzjonali għall-Appoġġ lill-Intrapriża 2015 bil-Proġett tiegħu Bethlehem f’Għajnsielem u għall-mod ta’ kif dan il-progett qed jgħin lill-intrapriża lokali u nazzjonali. B’dan il-premju prestiġjuz ta’ 14,000 ewro, il-Kunsill ser ikun qed jikkompeti għall-istess unur fuq bażi Ewropea li r-rebbieħa tiegħu ser jitħabbru fil-Lussemburgu f’Novembru li ġej.   
  
Ta min jinnota li s-Sindku ta’ Ħal Qormi tippreżenta lill-Partit Laburista u dak ta’ Għajnsielem jippreżenta lill-Partit Nazzjonalista.

Fenech Adami jakkuża lill-gvern li daħħal kriminali mal-Protezzjoni Ċivili

Jgħid li n-nies li daħlu huma kollha Laburisti tal-qalba

Beppe Fenech Adami llejla qal fil-parlament li fost ir-rekluti ġodda li daħlu mad-Dipartiment tal-Protezzjoni Ċivili hemm kriminali li nstabu ħatja mill-qorti. Skont il-Viċi Kap Nazzjonalista dawn huma Jonathan Callus u Natalino Spiteri li ġew misjuba ħatja fl-2006 bi frodi fuq *insurance* meta qerdu karozza u ppruvaw jieħdu flusha mill-*insurance*. Hu akkuża lill-gvern li biex tidħol ma’ dan id-dipartiment l-applikanti jridu jkunu ta’ karattru morali tajjeb u jkollhom kondotta nadifa.   
  
Fenech Adami qal li r-rekwiżiti biex tidħol ma’ dan id-dipartiment kienu li jibbenfikaw ċerti nies qrib tal-Partit Laburista, b’riżultat li nħolqu inġustizzji ma’ applikanti Nazzjonalisti u Laburisti onesti. Fost dawk l-applikanti li ntgħażlu semma lil Rene Xuereb, li l-kwalifika tiegħu kienet li ppoża f’ritratti ma’ Joseph Muscat u ħa sehem fil-*video* ta’ Malta Tagħna Lkoll.   
  
Rekluta ieħor ssemma  David Caruana, li kien ippoża ma’ Konrad Mizzi u hu tal-qalba sew mal-Partit Laburista. It-tielet persuna msemmija hu Joseph Fava li kien jaħdem bħala *cameraman* mal-One Productions.    
  
Hu wera ritratti tal-Ministru jieħu b’idejn iż-żewġ kriminali li kienu nstabu ħatja fuq frodi.

L-istudenti Għawdxin ma jaqblux ma’ dak li ssuġġerixxa Ċensu Galea tal-PN

Ċensu Galea talab biex ir-rotta X1 tibda tgħaddi miċ-ċentru ta’ San Pawl il-Baħar

Onor. Ċensu Galea lbieraħ fil-Parlament staqsa lill-Ministru tat-Trasport Joe Mizzi jekk hux possibbli li l-X1 tibda tgħaddi miċ-ċentru ta’ San Pawl il-Baħar biex taqdi l-bżonnijiet tar-residenti tal-villaġġ.   
  
L-X1 qiegħda hemm biex taqdi l-istudenti Għawdxin li jmorru l-Università u anke lil dawk ir-residenti Għawdxin li jkunu jridu jmorru l-isptar jew l-ajruport fl-inqas ħin possibbli għax dawk li jgħaddu miċ-ċentru ta’ San Pawl il-Baħar huma rinomati li jeħlu fit-traffiku u jieħdu ħafna aktar ħin.   
  
Għal din ir-raġuni L-Għaqda Universitarji Għawdxin (GUG) iridu jwasslu l-messaġġ tagħhom lil Onor. Ċensu Galea u lill-Ministru Mizzi biex ma jiħdux deċiżjonijiet li jkunu ta’ detriment għall-istudenti, ħaddiema u residenti Għawdxin. Hu importanti li jkun hemm rotta veloċi matul il-ġurnata għall-Università, Mater Dei u l-ajruport meta wieħed iqis in-nuqqas li hemm fl-edukazzjoni terzjarja f'Għawdex u fis-servizzi tas-saħħa.   
  
Jekk allura jridu jgħaddu din ir-rotta miċ-ċentru tal-villaġġ għandha ssir rotta oħra veloċi li twassal b’mod mgħaġġel lejn l-Università, Mater Dei u possibilment għall- Belt.    
  
L-istudenti qalu li l-Għawdxin diġà jridu jitilqu għax-xogħol, studju jew sptar sigħat qabel kulħadd biex ilaħħqu mal-ħinijiet li jridu jaslu għall-Università jew appuntament l-isptar inkella ma’ xi ajruplan u għalhekk ma tagħmilx sens li tkompli ttawwal il-ħin biex l-Għawdxin jaslu fil-ħin miċ-Ċirkewwa.

F’pajjiżna ħadd mhu se jixtri liċenzja biex jopera Università

Il-Ministeru m’għandu l-ebda awtorità biex jagħti dan it-tip ta’ liċenzjar

Il-Ministeru għall-Edukazzjoni u x-Xogħol qal fi stqarrija li mhux talli r-rekwiżiti biex topera istituzzjoni ma naqsux, iżda ġew iktar issikkati, l-element tar-riċerka biex tieħu liċenzja ta’ Università baqgħet fis-seħħ u l-Ministeru m’għandu l-ebda awtorità biex jagħti dan it-tip ta’ liċenzjar.   
  
Il-*proviso* tal-interess nazzjonali, li jintuża mill-NCFHE biss, u mhux mill-Gvern, ma jagħtix dritt awtomatiku lill-entità edukattiva li tingħata liċenzja ta’ Università, iżda jagħti dritt lil tali entità li tkun tista’ tapplika.        
  
L-entità applikanti trid tgħaddi mill-istess proċess ta’ skrutinju li jintuża għall- applikazzjonijiet kollha u li għandu l-għan li jissalvagwardja r-reputazzjoni għolja ta’ pajjiżna f’dan il-qasam.   
  
Din il-klawsola tippermetti li f’każijiet li tirrikonoxxi l-Kummissjoni, istituzzjonijiet li joffru numru limitat ta’ programmi xorta waħda jkunu jistgħu jkunu eliġibbli biex japplikaw għal-liċenzja ta’ Università.     
  
L-argument li jekk tnaqqas l-ammont ta’ suġġetti li Università toffri b’xi mod tnaqqas il-kwalità jew l-istandards tal-istess Università mhux validu.   
  
Dan minħabba li hawn Universitajiet, speċjalment tekniċi u vokazzjonali, li joffru ammont żgħir u ffukat ta’ programmi fuq livell terzjarju. Dan il-fatt m’għandux iżomm lil Malta milli tiftaħ il-bibien tagħha għal dawn it-tip ta’ Universitajiet.    
  
L-Avviż Legali 150/2015 ma jbiddilx il-*quality assurance*. *Il-Quality Assurance* ssaħħet qabel dan kollu permezz tar-regoli mdaħħla mill-NCFHE matul dawn l-aħħar xhur.    
  
Il-*Quality Assurance Sub-Committee*, appuntat mill-NCFHE, jagħmel ix-xogħol ta’ skrutinju professjonali u indipendenti fuq il-kwalità tal-istituzzjoni applikanti. Ir-rakkomandazzjonijiet tal-kumitat fuq jekk għandhiex tinħareġ liċenzja lill-applikant jew le, jintbagħtu lill-bord tal-NCFHE fejn jiġi deċiż jiġux aċċettati jew le.    
  
Il-Ministeru jew il-Gvern m’għandu l-ebda rwol f’dan il-proċess, wisq anqas awtorità.    
  
Dwar il-punt tal-Oppożizzjoni li qed tallega li l-element ta’ riċerka tneħħa, il-Ministeru jerġa’ jiċċara li r-Regolament 47 (1)(a) tar-Regolamenti dwar il-liċenzjar, akkreditament u assikurazzjoni ta’ kwalità fl-edukazzjoni avvanzata u għola, jispeċifika illi r-riċerka, fost elementi oħra, għandha tkun waħda mill-attivitajiet primarji tal-entità edukattiva.

“Bilkemm ma qalux li mort l-isptar biex nistaħba” – Anton Refalo

Refalo jwieġeb għal kull allegazzjoni li saret dwaru

L-Oppożizzjoni għal diversi ġimgħat bdiet tinstiga li Anton Refalo mhux qed iwieġeb għal dawn l-akkużi, talbitu jitfa’ r-riżenja tiegħu u anke li qed jistaħba milli jwieġeb għal dawn l-akkużi. Xahrejn wara dawn l-allegazzjonijiet fis-sala tal-Parlament il-ġdid u waqt trasmissjoni diretta fuq l-istazzjon il-ġdid tal-Parlament, tfaċċaw it-tweġibiet tal-Ministru Refalo li beda d-diskors tiegħu billi qal li fi 28 sena fil-Parlament, dejjem mexa b’sens ta’ korrettezza u b’lealtà lejn il-membri taż-żewġ naħat tal-Kamra. “Nifhem u naċċetta wkoll sa ċertu punt li jien ukoll qiegħed fil-mira tal-attakki tal-Partit avversarju. Li jiddispjaċini hi li meta tkun taf li persuna qiegħda f’qiegħ ta’ sodda għaddejja minn żmien diffiċli tibda titfa’ t-tajn, waħda wara l-oħra, toħroġ tgħajjat li jien ma ridtx nirrispondi, anzi saħansitra tipprova wkoll tinsinwa li jien qiegħed moħbi xi mkien. Bilkemm ma qalux li mort l-isptar finta biex ninħeba u li jien ma kelli xejn. Fil-konfront tiegħi u tal-ministeru li mmexxi jien, saru ħafna allegazzjonijiet li saru xogħlijiet għall-voti wkoll fil-gżira Għawdxija.”   
  
Dwar l-allegazzjonijiet il-Minsitru Refalo qal - “”Qalu li jien għamilt xogħlijiet San Lawrenz f’garaxxijiet privati.  Mela tajjeb ngħid u nispjega li t-Triq ta’ San Lawrenz hija waħda mill-ikbar skandli ta’ dan il-Gvern.  Jien ħadt il-*files* kollha għand il-Kummissarju tal-Pulizija biex jinvestiga din it-triq. Wara li saret sibna li l-livelli ma sarux sew b’tali mod u manjiera li t-triq kellha titbaxxa bir-riżultat li kien hemm il-garaxxijiet f’din it-triq ta’ San Lawrenz, persuna li riedet tuża dan il-garaxx ma setgħetx titla’ bil-vettura tagħha minn ġol-garaxx. Kien hemm żewġ alternattivi - jew li ngħollu t-triq ta’ dawn il-garaxxijiet biex ikunu jistgħu jużawhom, bil-konsegwenza li xħin ngħollu t-triq l-Pjazza ta’ San Lawrenz li kienet ’l isfel iktar kienet timtela bl-ilma; jew jekk inħallu t-triq baxxa ridna jew nagħmlu rampa għal ġot-triq b’periklu kbir għal min jużaha. Stajna nagħmlu rampa ġol-garaxxijiet ta’ dawn in-nies b’tali mod u manjiera li min jidħol fil-garaxx isib quddiemu nofs il-garaxx b’rampa ġo fih.

Irrid ngħid ukoll u din ma ssemmiet qatt li wieħed mir-residenti ta’ dik it-triq għamel lill-Gvern għamel lill-Ministeru ta’ Għawdex mandat ta’ inibizzjoni – morru sibuh bin-numru 23 tas-sena 2013 – quddiem il-Maġistrat Demicoli. Dan il-mandat il-Ministeru ta’ Għawdex ġie mitlub li jiġi inibit milli jagħmel ix-xogħlijiet neċessarji tal-bankini. Aħna bħala Ministeru, għaliex kien it-tort tagħna kellna nbaxxu l-garaxx. Min-naħa l-oħra l-proprjetarji tal-istess garaxx kien responsabbli li jirranġa l-bieb tal-garaxx, jiġifieri jtawlu iktar u jagħmel dawk ix-xogħlijiet kollha neċessarji.  Naturalment la mxejna b’ġustizzja ma’ din il-persuna, kellna nimxu l-istess maż-żewġ jew tliet persuni oħra li wkoll kienu residenti f’dik it-triq. Allura b’din qegħdin jgħidu li għamilna xogħol fil-privat, u dawn jaħsbu li bnejna xi garaxxijiet?  U biex tgħaxxaqha wieħed minnhom kien ix-xufier tal-Onor. Chris Said.”

Annimali mejta u karkassi mormija barra illegalment

Il-ħmieġ iġib il-ħmieġ . . .- Intervista mad-Direttur tal-Indafa

Ramon Deguara għandu 41 sena minn Ħal Luqa u joqgħod iż-Żurrieq. Wara 23 sena jaħdem fid-direttorat tat-tindif, madwar sentejn ilu ngħata l-kariga ta’ direttur biex imexxi dan id-dipartiment li taħtu jaqgħu 500 impjegat. Hu l-persuna li ħoloq kampanja ta’ indafa ‘Għalfejn tħammeġ pajjiżek’ u l-karattri Garby & Tidy li ħadu post Xummiemu.   
  
Iltqajt ma’ Ramon biex niddiskuti miegħu l-indafa pubblika, suġġett għalqalbi sew – hekk kif ma niflaħx nara lill-Maltin iħammġu lil pajjiżhom qisu mhux qed jiġri xejn. Tkellimt miegħu dwar x’qed jagħmel id-direttorat tiegħu biex jitnaqqas il-ħmieġ li l-poplu Malti jitfa’ fit-toroq u f’kull wesgħa li jsib. X’qed jagħmel biex, mhux biss jitnaddaf, iżda wkoll biex joħloq kuxjenza biex il-poplu Malti jitgħallem ma jħammiġx l-ambjent tiegħu? X’qed isir għal min ma jridx jitgħallem? Din intervista li, aktar milli bbażata fuq il-persuna nnifisha, bħalma s-soltu jkollna f’din ir-rokna tal-gazzetta, hi bbażata fuq x’qed jagħmel dan id-direttur ġdid fid-Dipartiment tal-Indafa - biex jara li pajjiżna mhux biss jitnaddaf iżda jitħammeġ inqas.   
  
Malta hi maqsuma f’dak li hu tindif. Hemm it-tindif li jieħu ħsiebu l-kunsill lokali u t-tindif li jsir mid-Direttorat tal-Gvern tat-Tindif, li fil-fatt jieħu ħsieb li jnaddaf it-toroq alterjali u dawk distributorji u dak kollu li hu eskluż li mhux tal-kunsilli lokali. Iżda fl-istess waqt jgħin anke lill-kunsilli lokali biex ikun hemm iżjed tindif u aktar indafa, speċjalment lil dawk il-kunsilli lokali li fl-istaġun tas-sajf iżidu ħafna l-popolazzjoni tagħhom u jkollhom bżonn għajnuna fit-tindif, bħal fil-każ ta’ Buġibba/Qawra/San Pawl, Paceville eċċ.   
  
“Fl-2014 inġabar 15,000 tunnellata skart mill-Gvern Ċentrali” beda jgħidli Ramon, “34% aktar mis-sena ta’ qabel u fl-ewwel 4 xhur ta’ din is-sena diġà nġabru 26% aktar mis-sena li għaddiet ”. Mistoqsi jekk dan hux għax hawn aktar skart u ħmieġ, weġibni li r-raġuni hi li hemm aktar entużjażmu biex dan id-dipartiment jaħdem bla waqfien ħalli jnaddaf pajjiżna u fl-istess ħin jgħin biex joħloq kampanji favur l-indafa fl-ambjent.   
  
Mitlub isemmi x’inhi din il-kampanja wieġeb li nħoloq *freephone* 1718, “fejn min jara xi ħmieġ jew għandu xi skart li jrid jeħles minnu kulma għandu jagħmel hu li jċempel dak in-numru - “Aħna kull telefonata nagħtu kasha, kemm jekk ikun hemm xi skart ta’ xi annimal jew skart ieħor li jitnaddaf wara siegħa, kif ukoll jekk l-iskart ikun ta’ natura goffa, ta’ kostruzzjoni nkella ta’ xi makkinarju nieħdu sa massimu ta’ 3 ġimgħat biex inneħħuh. Is-sena li għaddiet kellna 2,000 talba biex inneħħu xi skart – fejn neħħejna 95% minnu. Ma neħħejniex kollox għax ikunu mitfugħa f’xi art privata li ħadd ma jkun jaf ta’ min hi, u biex nidħlu fiha nkunu rridu l-permessi mill-MEPA jew li l-Lands jgħaddulna l-informazzjoni ta’ min tkun. Din is-sena diġà kellna 600 każ li solvejniehom kważi kollha.”