F’kummenti lil Newsbook wara li tħabbret id-deċiżjoni tal-Gvern li jitwaqqaf l-istaġun tal-kaċċa, il-Kap Eżekuttiv tal-FKNK Lino Farrugia qal li l-Federazzjoni ma taqbilx mad-deċiżjoni tal-Gvern għax ġew ikkastigati l-kaċċaturi kollha, inkluż dawk li dejjem irrispettaw il-liġi.

Fl-istess kummenti Lino Farrugia qal ukoll li dwar l-aħħar każ ta' kaċċa illegali, għad lanqas hu magħruf min kien li spara fuq din it-tajra u jekk kienx kaċċatur jew le.

Sadanittant, il-Kumitat kontra l-Qtil tal-Għasafar (CABS) qal li l-Ħadd voluntiera tal-għaqda għaddew żewġ għasafar oħra midruba b'tiri lill-Pulizija. Dan minbarra li għasfur ieħor, tar-razza Daqquqa, instab mejjet fiż-żona tal-Miżieb u mistoħbi taħt ġebla.

Il-CABS irrapporta wkoll li xi persuni li kienu mexjin f'Pembroke sabu gawwi ferut fil-ġewnaħ tax-xellug u ngħadda lid-Dipartiment tal-Veterinarju tal-Gvern. Fl-istqarrija, il-CABS qal li għadda wkoll informazzjoni ta' diversi żoni, li fihom kien hemm 63 makkinarju illegali li bihom jissejħu l-għasafar. Dawn kienu installati minn kaċċaturi f'meded differenti ta' għelieqi propjetà tagħhom.

Fi stqarrija, l-Oppożizzjoni qalet li l-inċident tal-lum ma setax jitħalla għaddej. Il-kaċċa fir-rebbiegħa ma tfissirx li għandhom jitħallew għaddejjin l-illegalitajiet. Il-Gvern għandu responsabbilità kbira fl-infurzar tal-liġi. Terġa’, dak tal-lum ma kienx l-uniku inċident. Għaldaqstant id-deċiżjoni tal-Gvern li jagħlaq l-istaġun kienet deċiżjoni inevitabbli.

Konferma: Tedesco se jkun *coach* ta’ Birkirkara

Il-Qasba ma ċċaqċaqx għal xejn !!!! Dan il-qawl jidħol feles għal Birkirkara f’dan il-mument hekk kif il-Club tal-Istripes għadu kif ħabbar fuq is-sit elettroniku tiegħu li huma ngaġġaw lil Giovanni Tedesco bħala *coach* tagħhom għall-istaġun li ġej.

Tedesco kien qed jissemma li jista’ jingħaqad ma’ Birkirkara ħafna żmien ilu iżda Birkirkara qagħdu lura milli jikkonfermaw li huma kienu bdew diskussjonijiet mal-coach minn Palermo b’rispett u lealtà lejn Paul Zammit li b’mod parrallel kien qed imexxi lit-*team* għall-finali tat-*trophy* li eventwalment intrebħet minn Birkirkara. Birkirkara nħallu ma’ Zammit erbat ijiem ilu meta dan kien fadallu sena fuq il-kuntratt.

Il-Club qal li fil-jiem li ġejjin Tedesco se jasal Malta sabiex jiffinalizza u jiffirma l-kuntratt tiegħu li se jkun għal sentejn.

Intant dan is-sit għamel kuntatt telefoniku ma’ Riccardo Gaucci President tal- Furjana. Meta mistoqsi jekk hux diżappuntat għal fatt li Tedesco għażel li ma jkomplix mal-Greens il-President Taljan qal “No non sono disapuntato, Muore un Papa si fa un altro”

Gaffarena għamel l-offerta għall-bejgħ qabel ma xtara l-propjetà

Minkejja kollox hu għamel profitt ta' €685,000

Il-proposta għall-bejgħ li għamel Mark Gafferena lill-Gvern, dwar parti mill-Belt Valletta li Mark Gafferena saret qabel ma hu kien is-sid tagħha. Minkejja dan hu għamel profitt ta' €685,000 - skont kif juru d-dokumenti tal-Gvern. Din l-istorja dehret illum fuq il-gazzetta Times of Malta wara li l-esproprjazzjoni ta' din il-propjetà tinstab fiċ-ċentru ta' kontroversja.   
  
Dan hekk kif fil-gazzetta ta' nhar ta' Ħadd The Sunday Times rrapurtat storja li kixfet kif il-Gvern ħallas €1.65 miljun biex jespropja nofs propjetà li tinstab fi Triq iz-Zekka fil-Belt, permezz ta' żewġ kuntratti li ġew iffirmati ma' Gaffarena.  
  
Gaffarena tħallas €822,500 f'art u flus kontanti għal kwart ta' din il-binja f'Jannar li għadda. Fit-13 ta' Frar, Gaffarena offra li jbigħ kwart ieħor, u l-bejgħ ġie magħluq fis-26 ta' Frar. Din il-parti nxtrat għal €139,762, fejn ingħata wkoll €822,500 f'kontanti u art min-naħa tal-Gvern.   
  
Id-dikjarazzjoni tal-espropjazzjoni nħarġet fit-8 t'April wara li Gaffarena xtara l-propjetà. L-eks sidien tal-propjetà ma kinux infurmati bl-espropjazzjoni.

Perjodu eċċitanti għall-qasam tas-saħħa f’pajjiżna – Chris Fearne

Tabib għandu dejjem jibqa’ jitgħallem

Tabib għandu dejjem jibqa’ jitgħallem

Waqt li kien qiegħed jindirizza seminar imtella’ mill-Malta Postgraduate Medical Training Centre dwar l-ePortfolio, is-Segretarju Parlamentari Chris Fearne qal li dan huwa perjodu eċċitanti għall-qasam tas-saħħa f’pajjiżna.   
  
Fearne qal li tabib għandu dejjem jibqa’ jitgħallem, anke sabiex il-pazjent jibqa’ jingħata dejjem l-aħjar kura. “Fil-passat il-post graduates fost it-tobba kien isir b’mod *ad hoc*, illum anke grazzi għall-ePortflio l-post graduates qegħdin isiru b’mod aktar strutturat,” qal is-Segretarju Parlamentari.   
  
Huwa żied jgħid li jekk ma nkunux minn ta’ quddiem f’dan ir-rigward ikunu qegħdin ibatu kemm it-tobba kif ukoll il-pazjenti Maltin. Is-Segretarju Parlamentari semma fost oħrajn is-simulation centre f’Mater Dei li ġie inawgurat f’Ottubru tas-sena li għaddiet li fl-ewwel sitt xhur tiegħu serva ta’ taħriġ għall-1,200 student.   
  
Il-Malta Postgraduate Medical Training Centre  ilu mwaqqaf mill-2008 u llum evolva f’ċentru dinamiku li jagħti appoġġ lil aktar minn 500 tabib fi stadji differenti tal-ispeċjalizzazzjoni medika tagħhom.   
  
L-ePortfolio hija sistema *online* li permezz tagħha dawk kollha li jkunu qegħdin isegwu kors ikollhom *portfolio* elettroniku matul it-taħriġ kollu tal-ispeċjalizzazzjoni tagħhom. Dan il-proġett huwa kofinanzjat minn fondi tal-Unjoni Ewropea, fejn 85% tal-proġett ingħata mill-Fond Soċjali Ewropew.

Grupp ta’ ħidma għall-aħjar użu ta’ Cafè Premier

Il-Gvern qed jistieden lill-pubbliku biex iressaq suġġerimenti tiegħu wkoll

Il-Gvern ħatar grupp ta’ ħidma biex jiġi studjat l-aħjar użu tal-ispazju li jagħmel parti mill-Biblijoteka u spazju ieħor taħt Misraħ Repubblika li riċentament għadda lura għand il-Gvern. L-għan ta’ dan il-grupp huwa biex iħares lejn l-aħjar użu possibbli ta’ dan l-ispazju fil-qalba tal-Belt Valletta.  
   
Il-Gvern qed jistieden ukoll lill-pubbliku biex jersaq ’il quddiem u jagħti s-suġġerimenti tiegħu dwar l-użu ta’ dan l-istess spazju. Il-kummenti tal-pubbliku jaslu għand il-grupp ta’ ħidma li min-naħa tiegħu jevalwa s-suġġerimenti u jirrakkomanda l-aħjar proposti lill-Gvern.  
   
Il-grupp ta’ ħidma huwa mmexxi miċ-*Chairman* Ray Bondin speċjalizzat fl-użu mill-ġdid ta’ bini storiku. Il-bqija tal-membri huma rappreżentanti tal-i*stakeholders* kollha li b’xi mod jinfluwenzaw id-deċiżjoni - Joseph Caruana,  Albert Marshall,  Herald Bonnici, Gavin Gulia, Joanne Sciberras u Tony Pace.  
   
Il-ħidma tal-grupp se tkun li jevalwa l-ideat tal-pubbliku dwar l-aħjar użu ta’ dan il-bini, imexxi konsultazzjonijiet ma’ entitajiet interessati fl-aħjar użu tas-sit, jara l-aħjar mod kif jinħoloq aċċess għall-Biblijoteka Nazzjonali mill-post innifsu filwaqt li jagħti rakkomandazzjonijiet ta’ kif għandu jintuża s-sit mingħajr ma jeskludi xi tip ta’ attività kummerċjali.  
   
Huwa se jkun qed jiltaqa’ taħt l-awspiċi tal-Uffiċċju tas-Segretarju Permanenti Ewlieni fi ħdan l-Uffiċċju tal-Prim Ministru. Abbażi ta’ dak li jkun ħareġ, il-grupp ta’ ħidma jħejji rapport lill-Uffiċċju tas-Segretarju Permanenti Ewlieni bir-rakkomandazzjonijiet miġbura.

Il-CABS irrekordjaw 137 tir minn wara li ngħalaq l-istaġun tal-kaċċa

Il-pulizija arrestat kaċċatur li kien qed jispara lejn l-għasafar f'Ħal Għaxaq

Dalgħodu *team* tal-CABS (Committee Against Bird Slaughter) iffilmjaw kaċċatur li kien qed jispara fuq l-għasafar waqt li l-istaġun hu magħluq f'Ħal Għaxaq. Il-filmat ingħadda lill-ALE li identifikaw lir-raġel fi spazju ta' ftit sigħat. Ir-raġel ammetta li spara u ttieħed fil-kwartieri tal-ALE għal aktar interrogazzjoni.   
  
CABS qalu li t-teams tagħhom irrekordjaw 137 sparatura minn wara li l-Prim Ministru għalaq l-istaġun tal-kaċċa. L-aktar ħsejjes ta' tiri nstemgħu min-naħat tal-kampanja ta' Ħal Safi, Ħal Far, il-Ħandaq, Marsascala u Ħal Għaxaq.

Il-*poodle* jkompli jgħarrex

Sar jaf fuq Marlene Farrugia, Toni Abela, Da Pippo u Lino Farrugia

Kemm hi ħelwa Marlene   
  
Mela meta kulħadd kien qed jivvota fir-referendum Marlene Farrugia kienet l-Indja. Mar-raġel ovvjament.  Ir-raġel *by the way* huwa Godfrey.  Hemm hekk fl-Indja il-koppja Farrugia li *by the way* huma ħafjin kienu qed jieklu l-Ghandi tandoori.   
  
    
Viva l-lejber għand Da Pippo   
Mela qabel kien ikun hemm il-ġabra tal-lejburisti l-Mamma Mia kull nhar ta’ Ġimgħa, issa kollox dar għal Da Pippo ġewwa l-Belt, li qabel kien ir-ristorant għall-avukati Nazzjonalisti.  Eħħ, issa kull nhar ta’ ġimgħa jintefgħu il-bravi lejburisti tal-ministri.  U jekk jogħġbok għoddkom ma tafux kemm ikun hemm ċajt ħelu u ftit pastaż, insomma kif jgħid il-Giggs, “Girls want to have fun, but even boys!”   
  
Kemm hu orrajt Lino   
Lino bħal ma tafu huwa ċajtier kbir, għandu daħka kbira fuq wiċċu kull fejn tarah. Bniedem ferħan, pożittiv, iħobb lil kulħadd inkluż tal-Birdlife.  Dan l-aħħar ingħata rigal minn pittur tant hu famuż li nsejt x’jismu fih hemm tpinġija qisu ritratt tal-fundatur tal-kaċċaturi moderni Maltin. Jiġifieri kaċċaturi li ma għandhomx senter imma jħobbu ‘the feel’ tas-senter.  U ifhmuni.  Insomma ovvjament qed nirreferi għal Kathleen. Ole!   
  
Toni u l-awwista!   
Toni Abela huwa raġel tat-triq.  Iħobb iħoss u fl-istess ħin iħobb jifhem in-nies.  Fix-xogħol tiegħu huwa baqa’ viċin in-nies u l-annimali.  Fost l-iktar annimal li baqa’ viċin tiegħu nsibu l-awwista.  Annimal li Toni japprezza ħafna għax ifakkru f’mumenti partikolari mill-ħajja tiegħu meta kien taħt l-ilma jistenna biex jiekol xi loqom u jitlob li jagħti kasu xi ħadd!

(RITRATTI GRAFIĊI) Transgender tiġi msawta u umiljata f’ħabs fil-Brażil

Neżżgħuha, qaxxrulha xagħarha u biċċrulha wiċċha

mitfugħa wiċċha mal-art nofsha mneżżgħa f'bitħa fil-ħabs

Dawn ir-ritratti grafiċi juru kif Veronica Bolin ġiet imsawta u umiljata mill-pulizija Brażiljana fejn rapporti qed jgħidu li wara x-xebgħa li tawha ġagħluha tinża’ u qaxxrulha xagħarha. Fejn ħallewha nofsha għarwiena f’bitħa ta’ ħabs wiċċha mal-art. Veronica ta' 25 sena kienet ġiet arrestat minħabba li allegatament attakkat ġar tagħha ta’ 73 sena.

Bħalissa għaddejja investigazzjoni dwar dan ir-reat wara li ritratti ġew impoġġija fuq l-internet li qajmu kontroversja u rabja kbira madwar il-Brażil kollu. Rapporti qed jgħidu li dawruha tliet pulizija u wettqu dan ir-reat. Iżda stqarrija tal-pulizija qalet li Bolina ġiet attakkata mill-priġunieri fil-ħabs ta’ San Paolo meta ntlemħet tagħmel att sesswali weħidha fiċ-ċella u li kienu l-uffiċjali tal-pulizija li salvawha. Huma qalu wkoll li hi rribattiet lill-pulizija li marru jsalvawha u dawk il-feriti ġew hemm wara li hi gidmet pulizija.

Partitarji tal-LGBT qed jagħmlu kampanja biex nies LGBT jiġu trattati ġustament, “biċċrulha wiċċha u issa qed jippruvaw ibenġlu l-istorja u jgħattuha” qalu membri tal-LGBT, “Il-pulizija m’għandhomx jitħallew jagħmlu dan fuq l-ebda persuna.” Veronica tneħħiet mill-ħabs fejn kienet u tinsab f’ċentru ta’ detenzjoni f’ċella għaliha weħidha sa ma l-każ tagħha jinstema’ fil-qorti.

Il-Bużu jaqla’ xebgħa ilma mingħand it-tfal tal-Melita

Carmel Busuttil jagħlaq l-istaġun mal-Melita b'ħasla tajba

L-eksfootballer famuż Malti li għamel ġieħ lilu u lil Malta meta għal seba’ snin sħaħ kien il-*captain* tat-*team* Belġjan fl-ogħla Diviżjoni, KRC Genk filwaqt li kien rebbieħ tal-unuri kollha li joffri l-Football Malti, Carmel Busuttil, magħruf bħala l-Bużu, dalgħodu qala ħasla tajba.   
  
Fi tmiem l-istaġun tiegħu bħala *coach* tan-*nursery* u tal-iskola tal-Football tal-Melita fejn rebaħ il-kampjonat ta' taħt it-13-il sena , it-tfal ġrew ġirja warajh filwaqt li tawh ħasla tajba ilma biex żgur jibqa' jiftakarhom. Il-Bużu hu maħbub ferm mat-tfal tan-*nurseries* tal-*football* fejn wara li temm il-karriera tiegħu bħala *player* ħa l-liċenzja ta' UEFA *pro licence* mill-aqwa skola tal-*coaching* tal-*football* tad-dinja f'Coverciano u ddedika ħajtu u l-karriera għat-tfal tan-*nurseries* jgħallem il-logħba li tant tatu sodisfazzjon.   
  
It-tbissima fuq wiċċ it-tfal titkellem weħidha.

Il-Gvern jgħid li l-Università se tinbena fuq art agrikola abbandunata f'M'Skala

Il-Gvern jgħid li jidher li l-Alternattiva għandha informazzjoni żbaljata

Il-Gvern  irrefera għall-konferenza tal-aħbarijiet mogħtija dalgħodu minn Alternattiva Demokratika  u qal li filwaqt li jinnota li l-AD hija pożittiva dwar il-kunċett ta’ istituzzjoni edukattiva ġdida fin-naħa ta’ isfel tal-pajjiż, jidher li l-informazzjoni bażika li għandha hi żbaljata.   
  
Fost l-oħrajn, intqal mill-AD li l-proġett se jokkupa aktar minn 200,000 metru kwadru. Il-Gvern qal li l-fatti huma li l-proġett qed ikun propost li jkun fuq żona li se tkun inqas minn 100,000 metru kwadru u fih se jkun hemm diversi spazji miftuħa.    
  
Intqal ukoll mill-AD li ż-żona hija ta’ importanza xjentifika. Il-Gvern qal li l-Pjan Lokali għan-nofsinhar ta’ Malta mill-MEPA fl-2006, u li partijiet minnu qatt ma ġew implimentati, jissuġġerixxi li parti miż-żona tal-kosta tista’ tiġi kklassifikata bħala żona ta’ importanza xjentifika. Il-Gvern se jara li jittieħdu l-miżuri kollha possibbli sabiex din iż-żona tiġi affettwata mill-inqas. Il-Gvern irrimarka li l-iżvilupp kunsidrat hu limitat għal dawk il-partijiet li fis-*survey* tal-Università ta' Malta tas-sena 2000 kienu ġew identifikati bħala art agrikola abbandunata.‎

Malta Public Transport nediet il-karta l-gdida tat-trasport li qed tissejjaħtallinja card u li se tibda tintuża minn Lulju 2015.

Il-Malta Public Transpot qalet li bit-tallijna card il-gdida, se jkun aktar faċli biex tivvjaġġa bit-trasport pubbliku fejn il-*card* se tkun personalizzata bir-ritratt u l-isem fuqha. Il-kreditu jista' jiżdied mill-internet, bit-telefown, mill-ħwienet tal-kumpanija jew minn kull uffiċċju tal-MaltaPost. Il-kreditu ma jiskadix.

Kienet introdotta wkoll b'tallinja card u nollijiet differenti għat-tfal, għall-istudenti, għall-adulti, għal min għandu l-Kartanzjan jew il-Karta tal-Identità Maltija 60+, għal dawk li għandhom il-Blue Badge maħruġa mill-Kummissjoni Nazzjonali Persuni B'Diżabbiltà u għar-residenti f’Għawdex. It-tfal li għandhom inqas minn erba' snin se jkomplu jivvjaġġaw b’xejn u mhux se jkollhom bżonn *card*.

It-tfal ta’ bejn l-erba' u l-10 snin u dawk li għandhom il-Kartanzjan jew il-Karta tal-Identità Maltija 60+ u l-Blue Badge jħallsu noll ridott ta’ 25ċ għal kull vjaġġ sa sagħtejn, inkluż meta jibdlu l-karozza.

Fl-istess waqt, dawn qatt mhuma se jħallsu aktar minn 50ċ f’gurnata, jew €2 f’ġimgħa. Dan kollu jinħadem b’sistema awtomatika u għalhekk m’hemmx bżonn jinxtara biljett. It-tfal u l-anzjani bil-Kartanzjan jistgħu jimlew il-karti tagħhom b’€2 fil-ġimgħa u jivvjaġġaw b’tal-linja bla limitu madwar Malta u Għawdex.

L-adulti se jkollhom prezz ridott ta’ 75ċ għal kull vjaġġ, sa massimu ta’ sagħtejn, inkluż meta jibdlu l-karozza. Fl-istess ħin, dawn qatt mhuma se jħallsu aktar minn €26 f’xahar. L-istudenti li jkollhom it-tallijna card, jekk jilħqu l-limitu ta’ €21 f’xahar, ma jħallsux għal aktar vjaġġi għall-bqija ta’ dak ix-xahar. Dawk li huma residenti f’Għawdex u jivvjaġġaw f’Għawdex biss, ma jħallsux aktar minn €10 f’xahar.

Il-Malta Public Transport spjegat li l-prezz tal-biljetti li jinxtraw minn fuq il-karozzi tal-linja se jiżdied minn Lulju 2015. Fil-fatt, l-uniku biljett li se jkun jista’ jinxtara mingħand ix-xufiera hu ta’ vjaġġ wieħed ta’ sagħtejn, li se jkun jiswa €2 fis-sajf u €1.50 fix-xitwa matul il-jum, u €3 għas-servizz ta’ bil-lejl. Dawn in-nollijiet japplikaw għall-passiġġieri kollha, kemm għall-adulti, it-tfal, nies bil-Kartanzjan u l-bqija.

'Il-post ġie abolit'. Din kienet l-unika raġuni li ngħataw tliet ħaddiema tal-linja nazzjonali tal-ajru l-Air Malta li sfaw imkeċċija minn xogħolhom, anke jekk tnejn minnhom għandhom aktar minn 20 sena servizz warajhom.

Wieħed mill-ħaddiema kien il-Head of Sales tal-Air Malta filwaqt li t-tnejn l-oħra kienu *managers*, b'wieħed minnhom *manager* tal-*marketing*.

F'din it-tkeċċija huwa evidenti l-fatt li ma ntużatx il-prassi normali ta' *last in first out*; dan anke fl-isfond li fl-aħħar xhur daħlu mijiet ta' impjegati ġodda *part time*, fosthom persuna li hija qrib ħafna tal-Ministru Edward Zammit Lewis.

Ħaddiema tal-Air Malta li tkellmu ma' dan l-istazzjon saħqu wkoll li fl-għażla ta' dawn il-ħaddiema ġodda qiegħed jispikka l-favoritiżmu politiku.

L-istess ħaddiema esprimew tħassib serju gall-fatt li għalhekk issa l-kumpanija hija mingħajr *marketing manager* u mingħajr Head of Sales, żewġ karigi meqjusa kruċjali sabiex il-kumpanija żżid il-bejgħ.

Staqsew ukoll f'dan kollu fejn hi l-General Workers’ Union li bħal donnu waqgħat f'muta assolut. L-istess ħaddiema esprimew tħassib għal posthom fil-kumpanija hekk kif hemm pjani li jonqsu l-ajruplani.

Il-ħaddiema li tkellmu magħna tkellmu wkoll dwar kif fil-passat il-ħaddiema kien ikollhom laqgħat regolari mal-ogħla nies fi ħdan il-*management* iżda issa dawn il-laqgħat waqfu għalkollox.

Il-Ministru tal-Edukazzjoni Evarist Bartolo għamilha ċara li l-Università de Paul mhux involuta direttament fil-proġett propost fin-Nofsinhar ta’ Malta u min ta din l-impressjoni għamel ħazin. Il-Ministru tal-Edukazzjoni kien qed iwieġeb għall-mistoqsija ta’ dan l-istazzjon jekk jaħsibx li l-Prim Ministru daħak bin-nies meta qal li se jkun hawn universita’ Amerikana meta l-Università’ de Paul stqarret li mhux involuta.

Kif stqarr Evarist Bartolo stess, l-ewwel kuntatti dwar dan il-proġett saru madwar sena ilu.

Mistoqsi jaqbilx li dan il-proġett isir fuq art verġni barra miż-żona tal-iżvilupp, il-Ministru Evarist Bartolo qal li anki jekk tonqos għalqa waħda jiddispjaċih u insista li d-deċiżjoni fuq il-post għadha mhix waħda finali minkejja li t-taħditiet ilhom għaddejjin kważi sena u l-ġimgħa li għaddiet kien iffirmat ftehim.

Meta kien mistoqsi jekk hux sew li dan l-operatur privat jiġi aġevolat meta oħrajn kellhom jidħlu fis-suq u jixtru propjetà mill-privat biex iħaddmu istituzzjoni edukattiva, Evarist Bartolo qal li dawn l-istituzzjonijiet ingħataw kuntratti pubbliċi li jiswew il-miljuni tal-ewro u għaldaqstant ma jistgħux jilagħabuha tal-vittmi.

Il-Viċi Sindku fil-Kunsill Laburista ta’ Marsaskala Desiree Attard ma taqbel xejn mal-iżvilupp propost mill-Gvern fiż-Żonqor u ssotni li n-nies ta’ Marsaskala huma kontra dan il-pjan tal-Gvern Laburista.

F’kummenti li xxandru waqt il-programm *Follow-Up* fuq Radio 101 Attard ħadet pożizzjoni li hija kontra dak li stqarr is-Sindku Mario Calleja li ħareġ jiddefendi dan l-iżvilupp.

Il-Viċi Sindku kienet ċara fi kliemha. Il-Viċi Sindku Laburista rrimarkat il-fatt li fl-aħħar jiem kienu bosta dawk li kellmuha fuq dan il-pjan tal-Gvern li se jfisser żvilupp kbir ta’ bini fl-inħawi ta’ Żonqor Point.

Desiree Attard qalet li fil-Kunsill m’hemmx qbil fuq dan il-proġett. Iżda fl-istess waqt ikkonfermat li s’issa ma saret l-ebda diskussjoni dwar din il-materja urġenti.

Il-laqgħa li jmiss tal-Kunsill Lokali ta’ Wiedil Għajn se ssir il-ġimgħa d-dieħla.