**Se jittieħdu passi biex il-kandidati tal-eżami ma jkunux żvantaġġati**

**17:20:** Fi stqarrija l-Oppożizzjoni irringrazzjat lill-MATSEC talli ammetiet u ħadet nota tal-iżball fil-mistoqsija numru 10 fil-karta tal-Matematika u tar-rimedju li se jkun qed jingħata lill-istudenti. Issa, l-istudenti jistgħu jserrħu ftit rashom u jiffukaw fuq il-kumplament tal-eżamijiet l-oħra.

**15:45:** Fi stqarrija ftit minuti ilu dwar l-eżamijiet tal-Matematika u l-Fiżika, il-Bord tal-MATSEC qal hekk:

Il-proċess biex tinħoloq karta tal-eżami jinvolvi ‘panel’ ta' nies li jinħatar biex jiktbu l-karta tal-eżami. Il-‘panels’ ikunu jikkonsistu tal-anqas minn żewġ membri u wieħed minnhom għandu x-xogħol ta' ‘Reviewer’. Il-‘panels’ tal-eżamijiet tal-Matematika fil-livell Intermedju u tal-Fiżika fil-livell Avvanzat, li fuqhom saru l-ilmenti, ilhom ifasslu l-karti ta' dawn is-sillabi għal numru ta' snin u għandhom esperjenza twila tal-livell mistenni mill-istudenti f'dawn is-suġġetti. Ix-xogħol tar-‘Reviewer’ hu li jara li l-karta hija tal-livell mixtieq, li tista' tinħadem mill-kandidati fil-ħin allokat, u li m'hemmx domandi li mhumiex fis-sillabu.

Madankollu fil-każ tal-eżami tal-Matematika fil-livell Intermedju l-‘panel’ jikkonferma li l-mistoqsija numru 10 tal-eżami, li nzertat l-aħħar mistoqsija, kienet fuq materja li mhix fis-sillabu. Din il-mistoqsija kienet iġġorr sitt marki. Il-Bord tal-Eżamijiet tal-MATSEC jiddispjaċih dwar dan in-nuqqas u ser jieħu l-passi meħtieġa biex il-kandidati ma jkunux żvantaġġati.

Fil-każ tal-eżami tal-Fiżika fil-livell Avvanzat, il-‘panel’ tal-eżaminaturi jikkonferma li l-mistoqsijiet kollha huma koperti mis-sillabu ta’ dan is-suġġett.

**14:55:** Fi stqarrija fuq Facebook ftit ħin ilu, l-għaqda studenteska Pulse qalet li r-rappreżentanti tagħha Joseph Masini u Fleur Abela llum waranofsinhar iltaqgħu mal-Professur Frank Ventura, Chairman tal-Bord tal-MATSEC, u s-Sur Dario Pirotta mill-MATSEC Support Unit, biex jiddiskutu t-tħassib tal-istudenti dwar l-eżami inkwistjoni.

Il-Professur Ventura qal lir-rappreżentanti ta' Pulse li l-karta ta' din is-sena tħejjiet mill-istess eżaminaturi li ilhom ifasslu l-eżamijiet tal-Matematika għal dawn l-aħħar ħames snin. Qalilhom ukoll li jista' jkun li f'xi mistoqsijiet l-eżaminaturi stennew xi ftit iżżejjed mill-istudenti, iżda f'eżamijiet preċedenti kien hemm mistoqsijiet simili għalkemm b'format differenti.

Fid-dawl tal-ilmenti li saru, se ssir investigazzjoni interna kif jiġri f'kull każ ta' lment li jkun hemm. Il-karti se jiġu kkoreġuti b'mod normali iżda se tingħata attenzjoni partikolari lill-mod kif ġew imwieġba l-mistoqsijiet li dwarhom saru l-ilmenti, speċjalment in-numru 10.

Jekk il-Bord tal-MATSEC jinnota li hemm numru sproporzjonat ta' studenti li ma rnexxilhomx iwieġbu mistoqsija partikolari, jikkunsidra numru ta' għażliet inkluż dik li jagħti struzzjonijiet lill-eżaminaturi biex jinjoraw dik il-mistoqsija kompletament.

**Aktar qabel:** Matul il-ġimgħa li għaddiet diversi studenti semmgħu leħinhom dwar il-każ tal-karta tal-eżami tal-Matematika f’livell Intermedju. Inewsmalta.com huwa infurmat li żewġ għaqdiet studenteski qed jagħmlu pressjoni kbira fuq din il-kwistjoni mal-MATSEC.

F’kummenti esklużivi ma’ Inewsmalta.com, studenta li poġġiet għal dan l-eżami qalet li fil-karta kien hemm mistoqsijiet li ma kinux inklużi fis-sillabu u b’hekk qatt ma ġew studjati mill-istudenti. L-istudenta stqarret li meta tkellmet mal-ħbieb tagħha u diversi studenti oħra, rat li mhux hi biss kellha din il-problema iżda kienu ħafna li sabu din il-kwistjoni u b’hekk ħallew madwar 30 marka barra, li jammontaw għal kważi terz tal-marki allokati fl-eżami.

Il-Partit Nazzjonalista qal fi stqarrija li l-investigazzjoni li trid issir mill-MATSEC m’għandhiex tkun biss fuq l-eżami tal-Matematika iżda wkoll fuq dak tal-Fiżika. Id-deputati Therese Comodini Cachia u George Pullicino qalu li huma f’isem l-Oppożizzjoni għamlu diversi verifiki ma’ għalliema li kkonfermaw dan in-nuqqas fil-karti. Il-Partit Nazzjonalista appella biex issir ġustizzja ma’ dawn l-istudenti għaliex m’ għandhomx ikunu vittmi tal-iżbalji ta’ ħaddieħor.

Sadanittant, iż-żewġ għaqdiet studenteski tas-Sixth Forms ħarġu mill-ewwel jiddefendu l-pożizzjoni ta’ sħabhom. Is-Segretarju Ġenerali tal-għaqda soċjodemokratika Pulse, Joseph Masini, qalilna li wara li rċevew diversi lmenti mill-istudenti, huma bdew jistudjaw u jaraw x’inhuma l-affarijiet ikkonċernati. Masini qal li żewġ rappreżentanti tal-eżekuttiv qed jaħdmu bis-sħiħ fuq din il-materja. Wieħed minn dawn ir-rappreżentanti jinsab f’diskussjoni mal-kordinatur tas-suġġett biex jara x’inhuma l-iżviluppi u wkoll liema pożizzjoni ser jieħu dan id-dipartiment. Ir-rappreżentanta l-oħra tal-għaqda tinsab f’diskussjoni mal-Bord tal-MATSEC sabiex ikun hemm verifika jekk il-materja inkwistjoni kinitx fis-sillabu jew le.

L-għaqda Pulse qalet ukoll li jekk jinstab li dan il-każ huwa minnu, huma ser ikunu qed jagħmlu pressjoni ħarxa fuq il-MATSEC sabiex jagħtu r-rimedju tal-marki kollha fuq dawn il-mistoqsijiet. Dan għaliex huma jħossu li din hija inġustizzja.

Inewsmalta.com tkellem ukoll ma’ Ian Zahra, Viċi President tal-SDM. Zahra qal li huma ċċekkjaw il-mistoqsijiet u vverifikaw ma’ diversi letturi li partijiet tal-karta tal-eżami ma kinux inklużi fis-sillabu li dawn l-istudenti ppreparaw ruħhom għalih. Ian Zahra qal ukoll li matul dan il-lejl wieħed mill-istudenti li qagħdu għal dan l-eżami fetaħ grupp fuq is-sit soċjali Facebook bl-għajnuna taż-żewġ għaqdiet sabiex tiġi ffirmata petizzjoni onlajn. L-SDM ukoll bagħtet imejl lill-MATSEC biex tinfurmahom dwar dan il-każ. Bħall-Pulse huma wkoll appellaw biex jekk dan il-każ huwa minnu l-MATSEC tagħti kumpens mistħoqq lill-istudenti.

Meta Inewsmalta.com għamel kuntatt ma’ Dario Pirotta li huwa d-direttur tal-MATSEC, huwa qal li ser ikun qed iwieġeb id-domandi tagħna wara li jikkomunika mal-Università ta’ Malta. Kelliem għall-Ministeru tal-Edukazzjoni wkoll qal li ser ikun qiegħed jiċċekkja u jivverifika kollox fis-sigħat li ġejjin dwar dan il-każ iżda ma taniex aktar kummenti.

**Missier id-disinjatur tal-Mini midfun f'Malta**

Ir-rabta li l-karozza Mini għandha ma' Malta, liema karozza għal xi snin kienet 'tingħaqad' f'Malta eżattament fis-sit fejn illum hemm l-istamperija tal-gvern fil-Marsa, se tkompli tissaħħaħ permezz ta' 'skoperta' li saret dan l-aħħar. Minn riċerka li saret minn dilettant kbir tal­Mini f'Malta, Pablo Vassallo (ritratt), instab li missier id-disinjatur tal-Mini jinsab midfun proprju f'Malta. Hu miet f'Malta, wara li kien ġie evakwat flimkien mal-mara u ibnu (dak li ddisinja l-Mini) mit-Turkija lejn Malta. F'Malta missieru marad u għalkemm ħasbu  li kien se jfiq, hu baqa' sejjer lura sakemm miet hawn u ndifen fiċ-ċimiterju f'Ta' Braxia.

Pablo Vassallo meta tkellem magħna qalilna li, "Kont qrajt ktieb riċerkat dwar Alex Issigonis, id-disinjatur tal-Mini. F'moħħi beda jberren il-ħsieb li missieru seta' kien midfun hawn, la kien miet waqt li kien f'pajjiżna. Bdejt infittex u meta għamilt kuntatt mar-reġistratur tal-imwiet, u tajthom l-isem u s-sena, ikkonfermawli li dan kien midfun hawn. Mort iċ-ċimiterju tal-Addolorata biex nara jafux xi dettalji. Finalment sibtu fiċ-ċimiterju f'Ta' Braxia."

Pablo żied jgħid li, "Din is-sejba għalina hi xi ħaġa kbira. Dan għax l-ebda karozza li teżisti hawn Malta m'għandha storja bħall-Mini - karozza żgħira li baqgħet tinħabb. Il-fatt li nstab il-qabar ta' missieru narah bħala li sibna xi ħaġa ta' għożża li hi importanti anki għall-istorja ta' Malta."

**Il-Ħadd 'tal-Mini' se jmorru fuq il-qabar tiegħu**

Dan id-dettall ġie skopert ftit tal-jiem ilu, eżattament ftit jiem bogħod mill-anniversarju tad-data tal-mewt ta' missier id-disinjatur tal-Mini. Għal din l-okkażjoni, id-dilettanti tal-Mini nhar il-Ħadd li ġej se jiltaqgħu fil-Marsa u minn hemm se jsuqu l-karozzi Mini flimkien lejn iċ-ċimiterju f'Ta' Braxia f'Tal-Pietà. Hemmhekk se ssir ċerimonja ta' tifkira.

Pablo rrakkontalna li, "Alec Issigonis, id-disinjatur, twieled fl-1906. Missieru kien Constantine ta' dixxendenza Griega, u ommu kienet ta' dixxendenza Ġermaniża.  Matul l-Ewwel Gwerra Dinjija, li kien ġara kien li l-familja kellha titlaq mill-belt ta' Smirna - illum Izmir fit-Turkija. Dawn spiċċaw refuġjati - kellhom jaħarbu minn pajjiżhom u ħallew warajhom dak kollu li kellhom. Missieru Constantine Issigonis miet f'Malta minħabba mard. Dan nafu minn riċerka li saret u li kienet ippubblikata fi ktieb minn Gillian Bardsley bit-titlu 'Alec Issigonis'. Jien kont xtrajt il-ktieb xi snin ilu, u wara li skoprejt dwar il-mewt tiegħu, irnexxieli nsib fejn kien midfun. Ibnu ma tantx kien dam Malta għax ommu bagħtitu l-Ingilterra, fejn kompla fuq il-linja ta' missieru li kien inġinier."

Pablo kompla jgħid li, "Sir Alec kien il-moħħ wara d-disinn tal-vetturi famużi Ingliżi, bħal Morris Minor, Austin Farina, Wolsely, Austin Cambridge u ħafna oħrajn li fosthom hemm il-Mini, li għalina d-dilettanti ta' din il karozza hija l-għożża tagħna. Għalkemm il-Mini għalqet kważi 56 sena mill-ewwel produzzjoni tagħha, għadha l-aktar karozza li nbiegħet fl-industrija tal-vetturi Ingliżi. Jien ċert li hawn ħafna dilettanti tal-Mini madwar id-dinja li ma kienux jafu dwar dan. Għalhekk nixtieq li naqsam dan it-tagħrif mad-dilettanti kollha lokali u anke barra minn Malta. Sir Alec Issigonis miet fl-1988 u baqa' ġuvni."

Pablo jgħidilna li “mill-istorja ta' Sir Alec u l-miġja ta' familtu f'Malta joħroġ li dawn għamlu xi żmien Lazzarett u dan minħabba li fi Smirna kien hemm epidemija ta' mard infettiv.” Jgħid li “kien hemm minn dawn ir-refuġjati li lmentaw li mhumiex jingħataw ikel  biżżejjed  u spiċċaw b'min imur f'lukanda u xi djar viċin. Meta Sir Alec ġie f'pajjiżna  kellu 16-il sena."

**'Lanqas jekk jagħtuni blokka bini ma nitlaq il-Mini minn idejja'**

Lil Pablo staqsejnieh minn fejn nibtet din l-imħabba u fissazzjoni fuq il-Mini. Bid-daħka qalilna li, "Jien kont għadni żgħir meta f'Malta kien hawn l-Ingliżi u l-Mini kienet popolari immens. Hawn ħafna f'Malta li xi darba jew oħra kellhom qraba li kellhom Mini. Il-Mini kienet  tiġi mgħaqda f'Malta bejn is-sena 1974 u l-1982. Darba kien hemm appartament li kien żvojta u kienu qaluli biex immur ngħin innaddfuh. Naddafna l-ġnien u hemm sibt karozza Mini żgħira.

"Iġġennint fuqha. Flus biex nixtri Mini ma kellix. Kont dejjem nittama li nixtriha. Kien hawn ħafna fanatiċi fuq il-Mini. Kien hemm wieħed Frans Schembri li kien se jsiefer lejn l-Awstralja u kien se jbigħ il-Mini li kellhom. Ried Lm550. Jien kont sifirt l-Alġerija b'xogħol ta' *electrician*. Hemmhekk kelli tliet darbiet aktar paga. Għamilt xahrejn flok tliet xhur u meta ġejt staqsejt jekk dik il-Mini għadhiex għall-bejgħ. Kont xtrajtha. Ħlift li norbotha ma' qalbi u lanqas jekk jagħtuni blokka bini u l-ebda figura ta' flus mhi se tikkonvinċini. Kellna minn Malta Minis li nbigħu sa  €27,000 fir-Renju Unit."

**Il-*welding* tal-Mini f'Malta kien fost l-aktar b'saħħtu**

Pablo Vassallo spjegalna kif ġew Malta persuni minn Oxford li kienu qed jagħmlu riċerki dwar il-Mini. Dawn sabu li l-*welding* li kien jintuża f'Malta fuq il-Mini kien fost l-aktar materjal robust u li l-Minis li nħadmu Malta kienu fost l-aktar b'saħħithom. "Mini minn hawn Malta ma tispiċċa qatt għax saru b'*welding* b'saħħtu ħafna," enfasizza Pablo Vassallo.

**Finali tal-UEFA Europa League - Sevilla għar-raba' darba?**

Illum tintlagħab il-finali tal-UEFA Europa League bejn Dnipro tal-Ukrajna u Sevilla ta’ Spanja.

Forsi ftit stennew li t-*team* Ukren seta’ tabilħaqq jasal sal-finali ta’ din il-kompetizzjoni, iżda spiċċaw bħala s-sorpriża li taw risposta lill-kritiċi tal-*football*.

Min-naħa l-oħra, Sevilla komplew juru xi sarrfu fejn komplew mas-suċċess tas-sena l-oħra u reġgħu waslu sal-finali ta’ din il-kompetizzjoni għat-tieni sena konsekuttiva.

M’hemmx dubju li llum huma se jkunu qed jibdew bħala l-favoriti li jirbħu din il-kompetizzjoni għar-raba’ darba fl-istorja tagħhom.

Dawn iż-żewġ timijiet se jkunu qed jiltaqgħu għall-ewwel darba. L-unika darba li Dnipro affrontaw *team* Spanjol kien lura fl-istaġun 2004/05, meta din il-kompetizzjoni kienet għadha magħrufa bħala Tazza UEFA. Dan hekk kif kienu involuti f’konfront kontra Real Zaragoza fl-istadju tal-gruppi, bl-Ispanjoli joħorġu rebbieħa, bl-iskor ta’ 2-1.

L-Ukreni kienu mmexxija mill-*coach* Yevhen Kucherevskiv. Sevilla lagħbu erba’ darbiet kontra timijiet Ukreni u qatt ma sfaw megħluba.

Huma rreġistraw tliet rebħiet u *draw* bl-aktar rebħa notevoli tkun dik kontra Shakhtar Donetsk bl-*aggregate* ta’ 5-4 fir-*round* tal-aħħar 16, fejn imbagħad baqgħu sejrin biex rebħu t-tieni Tazza UEFA tagħhom, fl-istaġun 2006/07.

F’46 konfront bejn il-*clubs* li jirrapreżentaw lil dawn iż-żewġ pajjiżi, l-Ispanjoli wkoll jinsabu minn fuq, hekk kif ħarġu rebbieħa f’24 konfront kontra d-disgħa ta’ timijiet Ukreni, bi 13-il partita jintemmu fi *draw*.

Rimarkabbli huwa l-fatt li fl-aħħar erba’ logħbiet bejn it-timijiet ta’ dawn iż-żewġ pajjiżi, l-Ispanjoli qatt ma tilfu hekk kif irreġistraw żewġ rebħiet u ġew *draw* f’żewġ logħbiet.

L-aħħar finali ta’ kompetizzjoni Ewropea organizzata mill-UEFA, bejn *team*  Spanjol u dak Ukren, tmur lura għall-1986, meta Dynamo Kiev kienu affrontaw lil Atletico Madrid, bl-Ukreni joħorġu rebbieħa bl-iskor ta’ 3-0 biex rebħu t-Tazza tat-Tazzi, liema kompetizzjoni m’għadhiex fix-xena llum il-ġurnata.

Fl-uniċi żewġ konfronti bejn timijiet minn Spanja u l-Ukrajna matul dan l-istaġun, f’darhom Atletico Bilbao ġew miżmuma fi *draw* ta’ 0-0, minn Shaktar Donetsk  fl-istadju tal-gruppi tal-UEFA Champions League, waqt li l-Ispanjoli kisbu rebħa minima ta’ 1-0, fl-Ukrajna.

Din tal-lum se tkun finali storika għal Dnipro, hekk kif se tkun l-ewwel waħda tagħhom fl-istorja. Dan hekk kif l-aktar li kienu waslu kien sal-kwartifinali tat-Tazza taċ-Champions, fl-istaġuni 1984/85 u 1989/90, wara li kienu *champions* ta’ dik li kienet magħrufa bħala l-Unjoni Sovjetika. Fl-aħħar erba’ logħbiet li kienu involuti fihom Dnipro matul din l-edizzjoni tal-UEFA Europa League, huma ma ġewx megħluba hekk kif rebħu żewġ logħbiet u ġew *draw* fi tnejn oħra.

Sevilla waslu sal-finali ta’ din il-kompetizzjoni għal tliet darbiet u dejjem ħarġu rebbieħa. Dan hekk kif fl-2006 għelbu lil Middlesbrough f’Eindhoven, sena wara għelbu lil Espanyol f’finali kollha Spanjola fi Glasgow, waqt li matul is-sena li għaddiet għelbu lil Benfica wara l-għoti tal-*penalties* f’Turin. Huma kellhom riżultati inqas sodisfaċenti meta kienu involuti fil-finali tal-UEFA Super Cup, hekk kif rebħu tazza waħda u tilfu tnejn.

Sevilla se jkunu qed jaslu għal din il-finali f’forma brillanti hekk kif fl-aħħar disa’ logħbiet li kienu involuti fihom fil-UEFA Europa League, qatt ma sfaw megħluba.

Matul dan l-istaġun,  huma tilfu logħba waħda biss, barra minn darhom kontra Feyenoord fl-Olanda, bl-iskor ta’ 2-0. Huma wkoll l-aktar *team* li rebħu logħbiet matul din l-edizzjoni b’total ta’ 10, kisbu tliet *draws* u tilfu waħda biss.

Min-naħa l-oħra, Dnipro, rebħu sitt logħbiet, ġew *draw* f’erba’ konfronti u tilfu l­erbgħa l-oħra.

U biex kollox ikompli jindika li llum Sevilla se jkunu qed jibdew bħala favoriti netti, huma flimkien mat-Taljani ta’ Napoli, huma l-aktar *team* li skorjaw *goals* matul din il-kompetizzjoni f’dan l-istaġun. Dan hekk kif skorjaw 25 *goal* f’14 -il logħba, li jfisser medja ta’ 1.88 kull logħba.

Min-naħa l-oħra, Dnipro skorjaw biss 13-il *goal* matul l-istess perjodu, li jfisser medja ta’ 0.93 kull logħba. B’hekk it-*team* immexxi minn  Unai Emery diġà għadda l-ammont ta’ *goals* li kien skorja matul l-istaġun li għadda, jiġifieri dak ta’ 22.

Ir-rekord tal-akbar ammont ta’ *goals* skorjati minn *team* f’din il-kompetizzjoni jinsab għand FC Porto, li fl-istaġun 2010/11 skorjaw xejn inqas minn 37 *goal*. Madankollu d-dipartiment difensiv ta’ Dnipro, jista’ jiġi kkunsidrat bħala xi ftit iktar b’saħħtu minn dak ta’ Sevilla. Dnipro sofrew 10 *goals* matul din l-edizzjoni, waqt li Sevilla sofrew żewġ *goals* aktar.

Statistika li tirrigwardja fatti marbutin ma’ wħud mill-*players* ta’ dawn iż-żewġ timijiet - interessanti huwa l-fatt li l-*player* ta’ Sevilla, Daniel Carrico, huwa l-aktar *player* li lagħab f’din il-kompetizzjoni f’kull żmien, b’total ta’ 47.

Il-*player* ta’ Sevilla, Grzegorz Krychowiak, se jkun l-uniku *player* li se jkun qed jilgħab din il-finali f’pajjiżu, il-Polonja, minkejja li  Timothée Kolodziejczak, għalkemm huwa Franċiż, huwa ta’ oriġini Pollakka. Għal Sevilla, Carlos Bacca huwa l-uniku *player* li lagħab il-partiti kollha - 14.

Il-*goalkeeper* ta’ Dnipro, Denys Boyko, u d-difensur ċentrali, Douglas, lagħbu kull minuta ta’ kull logħba li fiha kienu involuti Dnipro matul din l-edizzjoni, jiġifieri 1,290 minuta. L-aktar *player* li rnexxielu jsib ix-xibka għal Sevilla kien Carlos Bacca b’ħames *goals*, waqt li l-aqwa *scorer* għal Dnipro kien Nikola Kalinic bi tliet *goals*.

Fil-finali tal-lum, Dnipro, se jkunu mingħajr Serhiy Kravchenko li qed isofri minn *inury* li ma ġietx speċifikata mill-*club* Ukren, kif ukoll se jkunu mingħajr is-servizzi ta’ Roman Zozulya, minħabba li qed isofri minn *injury* fi rkopptu.

Huma se jkollhom ukoll lill-*player* Yevhen Shakhov dubjuż minħabba *injury* f’siequ.

Min-naħa l-oħra, Sevilla, se jkunu mingħajr il-Portugiż, Beto, kif ukoll mingħajr l-Arġentin Nicolas Preja minħabba li qed isofri minn *injury* fi rkopptu.

**Wara argument dwar tfajla...jgħid li kien kompliċi miegħu f'serqa**

Żewġt irġiel ġew illiberati minn akkuża li pparteċipaw f'serqa f'uffiċċju tal-kambju li seħħet fl-2010, wara li l-Qorti qalet li l-Prosekuzzjoni naqset milli tipprova l-każ tagħha.

Aaron Cassar ta' 35 sena u Joseph Grech ta' 52 sena, ġew illiberati mill-Qorti li pparteċipaw f'serqa mill-Exchange Bureau ta' San Ġiljan, liema każ seħħ fit-8 ta' Awwissu tal-2010.

Jirriżulta li Keith Galea, li kien ikkundannat tliet snin ħabs wara li bbenefika minn tnaqqis fis-sentenza talli għen lill-pulizija fl-investigazzjonijiet tagħhom, kellu argument ma' Cassar għaliex kien ħareġ mat-tfajla tiegħu.

Galea, li kien tressaq b'rabta mal-istess serqa, kien ammetta l-imputazzjonijiet fil-konfront tiegħu u fix-xhieda qal li Cassar u Grech kienu ż-żewġ kompliċi tiegħu. Huwa qal li Cassar u Grech kienu l-moħħ wara din is-serqa.

Madankollu, il-Maġistrat Consuelo Scerri Herrera qalet li t-testimonjanza ta' Galea kienet mimlija inkonsistenzi u vaga, peress li ma setax jiftakar informazzjoni bażika, bħal x'kienu lebsin il-ħallelin.

Filwaqt li huwa qal li wieħed mill-kompliċi tiegħu kien liebes, flokk aħmar, Josef Aquilina li kien l-impjegat fl-Exchange Bureau li spiċċa marbut mill-agressuri, qal li l-ħallelin kienu lebsin l-iswed.

Jirriżulta li l-ħallelin serqu mal-€20,000 fi flus, apparti affarijiet oħra, fosthom ċekkijiet ta' turisti.

Meta Galea kien ġie arrestat, huwa ċaħad l-involviment tiegħu, madankollu huwa qal li qagħad għassa mal-impjegati, filwaqt li ż-żewġ persuni l-oħra serqu l-affarijiet.

Madankollu ġara li sentejn wara, huwa qal lill-Qorti, diversament ippreseduta, li l-moħħ wara din is-serqa kienu Cassar u Grech. Mistoqsi għaliex ma kienx semmiehom qabel, Galea qal li ma kellux opportunità li jitkellem dwar din is-serqa qabel.

Kompla jgħid li wara li nħeles mill-ħabs fuq każ ieħor, Grech li kien jafu mill-ħabs, kien qallu li għandu biċċa xogħol għalih li għandha valur ta' €100,000.

Qal li għalhekk huwa ltaqa' maż-żewġ imputati f'dan il-każ, u persuna oħra li ma kienx jaf min hi, u ddiskutew il-*hold-up*.

Eventwalment wara rriżulta li Galea u Cassar kellhom argument dwar mara li t-tnejn kienu ħarġu magħha. Min-naħa tagħhom, Cassar u Grech insistew li ma kienux involuti f'din is-serqa.

Fis-sentenza tagħha, il-Maġistrat Consuelo Scerri Herrera qalet li l-Prosekuzzjoni naqset milli tipprova l-każ tagħha, għaliex ma kien hemm l-ebda rabta bejn iż-żewġ persuni u s-serqa. Dan apparti li ma kien hemm l-ebda evidenza xjentifika bħal marki tas-swaba' jew *gunshot* *residue*.

Apparti hekk, il-Qorti qalet li x-xhieda ta' Galea ma kinitx kredibbli.

Għall-imputati dehru l-Avukati Edward Gatt u David Gatt.

**Restawr fuq il-knisja ta’ San Franġisk ta’ Paola, f’Ħal Qormi**

Il-MEPA ħabret li se tkun qed tfondi parti sostanzjali mill-ispejjeż għar-restawr fuq il-knisja tas-seklu 18 li hi ddedikata lil San Franġisk ta’ Paola, f’Ħal Qormi.  Ix-xogħol, li ser jiswa ’l fuq minn €68,000, qed isir mill-Kunsill Lokali ta’ Ħal Qormi u ser ikun issorveljat mill-MEPA skont ir-Restoration Method Statement li kien approvat bħala parti mill-permess tal-iżvilupp.

Diversi karatteristiċi tal-knisja qdiemu u b’hekk, il-binja għandha numru ta’ problemi ta’ deterjorazzjoni li qed jaffettwaw l-istruttura nnifisha. Dan ġie kkawżat l-aktar minħabba l-umdità li titla’ mill-pedamenti u l-applikazzjoni tas-siment f’dawn il-partijiet.  Dan wassal biex il-ġebla tiddeterjora speċjalment hekk kif il-knisja tinsab f’post espost ħafna.

Il-knisja ta' San Franġisk ta' Paola nbniet fl-1707 u l-arkitettura tagħha hija ispirata mill-istil ta’ Lorenzo Gafa, il-perit predominanti tal-perjodu Barokk Malti. Il-pjan tal-knisja huwa wieħed iċċentralizzat, b’altar wieħed u b’koppla li taġixxi bħala s-sors tad-dawl prinċipali tal-bini. Għalkemm il-knisja illum ma tintużax, il-MEPA obbligat lill-Kunsill Lokali ta’ Ħal Qormi li jiftaħha għall-pubbliku f’okkażjonijiet speċjali.

L-Awtorità tat ukoll l-impenn finanzjarju tagħha, permezz tal-fond tal-Environment Initiative Partnership Programme (EIPP), biex jiġi mibni mill-ġdid l-ilqugħ imkisser li jdawwar il-bur salmastru protett f'Marsaxlokk, magħruf bħala l-Ballut ta’ Marsaxlokk. L-ilqugħ kien inkiser bil-maltemp.

Il-Ballut ta’ Marsaxlokk, hu nnominat bħala Żona Speċjali ta’ Konservazzjoni bl-art skedata bħala Żona ta’ Importanza Ekoloġika u bħala Sit ta’ Importanza Xjentifika. Is-sit huwa protett ukoll bħala santwarju tal-għasafar permezz tar-Regolamenti għall-Konservazzjoni tal-Għasafar Selvaġġi. Il-Ballut ta’ Marsaxlokk issa huwa wieħed mill-ftit bwar salmastri li fadal fil-gżejjer Maltin.

Il-finanzi, li l-MEPA qed tagħti sabiex tappoġġa dawn iż-żewġ proġetti, ġejjin mill-EIPP liema fond kien imniedi mill-Awtorità f’Novembru tal-2001. L-għan tal-EIPP huwa li jsaħħaħ u jipproteġi l-ambjent naturali ta’ Malta u l-wirt kulturali, billi jkunu użati fondi garantiti permezz ta’ dak li hu magħruf bħala “Planning Gain”. Il-“Planning Gain” ta’ sikwit jiġi użat mill-MEPA bħala mezz ta’ benefiċċji soċjali, ambjentali u ekonomiċi għall-Komunità, bħala kumpens għall-impatti li jista’ jirriżulta minn żvilupp partikolari, liema mpatti ma jistgħux jiġu mitigati raġonevolment.