**Il-KE titlob lil 11-il membru, fosthom Malta, biex japplikaw ir-regoli dwar l-Irkupru u r‑Riżoluzzjoni tal-Banek**

Il-Kummissjoni Ewropea llum talbet lill-Bulgarija, ir-Repubblika Ċeka, Franza, l-Italja, il‑Litwanja, il-Lussemburgu, l-Olanda, Malta, il-Polonja, ir-Rumanija u l-Iżvezja biex jimplimentaw bis-sħiħ id-Direttiva dwar l-Irkupru u r-Riżoluzzjoni tal-Banek (BRRD). Din id‑Direttiva ([2014/59/EU](http://eur-lex.europa.eu/legal-content/EN/TXT/PDF/?uri=CELEX:32014L0059&from=EN)) hija l-qofol tal-Unjoni Bankarja tal-UE li ġiet implimentata biex toħloq settur finanzjarju aktar sikur u sod b’riżultat tal-kriżi finanzjarja.

Ir-regoli l-ġodda dwar il-BRRD jattrezzaw lill-awtoritajiet nazzjonali bl-għodod u s-setgħat meħtieġa biex itaffu u jimmaniġġjaw id-diffikultajiet jew il-falliment ta’ banek jew kumpaniji kbar ta’ investiment fl-Istati Membri kollha tal-UE. L-għan huwa li jiġi żgurat li l-banek f’xifer il-falliment jistgħu jiġu ristrutturati mingħajr ma l-kontribwenti jkollhom iħallsu għall‑banek li qed ifallu biex tiġi salvagwardjata l-istabbiltà finanzjarja. Minflok, huma jipprovdu għall‑azzjonisti u l-kredituri tal-banek biex iħallsu s-sehem tagħhom tal-kostijiet permezz ta’ mekkaniżmu ta’ “rikapitalizzazzjoni interna”.

L-iskadenza għat-traspożizzjoni ta’ dawn ir-regoli fil-liġi nazzjonali kienet il-31 ta’ Diċembru 2014. Madankollu, 11-il pajjiż tal-UE naqsu milli jimplimentaw bis-sħiħ dawn ir-regoli fil‑liġi nazzjonali tagħhom.

It-talba tal-Kummissjoni tieħu l-għamla ta’ opinjoni motivata, it-tieni stadju tal-proċeduri ta’ ksur tal-UE. Jekk dawn il-pajjiżi jonqsu milli jikkonformaw fi żmien xahrejn, il-Kummissjoni tista’ tiddeċiedi li tressaqhom quddiem il-Qorti tal-Ġustizzja tal-UE.

Mill-2008, il-Kummissjoni Ewropea adottat għadd ta’ miżuri biex tiġi żgurata l-istabbiltà ta’ servizzi finanzjarji u bankarji. Id-Direttiva dwar l-Irkupru u r-Riżoluzzjoni tal-Banek (*Bank Recovery and Resolution Directive*, BRRD) ġiet adottata fir-rebbiegħa tal-2014 sabiex l‑awtoritajiet jiġu pprovduti b’arranġamenti komprensivi u effettivi biex jindirizzaw lill‑banek li jkunu qed ifallu fil-livell nazzjonali kif ukoll arranġamenti ta’ kooperazzjoni biex jindirizzaw fallimenti bankarji transfruntiera.

Skont il-BRRD, il-banek huma meħtieġa li jippreparaw pjanijiet ta’ rkupru biex jegħlbu diffikultajiet finanzjarji. L-awtoritajiet jingħataw ukoll għadd ta’ setgħat biex jintervjenu fl‑operazzjonijiet tal-banek biex dawn ma jfallux. Fil-każ li huma verament iħabbtu wiċċhom mal-falliment, l-awtoritajiet huma mgħammra b’setgħat u għodod komprensivi biex jirristrutturawhom billi jassenjaw it-telf lill-azzjonisti u lill-kredituri skont ġerarkija definita b’mod ċar. Huma għandhom is-setgħat biex jimplimentaw pjanijiet biex jirrisolvu banek li fallew b’mod li jippreservaw l-aktar funzjonijiet kritiċi tagħhom u li jevitaw li l-kontribwenti jkollhom isalvawhom.

Hemm arranġamenti preċiżi li jistabbilixxu kif l-awtoritajiet tad-domiċilju u dawk ospitanti ta’ gruppi bankarji għandhom jikkooperaw fl-istadji kollha ta’ riżoluzzjoni transfruntiera, mill‑ippjanar tar-riżoluzzjoni sar-riżoluzzjoni nnifisha, bi rwol sinifikanti għall-Awtorità Bankarja Ewropea biex tikkoordina u taġixxi bħala medjatur f’każ ta’ nuqqas ta’ qbil.

Qed jiġu stabbiliti wkoll fondi ta’ riżoluzzjoni nazzjonali. Fil-każ ta’ Stati Membri taż-Żona tal-Ewro, dawn il-fondi se jkunu sostitwiti mill-Fond Uniku ta’ Riżoluzzjoni mill-2016.

Il-BRRD qed tkompli tiġi akkumpanjata minn regoli tekniċi żviluppati mill-Awtorità Bankarja Ewropea fuq numru ta’ suġġetti, inklużi rekwiżiti ta’ informazzjoni konkreti għal pjanijiet ta’ rkupru u pjanijiet ta’ riżoluzzjoni u l-iżgurar ta’ valutazzjonijiet preċiżi ta’ assi u telf fil-punt tar-riżoluzzjoni.

**Fruntiera miftuħa fil-Libja ... jidħlu mal-1,000 persuna kull ġimgħa**

F’ħafna dibattiti li jsiru dwar l-immigrazzjoni, inkluż dawk fost istituzzjonijiet Ewropej, spiss nisimgħu fuq il-bżonn li jkun hemm kontroll fuq il-kosta Libjana - il-kosta li minnha jitilqu l‑immigranti. Min isemmi t-tkissir tad-dgħajjes, u min isemmi miżuri oħra fuq l-art biex jinqabdu t-traffikanti jew fid-djar fejn ikunu qegħdin jinżammu l-istess immigranti. Din ġabet diskussjoni ta’ kif se jintgħarfu d-dgħajjes li jużaw it-traffikanti minn dawk tas-sajjieda Libjani. Għal ħafna Libjani, il-problema hi ferm aktar kumplessa minn hekk. “It-Torċa” tkellmet ma’ Saleħ, persuna li jgħix fin-Nofsinhar tal-Libja u li jaf sew kif qed titmexxa l‑fruntiera man‑Niġer.

Saleħ jiddikjara magħna bla tlaqliq li “kull ġimgħa nikkalkula li jidħlu mal-1,000 persuna. Uħud mgħobbijin fi trakkijiet u oħrajn f’vannijiet. Fin-Nofsinhar, il-fruntieri jitmexxew mit‑Tobou fuq naħa u mit-Touregs fuq in-naħa l-oħra. Riżorsi m’hemmx. Intalbet għajnuna kemm-il darba, iżda qatt ma waslet. Is-sitwazzjoni fin-naħa ta’ fuq tal-Libja hi problematika u għalhekk diffiċli biex jagħtu kas x’qed jiġri hawn. L-enfasi fil-fruntiera tan-Nofsinhar hi fuq kontroll ta’ drogi, armi u alkoħol. Traffikar ieħor jibqa’ għaddej,” jiddikjara Saleħ.

**Kummerċ ta’ ikel u nies qed jitħalla jgħaddi**

Saleħ ma jonqosx li juri t-tħassib tan-nies f’Sebħa, li tinsab fin-Nofsinhar tal-Libja. Jgħidilna li “kemm it-Tobou, li jikkontrollaw il-fruntiera mas-Sudan u parti minn dik tan-Niġer, kif ukoll it-Tuaregs, li jikkontrollaw il-parti l-oħra, qed iħallu persuni li huma qrib il‑komunitajiet etniċi tagħhom jidħlu fil-Libja. Jibqgħu telgħin sa Sebħa u finalment lejn Tripli. Aħna f’Sebħa mħassbin għax nistgħu nispiċċaw minorità. It-Touregs ma jgħixux hawn biss imma għandhom komunitajiet sħaħ fin-Niġer, il-Mali u l-Burkina Faso. M’għandniex problema mat-Tuaregs u t-Toubou. Imma biex il-fruntiera tkun sikura, ma jistax ikun li tibqa’ tiġi kkontrollata minnhom.”

Dwar it-Toubou, jgħidilna li “dawn għandhom l-għeruq tagħhom fiċ-Chad. Fin-Nofsinhar tal‑Libja hemm komunitajiet sħaħ u ssibhom ukoll fin-Niġer u f’xi partijiet tas-Sudan. Fil‑fruntieri man-Nofsinhar, ir-riżorsi huma limitati. Ma jistgħux joqogħdu jfittxu f’kull trakk li jidħol. Qed issir enfasi fuq drogi u armi. Ikel, persuni kif ukoll oġġetti oħra li jidħlu mill‑fruntiera qed jitħallew jiġu negozjati. Hemm persuni involuti fil-fruntiera li ma jitħallsux ta’ xogħolhom. Dawn iridu jġibu l-flus minn fuq dan il-kummerċ. Hu fatt li l-ġid li jiġi ġġenerat mit-Toubou hu ġej mit-traffikar,” iddikjara Saleħ.

Nistaqsuh min huma dawn in-nies involuti fil-kontroll ta’ fruntieri u ma jitħallsux. Jgħidilna, “dawn huma t-Thuwars - persuni li ġġieldu kontra r-reġim, erba’ snin ilu. Is-suldati jieħdu l‑paga, imma t-Thuwars le.”

Saleħ jgħidilna li “l-immigranti li jiġu hawn jgħidulek ċar u tond kif daħlu mill-fruntiera tan‑Niġer u ħadd ma talabhom dokumenti. Jgħidulek, ‘konna f’vann jew fi trakk u għabbewna f’ieħor u bqajna deħlin.’ Ovvjament, hemm prezz għal dan. Mhux kulħadd l‑istess, imma bejn wieħed u ieħor, biex min-Niġer jew mill-Mali jiddaħħlu l-Libja, iħallsu bejn $1,400 u $1,600. Ma’ dawn trid iżżid pagament ieħor li jvarja minn $300 għal $400 - li huma ħlasijiet li jsiru lit‑Toubou fil-fruntiera. Ħafna minn dawn il-vjaġġi lejn il-fruntiera mal‑Libja jitilqu minn Madama, li hi fin-Niġer.”

**“Qatt ma jidħlu bihom fil-belt … iħalluhom kilometri bogħod ...”**

Saleħ jgħidilna li “l-immigranti jagħmlu ftit xhur f’Sebħa. Jaħdmu sakemm ikollhom ftit aktar flus biex ikomplu bil-vjaġġ. Meta jkunu qed jinġiebu minn mal-fruntiera tan-Niġer, ma jidħlux bihom fil-belt. Iħalluhom ftit kilometri bogħod fid-deżert. Minn hemm jimxu lejn il‑belt. Ġieli lejn Sebħa u drabi oħra lejn Ubari. Ġieli spiċċaw jgħinuhom in-nies tal-post għax ma jkollhomx ilma u ikel.”

Nistaqsuh fuq dak li jirrakkontaw l-immigranti, fosthom trattament ħażin. Saleħ jiddikjara li “meta jgħidu hekk, ikunu qed jirreferu għal dak li għaddew minnu fi Tripli jew fin-naħa ta' fuq tal-Libja. Fi Tripli u bliet oħra mal-kosta hemm ħafna xogħol għall-immigranti. Fin‑Nofsinhar, ħafna inqas. Imma hawnhekk aħna nifhmuhom ħafna iżjed lill-Afrikani, milli dawk li jgħixu fin-naħa ta’ fuq tal-Libja.”

**Żvelati d-dokumenti għal pjan militari kontra t-traffikanti**

Ftit tal-jiem ilu ġew żvelati żewġ dokumenti tal-UE bi pjan kontra t-traffikanti tal‑immigrazzjoni irregolari. Minn dawn id-dokumenti ħareġ li l-Unjoni Ewropea ser tkun qed timplimenta pjan ta’ sena sabiex tiġġieled il-‘mudell tan-negozju’ ta’ dawn it-traffikanti li joperaw barra mil-Libja.

Il-pjan tal-UE, skont dawn iż-żewġ dokumenti, huwa li l-intervent militari jwaqqaf il-vjaġġi tal-immigranti mil-Libja. Dan il-pjan ġie approvat mill-Ministri kollha tad-Difiża ftit tal-jiem ilu, fi Brussell. L-għan aħħari ta’ dan il-pjan huwa li jkun hemm sforz mill-Istati Membri kollha sabiex jiġu identifikati, maqbuda u mkissra d-dgħajjes tat-traffikanti qabel ma jiġu użati għall‑immigrazzjoni.

Id-dokument, apparti li juri l-pjan sabiex jiġu mkissra dawn id-dgħajjes, jagħti wkoll rakkomandazzjonijiet ta’ kif trid tiġi indirizzata l-problema tal-organizzazzjonijiet tat‑traffikar. Dawn ir-rakkomandazzjonijiet jinkludu suġġerimenti għal strateġija ta’ informazzjoni sabiex jiġu trattati l-aspettattivi tal-pubbliku fuq l-operazzjonijiet militari.

L-ewwel pass ta’ dan il-pjan huwa li l-Unjoni Ewropea tifhem u tikkonċentra fuq il-mudell li qed jimxu fuqu dawn it-traffikanti għaliex, għalkemm dan huwa l-punt tat-tluq, s’issa għad m’hemmx it-tagħrif suffiċjenti dwar dawn l-azzjonijiet, speċjalment fin-naħa ta’ isfel tal‑Mediterran. L-UE tgħid li rridu nifhmu wkoll il-mudell ta’ finanzjament, rotot, postijiet ta’ imbarkazzjoni u l-identitajiet.

Id-dokumenti qegħdin jiffukaw ukoll fuq kif ser tinħoloq strateġija ta’ informazzjoni biex tinforma lill-pubbliku dwar x’ser ikun il-pjan mil-lum ‘il quddiem. Din l-strateġija għandha tevita li tiffoka fuq kif ser issalva l-immigranti iżda minflok, għandha tenfasizza li l-għan tal‑operazzjoni huwa li l-UE jirnexxilha twaqqaf il-pjan ta’ dawn it-traffikanti.

“L-operazzjoni li ser tkun qed issir m’għandhiex tkun ippubbliċizzata - din biex tevita milli toffri inċentiv lill-immigranti,” jgħid wieħed mid-dokumenti. L-UE tgħid ukoll li huwa possibbli li jkun hemm azzjonijiet militari kontra l-grupp Iżlamiku fl-art sovrena tal-Libja.

Dan il-pajjiż minn dejjem kien magħruf fl-istorja bħala rotta li l-immigranti jużaw biex jaħarbu u jaslu fl-Ewropa, iżda minn meta kien hemm il-waqfa tar-reġim ta’ Muammar Gaddafi u bdiet il-gwerra, il-faqar żdied u b’hekk in-numru ta’ immigranti irregolari f’dan il‑pajjiż żdied b’numru sostanzjali. “Irridu nindirizzaw il-problemi ta’ kif ser inkunu qed inwaqqfu l-kunflitti u nipprovdu riżorsi umanitarji,” qal Issandr El Amrani, membru tal-grupp għall-kriżi internazzjonali għall-proġett tal-Afrika ta’ Fuq.

“Il-problema mhux kif ser twaqqaf dawn l-immigranti milli jiġu fl-Ewropa iżda r-rotta nnifisha li qed toħloq il-kunflitti. Jekk mhux ser tkun qed tiġi indirizzata din il-problema, filwaqt li nipprovaw insolvu l-problema tat-traffikanti tal-Libja biss, l-immigranti ser imorru minn xi mkien ieħor,” saħaq El Amrani.

**L-erbatax-il edizzjoni tal-Festival Internazzjonali tal-Logħob tan-Nar**

Għall-erbatax-il sena konsekuttiva, il-Ministeru għat-Turiżmu flimkien mal-Awtorità tat‑Turiżmu ser jorganizzaw il-Festival Internazzjonali tal-Logħob tan-Nar. Dan il-festival hu meqjus bħala avveniment importanti u uniku fil-gżejjer Maltin. Il-festival iservi wkoll bħala parti miċ-ċelebrazzjonijiet li jfakkru d-dħul ta’ Malta fl-Unjoni Ewropea li seħħ fl-1 ta’ Mejju 2004.

Imħeġġa bis-suċċess tal-attendenza kbira li kien hemm f’Marsaxlokk is-sena l-oħra, l‑organizzaturi ħasbu biex għal din is-sena, l-ewwel serata tal-Festival terġa’ ssir ukoll f’Marsaxlokk, propju nhar is-Sibt 25 ta’ April u fil-Port il-Kbir, il-Ħamis 30 ta’ April. Is‑serata finali din id-darba ser issir nhar is-Sibt 02 ta’ Mejju f’Buġibba. Kull sena, dan il‑festival jiġbed eluf ta’ Maltin u barranin sabiex igawdu minn spettaklu kkulurit u mill‑isbaħ, f’ambjent tipiku Malti.

Matul is-snin ġew jikkompetu f’Malta numru kbir ta’ kumpaniji pirotekniċi. Fl-edizzjonijiet tal-passat ħadu sehem kumpaniji pirotekniċi mill-Awstralja, il-Kanada u l-Venezwela, kif ukoll minn pajjiżi aktar qrib tagħna bħall-Italja, l-Awstrija, Spanja u l-Polonja.

F’din l-edizzjoni ser jieħdu sehem seba’ kumpaniji pirotekniċi li ser joħolqu spettaklu mill‑isbaħ ta’ nar sinkronizzat mal-mużika. Il-kompetituri ġew magħżula minn numru ta’ applikanti. Tnejn minn dawn il-kumpaniji ser ikunu barranin. Il-parteċipanti li ser jikkompetu għall-Kompetizzjoni Internazzjonali tal-Piromużika ser ikunu: *Thailand Fireworks* mit‑Tajlandja, *A.P.E. di Parente Romualdo* mill-Italja, *St Mary Fireworks Factory* minn Ħal Għaxaq, *Lourdes Fireworks Factory* mill-Qrendi u *St Andrew’s Band Fireworks Factory* minn Ħal Luqa.

Il-kumpaniji li ser jikkompetu għall-Kompetizzjoni Nazzjonali ser ikunu l-Maltin ta’ *Lourdes Fireworks Factory* mill-Qrendi, *St Mary Fireworks Complex* mill-Imġarr u s-*Soċjetà Piroteknika 15 ta’ Awwissu* mill-Mosta. Ir-rebbieħa ta’ dawn iż-żewġ kategoriji ser jingħataw trofej speċjali filwaqt li kull parteċipant jingħata trofew kommemorattiv tal-okkażjoni.

Il-logħob tan-nar huwa tradizzjoni Maltija u jifforma parti integrali mill-kultura ta’ pajjiżna. Il‑Maltin huma magħrufin għall-imħabba tagħhom lejn il-logħob tan-nar, tant li ta’ spiss jintuża bħala parti miċ-ċelebrazzjonijiet li jsiru fil-gżejjer Maltin, sew f’dawk reliġjużi kif ukoll f’dawk sekulari. Il-logħob tan-nar Malti huwa wkoll meqjus bħala nar maħdum b’mod uniku u b’sengħa kbira.

Għaldaqstant, ta’ min jgħid li l-Festival Internazzjonali tal-Logħob tan-Nar, ta’ kull sena joffri opportunità speċjali fejn wieħed jista’ jgawdi l-ambjent tal-irħula u l-bliet Maltin f’atmosfera mill-isbaħ.

Aktar dettalji jistgħu jinkisbu mis-sit elettroniku [www.maltafireworksfestival.com](http://www.maltafireworksfestival.com/) .

**Kampjonat Premier - Balzan isaħħu r-raba’ post**

**Balzan .........4**

**Żebbuġ R. ...1**

Wara li kienu gowl minn taħt, Balzan għelbu l-isfida ta’ Żebbuġ Rangers bl-iskor ta’ 4-1, biex b’hekk saħħew ir-raba’ pożizzjoni fil-klassifika.

Kienu Żebbuġ Rangers l-ewwel li ħolqu l-periklu biex fetħu l-iskor wara biss 10 minuti meta minn kross ta’ Jacob Borg indirizzat lejn MATIAS MUCHARDI, dan ikkontrolla tajjeb b’siequ u mill-kaxxa ż-żgħira tefa’ ġewwa.

Iżda r-Rangers ma tantx damu jgawdu dan il-vantaġġ hekk kif żewġ minuti biss wara, Balzan ġabu l-iskor indaqs meta minn korner ta’ Dylan Grima, għola tajjeb ELKIN ORLANDO SERRANO VALERO, li ra d-daqqa ta’ ras tiegħu mill-viċin tintemm ġewwa.

U fl-14-il minuta, it-tim immexxi minn Oliver Spiteri kien għoddu qaleb ir-riżultat favurih meta xutt minn barra l-kaxxa tat-Taljan Gianmarco Piccioni stampa mal-wieqfa.

Iżda l-gowl għalihom kellu jasal propju erba’ minuti biss wara meta Gianmarco Piccioni għadda tajjeb lejn Lydon Micallef, b’dan jgħaddi tajjeb lejn l-attakkant prolifiku Montenegrin BOJAN KALJEVIC li avvanza tajjeb, u minn ġol-kaxxa għadda l-ballun minn bejn saqajn il‑gowlkiper ta’ Żebbuġ Rangers, Jeffrey Farrugia.

Fit-38 minuta, Balzan komplew ikabbru l-marġni tal-iskor meta minn kross ta’ Lydon Micallef mix-xellug, il-ballun spiċċa f’saqajn DYLAN GRIMA li, permezz ta’ xutt mill‑ewwel mill‑viċin, tefa’ l-ballun fix-xibka.

Fit-68 minuta, Balzan ħolqu periklu meta Gianmarco Piccioni għadda tajjeb lejn Bojan Kaljevic li ra t-tentattiv tiegħu minn ġol-kaxxa jiġi milqugħ minn Jeffrey Farrugia b’siequ, wara li ntefa’ minn tulu fl-art.

Fit-78 minuta, Żebbuġ Rangers ħolqu pressjoni fuq il-lasta avversarja meta minn kross ta’ David Alejandro Reano, Lee Galea deher li seta’ jikkonkludi tajjeb iżda ma laħaqx tajjeb biex id-difiża ta’ Balzan ikklerjat il-ballun ’il bogħod minn kull periklu.

Fil-81 minuta, Balzan skorjaw ir-raba’ gowl tagħhom fil-logħba meta minn kross ta’ Bojan Kaljevic mil-lemin, il-ballun spiċċa f’saqajn is-sostitut JEAN PIERRE MIFSUD TRIGANZA li, wara li niżżel il-ballun b’sidru, mill-viċin tefa’ ġewwa biex issiġġilla r-rebħa għal Balzan.

**Naxxar L. .......0**

**Tarxien R. ......1**

Tarxien Rainbows kisbu rebħa drammatika ta’ 1-0 fuq Naxxar Lions bil-gowl għalihom jasal propju minn Eduardo Vallecillo Casado fil-ħin miżjud.

Kienu Naxxar Lions li ħarġu fuq l-offensiva u wara biss ħames minuti, Frank Temile avvanza tajjeb u daħal fil-kaxxa qabel ma ra t-tentattiv tiegħu jistampa mal-wieqfa.

Il-*Lions* komplew joħolqu l-periklu fejn reġa’ kien Frank Temile li, tliet minuti biss wara, ra x‑xutt bid-dawra tiegħu jiġi mdawwar f’korner mill-gowlkiper tar-Rainbows, Sean Mintoff.

Kienu l-*Lions* li kkontrollaw lill-avversarji għalkollox matul din l-ewwel taqsima u fil-31 minuta, minn korner ta’ Gilmar da Silva Ribeiro, daqqa ta’ ras ta’ Ibok Edet għaddiet ftit barra.

Fis-37 minuta, Triston Caruana għadda tajjeb lejn Josè Angel Godar Pereira li iżda, ra x-xutt tiegħu minn ġol-kaxxa jiġi milqugħ tajjeb mill-gowlkiper ta’ riserva tal-*Lions*, Luke Pecorella.

U erba’ minuti biss wara, minn korner ieħor ta’ Gilmar da Silva Ribeiro, il-ballun spiċċa f’saqajn Demba Toure li iżda, minn taħt il-lasta ra lil Sean Mintoff jilqa’ tajjeb. Fis-57 minuta, *freekick* dirett tal-Brażiljan Gilmar da Silva Ribeiro għadda ftit barra mil-lasta difiża minn Sean Mintoff.

Fil-81 minuta, Gilmar da Silva Ribeiro ra x-xutt tiegħu minn ġol-kaxxa jiġi milqugħ tajjeb minn (Sean) Mintoff.

U fil-ħin miżjud, Tarxien Rainbows kisbu rebħa drammatika meta minn *freekick* dirett ta’ Josè Angel Godar Pereira, għola tajjeb EDUARDO VALLECILLO CASADO li mill-viċin, permezz ta’ daqqa ta’ ras tajba, tefa’ ġewwa.

**UEFA Champions League - Barċellona u Bayern fis-semifinali**

Barċellona u Bayern Munich ikkwalifikaw għas-semifinali tal-UEFA Champions League meta, b’mod mill-aktar impressjonanti, għelbu lil Paris St Germain (2-0) u lil Porto (6-1) rispettivament.

**Barċellona .............2**

**Paris St Germain ..0**

Barċellona għelbu lil Paris St Germain bl-iskor ta’ 2-0 għal *aggregate* ta’ 5-1 biex għaddew għas-semifinali.

Il-Katalani fetħu l-iskor fl-14-il minuta minn NEYMAR li ġie żmarkat għalkollox wara azzjoni personali ta’ Andres Iniesta.

Bil-Franċiżi ma jersqux lejn il-lasta avversarja, ma kienet l-ebda sorpriza li Barċellona rdoppjaw fit-33 minuta b’daqqa ta’ ras ta’ NEYMAR minn kross preċiż ta’ Dani Alves.

Fit-tieni taqsima, il-Katalani komplew jheddu iżda l-iskor baqa’ ma nbidilx.

**Bayern Munich .....6**

**FC Porto ................1**

B’mod mill-aktar impressjonanti, Bayern Munich rebħu lil Porto bl-iskor ta’ 6-1 għal *aggregate* ta’ 7-4 ... wara li kienu tilfu l-ewwel *leg* bl-iskor ta’ 3-1.

Sa mis-suffara inizjali, Bayern Munich mill-ewwel urew l-intenzjonijiet tagħhom billi ħarġu fuq l-offensiva u fl-10 minuta resqu viċin meta minn *rebound*, Robert Lewandowski ġie mċaħħad mil-lasta.

Iżda erba’ minuti wara, il-Ġermaniżi fetħu l-iskor meta THIAGO ALCÁNTARA kkonkluda bir-ras minn kross ta’ Juan Bernat.

Kien gowl li ta moral qawwi lil Bayern, hekk kif fil-21 minuta huma rdoppjaw meta Holger Badstuber ifflikkja l-ballun lejn JEROME BOATENG li, bir-ras, kompla l-ballun għal ġewwa. Dan il-gowl kien ifisser il-kwalifikazzjoni ta’ Bayern.

Iżda huma ma waqfux hawn, hekk kif komplew jassedjaw il-lasta Portugiża biex il-Bavarjani daħlu jistrieħu b’vantaġġ ta’ ħames gowls, bil-konsegwenza li l-partita kienet mirbuħa u mitlufa.

It-tliet gowls l-oħra waslu fis-27 minuta minn ROBERT LEWANDOWSKI li xeħet fir-rokna tax-xibka; fil-35 minuta minn kanunata ta’ THOMAS MÜLLER minn barra l-kaxxa, u fl-40 minuta reġa’ kien LEWANDOWSKI, wara li rċieva mingħand Thomas Müller.

Fit-tieni taqsima, Bayern naqqsu r-ritmu iżda xorta waħda baqgħu aħjar mill-avversarji. U wara li Bayern fallew bosta okkażjonijiet ta’ skor, kien JACKSON MARTINEZ fit-73 minuta li skorja l-gowl ta’ konsolazzjoni għall-Portugiżi.

Fis-87 minuta, Porto kellhom lil Ivan Marcano mkeċċi għal żewġ karti sofor filwaqt li l‑midfielder Spanjol XABI ALONSO ssiġilla r-rebħa għal skor finali ta’ 6-1.