**Lokali: Animal Welfare**

L-annimali li bħalissa qed jinżammu fl-Għammieri se jkunu msewwija qabel jiġu addottati mill-pubbliku. Dan hu proċess li beda bħalissa d-Direttorat tal-Animal Welfare. Id-dettalji fis-servizz.

Id-Direttorat tal-Animal Welfare bħalissa jinsab għaddej minn proċess li permezz tiegħu qed jiġu msewwija l-annimali li jinsabu taħt il-kustodja tiegħu. Dan ikkonfermah ma’ NEWSBOOK id-Direttur tal-Animal Welfare*,* Joseph John Vella.

Vella qal li fil-bini tal-Animal Welfare bħalissa hemm 75 kelb u madwar 50 qattus. Hemm ukoll numru ta’ frieħ ta’ qtates li qed jiġu misqija minn voluntieri sakemm jikbru, li mbagħad jingħataw lura għall-addozzjoni.

Id-Direttur tal-Animal Welfare jgħid li ħafna mill-annimali fl-Għammieri inġabru mit-toroq u ħafna minnhom kienu morda jew feruti. Dawn ittieħdu mill-ewwel fiċ-Ċentru ta’ San Franġisk fejn ġew ikkurati.

Mistoqsi dwar x’qed isir biex nies jaddottaw dawn l-annimali minflok jixtru ġriewi oħra, Vella jsemmi żewġ inizjattivi:

Minbarra li jħallas għat-trattament tal-annimali, id-Direttorat jara wkoll li dawn jinżammu f’kundizzjoni tajba, jiġu rreġistrati u s-sidien ikunu kuntenti bihom.

**Ċeċnija**

Il-ħitan ta’ Grozny, il-belt kapitali taċ-Ċeċnija, imtlew b’*posters* li jagħtu appoġġ lil Dzokhar Tsarnaev. Huwa qed ikun mixli bl-isplużjonijiet li seħħew waqt il-maratona ta’ Boston, fl-Istati Uniti.

Il-*posters* juru ritratti ta’ Dzokhar u ta’ ommu u hemm miktub li huwa mhuwiex ħati.

Għadu mhux magħruf min kien il-moħħ wara dawn il-*posters*, li fuqhom hemm appell għal donazzjonijiet permezz tal-internet.

Il-familja Tsarnaev huma Ċeċeni etniċi imma għexu l-maġġor parti ta’ ħajjithom barra miċ-Ċeċnija.

Residenti tal-kapitali jaħsbu li dawn il-*posters* ġew imwaħħla bl-iskop li jsir profitt minn dak li seħħ f’Boston.

**Isqof Grech Ħaddiem**

L-Isqof ta’ Għawdex Mons. Mario Grech f’Jum il-Ħaddiem għamel appell biex apparti li jkunu jafu drittijiethom, il-ħaddiema għandhom ukoll jafu x’inhuma d-dmirijiet.

**Nisimgħu aktar.**

Waqt l-omelija fil-Qala fl-okkażjoni tal-festa ta’ San Ġużepp, Mons. Mario Grech filwaqt li rringrazzja lill-ħaddiema għas-sagrifiċċji li jagħmlu biex itejbu d-dinja ta’ madwarhom, qal li l-ħaddiem għandu jagħmel ħiltu biex joffri prodott jew servizz ta’ kwalità għolja. Qal li filwaqt li għandu dritt li ħaddiem jirċievi paga ġusta, tant ieħor għandu jagħmel xogħlu sew u m’għandux jaħseb fl-iskopijiet egoistiċi tiegħu.

Semma li minħabba l-medjokrità ta’ ċertu ħaddiema, l-iktar li jbati hu s-settur pubbliku. Fost l-eżempji li ta hemm il-fatt li hawn ħaddiema li l-brejk tagħhom ikun twil iżżejjed biex jagħmlu qadjiet personali jew xogħol ieħor.

Għamel referenza wkoll għal dawk li jinqdew bis-*sick leave* biex żgur ma jmorrux xogħol. Irrefera għal dan bħala “forma pulita ta’ serq!”

Mons. Grech kompla jgħid li l-ħaddiem għandu jkollu l-ħin tal-mistrieħ imma l-bniedem jagħżel li jkompli jaħdem. Saħaq li hemm bżonn li jiġi apprezzat aktar il-Jum tal-Ħadd li apparti hu l-Jum tal-Mulej, hu wkoll il-jum tal-familja u l-ħbieb.

**JOBS+**

Tħabbret l-inizjattiva JOBS+ bil-għan li jiżdied in-numru ta’ ħaddiema b’mod speċjali n-nisa.Din l-inizjattiva se tiġi implimentata mis-sena d-dieħla u se tiffoka biex jiżdiedu l-impjiegi b’ħiliet partikolari ħafna kif ukoll se tipprovdi l-għodda u taħriġ neċessarji lill-ħaddiema.

Waqt konferenza tal-aħbarijiet fil-*hangar* tal-Lufthansa Technik, il-Prim Ministru qal li din l-inizjattiva se tkun f’idejn il-kumitat li jaqa’ taħt l-MCESD bl-isem ta’ Active Labour Market Counselling and Action Committee immexxi minn Clyde Caruana. Caruana qal li l-inizjattiva JOBS+ kienet ġiet proposta fil-baġit 2012 mill-UĦM.

Dr Muscat qal li grazzi għall-MCESD li JOBS+ wasal biex ikun implimentat wara li l-imsieħba soċjali iffirmaw ftehim ta’ qbil.

**Millenium ChapelNumero Uno**

Waqt *party* kbir li sar għall- festa tal-1 ta’ Mejju, iż-żgħażagħ urew li jagħtu kas dak li għaddejjin minnhom familji fil-bżonn. Dan f’ġabra li saret mill-Millenium Chapel għall-familji fil-bżonn.

Iż-żgħażagħ huma sinonimi mad-divertiment speċjalment hekk kif beda joqrob l-istaġun tas-sajf. Madankollu dan ma jfissirx li ż-żgħażagħ moħħhom biss biex jieħdu gost. Waqt *party* kbir li sar fil-festa tal-1 ta’ Mejju f’Ta’ Qali, iż-żgħażagħ ħasbu fil-familji fil-bżonn u ma qagħdux lura f’ġabra li saret b’risq il-Millenium Chapel u l-ħidma tagħha għal familji fil-bżonn. Iż-żgħażagħ irnexxielhom jiġbru aktar minn €1,200, b’din is-somma għandha tiżdied mill-organizzaturi tal-*party*.

Fr Saviour Grima sostna li barra l-għajnuna finanzjarja, kien hemm bosta żgħażagħ li offrew ukoll għajnuna volontarja.

Iż-żgħażagħ iltaqgħu ma’ dawk li għaddejjin minn mument diffiċli.

L-idea ta’ din l-attività ġiet mid-DJ Joseph Armani u sabet l-appoġġ tal-organizzaturi, li offrew ukoll li jagħtu donazzjoni u jkabbru s-somma miġbura.

**Lokali: Air Malta *Delays***

Ajruplan bi problemi tekniċi tal-linja nazzjonali tal-ajru Maltija li ma setax jintuża wassal għal diversi dewmien u anke biex titjiriet minn Malta lejn Ruma u Milan jiġu magħquda b’titjiriet minn Malta għal Ruma, Ruma għal Milan u Milan għal Malta. Hu mifhum li l-aktar passiġġieri li kienu affettwati minn dewmien kienu dawk li kienu ġejjin minn Ruma għal Malta li kellhom dewmien ta’ ħames sigħat.

It-titjira minn Malta lejn Manchester u Manchester lejn Malta wkoll kellha dewmien ta’ seba’ sigħat filwaqt li dewmien minimu ta’ 20 minuta kien affettwat fit-titjira minn Malta lejn Moska.

Filwaqt li l-Air Malta skużat ruħha għal dan id-dewmien, f’kummenti ma’ RTK News, il-Kelliem tal-Komunikazzjoni għall-Air Malta, Stephen Gauci, sostna li ma jidhirx li għandu jkun hemm aktar dewmien f’titjiriet tal-Air Malta fis-sigħat u l-jiem li ġejjin.

***Power Station***

Il-Ministru għall-enerġija, Konrad Mizzi, ħabbar li ntgħażlu ħdax-il kumpanija mill-proċess ta' espressjoni ta' interess u kapaċità għal long term purchase agreement u gas supply. Huwa qal li dawn l-entitajiet intgħażlu għax laħqu l-kriterji stabbiliti fl-EOIC. Id-Dettalji:

Waqt konferenza tal-aħbarijietfil-*power station* ta' Delimara l-Ministru Mizzi qal li l-Gvern jinsab kommess li l-proġett jitwettaq u l-interess li dawn il-kumpaniji wrew hija xhieda tal-interess tagħhom u tal-fatt li l-proġett huwa fattibbli.

Mizzi qal li l-kumpaniji kienu mitluba jippreżentaw lill-Enemalta informazzjoni dwar il-kredenzjali tagħhom fl-immaniġjar, assigurazzjoni u xi proġetti simili li huma ħadmu fuqhom. Mizzi qal li issa l-kumpaniji se jintalbu jippreżentaw rapport iktar iddettaljat biex sal-aħħar ta' Settembru tintgħażel il-kumpanija.

L-Onorevoli Mizzi ħabbar ukoll li fil-ġranet li ġejjin se jitwaqqaf mekkaniżmu biex min ma jaqbilx ikun jista' jappella mid-deċiżjoni.

Qal ukoll li l-Gvern diġà ssotometta deskrizzjoni lill-MEPA biex wara l-konsultazzjonijiet meħtieġa jkunu jistgħu jinħarġu l-permessi meħtieġa skont il-liġi u wara li jsiru studji fuq is-sigurtà, is-saħħa u l-impatt ambjentali.

Il-Ministru Mizzi sostna li filwaqt li d-domanda għall-enerġija tkompli tikber, il-Gvern se jaħdem biex jimplimenta diversi bidliet biex jassigura mod ġdid kif pajjiżna jiġġenera l-enerġija. Fost dawn semma l-għeluq tal-*power station* tal-Marsa u ċ-ċumnija ta’ Delimara, il-qalba mill-Heavy Fuel Oil għallgass u anke l-*interconnector*.

RTK News saqsa lill-Ministru għalfejn żar il-Qatar meta huwa pajjiż magħruf għaż-żejt u jekk iltaqax mal-istess delegazzjoni li kien iltaqa’ magħha l-Prim Ministru Muscat ftit qabel l-elezzjoni u jekk hix l-istess li kien iltaqa’ magħha l-Ministru ta’ qablu Tonio Fenech.

*Insert Clip*: Konrad Mizzi Qatar

Huwa qal ukoll li miegħu kien hemm Il-Kap Uffiċjal tal-Informazzjoni tal-Enemalta, Louis Giordimaina, li kien tela’ l-Qatar mal-eks-Ministru Tonio Fenech.

**Lokali: Gianluca President**

Il-President ta' Malta George Abela qal li Gianluca Bezzina minn dejjem kien minn ta' quddiem f'attivitajiet b'għan filantropiku. Semma fost l-oħrajn l-involviment tiegħu fl-Istrina u fir-Rockestra.

Meta ltaqa' ma' Gianluca, il-*band* u l-familja tiegħu fil-Palazz ta' San Anton llum waranofsinhar, Dr Abela qal li jammira s-sens ta' ottimiżmu fil-kantant ta' ‘Tomorrow’ u filwaqt li awguralu għall-professjoni tiegħu, ħeġġu biex ikompli bil-ħidma mużikali tiegħu.

Il-President ta' Malta qal li Gianluca huwa frott it-trobbija tajba tal-ġenituri tiegħu.

Min-naħa tiegħu, Gianluca aċċetta l-istedina tal-President li flimkien ma' oħtu Dorothy, se jinvolvi ruħu f'attivitajiet b'risq il-Malta Community Chest Fund.

**Internazzjonali: Ilmijiet**

Eluf ta’ persuni fl-Ewropa ċentrali kellhom iħallu djarhom hekk kif l-ilmijiet komplew jilħqu livelli għolja.

Is-servizzi t’emerġenza jinsabu fl-aqwa tagħhom fl-Awstrija, il-Ġermanja u r-Repubblika Ċeka biex ilaħħqu mal-livelli għolja t’ilmijiet.

Hu rrappurtat li s’issa diġà tilfu ħajjithom seba’ persuni filwaqt li tmienja oħra huma rrappurtati nieqsa.

Fil-Ġermanja, aktar minn 7,000 persuna kellhom iħallu djarhom, filwaqt li l-kapitali tar-Repubblika Ċeka, Praga, tinsab fuq allarm hekk kif l-ilmijiet jistgħu jikkawżaw diversi ħsarat fiċ-ċentru storiku. F’dan il-pajjiż diġà ħallew djarhom mat-300 persuna. Intqal ukoll li fi Praga, is-servizz t’*underground* jinsab magħluq filwaqt li anke l-iskejjel tħallew magħluqa.

**Internazzjonali: Jose’ Mourinho**

Jose Mourinho rritorna fi Stamford Bridge bħala kowċ ta’ Chelsea. Mourinho, ta’ 50 sena, iffirma kuntratt ta’ erba’ snin u għalhekk issa se jieħu post l-ekskowċ Rafa Benitez, wara li ħalla t-tim ta’ Real Madrid.

Il-Portugiż rebaħ żewġ titli konsekuttivi tal-Premier Ingliż meta kien kowċ tal-Blues sa Settembru 2007. Intqal li Jose Mourinho kien figura popolari fi Stamford Bridge u kulħadd jinsab ħerqan sabiex jerġa’ jaħdem miegħu.

**Periklu tal-mewt**

Żewġ persuni għadhom fil-periklu tal-mewt wara li f’Mejju li għadda kienu involuti f’inċidenti separati tat-traffiku. Wieħed minnhom hu raġel Olandiż. F’Mejju wkoll żewġ żgħażagħ tilfu ħajjithom fi Triq il-Kosta f’Baħar iċ-Ċagħaq.

**Nisimgħu d-dettalji.**

Raġel ta’ 33 sena minn Birżebbuġa huwa l-aħħar persuna li weġġgħet serjament f’inċident tat-triq matul Mejju li għadda. Fil-fatt, ilu minn nhar il-Ġimgħa jingħata l-kura neċessarja f’Mater Dei hekk kif jinsab fil-periklu tal-mewt. Dan, wara li tilef il-kontroll tal-karozza u nqalbet fi Triq Għar Dalam f’Birżebbuġa stess.

Għadu wkoll fil-periklu tal-mewt l-Olandiż li kien ħabat bil-mutur fil-Marsa fid-9 ta’ Mejju. Dakinhar fl-inċident kienu involuti 5 persuni, tnejn minnhom Olandiżi. L-inċident ġara għall-ħabta ta’ nofsinhar fi Triq il-Ħaddiem il-Marsa meta l-mutur misjuq mill-barranin, ħabat ma’ karozza fit-telgħa taċ-ċimiterju. L-Olandiż ta’ 68 sena ttieħed mill-ewwel Mater Dei minħabba li ġie ċċeritifikat li jinsab fil-periklu filwaqt li l-mara tiegħu li kienet passiġġiera ġarrbet biss ftit ġrieħi. Is-sewwieq tal-karozza u l-passiġġieri li kienu miegħu ma weġġgħux.

Dakinhar stess imma f’Għawdex, tifel ta’ 11-il sena intlaqat minn karozza fi Triq l-Ewropa fir-Rabat u ġarrab ġrieħi ta’ natura gravi imma mhux fil-periklu.

F’Mejju kienu tnejn, in-nies li mietu kawża ta’ inċident tat-traffiku. Dawn inzertaw sewwieqa tal-mutur, vittmi ta’ Triq il-Kosta f’Baħar iċ-Ċagħaq. Fil-11 tax-xahar, ġuvni ta’ 21 sena minn San Ġwann spiċċa biex skiddja taħt karozza li kienet ġejja mid-direzzjoni opposta.

16-il ġurnata wara, fis-27 ta’ Mejju, Taljan ta’ 37 sena residenti San Ġiljan, tilef ħajtu wkoll bil-mutur f’Baħar iċ-Ċagħaq.

Żagħżugħ ta’ 20 sena jista’ jgħoddha b’miraklu hekk kif it-Tlieta 28 ta’ Mejju, il-karozza tiegħu nqalbet f’Ħal Qormi. Iż-żagħżugħ joħroġ mill-karozza mingħajr girfa waħda.

L-ewwel inċident gravi tat-traffiku f’Mejju li għadda ġara proprju fl-ewwel jum, meta mara ta’ 30 sena miż-Żejtun tilfet il-kontroll tal-mutur tagħha fi Triq Strenju fiż-Żejtun stess. Il-mara qalbet għall-aħjar ftit jiem wara.

Każ li baqa’ f’moħħ kulħadd hu tat-tfajla minn B’Kara li waqgħet bil-karozza fil-baħar fil-marina tal-Gżira. It-tfajla kienet għamlet 30 minuta taħt l-ilma u ħarġet mill-periklu tal-mewt wara tliet ġimgħat fil-kura intensiva.

Fis-7 ta’ Mejju vann tal-ħaxix f’Ħal Qormi wassal biex raġel għamel xi jiem fil-periklu tal-mewt. Qormi ta’ 62 sena kien fi Triq il-Vitorja meta għadda minn bejn żewġ karozzi biex jaqsam it-triq. Kien dak il-ħin li l-vann tal-ħaxix kien tiela’ t-triq b’konsegwenza li l-Qormi baqa’ dieħel fil-ġenb tal-vann.

L-għada, raġel ta’ 38 sena għamel xi żmien fil-periklu li jitlef ħajtu wara li kien qed isuq kowċ tal-iskola u ħabat ma’ trakk fit-telgħa tal-MCAST u l-Higher fin-Naxxar. Dakinhar kienu weġġgħu ftit xi studenti li kienu fuq il-kowċ.

Fit-22 ta’ Mejju, anzjan ta’ 70 sena seta’ tilef ħajtu f’Tal-Barrani fiż-Żejtun meta l-anzjan kien ħiereġ bil-karozza minn ħdejn stabbiliment li hemm ħdejn it-*traffic lights* u fl-istess ħin karozza oħra kienet ġejja minn Tal-Barrani direzzjoni Birżebbuġa. Wara ftit sigħat mill-inċident, il-kundizzjoni tas-saħħa tal-anzjan qalbet għall-agħar tant li kien fil-periklu li jitlef ħajtu.

Il-Kummissjoni Djoċesana Żgħażagħ, l-entità uffiċċjali fi ħdan il-knisja għall-pastorali maż-żgħażagħ, ippubblikat il-proposti li ressqet lill-partiti politiċi għall-programm elettorali tagħhom. Il-KDŻ issejjaħ lill-partiti biex jiżviluppaw politika ċara u ta’ sostenn lill-qasam tal-volontarjat fil-ħidma maż-żgħażagħ. Titlob li l-ħidma tal-knisja u l-NGOs maż-żgħażagħ jiġu rikonoxxuti b’mod uffiċċjali u jingħataw għajnuna kemm diretta bħal finanzjament kif ukoll indiretta bħal taħriġ.

Il-KDŻ enfasizzat il-bżonn li tissaħħaħ il-familja. Qalet li l-formazzjoni sħiħa tal-koppji u tal-ġenituri għandha tkun parti integrali mill-istrateġiji soċjali. Tikkwota riċerka tal-Aġenzija Żgħażagħ dwar kemm iż-żgħażagħ Maltin jgħożżu r-relazzjonijiet mal-ġenituri tagħhom, u tgħid li dan jixhed il-bżonn ta’ politika li ssostni r-rapporti familjari.

Il-Kummissjoni Djoċesana Żgħażagħ tgħid li għandu jkun hemm miżuri li jkunu tassew *family-friendly* u li fl-ekonomija, il-prijorità ma tkunx il-ġenerazzjoni tal-flus fiha nnifisha iżda l-bniedem.

Il-KDŻ tħeġġeġ lill-partiti biex iserrħu moħħ iż-żgħażagħ li l-liġijiet li jipproteġu ż-żgħożija jkunu qed jiġu infurzati, fosthom f’każi t’abbużi *online*. Dwar l-edukazzjoni, il-KDŻ tgħid li għandha tingħata iktar importanza lid-dimensjoni umana u spiritwali fl-iskejjel partikolarment fil-livell sekondarju u postsekondarju.

Il-KDŻ tgħid li għandu jissaħħaħ id-divertiment ta’ kwalità li jgħin it-tkabbir tal-persuna minn kull aspett.

Tħeġġeġ li jinħolqu iktar impjiegi għal nies b’ħiliet differenti, li jistgħu jvarjaw mill-arti għal xogħol manwali.

Il-Kummissjoni Interdjoċesana Ambjent tisħaq ukoll fuq l-importanza ta’

regolazzjoni ikbar fuq il-bini u t-teħid tal-ftit kampanja li l-pajjiż għadu jgawdi. Tgħid li t-tniġġis tal-arja jkompli jiġi kkontrollat mill-aħjar possibbli. Fl-aħħar u mhux lanqas il-knisja żagħżugħa f’Malta tirrakkomanda aktar spazju għall-konsultazzjoni u d-djalogu mal-popolazzjoni żagħżugħa.l:JCl: (+356)

Il-Partit Laburista spjega kif minn Marzu 2014 se jraħħas il-kontijiet tad-dawl b’25 fil-mija u b’5 fil-mija.

F’isem il-Partit Laburista, Dr Konrad Mizzi, li huwa parti mit-tim ta’ esperti tal-Partit dwar l-enerġija, spjega l-pjan tal-Partit Laburista dwar il-ġenerazzjoni tal-enerġija hu bbażat fuq il-qalba mill-*heavy fuel oil* għal gass u dan billi jsir investiment mis-settur privat.

Il-Partit Laburista qed jipproponi li tinbena *power station* ġdida ta’ 200 Megawatt li tibda taħdem bil-gass u tieħu post dik ta’ Delimara. Dan ifisser li jrid jinbena terminal ġdid f’Delimara biex jilqa’ l-vapuri li minn żmien għal żmien se jibdew iġibu l-gass fil-kontejners.

Fil-pjan hemm ukoll li l-impjant tal-BWSC jiġi kkonvertit minn *heavy fuel oil* għalgass. Se jintuża wkoll l-*interconnector* bejn Malta u Sqallija u hemm il-ħsieb ukoll li tinżamm il-parti ta’ Delimara li taħdem bil-*gas oil*.

Dan il-pjan ifisser nefqa ta’ €376 miljun ewro mqassma kif ġej:

* Il-*power station* il-ġdida li taħdem bil-gass huwa stmat li se tiġi tiswa €166 miljun, iffinanzjata mis-settur privat
* It-terminal il-ġdid biex jilqa’ l-vapuri bil-gass se jiswa €142 miljun, iffinanzjat ukoll mill-privat
* L-ispiża għall-qalba tal-impjant tal-BWSC miż-żejt għall-gass se tiswa €68 miljun u trid tagħmel tajjeb għalihom l-Enemalta

Dr Joseph Muscat qal li jekk il-Partit Laburista jitla’ fil-gvern f’April li ġej, kull kumpanija privata se tkun tista’ tapplika għal dan il-proġett. Mistoqsi minn Newsbook dwar meta għal meta hu ppjanat jibda x-xogħol infrastrutturali, Dr Muscat qal li “nisperaw li ma ndumux”.

Dwar il-kumpanija Sargas, Dr Muscat qal li jekk din taħseb li tista’ toffri dak li qed jipproponi l-Partit Laburista, allura għandha tapplika hi wkoll.

Dr Muscat qal li sa issa kellu rispons tajjeb minn kumpaniji privati internazzjonali.

Mistoqsi dwar x’jiġri jekk is-settur privat ma jkunx lest jinvesti f’dan il-proġett, il-Mexxej tal-Partit Laburista qal li “hu kunfidenti” bir-rispons li għandu mis-settur privat.

Il-Partit Laburista se jibqa’ jagħti s-sussidju ta’ €25 miljun lill-Enemalta, se jqis li din ma tiġix privatizzata u li se jħallas id-djun li l-Enemalta akkumulat u qatt ma ħallset. Id-Deputat Mexxej tal-Partit Laburista, Louis Grech, ikkonferma li se jinżammu l-ħaddiema kollha tal-Enemalta.

Grech kompla jgħid li dan il-pjan ta’ ġenerazzjoni ta’ enerġija mhu se jitfa’ ebda piż żejjed ta’ taxxi u tariffi fuq il-poplu.