Martha Travers-Tauss Mal1049 proġett 41.doc

It-tbatijiet fuq il-poplu se jkomplu

Il-Kunsill Nazzjonali tal-General Workers Union ilbieraħ sostna li mill-Baġit 2012 ħareġ li t-tbatijiet fuq il-poplu se jkomplu u għalhekk iqis li dan il-Baġit żamm 'il bogħod minn dak mistenni.

Fi stqarrija l-General Workers Union innotat li l-miżuri li twettqu f'dan il-Baġit (dejjem jekk dawn il-miżuri jitħaddmu kif imwiegħed) itaffu ftit mill-piżijiet li qed iġorr parti mill-klassi medja, fosthom bit-tnaqqis fit-taxxa ta' dħul għall-ġenituri li jaħdmu u għandhom l-ulied, biż-żieda fiċ- *children’s allowance* u b'miżuri oħrajn ta' inċentivi għal min ma jinqediex fuq servizzi tal-Gvern, bħal żieda fl-inċentiv fiskali għall-ġenituri li jibagħtu lil uliedhom fl-iskejjel mhux governattivi. Ta' min jenfasizza li fuq livell nazzjonali dawn il-miżuri ma jtaffux mill-piżijiet enormi li qed iġorr il-poplu Malti, aktar u aktar li dawn l-inċentivi jolqtu biss faxxa żgħira tal-poplu Malti. Fuq kollox il-kontijiet qawwijin tad-dawl u l-ilma ma ġewx imtaffijin.

Il-GWU qalet li qed tinsisti mal-Gvern fuq il-ħtieġa li dawn il-kontijiet jiġu riveduti 'l isfel. Qalet ukoll li għandha tingħata garanzija ċara mill-Gvern li dawn il-kontijiet ma jerġgħux jiżdiedu fis-sena li ġejja. Jidher ċar li l-Gvern mhux qed joffri din il-garanzija b'effett li l-inċertezza fuq il-ħaddiema u l-pensjonanti se jibqgħu hemm.

Dwar iż-żieda fil-*leave* tal-maternità l-GWU tqis li din il-miżura ddaħħlet fis-seħħ u għalhekk, il-GWU se tippersisti li l-ħaddiema jingħataw paga sħiħa fil-każi fejn il-paga tkun iktar mill-€160 fil-ġimgħa li ddikjara l-Gvern.

Il-GWU tikkundanna li ħafna mill-proposti tagħha ma ġewx indirizzati.  Fost il-punti msemmijin fid-dokument tal-GWU ta' qabel il-Baġit,  il-GWU terġa' tfakkar lill-Gvern fuq;

In-neċessità li jiġu riveduti 'l isfel il-kontijiet tad-dawl u l-ilma biex nerġgħu nagħtu ftit nifs lill-industrija u fuq kollox lill-ħaddiema u l-pensjonanti tagħna. Din ir-realtà ġdida ta' dawn il-kontijiet terġa' tirrikjedi reviżjoni fil-*weightings* ta' nefqa li ħarġu mill-aħħar *Household Budgetary Survey.*.

Għandu jiġi inċentivat aktar l-użu tal-kuntratt indefinit biex dan  jipprovdi iktar sigurtà tal-impjieg għall-ħaddiema, u jkun flessibbli biżżejjed biex iħeġġeġ lil min iħaddem jimpjega n-nies.

Il-Gvern għandu jassigura inqas burokrazija fejn jidħlu l-approvazzjonijiet neċessarji għall-investiment ġdid u ma nerġgħux nisimgħu problemi li l-Gvern ma setax iwettaq l-obbligi tiegħu fejn jidħlu investimenti sostanzjali fil-pajjiż bir-riskju li nipperikolaw dawn l-investimenti u nitilfu l-opportunità ta' xogħol ġdid u produttiv fil-pajjiż.

Għandu jkun hemm miżuri konkreti biex il-postijiet tax-xogħol ikunu nieqsa minn kull inċidenti u mard industrijali.

Għandu jsir qbil mal-banek kummerċjali fuq sistema ta' moratorju fuq il-ħlas lura fuq is-self għall- xiri ta' djar meta xi ħadd mill-familja jispiċċa bla impjieg.

Għandu jsir titjib fil-kundizzjonijiet għal dawk li jaħdmu għal rashom.

Għandu jiġi aġġornat il-mekkaniżmu tal-COLA biex dan verament jirrifletti l-pożizzjoni tal-ħaddiema u l-pensjonanti Maltin.

Iż-żieda għall-għoli tal-ħajja għandha tiġi bbażata fuq il-Paga Medja Nazzjonali hekk kif maħduma mill-Uffiċċju Nazzjonali tal-Istatistika.

L-Anzjani għandhom jingħataw sħiħ il-bonus ta' Marzu u Settembru u kull żieda li tingħata lill-ħaddiema fil-forma ta' bonus flok żieda fil-paga, tiġi riflessa wkoll fil-pensjoni.

Il-Pensjoni Minima Nazzjonali għandha tkun mhux inqas minn 60% tad-dħul medjan għal kulħadd u mhux biss għal dawk li twieldu wara l-1962. L-għafsa fiż-żieda tal-kontijiet tal-enerġija qed jinħass ferm negattiv fuq dan is-settur u din il-miżura żgur se tikkumpensa xi ftit għal dan il-għan. Wieħed tajjeb ukoll jinnota li parti minn din iż-żieda se terġa' tmur lura għand il-Gvern fil-forma ta' taxxi u bolla tas-Sigurtà Soċjali.

Għandu jsir investiment fis-settur tas-Saħħa ħalli tiġi żviluppata l-kura primarja u preventiva f'pajjiżna b'enfasi biex tiżdied l-aċċessibilità fiċ-Centri tas-Saħħa ħalli titnaqqas id-dipendenza kbira fuq l-Isptar Mater Dei.

Għandu jkun hemm investiment akbar fil-kura preventiva li hija ferm kruċjali biex nassiguraw titjib fil-livell tal-għajxien tal-poplu Malti.

Ma għandu jsir l-ebda tnaqqis għal min għandu xi għajnuna soċjali. Fuq kollox il-GWU tinsisti li l-attitudni lejn is-servizzi soċjali għandha tinbidel u ssir waħda pożittiva.

Jingħata taħriġ bil-għan li jingħataw *Green Job Qualifications'*.

Il-Gvern ħabbar skemi biex jinħaffru interessi u penali mid-Dipartiment tal-VAT għal dawk it-*taxpayers*  li ma ħallsux il-VAT tul is-snin. Għall-GWU dan  jimplika amnestiji fuq ammonti dovuti minn xi *taxpayers*  fejn jirrigwardja l-VAT. Il-GWU tagħmilha ċara li hi ma taqbilx ma' dawn l-amnestiji li jmorru kontra kull prinċipju tal-Ġustizzja Soċjali.

Fuq kollox il-ħaddiem qed ikollu jħallas għall-abbużi ta' dawk li jevadu t-taxxa u l-Gvern b'dawn l-amnestiji qed jippremja proprju dan l-aġir.

Iż-żidiet imħabbrin fil-Baġit żgur ma jagħmlux tajjeb għat-tbatijiet li qed iġorr il-poplu biż-żidiet fit-taxxi, tariffi u l-għoli tal-ħajja ta' dawn l-aħħar snin. Il-GWU tinsab imħassba ferm bil-livell ta' faqar moħbi li jinsab fil-pajjiż u li kulma jmur qiegħed dejjem jiżdied iktar. Ta' min ifakkar kif f'dawn l-aħħar snin il-paga reali naqset b'5%.

Huwa għalhekk li l-GWU tibqa' tinsisti mal-Gvern li għandhom jiġu ffriżati fuq perjodu ta' żmien maqbul mal-Imsieħba Soċjali, l-hekk imsejħa *Government Induced Costs'*.  Hu ċar li dawn iż-żidiet se jkollhom effett inflazzjonarju fuq l-ekonomija Maltija bir-riżultat li ż-żieda mħabbrin fuq materja prima se jkollha impatt negattiv fuq il-livell tal-għajxien tal-ħaddiema u l-pensjonanti. Fl-istess ħin, il-GWU tibqa' tinsisti mal-Gvern fuq in-neċessità ta' kumpens għall-għoli tal-ħajja darbtejn fis-sena skont il-kejl imħabbar mill-Indiċi tal-Prezzijiet.

Dan il-Baġit iħalli mistoqsijet mhux imweġbin. Fil-Baġit ma jissemma xejn x'se jagħmel il-Gvern biex jonqos ix-xogħol prekarju f'pajjiżna. F'dan il-qasam il-GWU kienet l-ewwel organizzazzjoni li semmgħet leħinha kontra x-xogħol prekarju. F'dan il-Baġit il-Gvern mhux biss ma tax widen għall-proposti tal-GWU dwar ix-xogħol prekarju imma jidher ukoll li l-Gvern mhux bi ħsiebu jindirizza l-problema tax-xogħol prekarju u b'dan qed jikkonferma li huwa kompliċi biex ix-xogħol prekarju jiġi pperpetwat anke bl-għoti ta' tenders prekarji minnu, minn dipartimenti tiegħu u minn aġenziji u entitajiet pubbliċi.

Fil-Baġit il-Gvern qal li se jdaħħal mas-€46 miljun iktar mill-Bolla tas-Sigurtà Soċjali iżda fl-istess ħin naqas milli jgħid kif se jdaħħal dawn il-flus.

Il-GWU tistenna spjega;

Kif il-Gvern qiegħed jipproġetta dħul ta' €10,000 mit-Tariffi tar-Teġistrazzjoni tat-Twelid, meta fis-snin li għaddew, dan qatt ma kien imsemmi.

Kif il-Gvern, filwaqt li s-sena l-oħra daħħal €90,953 mit-Tariffi tar-Reġistru taż-Żwieġ, għas-sena li ġejja qiegħed jipproġetta li se jdaħħal €200,000.

Kif  il-Gvern qed jistma li se jġib lura €52 miljun li kien sellef lill-Air Malta iżda fl-istess waqt fil-Baġit qal li se jalloka €20 miljun biex tissaħħaħ il-vijabbiltà tal-Air Malta fis-snin ta' wara, skont il-Pjan ta' Ristrutturar.

Kif il-Gvern qed jippjana li se jżid b'€60,000 d-dħul tiegħu, għal €13-il miljun, minn Djar u Istituzzjonijiet tal-Anzjani, meta fil-Baġit 2012, ħabbar għotja ġdida ta' €300 fis-sena lill-Anzjani ta' 'il fuq minn 80 sena li jgħixu b'mod indipendenti fi djarhom.

Jidher ċar li l-Gvern f'dan il-Baġit m'għamel xejn biex inaqqas it-tbatijiet minn fuq il-poplu li ħoloq hu stess fil-baġits preċedenti. Il-GWU tħoss li bl-attitudni tiegħu l-Gvern mhux qiegħed jaħdem bis-serjetà biex inaqqas mill-piżijiet li huwa stess tefa' fuq il-poplu u minħabba f'hekk il-Poplu mhux qed ikollu ħajja aħjar. Il-Prim Ministru u l-Ministri ma jistgħux iħossu t-tbatijiet li qed iħoss il-Poplu għax huma komdi u għalihom innifishom ħadu €500 fil-ġimgħa u kif ukoll kull żieda għall-għoli tal-ħajja u ħallew lill-ħaddiema u l-pensjonanti mgħobbijin bil-piżijiet.

Lill-President Amerikan Barack Obama nistħajlu l-Gvern Laburista tal-1971-1987. Barack Obama huwa Laburista f'termini Maltin. Il-Partit Demokratiku Amerikan huwa l-ekwivalenti għall-Partit Laburista ta' Malta. Għandu f'moħħu dejjem u kullimkien l-interessi tal-klassi tal-ħaddiema Amerikana l-ewwel u qabel kollox.

Il-Partit Repubblikan Amerikan huwa bħall-PN: Partit tal-Kapitalisti u tan-nies għonja u setgħana. Barack Obama ilu kważi erba' snin jipprova jgħaddi liġijiet favur il-klassi tal-ħaddiema Amerikana imma qatt ma jirnexxilu jagħmel dan, għax m'għandux maġġoranza assoluta ta' membri la fis-Senat u lanqas fil-Kamra tar-Rappreżentanti. Ma jistax jiċċaqlaq.

La 'l hemm u lanqas 'l hawn. Ried idaħħal Skema Nazzjonali tas-Saħħa biex il-fqar ukoll ikunu jistgħu jkollhom servizzi  tas-saħħa, bla ħlas, imma r-Repubblikani żammewh milli jagħmel dan. Għax ma ridux li s-sidien tal-fabbriki u l-Istat jagħmlu tajjeb għall-mard, l-uġigħ u l-operazzjonijiet tal-ħaddiema. U din il-Liġi taret mar-riħ. Jekk għandek il-flus għamilhom. Jekk m'għandekx flus insihom.

Issa Barack Obama imbarka fuq pjan ta' ħolqien tax-xogħol għal14-il miljun Amerikan bla xogħol. Pjan li se jkun jiswa $450 biljun bl-isem ta' *American Jobs Act*. $50 miljun minnhom iridhom imorru għall-infrastruttura tal-pajjiż. U jrid jagħti tnaqqis fit-taxxi lis-sidien biex joħolqhulu l-impjiegi. Imma r-Repubblikani diġà qalulu li ma jaqblux ma' dan il-pjan. Għax lanqas ir-Repubblikani nfushom ma jafdawhom lis-Sidien tal-Fabbriki u Korporazzjonijiet Multinazzjonali. Hekk iridu s-Sidien Kapitalisti Amerikani lil xi ħadd li jnaqqsilhom it-taxxi ħalli b'dan il-qtugħ fit-taxxi jkollhom flus biex jixxalaw aktar milli qegħdin jixxalaw bħalissa. U mela se joqogħdu jħabblu rashom kif u fejn se jimpjegaw iktar ħaddiema. Imbagħad taħt Gvern ta' Barack Obama li ma jriduhx jagħmel erba' snin oħra fil-Gvern għax appuntu huwa gvern tal-ħaddiema. Barack Obama jaf li bil-*bailouts* b'kollox li kien ta lill-banek fl-2008 il-qagħad żdied flok naqas. Jiġifieri l-*bailouts* servew biss biex Barack Obama salva lill-bankieri u lill-banek. Imma salva l-impjiegi tal-ħaddiema?

Fil-fehma tiegħi kulma jrid jagħmel Barack Obama biex joħloq xogħol kbir fl-Amerika huwa li jibda joħloq il-Korpi tax-Xogħol taħt dixxiplina militari bħalma kien għamel il-President Roosevelt fis-snin 30. Ladarba lest li jonfoq $450 biljun għall-ħolqien tal-impjiegi. U ma jiġix bżonn il-Kapitalisti Amerikani li ma jriduhx fil-Gvern għal erba' snin oħra. Imma l-klassi tal-ħaddiema Amerika bla xogħol lilu terġa' tivvota b'maġġoranza kbira. Lest li jonfoq $50 biljun fl-infrastruttura biss. U x'hemm aqwa mill-korpi tax-xogħol għall-infrastruttura u x-xogħol tal-bini? L-impjiegi joħloqhom l-Istat b'dik is-somma flus, flok il-Kapitalist.

Ir-Repubblikani għandhom imnejn jaċċettaw pjan bħal dan għall-Korpi tax-Xogħol ta' Emerġenza taħt Dixxiplina Militari, ladarba mhux se joqgħod idejjaq lis-sidien Kapitalisti Amerikani. Id-dixxiplina militari trid tkun hemm għax inkella kulħadd jibda jiskarta minn fuq ix-xogħol u x-xogħol ma jitlax. Meta ngħidu Dixxiplina Militari jfisser biss li dawn il-ħaddiema jkollhom nies tas-sengħa u professjonisti bħal inġinieri ċivili u periti mill-Armata jmexxuhom u jqassmuhom fuq ix-xogħlijiet meħtieġa mill-Gvern, u mhux se jsuqu bastimenti tal-gwerra u ajruplani.

Lanqas mhuma se jmorru jiġġieldu fl-Afganistan u fl-Iraq. Meta l-President Roosevelt kien għamel il-Korpi tax-Xogħol ta' Emerġenza fis-snin 30, l-elettorat Amerikan ma riduhx jinżel minn President Amerikan.

U għaliex dan l-artiklu semmejtu *'Xebh ma' Barack Obama'*?

Barack Obama nistħajlu l-Gvern Laburista tal-1971-1987 u l-Partit Repubblikan nistħajlu l-Partit Nazzjonalista fl-Oppożizzjoni.

In-Nazzjonalisti kienu kontra kollox.

Kontra kulma kien jipproponi, jagħmel u jwettaq Gvern Laburista. Semmuli kull ħaġa li għamel Gvern Laburista f'dawn is-snin u ngħidilkom jekk l-Oppożizzjoni Laburista vvotatx kontra tagħha bil-qalb. Nixtieq insemmi wkoll is-snin ta' qabel ta' żmien it-Tabib Pawlu Boffa u Gerald Strickland. Kienu kontra kollox. Jiena kont qlajthielhom *il-Gvern ta' kontra kollox*. Ibda mil-Liġi fejn l-omosesswalità ma kinitx baqgħet aktar offiża kriminali. Iċ-*Children’s Allowance* u l-vot mat-18-il sena. Il-ġimgħa ta' 40 siegħa xogħol imqassmin fuq ħamest ijiem bis-Sibt il-jum kollu btala. Il-bonus tal-aħħar tas-sena u l-Paga Minima Nazzjonali. L-Air Malta u s-Sea Malta u l-assi kollha li qabel kellha Malta u li llum jinsabu f'idejn il-barranin. Tmiem tat-turrufnament tal-klassi tal-ħaddiema minn Malta lejn l-Awstralja. Fl-antik insemmu: l-*Workmen's Compensation Act*, il-Pensjoni tax-Xjuħ u tar-Romol, Skema Nazzjonali tas-Saħħa, in-nofstanhari fis-sajf għall-ħaddiema tal-Gvern, tmiem tat-tallaba fit-toroqil-vot wieħed għal raġel wieħed, il-vot lin-nisa, l-iskola obbligatorja għat-tfal kollha Maltin u Għawdxin sa 14-il sena, u ħafna ġid ieħor għall-klassi tal-ħaddiema. Dejjem kienu jsibu xi skuża biex jivvotaw kontra l-proposti Laburisti bħal meta kienu qalu li bil-Pensjoni tax-Xjuħ kien se jkun hawn ħafna xjuħ fis-sakra jiġru fit-toroq għax il-pensjoni jmorru jonfquha nbid; U li n-nisa kienu tajbin biss għall-kċina u mhux biex jivvotaw. U li bit-tagħlim fl-iskola t-tfal tal-ħaddiema kienu se jitilfu rwieħhom u jmorru l-infern u li l-bdiewa ma kienx se jkollhom aktar lit-tfal tagħhom biex jiġbrulhom iż-żibel minn quddiem il-bibien tad-djar biex iħalltuh mad-demel għall-għelieqi; U li ż-żgħażagħ ta' 18-il sena jkunu għadhom immaturi biex tagħtihom il-jedd li jivvotaw. U aktar u aktar skużi bħal dawn li jekk noqgħod insemmihom kollha ma nispiċċa qatt.

Bħalma Barack Obama qiegħed isib il-bibien kollha magħluqin f'wiċċu biex joħloq *Welfare State* Amerikan għall-klassi tal-ħaddiema Amerikana, hekk ukoll il-Partit Nazzjonalista kien jimblokka kull liġi soċjali li kien jipproponi kull Gvern Laburista.

Barack Obama u l-Gvernijiet Laburisti qishom l-istess. It-tnejn sabu oppożizzjoni qawwija kontra l-proposti tagħhom favur il-klassi tal-ħaddiema. Il-PN nistħajlu l-Partit Repubblikan Amerikan li hu kontra kollox fejn jidħlu l-interessi tal-ħaddiema Amerikani. Qabel ma tela' Barack Obama bħala President tal-Istati Uniti tal-Amerika erba' snin ilu l-klassi tal-ħaddiema Amerikana kellha tamiet kbar fih. Imma x-xorti riedet li l-Partit Demokratiku ma ġabx maġġoranza assoluta fil-Kamra tar-Rappreżentanti. U għalhekk m'għanduxsaħħa biex jibni l-ikbar ħolma tiegħu: *Welfare State* Amerikan għall-klassi tal-ħaddiema Amerikana. Issa r-Repubblikani qegħdin jgħidu li l-*American Jobs Ac*t hu lixka ta' Obama għall-Elezzjoni Presidenzjali ta' sena u xahrejn oħra. U x'aktarx jimblokkawlu kollox. Issa naraw.

U sadanittant il-klassi tal-ħaddiema Amerikana tibqa' tistenna u titherra.

Borg: “Ma nippretendux demokrazija simili għal tagħna fil-pajjiżi Għarab”

Il-Ministru għall-Affarijiet Barranin Tonio Borg jemmen li d-dinja m'għandhiex għax tibża' mill-Istati Iżlamiċi imma fl-istess waqt m'għandhiex tippretendi li d-demokraziji fil-pajjiżi Għarab tkun eżattament bħal dik fid-Dinja tal-Punent.

Huwa għamel din l-istqarrija waqt dibattitu li kien organizzat fl-Università mill-Kunsill Studenti Universitarji (KSU) li ttratta r-Rebbiegħa Għarbija jew aħjar il-qawmien ta' wħud mill-popli Għarab kontra l-ħakkiema ta' pajjiżhom.

Fid-dibattitu ħadu sehem ukoll l-ambaxxaturi tat-tliet pajjiżi li f'dawn l-aħħar xhur kien hemm taqlib kbir – il-Libjan Saadun Suayeh, it-Tuneżina Souad Gueblaoui u l-Eġizzjan Abdelmawgoud Ehabashy – kif ukoll l-istudenta Libjana Alaa Ben Mahmud.

Il-Ministru Borg semma kif wara t-Tieni Gwerra Dinjija l-Partiti Demokristjani daħħlu demokrazija ispirata mit-twemmin Nisrani u llum hawn ukoll demokraziji Atei fejn ma ssirx referenza għar-reliġjon.

”Allura jekk naċċettaw id-demokraziji Kristjani u dawk Atei għaliex id-demokraziji Iżlamiċi le?” Huwa staqsa waqt li b'referenza għall-elezzjoni li se ssir fl-Eġittu qal li m'għandniex nibżgħu jekk jirbħuha l-*Muslim Brotherhood*, għaqda li kif tindika isimha hija Iżlamika.

Tonio Borg saħaq li l-UE, inkluż Malta, m'għandhiex tistenna li l-pajjiżi Għarab iħaddnu demokraziji bħal tal-Ewropa għax inkella dan ikun forma oħra ta' Kolonjaliżmu jew Imperjaliżmu. Fl-istess waqt qal li l-Ewropa mhux se tgħallem lill-Eġittu dwar iċ-ċivilta` għax dik Eġizzjana kienet ilha s-snin qabel dik Ewropea.

Huwa żied li l-Ewropa m'għandha xejn x'tiggwadanja jekk tippanikkja jekk tisma' li Partiti Iżlamiċi jirbħu l-elezzjonijiet fil-pajjiżi Għarab għax sakemm l-elettorat huwa ħieles id-demokrazija trid tiġi aċċettata.

Il-Ministru Borg semma wkoll li huwa jaqbel li kull sentejn isir *Summit* bejn l-UE u l-pajjiżi Għarab waqt li dwar l-assi Libjani ta' familjari tal-eks-Mexxej Muammar Gaddafi dawn għadhom iffriżati u jiddependu minn xi linja jieħdu l-Ġnus Magħquda u l-UE.

L-Ambaxxatur Libjan irrimarka li m’hemm xejn fl-Iżlam li jipprojbixxi d-demokrazija u sostna li x-*Sharia* hija ispirazzjoni għal-liġi. Waqt li xebbah ir-rivoluzzjoni f'pajjiżu ma' dik Franċiża, huwa xebbah il-pożizzjoni tiegħu tul il-kunflitt fil-Libja u qal li għalkemm kien hemm mumenti fejn għaddielu minn rasu li jirriżenja, imma baqa' biex jaqdi l-interess tal-poplu. Fl-istess waqt sostna li issa pajjiżu jrid iħares lejn il-futur u mhux lejn il-passat.

L-Ambaxxattriċi Tuneżina qalet li hija kburija bil-fatt li l-qawmien ta' diversi popli Għarab bdiet f'pajjiżha imma rrimarkat li dan seħħ biss f'ħames pajjiżi biss u għalhekk għadu forsi kmieni wisq biex nitkellmu dwar ir-Rebbiegħa tal-Għarab.

Minn naħa tiegħu l-Ambaxxatur Eġizzjan ukoll tkellem dwar is-sitwazzjoni f'pajjiżu fid-dawl tal-elezzjoni f'artu fejn qal li xi ħaġa żgura hija li l-Eġittu llum huwa kompletament differenti mill-Eġittu tal-bieraħ.

L-istudenta Libjana qalet li x-xewqa tagħha hija li tirritorna pajjiżha imma missierha qalilha li għalissa s-sitwazzjoni għadha instabbli u għalhekk se tkompli tistudja Malta.

Madanakollu insistiet li issa huwa ż-żmien li Libjani bħalha li qegħdin jistudjaw barra minn pajjiżhom jagħtu xi ħaġa lura lill-pajjiż u saħħqet li m'għandhomx jitolbu bidla f'pajjiżhom mingħajr ma jagħtu daqqa t'id biex dan iseħħ.