Franco għandu jżomm sod

Sur Editur,

Nammira l-kuraġġ, l-onestà u l-intelliġenza tad-Deputat Parlamentari Dr Franco Debono, li mhux biss ħaqqu jsir Ministru iżda saħansitra Prim Ministru. Fl-opinjoni tiegħi, dan hu ħaruf fost l-ilpup tal-grupp parlamentari Nazzjonalista, tneħħi forsi xi erbgħa minnhom. Il-bqija qegħdin hemm biex isaħħnu s-siġġu u jieħdu s-salarju mħallas minn flus il-poplu. Biex jassiguraw li ma jitilfux xi vot, jibqgħu lura u ma jgħidux fejn hu tajjeb, tajjeb u fejn hu ħażin, ħażin. L-irjus sħan min-naħa tal-partiti kollha ma jagħmel l-ebda ġid. Illum il-poplu m'għadux ċuċ. Jaf jirraġuna u jaf ikejjel. Qegħdin jagħmlu ħafna ħsara lil Franco Debono għax f'pajjiżna għad fadal min jiġġudika lill-onest bħala miġnun. Niggarantilek li dawn kollha tqarbnu llum! Profeti foloz daqshom għadni ma rajtx. Għandhom dillirju kbir tafux.

Dawn li kienu kontra l-Għarab issa bdew ibusuhom. U xejn m'għadhom jibżgħu mir-Russi li sejrin itellfulna ruħna. Ta' dan nirringrazzjaw lil dawk li kienu u għadhom ixewxu billi jabbużaw mit-tagħlim Nisrani daqs li kieku huma fundamentalisti.

Li kieku ma sarx daqstant tixwix, ma kienx ikun hawn daqstant għira u ġlied. Kristu qal li għad jiġi żmien u tkunu sorpriżi min jintefa' l-infern u min jidħol il-ġenna. Dawn huma l-istess nies li abbużaw mid-demokrazija biex ħolqu dittatura wara l-kwinti u li difnu n-nies fil-miżbla sempliċiment għax politikament ma kinux jaqblu magħhom. Iftħu għajnejkom sew u la tinsewx!

Nammira ħafna lil Jeffrey Pullicino Orlando, lil Evarist Bartolo u lil Dr Joseph Muscat talli ma qagħdux jinħbew wara l-proposta tad-divorzju. Personalment, assolutament ma naqbilx mad-divorzju imma kif tippretendi li f'pajjiż demokratiku (suppost), wara li tkun tlabt li jsir referendum u ġibt dawk ir-riżultati, bħala Prim Ministru tivvota kontra r-rieda tal-maġġoranza assoluta tal-poplu?

Dan sar biex taparsi nuru kemm aħna qaddisin? Jinqdew bil-knisja għall-iskopijiet u l-finijiet ta' moħħhom għax altru trid tkun prużuntuż biex tiġi taqa' u tqum minn dak li jridu n-nies t'hemm barra. Kulħadd jagħmel u jaġixxi skont il-kuxjenza tiegħu, imma jekk irrid naqleb Musulman żgur li mhux se jindaħalli Gonzi!

Qegħdin nippontaw subgħajna żżejjed lejn xi żbalji li jkun wettaq ħaddieħor filwaqt li ma nagħrfux dawk tagħna. Mela mhux kollha kemm aħna niżbaljaw? L-aqwa li wara li naqgħu nerġgħunqumu. Ftakru li mis-sema 'l isfel kulħadd xorta biex ma nħallux rasna tikber iżżejjed għax malajr nieħdu sabta kbira! Kollha kemm aħna għal taħt it-tapit, tinsewx.

Issa veru tlift il-fiduċja fil-Partit Nazzjonalista għax tant qegħdin juru ħdura, li mingħajr ma trid, taqleb. Roddu lill-poplu kulma sraqtu għax irridu nagħtu kont lill-Mulej ta' kull ċenteżmu li sraqna. Fejn huma l-isqfijiet? Jien għandi kull rispett lejhom, iżda nistenna li dawn joħorġu u jsemmgħu leħinhom għall-ġid tal-Maltin kollha, huma min huma. Miljuni ta' ewro ġew sparpaljati. Dħalna fl-Ewropa u ħlief toroq żdingati matarax. Issa, għax l-elezzjoni ġenerali tinsab fil-qrib ħafna, jipprovaw jagħmlu malajr ix-xogħol li tħalla fuq l-ixkaffa bir-riżultat li dan isir bl-addoċċ u ta' kafkaf. Imbagħad, wara ftit taż-żmien, dawn l-istess toroq ikollhom jerġgħu jsiru mill-ġdid, bi spiżadoppja, għax oriġinarjament ma jkunux saru sew mill-qiegħ. Dik serjetà!

L-unika tama li għandha Malta hi fil-Mexxej Laburista Dr Joseph Muscat. Fih nara persuna tal-affari tagħha, bla ebda kantunieri għax dak li jgħid ma jgħidux biex jinħabb jew biex jagħmilha tal-gustuż. Dak li jgħid, jgħidu biex jirranġa lil Malta u biex jitneħħa l-kallu li trabba fiha. Dr Muscat, jien nammirak ħafna kif nammira wkoll lill-President ta' Malta, Dr George Abela, għall-umiltà u l-onestà li għandkom.

Jien il-Knisja hi għal qalbi ħafna. Jien kontra d-divorzju għax tassew li Kristu majridux. Imma issa bdew isejħulu annullament, biex jidħku bin-nies? U lil min għandu l-flus jew jinzerta xi ras kbira, jagħtuh l-annullament, u min m'għandux flus jew huwa xi ċittadin komuni, jibqa' jsaffar. Għalhekk il-Knisja għandha titkellem b'mod ċar għax qegħdin ifixklu lil min irid jgħix ħajja skont it-tagħlim ta' Alla.

Ħames websajts Maltin kienu fost 562 websajt li joffru kreditu għall-konsumatur li ġew investigati madwar l-Unjoni Ewropea kollha biex ikun magħruf jekk il-konsumaturi humiex jirċievu t-tagħrif li huma intitolati għalih skont il-liġi tal-UE dwar il-konsumatur qabel ma jiffirmaw kuntratt ta' kreditu għall-konsumatur.

Il-ħames websajts Maltin xejn ma qatgħu figura tajba fil-prestazzjoni tagħhom lejn il-konsumaturi tant li ġew immarkati għal aktar investigazzjoni. Għalhekk, fil-ġimgħat li ġejjin l-operaturi tan-negozju, l-istituzzjonijiet finanzjarji u l-intermedjarji tal-kreditu se jiġu kkuntattjati mill-Awtorità Nazzjonali tal-Infurzar f'Malta dwar l-irregolaritajiet suspettużi u se jintalbu jipprovdu kjarifiki jew jikkoreġu l-websajts tagħhom. Jekk jonqsu milli jagħmlu dan, dan jista' jirriżulta f'azzjoni legali li twassal għal multi jew saħansitra l-għeluq tal-websajts, skont il-leġiżlazzjoni nazzjonali fis-seħħ.

Meta n-nies ifittxu l-kreditu, xi drabi jiskopru li dan il-kreditu jiswa aktar minn dak li kien jidher oriġinarjament, għax xi drabi kien nieqes tagħrif importanti jew dan ma kienx ċar. Il-kreditu għall-konsumatur mhux dejjem huwa faċli biex wieħed jifhmu, u għalhekk hemm fis-seħħ leġiżlazzjoni Ewropea biex tgħin lill-konsumaturi jieħdu deċiżjonijiet infurmati. Għaldaqstant huwa importanti ħafna li n-negozji jipprovdu tagħrif korrett u meħtieġ lill-konsumaturi. U huwa r-rwol tal-Kummissjoni biex taħdem f'daqqa ma' infurzaturi nazzjonali biex dan iseħħ, qal il-Kummissarju Ewropew responsabbli għall-Affarijiet tal-Konsumatur, is-sur John Dalli.

Flimkien  mal-ħames websajts Maltin kien hemm 288 websajt oħrajn, jew 70% tas-siti ċċekkjati madwar is-27 stat membru kif ukoll in-Norveġja u l-Iżlanda, li ġew immarkati għal aktar investigazzjoni. Dan se jsir fir-rigward ta' reklamar li ma jinkludix it-tagħrif standard meħtieġ; l-offerti ħallew barra t-tagħrif ewlieni li huwa essenzjali biex tittieħed deċiżjoni; waqt li l-ispejjeż kienu preżentati b'mod qarrieqi. L-operazzjoni Sweep b'mod partikolari ċċekkjat kif dan in-negozju qiegħed japplika d-Direttiva dwar il-Kreditu għall-Konsumatur (riċentement trasposta fl-istati membri), li għandha l-għan li tiffaċilita l-ftehim u t-tqabbil tal-offerti tal-kreditu għall-konsumaturi. Sweep huwa eżerċizzju biex tissaħħaħ il-liġi tal-UE. Tali azzjoni kordinata titmexxa mill-UE u titwettaq mill-awtoritajiet nazzjonali tal-infurzar li jagħmlu verifiki simultanji u kkordinati għal ksur fil-liġi tal-konsumatur f'settur partikolari. Imbagħad, l-awtoritajiet nazzjonali tal-infurzar jikkuntattjaw lill-operaturi dwar irregolaritajiet suspettużi u jitolbuhom jieħdu azzjoni korrettiva.

Il-Consumer Credit Sweep saret f'Settembru 2011. Mill-562 websajt li ġew iċċekkjati oriġinarjament, 30% biss għaddew it-test ta' Sweep għall-konformità mar-regoli rilevanti tal-UE dwar il-konsumatur u 70% minn dawn is-siti (393) ġew immarkati għal aktar investigazzjoni.

Fost il-problemi ewlenin li nstabu kien hemm nuqqas ta' tagħrif fir-reklamar tal-kreditu tal-konsumatur. Ir-reklamar f'258 (46% tal-websajts iċċekkjati) ma inkludiex it-tagħrif standard kollu li hu meħtieġ mid-Direttiva dwar il-Kreditu għall-Konsumatur, fosthom ir-rata perċentwali annwali ta' imposta (RPA), li hija essenzjali biex tqabbel l-offerti, tagħrif dwar jekk l-imposti fuq servizzi anċillari obbligatorji (eż. l-assigurazzjoni) kinux inklużi fl-ispiża totali, jew dwar it-tul tal-ftehim ta' kreditu.

Problema oħra kienet li tagħrif ewlieni dwar l-offerta tħalla barra. Kien hemm 244 (43%) websajt li ma tawx tagħrif ċar dwar l-elementi differenti kollha tal-ispiża totali, eż. i) dwar it-tip ta' rata ta' interess, (fissa, varjabbli jew it-tnejn li huma); dwar it-tul tal-kreditu (jekk ikun il-każ); u dwar uħud mill-ispejjeż marbuta mal-kreditu (eż. it-tariffa tal-arranġament).

Irriżulta wkoll li kien hemm preżentazzjoni qarrieqa tal-ispejjeż fejn l-ispiża tal-kreditu tidher b'mod li huwa falz jew li jista' jqarraq lill-konsumaturi. Pereżempju bil-mod ta' kif inhuma kkalkulati l-prezzijiet, jew jekk il-konsumatur huwiex infurmat li minbarra l-ispiża nnifisha tal-kreditu għall-konsumatur hemm assigurazzjoni obbligatorja addizzjonali.

Mija u sittax-il websajt (20%tal-websajts) indikaw din il-problema.

Kien hemm sitt pajjiżi – l-Italja, l-Estonja, il-Latvja, il-Litwanja, is-Slovakkja, l-Iżvezja – li wettqu investigazzjoni aktar profonda Sweep Plus ta' 57 sit biex jivverifikaw l-konformità ta' dawn mar-regoli tal-konsumatur inklużi fejn jidħlu l-arranġament tal-ħlas, it-trattament tal-ilmenti u termini u kundizzjonijiet. Il-problemi ewlenin kienu marbuta mat-tagħrif ta' qabel il-kuntratt u mat-termini tal-kuntratt.

PjazzaŻerniq, Ħal Kirkop

Sur Editur,

Nirreferi għall-artiklu li deher fil-ġurnal l-Orizzont nhar il-Ġimgħa, 6 ta' Jannar, 2012, taħt it-titlu Pjazza Żerniq fil-qalba ta' Ħal Kirkop fejn l-awtur, is-Sur Fava, għamel referenza għal numru ta' permessi tal-Kunsill Lokali ta' Ħal Kirkop li għandha quddiemha l-MEPA. Mill-artiklu jidher li s-Sur Fava jew ma jafx il-fatti dwar dawn l-applikazzjonijiet jew forsi ma kienx informat.

Is-Sur Fava jagħmel referenza għall-applikazzjoni fejn il-Kunsill talab permess għall-iżvilupp biex Misraħ iż-Żerniq jiġi riabilitat u jinbena park ta' rikreazzjoni. Bħalma jiġri f'kull applikazzjoni, waqt l-ipproċessar numru ta' regolaturi jew aġenziji jiġu kkonsultati biex jagħtu l-fehma tagħhom. F'dan il-każ il-Kummissjoni Nazzjonali Persuni b'Diżabbiltà (KNPD) hi waħda mill-awtoritajiet li kienet ikkonsultata minħabba l-aċċessibbiltà u r-rampi li ġew proposti f'dan il-proġett.

Tul il-proċess tal-applikazzjoni, il-KNPD għal numru ta' drabi oġġezzjonaw għall-mod kif il-pjanti qegħdin juru l-aċċessibbiltà. Hu għalhekk li l-MEPA ma setgħetx tkompli tipproċessa din l-applikazzjoni. L-Awtorità għadha qed tistenna l-kummenti tal-KNPD wara li l-Kunsill Lokali reġa' mmodifika l-pjanti. Ladarba tirċievi l-kummenti tal-KNPD, il-MEPA tkun tista' tkompli tipproċessa l-applikazzjoni ta' żvilupp skont il-proċeduri normali.

L-applikazzjoni l-oħra li s-Sur Fava jagħmel referenza għaliha hi dik marbuta mal-bini l-ġdid tal-uffiċini tal-Kunsill. Dan il-permess kien inħareġ mill-Awtorità f'Ottubru li għadda. Waħda mill-kundizzjonijiet fil-permess kienet li qabel ma jinħareġ il-Compliance Certificate biex il-Kunsill ikun jista' japplika għad-dwal u l-ilma, kellu bżonn jagħti lill-MEPA ċertifikat mill-KNPD fejn jikkonferma li l-binja nbniet u hi aċċessibbli skont ir-regolamenti tal-Access for All. Il-Kunsill applika mal-MEPA għal Compliance Certificate mingħajr iċ-ċertifikat tal-KNPD.

Għalhekk, l-Awtorità ma setgħatx toħroġ il-Compliance Certificate u bagħtet id-dokumentazzjoni lura lill-Kunsill. F'Diċembru li għadda, il-KNPD ħarġet iċ-ċertifikat ta' aċċessibbiltà iżda l-Kunsill naqas milli jerġa' japplika  għall-Compliance Certificate. Wara laqgħa li saret il-ġimgħa li għaddiet mal-Kunsill, il-MEPA spjegat il-proċeduri u fil-jiem li ġejjin il-Kunsill se jerġa' japplika għal Compliance Certificate, liema ċertifikat għandu jinħareġ.

Is-Sur Fava jagħlaq l-artiklu tiegħu billi jgħid li f'dan il-każ, l-istess burokrazija ċentrali qiegħda tiġi imposta b'mod mill-aktar irresponsabbli fuq il-Gvern Lokali. Tgħid għax kif għidt iktar kmieni…? Forsi għax dan inzerta Kunsill Lokali mmexxi minn maġġoranza Laburista u ma jkunx jaqbel għall-Gvern li jsir proġett ieħor f'dan il-lokal?

Sfortunatment is-Sur Fava ma jafx li matul dawn l-aħħar snin il-MEPA u l-Assoċazzjoni tal-Kunsilli Lokali, ħadmu flimkien biex ikun hemm kordinazzjoni aħjar li se sservi biex tkun aktar ta' benefiċċju għal-lokalità u ċ-ċittadini tagħha. Minn dak iż-żmien ‘l hawn ir-riżultati kienu pożittivi ħafna kif stqarr kemm-il darba l-President tal-Assoċazzjoni tal-Kunsilli Lokali. L-Awtorità, bħalma jaf sew kemm il-Kunsill Lokali ta' Ħal Kirkop kif ukoll il-kunsilli kollha l-oħrajn, kemm dawk li għandhom maġġoranza Laburista kif ukoll dawk b’maġġoranza Nazzjonalista dejjem sabu l-bieb tal-MEPA miftuħ, speċjalment taċ-Ċermen, biex nisimgħu u ngħinuhom fil-ħidma tax-xogħol tagħhom. Il-MEPA temmen bis-sħiħ li l-Kunsilli Lokali għandhom jingħataw l-ispazju kollu biex ikomplu jservu l-ħtiġijiet tal-komunità u r-residenti tal-lokalità rispettiva tagħhom.

Matul is-sena li għaddiet, Dar Fejda u Dar Jeanne Antide, żewġ istituzzjonijiet immexxijin mill-Konservatorju San Vincenzo Bugeja, li fihom jgħixu tfajliet adoloxxenti b'imġiba diffiċli, ħlew €23,000 mill-allokazzjoni finanzjarja tagħhom.

Iż-żewġt idjar kellhom iħallsu l-paga kif ukoll il-kontribuzzjonijiet tal-assigurazzjoni nazzjonali ta' impjegata, li għalkemm għamlet sena u xahar fuq  ‘special leave’ minħabba allegazzjonijiet fil-konfront tagħha dwar abbuż fuq residenti tad-Djar, baqgħet titħallas b'mod sħiħ bejn l-1 ta' Ġunju, 2010 u l-15 ta' Lulju, 2011.

Dan ġie żvelat fir-rapport annwali tal-Uffiċċju tal-Awditur Ġenerali għas-sena li għaddiet. Jirriżulta l-Bord tal-Maniġment kien impjega persuna bħala Kordinatriċi ta' Dar Fejda u Dar Jeanne Antide, b'effett mill-1 ta' Mejju, 2009. Il-kariga tagħha daħlet fis-seħħ wara li kienet irriżenjat mill-Korp tal-Pulizija, bl-iskop li jittaffew il-problemi ta' mġiba xejn dixxiplinata ta' residenti adoloxxenti f'dawn id-Djar. F'April tas-sena 2010, il-kuntratt tal-Kordinatriċi ġie mġedded, iżda xahar wara, il-Ministru tal-Edukazzjoni, Dolores Cristina, talbet liċ-Ċermen biex jissospendi l-impjieg tagħha b'effett immedjat, minħabba allegazzjonijiet ta' abbuż fuq xi residenti.

Il-Ministru kienet ħabbret li twaqqaf Bord ta' Inkjesta biex jinvestiga dawn l-allegazzjonijiet u ftit wara, talbet liċ-Ċermen tal-Bord tal-Maniġers biex, fid-dawl tar-rakkmandazzjonijiet tal-Bord tal-Inkjesta, jittermina l-impjieg tal-Kordinatriċi.

Sussegwentament, kien ġie rrapportat fil-midja li l-Kordinatriċi talbet li jinħareġ mandat ta' inibizzjoni mill-Qorti biex ma tkunx esegwita l-ordni li ngħatat mill-Ministru Dolores Cristina, u dan peress li qalet li qatt ma kienet ingħatat id-dritt li tiddefendi lilha nnifisha.

il-Kordinatriċi nsistiet li d-deċiżjoni fil-konfront tagħha ttieħdet b'mod arbitrarju għax hi qatt ma kienet ġiet suġġetta għall-ebda bord ta' dixxiplina indipendenti u imparjzali.

L-impjegata mbagħad ġiet informata li se tkun sospiża bi ’special leave' mħallas b'mod sħiħ, sakemm jintemmu l-proċeduri dixxiplinarji u għalhekk, irtirat it-talba li għamlet quddiem il-Qorti bil-kundizzjoni li tibqa' titħallas b'mod sħiħ.

L-Avukat Anġlu Farrugia, li assista lill-Kordinatriċi matul il-passi legali, issuġġerixxa li somma ekwivalenti għal sena paga tkun xierqa biex tissolva s-sitwazzjoni b'mod amikevoli, iżda l-Ministru baqgħet ma weġbitx.

L-Uffiċċju tal-Awditur Ġenerali nnota kif l-Avukati rispettivi kellhom diversi laqgħat biex jintlaħaq ftehim dwar din is-sitwazzjoni. Il-Bord tal-Maniġers sussegwentament kiteb lill-Kordinatriċi fejn informaha li ma setgħetx tibqa' titħallas b'mod sħiħ u ngħatat l-opportunità li tirriżenja mill-aħħar ta' Lulju ta' din is-sena minflok tiffaċċja proċeduri dixxiplinarji. Iżda l-Kordinatriċi ddikjarat li kienet lesta tiffaċċja l-proċeduri fil-konfront tagħha, għax qalet li qatt ma kienet ġiet informata fuq liema bażi ġiet sospiża.

Iżjed tard, l-Avukat tal-Bord tal-Maniġers informa liċ-Ċermen u lill-Kap tas-Segretarjat li rtira mill-każ għax ma xtaqx li jkun involut iżjed. Ir-rapport ma jgħidx jekk fil-fatt, dan il-każ hux se jitkompla fil-Qorti.

Madankollu, l-Awditur jikkritika n-nuqqas ta' komunikazzjoni li hemm bejn il-Ministeru tal-Edukazzjoni u l-Bord tal-Maniġment tal-Konservatorju San Vincenzo Bugeja. Jinnota wkoll diskrepanzi f'każi oħrajn u mistoqsijiet li saru mill-Uffiċċju tal-Awditur Ġenerali f'dan ir-rigward baqgħu ma twiġbux mill-Ministeru.

L-Uffiċċju tal-Awditur Ġenerali nnota wkoll li l-analiżi tan-nefqa tal-Konservatorju, li ammontat għal €485,426 ma kinitx disponibbli, kif ukoll instabu żbalji fejn seba' impjegati tħallsu żżejjed.

Wirja Qormija

Fl-okkażjoni tal-150 sena mit-twaqqif tagħha, is-Soċjetà Filarmonika Pinto Banda San Sebastjan  qiegħda ttella' wirja bit-tema Tal-Qalba... Imwielda għall-Mużika u l-Kultura fil-każin tagħha f'Ħal Qormi. Il-wirja, organizzata mill-Kummissjoni Żgħażagħ Bastjaniżi u l-Kummissjoni Kultura tal-istess soċjetà, tibqa' miftuħa għall-pubbliku sat-23 ta' Jannar. Tiftaħ kuljum mill-5.00 p.m. sat-8.00 p.m., il-Ħdud tiftaħ ukoll mill-10.00 a.m. sa 12.00 p.m.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

San Ġiljan

Fl-okkażjoni tal-festa ta' San Ġiljan, iċċelebrata fil-Knisja ddedikata lilu fl-Isla, illum, 16 ta' Jannar, bejn it-8.00 a.m. u l-5.00 p.m., se jkun Ġesù Sagramentat espost għall-adorazzjoni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ambaxxata

L-Ambaxxata Amerikana se tkun magħluqa llum, 16 ta' Jannar, peress li se jkun imfakkar it-twelid ta' Martin Luther King Jr. L-Ambaxxata f'Ta' Qali terġa' tiftaħ għada t-Tlieta, 17 ta' Jannar.

**Jason Micallef**

Jason Micallef inħatar bħala ‘Chairman’ tal-Bord li se jmexxi l-attivitajiet relatati mal-V18, meta l-Belt Valletta ssir belt Ewropea għall-kultura fl-2018. Dan tħabbar mis-Segretarju Parlamentari għall-kultura Jose Herrera, waqt konferenza tal-aħbarijiet li fiha ngħataw aktar dettalji dwar l-aħħar preparamenti tal-V18.

Herrera qal kif il-Gvern xtaq li ċ-‘Chairman’ preżenti, il-Perit Daniel Felice, jibqa' fuq il-bord iżda mhux fil-kariga ta' ‘Chairman’. It-terminu taċ-‘Chairman’ attwali kien jagħlaq fil-ħmistax ta' Mejju. Jason Micallef ma tax kummenti lill-midja f'din il-konferenza, b'kelliem għall-Ministeru jgħid li Micallef għadu ma daħalx uffiċjalment fil-kariga.

Wara l-konferenza, Micallef tkellem b'mod informali ma' diversi artisti u nies involuti fil-preparamenti tal-V18.