Il-linja tal-ajru ġdida Finnair tinżel Malta

Għall-ħatba tad-9.00 a.m. waslet Malta l-ewwel titjira tal-kumpanija tal-ajru Finlandiża Finnair li ser tivvjaġġa darbtejn fil-ġimgħa bejn iż-żewġ pajjiżi matul ix-xhur li ġejjin. L-ajruplan A320 mgħobbi b’aktar minn 200 passiġġier ingħata merħba b’arkata ta’ ilma fl-Ajruport Internazzjonali ta’ Malta filwaqt li l-passiġġieri meta niżlu fis-sala tal-wasliet intlaqgħu bil-fjuri u l-mużika Maltija.

Preżenti biex jagħtu merħba lit-turisti kien hemm il-Ministru tat-Turiżmu Edward Zammit Lewis. Din ir-rotta bejn Malta u Helsinki fil-Finlandja ser tkompli tiftaħ rotot ġodda u ser tgħaqqad il-pajjiż ma’ 60 destinazzjoni fl-Ewropa u ma’ 15-il belt ewlenija fil-kontinent Asjatiku. Il-kumpanija fis-sajf li ġej ser ittir ukoll lejn Chicago u Toronto. Il-linja tal-ajru Finnair iddisinjat ir-rotta tagħha bejn Malta u l-Finlandja bl-intenzjoni li min ikollu bżonn jaqbad ajruplan ieħor ma jdumx jistenna wisq bil-kumpanija ser ittir minn u lejn Malta kull nhar ta’ Tnejn u nhar ta’ Ħamis.

Il-Finnair l-akbar kumpanija tal-ajru fil-Finlandja u waħda minn ħames kumpaniji tal-ajru li ser jibdew itiru lejn Malta matul din is-sena.

Il-Ministeru tat-Turiżmu fi Sqarrija qal li x-xogħol biex tkompli tiżdied il-konnettività huwa importanti ħafna għax permezz ta’ hekk jistgħu jkomplu jiżdiedu t-turisti. Intqal li matul is-sena n-numru ta’ passiġġieri fuq l-ajruplani kien ilaħħaq aktar minn 4 miljun persuna u din is-sena dan huwa mistenni li jikber b’aktar minn 4 fil-mija. Intqal li l-Gvern ser ikompli jaħdem biex jiżviluppa s-suq Skandinavu.

Il-liġi storika tal-identità tal-ġeneru b’prominenza fil-midja internazzjonali

Il-liġi storika dwar l-identità tal-ġeneru li ġiet approvata lbieraħ mill-Parlament ingħatat prominenza kbira minn diversi mezzi ta’ komunikazzjoni minn madwar id-dinja.

B’din il-liġi Malta hi l-ewwel pajjiż fl-Ewropa li tħaddem liġi speċifika dwar id-drittijiet tal-persuni transgender.

Bit-titlu “Surgery and sterilization scrappred in Malta’s benchmark LGBTI law", l-aġenzija tal-aħbarijiet Reuters irrapportat li persuni transgender f’Malta mhux se jkollhom aktar il-bżonn ta’ operazzjoni jew li jisterilizzaw ruħhom biex jibdlu legalment il-ġeneru tagħhom.

Ingħad li f’ħafna pajjiżi Ewropej, biex persuna transgender tiġi rikonoxxuta mill-istat trid tgħaddi minn sensiela ta’ proċeduri mediċi u trid tiġi ddijanjostikata bi problemi mentali.

Jingħad ukoll li b’din il-liġi approvata mill-Parlament Malti b’mod unanimu, Malta hija t-tieni pajjiż wara d-Danimarka li qed tippermetti lill-persuni transgender li jibdlu l-ġeneru legali tagħhom mingħajr intervent mediku jew statali.

Ir-rapport jikkwota lil Paulo Corte-Real, *Chairman* ta’ ILGA-Europe jgħid fi stqarrija li l-liġi approvata minn Malta għandha sservi ta’ ispirazzjoni għal pajjiżi oħrajn Ewropej li għandhom bżonn itejbu l-istandards tagħhom fil-qasam tal-ugwaljanza.

L-aġenzija tal-aħbarijiet tikkowota wkoll liċ-*Chairman* ta’ Transgender Europe Arja Voipio jgħid li l-politiċi Ewropej għandhom jieħdu ispirazzjoni minn Malta u jieħdu azzjoni.

Bit-titlu "World’s Most Progressive Gender Identity Law Passes in Europe", is-sit elettroniku Buzzfeed.com qal li Malta adottat l-aktar liġi progressiva tal-identità tal-ġeneru. Qal li din hija l-aħħar minn sensiela ta’ liġijiet dwar drittijiet ċivili għall-persuni LGBTI li kienu approvati fl-aħħar sentejn.

Il-PBS jippreżenta produzzjonijiet mill-arkivji lid-djar tal-anzjani

Il-Public Broadcasting Services ippreżenta kollezzjoni ta’ CDs  ta’ radjudrammi u rumanzi mill-arkivji tagħha biex ikunu jistgħu jinstemgħu fid-diversi djar tal-anzjani waqt attivitajiet soċjali. Din hi l-ewwel fażi tal-proġett ta’ għotjiet ta’ programmi mill-arkivji u li xxandru  mir-Rediffusion u minn Radju Malta filwaqt li t-tieni fażi ser tkun komposta minn teledrammi u *teleserials* televiżivi.

Il-preżentazzjoni  ta’ 60 kollezzjoni ta’ CDs saret miċ-*Chairman* tal-PBS Tonio Portughese lis-Segretarja Parlamentari għad-Drittijiet tal-Persuni b’Diżabilità u għall-Anzjanità Attiva Justyne Caruana fid-dar tal-anzjani fiż-Żejtun. Għaċ-ċerimonja attenda wkoll il-Ministru għall-Ġustizzja, Gvern Lokali u Kultura Owen Bonnici li rrikonoxxa dan l-impenn soċjali tax-xandir pubbliku billi jaqsam ma’ entitajiet oħrajn, f’dan il-każ id-djar għall-anzjani, dan  il-patrimonju u b’hekk iżomm ħajja l-istorja twila fis-servizzi qodma tar-Rediffusion u ta’ Radju Malta, u  jagħti wkoll rigal sabiħ lill-anzjani tagħna li għexu dawn l-esperjenzi  storiċi tax-xandir radjofoniku.

L-għotja tikkonsisti f’620 siegħa ta’ qari bil-Malti – 24 rumanz u 31  radjudramm fosthom il-klassiċi *Id-Driegħ li Nixef* ta’ Cynthia Sammut, *Il-Ġnien taċ-Ċirasa* ta’ Anton Chekov, maqlub għall-Malti minn Alfred Scalpello. Ir-rumanzi jinkludu wkoll *Anġli tan-Niket* moqri minn Charles Arrigo; *Il-Forza tad-Destin* moqri minn Twanni Scalpello u *Sireni u Serenati* moqri minn Ġorġ Peresso, ilkoll ilħna ċelebri ta’ qarrejja popolari tul is-snin. Filwaqt li r-radjudrammi għandhom il-parteċipazzjoni ta’ atturi ikoniċi bħal Carmen Azzopardi, Antoinette Soler, Victor Grech, Connie Azzopardi u Alfred Mallia.

**[[Image: anzjani]](http://admin.tvm.com.mt/wp-content/uploads/2015/04/anzjani.jpg)**L-għan tal-PBS b’dan il-proġett huwa li jħares il-patrimonju tal-arkivji tiegħu b’rikonoxximent ħaj lill-pijunieri li tul medda ta’ snin daħlu fid-djar kollha bl-ilħna distinti tagħhom. B’hekk jitwessa’ l-għarfien ta’ personalitajiet li taw sehem fil-qari bil-Malti  u tingħata opportunità lir-residenti fid-djar tal-anzjani biex jerġgħu jisimgħu lil tant ilħna li kienu popolari magħhom fi tfulithom u f’żgħożithom. B’hekk il-PBS esegwixxa  fil-prattika l-impenn tar-responsabbiltà soċjali u jaqsam il-patrimonji tiegħu mal-komunità inġenerali.

Il-PBS qiegħed iwettaq proċess li jaqleb għadd ta’ rumanzi u radjudrammi minn *tapes* tradizzjonali għal sistema diġitali biex is-sistema tal-arkivjar tkun aġġornata teknoloġikament.

It-tieni fażi tal-proġett jinteressa l-aspett viżiv fuq teledrammi u *teleserials* li baqgħu jissemmew bħal "F’Baħar Wieħed" tal-magħruf Lino Grech, u oħrajn bħal  “Il-Madonna taċ-Ċoqqa”, “Wenzu u Rożi”, u “Fredu l-Fra” bis-sehem ta’ ħafna atturi popolari fosthom Narcy Calamatta, Vitorin Galea, Charles Thake,  Mary Rose Bonello, Josie Coppini u Ġemma Portelli, u oħrajn.

Meta jitlesta dan il-proċess, id-djar tal-anzjani ser jingħataw kopji ta’ dawn il-produzzjonijiet televiżivi ferm popolari.

Miriam Dalli tispjega r-realtà Maltija dwar l-immigrazzjoni

Il-Partit SoċjalDemokratiku Ġermaniż  (Sozialdemokratische Partei Deutschlands- SPD) stieden lill-MEP Maltija, Miriam Dalli biex tiddiskuti l-ideat tagħha dwar l-immigrazzjoni hekk kif dan il-partit qiegħed jifformula l-politika ġdida tiegħu dwar dan l-qasam.

Bħala membru tal-kumitat tal-Parlament Ewropew dwar il-Libertajiet Ċivili, il-Ġustizzja u l-Intern, Miriam Dalli spjegat s-sitwazzjoni f’Malta u d-diffikultajiet li niffaċċjaw aħna bħala gżira fil-Mediterran biex dawn l-ispunti jiddaħħlu fil-politika ġdida li qed jifformulaw is-Soċjal-Demokratiċi fil-Ġermanja.

Dalli qalet li ma jistax ikun nibqgħu f’sitwazzjoni fejn stati membri fil-periferija tal-Ewropa jibqgħu jġorru waħedhom ir-reponsabbilità ta’ immigranti irregolari li jaqsmu lejn l-Ewropa, filwaqt li l-bqija tal-pajjiżi membri ma jġorrux il-parti tagħhom. “L-istati membri kollha għandhom ir-responsabbilità li jirrispondu għas-sitwazzjoni fil-Mediterran”, qalet Dalli filwaqt li għamlitha ċara li l-Ewropa trid tammetti li s-sistema ta’ Dublin mhi ġusta xejn speċjalment fil-konfront tal-istati membri fil-periferija.

“Malta qiegħda f’nofs il-Mediterran u qed inħabbtu wiċċna ma' sitwazzjoni fejn l-ammont ta  immigranti li daħlu f’Malta fl-aħħar snin huwa komparabbli għal 300,000 immigranti fil-Ġermanja. "Jekk l-Unjoni Ewropeja trid tkun ġusta trid tassigura li l-istati membri kollha jġorru din ir-responsabilità,” insistiet Dalli.

Dalli semmiet wkoll il-proposta li qed tagħmel l-Awstrija dwar ir-ridistribuzzjoni interna tal-immigranti biex l-ebda pajjiż ma jitħalla jġorr il-piż waħdu.

L-MEP Maltija tenniet l-importanza li għandha tingħata lill-ħidma ma’ pajjiżi li għadhom qegħdin jiżviluppaw u biex l-Ewropa tgħin fl-isforzi għal demokrazija iktar b’saħħitha u rispett lejn id-drittijiet fundamentali fil-pajjiżi tal-Afrika. Dalli temmet tgħid li jekk l-Ewropa ma taġixxix bħala sieħeb ta’ dawn il-pajjiżi qatt mhu se jkun hemm soluzzjoni dejjiema.

Indirizzat il-laqgħa wkoll rappreżentanta tal-Kummissjoni Ewropea li tkellmet dwar il-pjan tal-Kummissjoni li tniedi politika ġdida dwar l-immigrazzjoni sal-aħħar ta’ Mejju. Tkellmet ukoll dwar il-possibilità li jinfetħu ċentri għall-immigranti barra mill-Ewropa biex jonqos l-ammonti ta’ nies li jippruvaw jaqsmu l-Mediterran, fl-istess waqt ma eskludietx li jista’ jkun hemm tibdil fis-sistema ta’ Dublin.

Bħalissa l-SPD, li huma parti mill-koalizzjoni fil-Gvern Ġermaniż, qed jaħdmu fuq politika ġdida dwar l-immigrazzjoni li tista’ tgħin biex l-pajjiż iqassam aħjar l-immigranti fid-diversi reġjuni filwaqt li jittieħdu inkunsiderazzjoni l-bżonnijiet ekonomiċi tal-Ġermanja.

F’intervista riċenti mad-Deutsche Welle, l-kap tal-grupp parlamentari tal-SPD Thomas Opperman qal li l-Ġermanja għandha tkun favur li tieħu iktar immigranti bil-għan li tagħmel tajjeb għall-popolazzjoni li kull ma jmur dejjem qiegħda tixjieħ u tirrispondi għal fatt li f’ċertu partijiet tal-Ġermanja u l-Ewropa wieħed ma jsibx dejjem il-ħaddiema li jixtieq.

SHout: Fl-Ewropa mkien ma hemm kaċċa fir-rebbiegħa

Saviour Balzan u Moira Delia mill-kampanja SHout kontra l-kaċċa fir-rebbiegħa saħqu li l-fatti jgiddbu dak li qed jgħidu tal-kampanja favur il-kaċċa fir-rebbiegħa.

Saħqu li filwaqt li l-kaċċaturi qed jgħidu li għandhom ikunu bħall-kaċċaturi Ewropej, il-fatti juru li fl-Ewropa mkien ma hemm kaċċa fir-rebbiegħa.

Qalu wkoll li mhux veru li r-referendum tal-11 ta’ April, huwa ta’ theddida għall-minoranzi u kkwotaw lill-11-il avukat li flimkien mal-Imħallef Giovanni Bonello fl-aħħar ta’ Jannar għamlu dikjarazzjoni konġunta li fiha stqarrew li t-theddida tal-kaċċaturi li bir-referendum abbrogattiv se jkun hemm delizzji oħra li jiffaċċjaw referendum, m’għandha l-ebda bażi legali. Huma enfasizzaw li r-referendum dwar il-kaċċa fir-rebbiegħa mhuwiex se jħalli effett fuq passatempi u delizzji oħra.

Balzan u Delia qalu li filwaqt li l-kaċċaturi jgħidu li hemm eluf ta’ derogi fl-Ewropa, il-fatti juru li l-ebda deroga ma titkellem fuq il-kaċċa fir-rebbiegħa għall-gamiem u s-summien. Is-Sur Balzan argumenta li fl-Ewropa d-derogi li jingħataw huma għal raġunijiet oħra fosthom għas-sigurtà tat-titjir tal-ajruplani.

Il-kelliema sostnew li t-trattat tas-sħubija fl-Unjoni Ewropea jgħid ċar u tond li l-pajjiż irid jirrispetta d-direttiva tal-għasafar. Il-kelliema għax-SHout qalu li meta 20 sena ilu, il-kaċċa fir-rebbiegħa ġiet ikkontrollata, kien hemm protesti u vandaliżmu iżda mil-lat pożittivi żdiedu l-għasafar li bdew ibejtu f’Malta.

Sostnew ukoll li filwaqt li l-kaċċaturi jgħidu li ġiet negozjata deroga, il-fatti juru li t-trattat imkien ma jitkellem fuq il-kaċċa fir-rebbiegħa u li t-trattat jirreferi direttament għall-fatt li d-direttivi tal-għasafar iridu jiġu rispettati.

SHout giddbu wkoll l-għajta li l-ispejjeż għar-referendum ġejjin mil-liċenzja tal-kaċċa u qalu li l-liċenzji tal-kaċċa fir-rebbiegħa huma b’xejn u l-kaċċaturi mhumiex qed iħallsu flus. Żiedu li fuq kollox m’hemm ebda prezz għad-demokrazija u li ħadd ma għamel dan l-argument meta kien hemm referenda oħra.

Balzan u Delia qalu wkoll li mhuwiex minnu li l-partiti politiċi huma favur il-kaċċa u sostnew li l-Prim Ministru Joseph Muscat u l-Kap tal-Oppożizzjoni Simon Busuttil taw lil kulħadd il-libertà li jiddeċiedi kif irid.

Qalu wkoll li filwaqt li l-kaċċaturi jgħidu li huma tolleranti kkwotaw x’jgħid il-Malti li “il-passat huwa mera tal-futur” u qalu li bħalissa l-poplu mhux jara l-veru wiċċ u karattru tal-kaċċaturi.

Fil-Ħamrun fejn hemm elezzjoni tal-kunsill lokali, il-kampanja SHout ħeġġet lin-nies biex fil-11 ta’ April joħorġu jivvotaw ukoll fir-referendum f’dik li sejħu bħala opportunità biex jitjieb il-pajjiż u jsir tassew ugwali ma’ pajjiżi oħra Ewropej.

Dmirna niddefendu s-servizzi finanzjarji f’Malta – Alfred Sant

L-Ewroparlamentri Malti Alfred Sant  qal  li għandna niddefendu s-settur finanzjarju, pilastru ewlieni tal-ekonomija Maltija.  Dr Sant qal lill-Parlament Ewropew li ċerti pajjizi ma jistgħux jiġu akkużati li saru “tax havens” sempliċement għax speċjalizzaw fis-servizzi finanzjarji. Dr Sant kien qed jitkellem dwar it-tħejjija ta’ direttivi Ewropej ġodda dwar il-mod kif il-pajjiżi membri tal-Unjoni Ewropea jissettjaw it-taxxi tagħhom.  F’daqqa waħda, qal Sant, hemm min qed iqis lill-pajjiżi li jispeċjalizzaw fis-servizzi finanzjarji qishom kienu ta’ theddida għall-integrità tal-Unjoni Ewropea.

Dr Sant tkellem dwar is-suġġett wara li l-Kummissarju Ewropew Pierre Moscovici ppreżenta stqarrija dwar it-trasparenza fit-taxxi. Dr Sant qal li fl-UE għaddejjin eżerċizzji li jattakkaw is-settur tas-servizzi finanzjarji f’għadd ta’ stati membri tal-UE. Dawn l-istati, barra r-Renju Unit, huma meqjusa fost l-iżgħar pajjiżi tal-UE.

"Il-fatt jibqa’ li s-servizzi finanzjarji huma meħtieġa f’dinja globalizzata li taċċetta regoli neo-liberali f’pajjiżi u kontinenti mmexxija b’mod effiċjenti. Li wieħed jgħid li s-servizzi finanzjarji jimplikaw l-inkoraġġiment tal-evażjoni tat-taxxa huwa falz", enfasizza Alfred Sant.

 Fi Brussell, Alfred Sant qal li huwa d-dmir tagħna li nħarsu s-servizzi finanzjarji, mutur importanti tal-ekonomija Maltija. "Ħafna qed jisħqu li xi pajjiżi qed jippermettu lill-kumpaniji kbar jeħilsu milli jħallsu t-taxxi dovuti minnhom. Allura hemm ħidma għaddejja biex jaraw kif dan jiġi kkontrollat. Malta, bil-qasam tas-servizzi finanzjarji tagħha, ukoll taqa’ fid-dell tas-suspett.  Imma l-qasam tas-servizzi finanzjarji tagħna hu wieħed mill-aktar li kiber fl-aħħar snin u ma nistgħux inħalluh jiġi mxekkel. Fl-istess ħin, lanqas ma rridu nidhru li b’xi mod niffavorixxu li kumpaniji jew individwi jaħarbu milli jħallsu t-taxxi," qal Alfred Sant.

Il-Kap tad-Delegazzjoni Maltija fl-S&D indirizza wkoll laqgħa ta’ grupp ta’ deputati soċjalisti waqt li kienet qed tiġiittrattata dil-kwistjoni. Dr Sant reġa’ enfasizza li l-qasam tas-servizzi finanzjarji jeħtieġ jingħata kull għarfien, waqt li jirrispetta livelli għolja ta’ tmexxija onesta. "Mal-brikkun ma jridx jeħel l-onest", enfasizza Dr Sant.