Ir-*Refere*e Malti Terry Camilleri f’nofs kontroversja

-*Referee* Internazzjonali tal-Isnooker Terry Camilleri jinsab taħt pressjoni mill-*media* Ingliża speċjalment mill-BBC Sport wara li ma ħa ebda azzjoni meta l-*player* Ronnie O’Sullivan poġġa l-ġibs  fuq il-mejda biex jikkalkula jekk tgħaddix boċċa jew le qabel ma ta kolp fuq is-sewda.

Camilleri kien qed jirreffja logħba bejn Ronnie O’Sullivan u Stuart Bingham waqt il-Kampjonati tad-Dinja li qed isiru f’Sheffield l-Ingilterra magħrufa bħala l-*Crucible*. Ir-regolamenti tal-Isnooker ma jippermettux li *players* jużaw materjal sabiex ikejlu distanza jew kolp u f’dan il-każ l-azzjoni tal-*player* kontroversjali O’Sullivan qed titqies bħala irregolari. O’Sillivan rebaħ dan il-kampjonat tad-Dinja 5 darbiet fil-karriera tiegħu.

L-*exs-player* Skoċċiż Ken Doherty li kien qed jikkummenta fuq il-BBC f’xandira diretta qal li r-*referee* Malti missu ta *foul* kontra O’Sullivan u 7 punti ta’ penalità iżda dan ma sarx.

Il-World Snooker qed tinvestiga l-każ u tista’ tieħu passi kontra O’Sullivan.

Tliet logħbiet għat-*team* Nazzjonali tan-Nisa

Bejn nhar is-Sibt 4 u l-Ħamis 9 ta’ April it-*team* Nazzjonali Malti mmexxi mill-*coach* il-ġdid Mark Gatt se jkun impenjat fil-Grupp preliminari ta’ kwalifikazzjoni għall-kompetizzjoni UEFA Womens’ Euro 2017.

Fi Grupp 2 it-tfajliet Maltin se jkunu qed jilagħbu kontra l-Ġorġja, Andorra u l-Gżejjer Faroe.

Fi kliem il-*coach* Gatt it-*team* tiegħu jinsab ippreparat sew għal dawn il-logħbiet hekk kif it-*team* għandu moral għoli wara l-wirjiet sbieħ u riżultati pożittivi fl-Aphrodite Cup f’Ċipru ġimagħtejn ilu. Gatt li kien ilu 8 snin assistent ta’ Pierre Brincat qal flimkien mal-*players* studjaw lill-avversarji u se jkunu qed jilagħbu apparti biex jieħdu pjaċir se jilagħbu wkoll biex jirbħu u jippruvaw jispiċċaw l-ewwel fil-Grupp hekk kif kien il-każ sentejn ilu meta rbaħna Grupp simili li kien intlagħab ukoll f’Malta.

Pierre Brincat illum il-ġurnata fir-rwol ta’ Direttur tal-*Football* tan-Nisa faħħar is-sistema ta’ Mark Gatt u ammetta li bl-ideat ġodda li daħħal Gatt it-*team* Nazzjonali tan-Nisa jista’ jkompli jitjieb fix-xena internazzjonali.

Min-naħa tagħha l-*player* ta’ Birkirkara u tat-*team* Nazzjonali l-*midfielder* Gabriella Zahra tenniet l-importanza li s-suċċess riċenti f’Ċipru kien importanti iżda hi u t-tfajliet sħabha għandhom iżommu saqajhom mal-art u jaffrontaw dawn it-tliet logħbiet b’konċentrazzjoni massima.

Meta mistoqsi speċifikament fuq il-format tal-kampjonat tan-Nisa ta’ dan l-istaġun Mark Gatt qal li hu ma jaqbilx mas-sistema preżenti u favur żewġ diviżjonijiet.

TVM fi produzzjoni Sportiva ma’ stazzjonijiet Ewro-Mediterranji

Il-PBS qed tieħu sehem fl-edizzjoni  tas-sena 2014 ta’ Inter-Rives: proġett għall-koproduzzjoni televiżiva bejn stazzjonijiet Għarab u Ewropej fi ħdan l-Organizzazzjoni COPEAM li tifforma parti mill-European Broadcasting Union bis-sehem tal-istazzjonijiet radjuteleviżivi tal-Ewropa t’isfel u tal-Afrika ta’ Fuq.

It-tema magħżula hija Sport Mingħajr Fruntieri: bl-għanijiet ewlenin tal-proġett ikunu li jenfasizza l-valuri tal-isport bħala strument fost l-oħrajn għall-inklużjoni soċjali; waqt li jinkoraġġixxi lill-pubbliku jinvolvi ruħu f’attività sportiva.

Inter-Rives IV se jlaqqa’ xandara minn tlettax-il stazzjon Ewropew u Għarbi f’*workshop* dan ix-xahar f’Tuneż, u ieħor aktar tard f’belt Ewropea.

Il-PBS se tkun irrappreżentata mill-ġurnalist sportiv Rodney Vassallo u l-*video-editor* fit-Taqsima Sport Edmund Curmi.

Kull stazzjon imsieħeb fil-proġett irid jipproduċi dokumentarju qasir u mbagħad ikollu d-dritt juri s-sensiela sħiħa ta’ dokumentarji maħduma fil-qafas tal-proġett.

L-ewwel *workshop* se jkun iddedikat għall-għażla tas-suġġetti; it-tieni wieħed se jiffoka fuq il-wiri tal-filmati miġbuda u fuq il-muntaġġ. Peter Cossai, Kap Taqsima Sport tal-PBS, ser jirrappreżenta lil Malta fil-fażi finali li fiha huwa mistenni li jkun approvat il-proġett speċjali ta’ Malta dwar l-Istorja kollha tal-Middle Sea Race b’filmati storiċi mill-arkivji.

Il-laqgħat se jitmexxew minn esperti fil-produzzjoni tad-dokumentarji; bil-parteċipanti mħeġġa jaqsmu l-esperjenzi tagħhom fil-qasam.

Inter-Rives IV huwa proġett bi sħab bejn il-COPEAM – il-Konferenza Permanenti tal-Operaturi Awdjoviżivi – u l-ASBU – l-Unjoni tax-Xandara tal-Pajjiżi Għarab.

Il-Gladjaturi Qriema jċedu fl-aħħar

Hekk kif it-tokki tal-arloġġ immarkaw id-90 minuta, kollox kien jidher li Qormi kienu se jiġbru punt prezzjuż kontra avversarji ferm iktar ikkwotati minnhom. Iżda maġija tat-Tuneżin Abdelkarim Nafti ħassret il-festi għall-Qriema u tat it-tliet punti importanti għall-Beltin.

Il-kowċ Taljan ta’ Qormi, Tommaso Volpi laqqam din il-logħba bħala David kontra Gulija. Għalkemm Gulija beda jattakka sab lil David ferm attent li ma jaqlax aktar milli jmissu.

Iżda lil hinn mill-metafori, il-Qriema kienu ddixxiplinati ħafna fil-grawnd bil-Beltin isibuha ferm diffiċli biex jippenetraw. Huma riedu jirrispondu għar-rebħiet ta’ Sliema, Hibernians u Birkirkara sabiex ikomplu l-pass ma’ ta’ fuq.

Iktar ma beda għaddej il-ħin u dak l-imbierek gowl ma wasalx, bdiet tikber il-frustrazzjoni u n-nervożiżmu f’moħħ il-plejers Beltin.

Qormi għandhom għax jirringrazzjaw lill-gowler Matthew Farrugia li llum kien f’vena mill-aqwa u laqa’ mill-aħjar li seta’ ix-xuttijiet destinati lejn il-lasti tagħhom.

Valletta kellhom neqsin lil Denni, Shaun Bajada u Kurt Magro filwaqt li ddebutta Jean Pierre Mifsud Triganza għalihom.

Għal Qormi reġa’ irritorna Jorge Pereira da Silva li daħal fit-tieni taqsima.

Fl-10 minuta pass ta’ Hamza Barry lejn Nafti ra lil dan tal-aħħar jixħet xutt bid-dawra u pronta kienet ir-risposta tal-gowler Farrugia li megħjun mill-mimduda xeħet f’korner.

Fil-21 minuta pass lura xi ftit perikoluż ta’ Alfred Effiong ra lill-gowler Farrugia għal Qormi jaqbad b’idu biex mill-frikik ordnat mir-referi Adrian Azzopardi, ix-xutt finali ta’ Ian Zammit ġie mwaqqaf mill-barriera.

F’kontrattakk tajjeb, l-eksplejer Belti Roderick Bajada daħal tajjeb fil-kaxxa li xxuttja iżda f’żewġ ċirkostanzi ra lid-difiża Beltija xxejjen il-periklu.

Fit-tieni taqsima kien imiss lil Qormi li jolqtu l-lasta wara xutt b’saħħtu u preċiż ta’ Jorginho li ħasad lill-gowler Belti Marino iżda l-ballun ħabat mal-wieqfa.

Fis-86 minuta daqqa ta’ ras ta’ Effiong fuq kross ta’ Jorginho rat l-aħjar mill-gowler Marino, li megħjun mil-lasta ċaħħad lin-Niġerjan mill-gowl.

U kif inhi l-liġi tal-futbol, gowl mitluf ifisser gowl maqlugħ. U hekk ġralhom Qormi meta proprju mat-tmiem id-90 minuta azzjoni personali ta’ ABDEKARIM NAFTI ħalliet fil-post diversi difensuri ta’ Qormi u b’xutt bid-dawra ħasad lil Farrugia u xeħet fix-xibka u tefa’ lill-partitarji Beltin f’dillirju ta’ ferħ.

Din kienet l-aħħar azzjoni bil-Beltin iħossuhom ixxurtjati li rnexxielhom jakkwistaw it-tliet punti. Min-naħa ta’ Qormi għalkemm ħarġu b’idejhom vojta minn din il-logħba xorta jimtlew b’kuraġġ wara wirja bħal din għall-kumplament tal-Kampjonat.

Open House imtella’ mill-Hospice Malta

Hospice Malta ser torganizza Open House il-Ħadd  7 ta’ Ġunju 2015, mid-9.00 am ‘l quddiem

[Image: Hospice Open day 2015]  L-attività tibda b’quddiesa  fl-għaxra u tkompli b’attivitajiet organizzati matul il-ġurnata għall-familja kollha fosthom “*Show* tal-klieb mill-Pulizija”, il-banda ta San Gabriel ta’ Ħal Balzan, *bazaar*, *cake sale* , u attivitajiet ta’ logħob għat-tfal.

Kulħadd huwa ġentilment mistieden biex jattendi.  Għal aktar informazzjoni tistgħu tikkuntattjawna fuq 21440085 waqt il-ħinijet tal-uffiċċju.

Tistgħu wkoll iżżuru  s-sit elettroniku tagħna: [**www.hospicemalta.org**](javascript:textise('http://www.hospicemalta.org'))  jew tfittxuna fuq il-*Facebook Page* tagħna “Hospice Malta”.

Tista tgħin billli tagħmel id-donazzjoni tiegħek  u tibgħat  sms fuq dawn in-numri.

F’Napli: tarbija tat-twelid abbandunata ħdejn il-kaxxi taż-żibel

Żewġ tfajliet sabu tarbija tat-twelid abbandunata fl-art ħdejn kaxxi taż-żibel. It-tarbija nstabet illum waranofsinhar f’Calvizzano, f’Napli. Il-Pulizija Taljana qalet li l-kundizzjoni tat-tarbija ta’ karnaġġjon ċar hija tajba. It-tarbija li ngħatat l-isem ta’ Maria nstabet mit-tfajliet wara li semgħuha tibki ħdejn il-kaxxi taż-żibel. Hija ttieħdet l-isptar ta’ San Giuliano u wara kien deċiż li tiġi ttrasferita f’Santobono f’Napli.

It-tarbija kienet abbandunata mhux ’il bogħod minn istitut tas-sorijiet li kien jilqa’ fih orfanatrofju. S’issa l-Pulizija għadha ma tat ebda tweġiba dwar is-sejba ta’ din it-tarbija ta’ ftit sigħat.  Min-naħa tiegħu, is-Sindku ta’ Calvizzano, Giuseppe Salatiello, wiegħed li se jkun qiegħed isegwi dan il-każ. Fl-istess waqt, il-Pulizija bdiet bl-investigazzjonijiet tagħha biex tinstab omm it-tarbija li ġiet abbandunata madwar disa’ sigħat wara  li twieldet. Fil-fatt it-tarbija nstabet bil-kurdun imqabbad magħha.

Ħames persuni mejta wara sparatura fl-Iżvizzera

Diversi persuni nqatlu fi sparatura li seħħet fil-belt Żvizzera ta’ Wuerenlingen li tinsab fil-Majjistral ta’ Zurich f’dak li qed jitqies mill-pulizija Żvizzera bħala każ li seħħ minħabba argument familjari. Rapporti jindikaw li l-isparatura seħħet ftit wara l-11 tal-lejl li għadda, bil-pulizija jsibu kadavri kemm barra u anke f’residenza privata. L-aggressur li spara huwa wieħed mill-vittmi u jidher ukoll li numru ta’ vittmi fl-isparatura kienu jafuh. Kelliem għall-pulizija kkonferma mal-*media* li dan ma kienx każ terroristiku iżda argument jaħraq bejn membri tal-familja.

Il-belt ta’ Wuerenlingen għandha popolazzjoni ta’ 4,500 persuna.

Tliet snin ħabs fuq korruzzjoni għall-eks-President Eġizzjan Mubarak

L-eks-President tal-Eġittu Hosni Mubarak ġie kkundannat tliet snin ħabs minn Qorti fil-Kajr li reġgħet semgħet il-ġuri tiegħu fuq akkużi ta’ korruzzjoni.

Iż-żewġ uliedu wkoll intbagħtu erba’ snin ħabs kull wieħed.

Dan kien l-aħħar każ pendenti li Mubarak kellu quddiem il-Qorti u kien jittratta akkużi li uża fondi pubbliċi biex isebbaħ proprjetajiet tal-familja tiegħu fil-kapitali u mal-kosta tal-Baħar l-Aħmar.

Mubarak mexxa l-Eġittu għal 30 sena sakemm twarrab mill-poter fir-rivoluzzjoni tal-2011.

L-istokks Ewropej kienu mħallta

L-ewro ssaħħaħ matul il-jum fost tamiet ta’ ftehim ta’ kompromess dwar ftehim ġdid dwar il-Greċja wara li l-ftehim preżenti tal-*bailout* jagħlaq dan ix-xahar.

L-ewro baqa’ moderament ogħla kontra d-dollaru u hekk għamlet ukoll l-isterlina meta laħqet l-ogħla livell f’xahar għax is-sentiment dwar il-munita Amerikana baqa’ vulnerabbli wara sensiela ta’ dejta ma tantx tajba dwar dwar l-Istati Uniti.

Id-dollaru Awstraljan kien ogħla kontra d-dollaru Amerikan ukoll, minkejja dejta dgħajfa dwar il-bejgħ tal-karozzi ġodda fl-Awstralja.

Fil-Ġappun, id-dejta wriet li l-ekonomija rritornat lejn it-tkabbir fl-aħħar kwart tal-2014, iżda t-tkabbir kien dgħajjef aktar milli mistenni li jindika li l-irkupru għadu fraġli. Id-dollaru Amerikan tela’ mal-yen iżda l-munita Ġappuniża  ssaħħet kontra l-ewro.

Indiċi

Is-swieq finanzjarji fl-Istati Uniti llum kienu magħluqin. L-istokks Ewropej kienu mħallta hekk kif id-DAX tbaxxa b’0.23%, il-CAC tela’ b’0.01% waqt li l-FTSE 100 tilef 0.16%. In-Nikkei 225 żdied b’0.51%.  L-indiċi tal-Borża ta’ Malta tilef 0.28%.

Ishma Lokali

Fis-sessjoni tal-ishma tal-Borża ta’ Malta, il-Plaza Centres, Simons Farsons Cisk, Bank of Valletta u l-Malta International Airport kollha kellhom żieda fil-prezz tal-ishma tagħhom.  Min-naħa l-oħra tilfu fil-prezz l-ishma tal-International Hotel Investments, l-HSBC Bank Malta u l-FIMBank.