# Il-Gaudos f’nofs kontroversja.

Tqum polemika dwar vapur tal-Gozo Channel li nofs triq lejn Għawdex reġa’ lura lejn iċ-Ċirkewwa.

Il-kumpanija Gozo Channel ammettiet li kien żball tagħha li l-vapur MV Gaudos ħalla n-nies l-art fiċ-Ċirkewwa.  Il-Partit Nazzjonalista ta verżjoni differenti minn tal-kumpanija u qal li dan kien każ ta’ abbuż ta’ poter mill-Ministru għal Għawdex li min-naħa tiegħhu ċaħad li talab li vapur jerġa’ lura.

Tard il-Ħadd filgħaxija, il-vapur MV Gaudos kien qabad triqtu miċ-Ċirkewwa lejn il-Port tal-Imġarr fejn kien se jorbot għal-lejl.  Fi stqarrija, il-Gozo Channel qalet li f’każi bħal dawn il-*policy* tal-kumpanija hi li meta jkun hemm passiġġieri u vetturi jistennew fuq il-moll dawn jitgħabbew u jittieħdu t-*terminal* tal-Imġarr, anke jekk il-vapur ikun fuq l-aħħar vjaġġ qabel jieqaf għal-lejl.

Il-kumpanija qalet li f’dan il-każ ma ġiex verifikat jekk hemm passiġġieri u vetturi jistennew u l-vapur MV Gaudos minnufih beda l-vjaġġ lejn l-Imġarr wara li ħatt fiċ-Ċirkewwa.  B’konsegwenza t’hekk għadd ta’ passiġġieri u vetturi tħallew l-art.

Il-Partit Nazzjonalista permezz tal-kelliema tiegħu għal Għawdex allega fi stqarrija li l-Ministru għal Għawdex għamel xenata fiċ-Ċirkewwa u sejjaħ lura l-vapur Gaudos. Il-Partit Nazzjonalista qal li l-Ministru Refalo aġixxa b’mod skorrett u sejjaħ dan bħal abbuż u issa qed jitfa’ l-ħtija fuq ħaddieħor. Il-Ministru Refalo ċaħad li sejjaħ lura l-vapur.

Il-Gozo Channel fl-istqarrija tagħha qalet li l-*manager* tal-ġurnata rċieva telefonata mill-Ministru ta’ Għawdex, li lmenta li l-vapur ħalla n-nies l-art. Fl-istqarrija l-kumpanija kkonfermat li l-Ministru ta’ Għawdex fl-ebda ħin ma ordna jew talab li l-vapur jirritorna ċ-Ċirkewwa biex jgħabbi lilu u l-passiġġieri l-oħra.

Il-kumpanija qalet li l-*manager* iddeċieda li l-Gozo Channel żbaljat u ordna lill-kaptan tal-vapur jirritorna ċ-Ċirkewwa biex jgħabbi lill-passiggieri u l-karozzi li kien hemm jistennew fit-*terminal*.  Il-Gozo Channel skużat ruħha għal dan l-inċident u qalet li se tibqa’ tagħmel dak kollu possibbli biex tagħti l-aħjar servizz lill-passiġġieri.

Sadanittant fil-parlament il-Ministru għal Għawdex Anton Refalo qiegħed fuq il-mejda tal-kamra żewġ affidavit minn persuni li kienu qed jistennew il-vapur li fl-ebda ħin il-Ministru ma ordna li l-vapur jerġa’ lura.

Ebda żblokk fit-tilwima bejn l-HSBC u l-MUBE – għada l-ħaddiema jerġgħu ma jidħlux xogħol

Il-ħaddiema tal-HSBC iddeċidew li jissuktaw bl-azzjoni ta’ strajk għalkemm għaddejjin sforzi ta’ medjazzjoni biex tinstab soluzzjoni għat-tilwima bejn l-MUBE u l-HSBC dwar it-tiġdid tal-ftehim kollettiv. Sadanittant għat-tieni jum, l-HSBC ta servizz limitat minn uħud mill-fergħat tiegħu.

Maġġoranza assoluta tal-ħaddiema tal-HSBC membri tal-Union tal-Impjegati tal-Banek, l-MUBE, ivvuttaw favur li jkomplu bid-direttivi u l-Erbgħa ma jidħlux għax-xogħol. Il-President tal-MUBE, William Portelli qal li disgħin fil-mija tal-ħaddiema segwew id-direttivi tal-*Union* u għat-tieni jum ma daħlux għax-xogħol.

Mill-banda l-oħra, kelliem għall-HSBC qal li t-Tlieta ngħata servizz t’emerġenza ta’ ġbid ta’ flus fi ħdax-il fergħa, fosthom fil-fergħat ta’ Raħal Ġdid, Tas-Sliema u l-Belt Valletta li taw dan is-servizz nhar is-Sibt ukoll. L-istess kelliem qal li waqt li ħafna fergħat baqgħu magħluqa, xorta ngħata servizz mill-ATMs kollha.

Ftit minuti qabel bdiet laqgħa mal-ħaddiema tal-HSBC li fiha ġie deċiż li jissuktaw l-azzjonijiet industrijali, il-President Portelli m’eskludiex li jista’ jkun hemm żblokk fit-tilwima bil-medjazzjoni li qed issir mill-Assoċjazzjoni ta’ min iħaddem u mill-uffiċċju tal-Prim Ministru.

“Hemm medjazzjoni għaddejja però għad irridu naraw x’jiżviluppa u joħroġ minnha però sal-lum, sa issa għad m’hemm xejn konkret min-naħa tal-Bank u ovvjament ir-raġuni li qed niltaqgħu llejla biex naraw minn hawnhekk kif se nimxu mal-ħaddiema.”

Is-sur Portelli qal li l-MUBE ma tridx tibqa’ tiddiskuti għal dejjem iżda trid proposti konkreti fuq it-tiġdid tal-ftehim kollettiv. Qal li fiċ-ċirkustanzi hemm theddida serja għan-negozjati tal-ftehim kollettiv hawn Malta.

“Li tiddiskuti dejjem mingħajr proposti konkreti m’għandek xejn. Għandek ukoll imbagħad jibda dieħel id-dubju fuq *job security* li fil-verità anki t-*threat* tal-*lock out* li ħarġet l-HSBC ukoll skont aħna ma kinitx flokha għax jekk inti għandek xi ħaġa konkreta tipprova tpoġġiha fuq il-mejda biex tevitah dan ukoll il-fatt li r-relazzjonijiet industrijali hawn Malta kulħadd jaf x’inhuma u b’ *buon sense* tista’ tasal.”

Huwa fakkar li n-negozjati dwar il-ftehim kollettiv ilhom li bdew minn Ottubru tal-2013, u f’Awwissu tas-sena l-oħra, l-MUBE kienet ħasset li ntlaħaq ftehim. Qal iżda li minn dak iż-żmien sal-lum ma kien hemm l-ebda konferma mill-HSBC li dak li kien miftiehem jiġi ffirmat.

L-evoluzzjoni tal-purċissjoni mill-Knisja Katidrali fiċ-Ċitadella

Il-purċissjoni tal-Ġimgħa l-Kbira li toħroġ mill-Katidral ta’ Għawdex mhux dejjem kienet kif nafuha llum. Din il-purċissjoni nibtet maż-żmien mid-devozzjoni lejn il-misteru tal-fidwa u l-kurċifiss. Dun Joe Calleja li hu responsabbli minn din il-purċissjoni rrimarka li d-devozzjoni lejn il-kurċifiss kompliet tikber maż-żmien speċjalment mit-twaqqif tal-Fratellanza tal-Agunija fl-1654.

“Tliet snin wara t-twaqqif ta’ din il-Fratellanza kien inġieb kurċifiss tal-injam minn Ruma u ftit snin wara ġabu miegħu wkoll l-ewwel vara ta’ San Ġwann tad-Duluri, din nistgħu ngħidu kienet l-ewwel vara kbira li kien hawn f’dan il-Katidral.”

Dun Joe Calleja qal li l-ewwel vari li bdew joħorġu fil-purċissjoni tal-Katidral inġiebu Għawdex f’nofs is-seklu tmintax. Qal li dawn il-vari iżda ma kinux joħorġu f’purċissjoni kif nafuha llum.

“Kienu nġabu ħames vari x’aktarx minn Sqallija wħud jgħidu li nħadmu hawn ċertament minn xi ħadd Sqalli għax tidher l-influwenza tal-arti Sqallija f’dawn il-vari u saru l-ħames misteri tar-rużarju li fihom nimmeditaw il-misteri tat-tbatija jiġifieri l-istatwa ta’ Ġesù fl-Ort, imbagħad għandna l-istatwa tal-kolonna, l-istatwa tal-porpra, imbagħad Ġesù Redentur u l-vara l-Kbira li kien hawn.”

Jingħad li dawn il-vari kienu jiġu esposti fil-Katidral kull ġimgha tar-Randan u bihom kienet issir purċissjoni żgħira b’vara waħda kull ġimgħa.

“Kien hemm żmien meta dawn il-vari t’hawnhekk kienu jinżlu fil-Bażilika ta’ San Ġorġ u kienu ż-żewġ parroċċi joħorġu purċissjoni waħda fir-Rabat. Imbagħad wara li reġgħet saret il-firda bdew joħorġu żewġ purċissjonijiet.”

Għalhekk il-purċissjoni tal-Ġimgħa l-Kbira b’seba’ vari mill-Katidral toħroġ sena fil-Ġimgħa l-Kbira u s-sena ta’ wara f’Ħadd il-Palm. Dun Joe li qal li llum il-purċissjoni ħadet aktar il-forma ta’ *pageant* bis-sehem ta’ madwar 250 persuna lebsin ta’ persunaġġi Bibliċi jew suldati Rumani.

F’Ragusa ssir il-purċissjoni tal-Ġimgħa l-Kbira bi statwi ta’ artist Malti

Il-purċissjonijiet tal-Ġimgħa l-Kbira mhumiex tradizzjoni ta’ Malta biss! Madankollu f’pajjiżi oħra hemm użanzi differenti.  F’Ragusa Ibla fi Sqallija għandhom diversi statwi li jirrappreżentaw mumenti differenti mill-passjoni u l-mewt ta’ Ġesù, iżda fil-purċissjoni li ħarġet mill-Katidral fit-8.00 tal-lejla jintużaw biss żewġ statwi, it-tnejn xogħol artist Malti. Fil-jiem li għaddew, *crew* minn Television Malta żar il-Katidral ta’ Ragusa Ibla.

Fl-Italja l-Ġimgħa l-Kbira mhux jum ta’ btala pubblika. Għalkemm l-iskejjel ma jiftħux, mill-bqija hi ġurnata normali ta’ xogħol. Għalhekk il-funzjonijiet fil-knisja jsiru tard waranofsinhar u fejn issir purċissjoni toħroġ filgħaxija. F’Ragusa Ibla, li hi l-parti l-antika fin-naħa ta’ isfel ta’ din il-belt fi Sqallija, il-purċissjoni mill-Katidral ta’ San Ġorġ toħroġ fit-tmienja ta’ filgħaxija b’żewġ statwi biss. Fuq quddiem Kristu Mejjet. Warajh id-Duluri. Il-purċissjoni tieħu l-forma ta’ pellegrinaġġ bin-nies bix-xemgħa f’idejhom u s-sehem tal-banda tal-post li ddoqq marċi funebri.

Dawn iż-żewġ statwi li saru fl-2007 u fl-2009 huma xogħol l-artist Malti: Aaron Camilleri Cauchi li kien ġie kummissjonat jagħmilhom mill-Kappillan tal-Katidral Dun Pietro Floridia li ra xogħlijiet tiegħu f’Malta u xtaq li jinħadmu fil-kartapesta.

“Ħaġa interessanti li bħal speċi Sqallija l-kartapesta aħna hawn Malta oriġinat minn Sqallija madwar 300 sena ilu u prattikament anki kif spjegali l-Kappillan illum il-ġurnata ma tantx għadek issib Sqallin li jaħdmu din it-teknika tal-kartapesta tradizzjonali. Ridt ukoll noqgħod daqsxejn attent minħabba l-użanzi u t-tradizzjonijiet Sqallin allura l-istil għalkemm huwa stil tradizzjonali Malti però ridt ukoll inżomm f’moħħi l-istil li jogħġob lill-Isqallin allura anki bħala kuluri anki bħala mod kif tesprimi d-devozzjoni fil-vara huma daqsxejn differenti minn dawk Maltin li aħna mdorrijin bihom,” qalilna l-artist Aaron Camilleri Cauchi.

Għall-Katidral ta’ Ragusa, Aaron Camilleri Cauchi ħadem ukoll l-istatwa ta’ Kristu Rxoxt. Il-Kappillan tal-Katidral stqarr li kien sodisfatt ħafna b’dan ix-xogħol artistiku u ma eskludiex li fil-ġejjieni jikkummissjona xogħol ieħor lill-artist Malti.

“Kuntent ħafna b’dawn l-istatwi u bil-mod il-mod daħlu fi qlub il-popolazzjoni ta’ Ragusa,” qalilna l-Kappillan tal-Katidral ta’ Ragusa Ibla.

Ma’ Television Malta, Dun Pietro Floridia tkellem dwar it-tradizzjonijiet tal-Ġimgħa Mqaddsa f’Ragusa li qal tibda f’Ħadd il-Palm fejn Ġesu Sagramentat jiġi espost għal 40 siegħa ta’ adorazzjoni. Mill-Ħadd ukoll, minn knejjes differenti joħorġu purċissjonijiet bi statwi li jirrappreżentaw mumenti mill-passjoni ta’ Ġesù.

“Jidħlu hawnhekk fil-Katidral ta’ San Ġorġ fejn jibqgħu għal madwar 10 minuti li matulhom issir prietka qasira, segwita b’mumenti ta’ adorazzjoni quddiem is-Sagrament u jirritornaw proċessjonalment lejn il-knisja mnejn ħarġu. Huma mumenti partikulari b’attendenza qawwija għal tradizzjoni li ntirtet minn ġenerazzjoni għal oħra.”

F’Ħadd il-Palm saru l-purċissjonijiet bl-istatwi tad-Duluri, il-Maddalena u Kristu marbut mal-kolonna. It-Tnejn li għadda żewġ fratellanzi oħra ħadu statwi tagħhom proċessjonalment lejn il-Katidral: Kristu fl-Ort tal-Ġetsemani u Kristu fi ħdan il-Madonna. It-Tlieta saret il-pruċissjoni bl-istatwa tal-Veronika.

Fiż-żjara fil-Katidral ta’ Ragusa Ibla, l-istatwa ta’ Kristu Rxoxt kienet mgħottija b’arazz kbir, magħruf bħala Tela Quaresimale, li tirrappreżenta x-xena tal-mewt ta’ Ġesù fuq il-golgota. Din tpoġġiet f’Ras ir-Randan u issa titneħħa f’Sibt il-Għid mal-kant tal-Glorja u b’hekk l-Irxoxt jiġi jispikka fuq l-artal tal-Katidral.

Dawn it-tliet statwi li jirrappreżentaw mumenti differenti fil-Ġimgħa Mqaddsa mhumiex l-uniku rabta ta’ dan il-Katidral ma’ Malta. F’Mejju huma bosta l-Maltin li jitilgħu hawnhekk għaċ-ċelebrazzjoni tal-festa titulari ta’ San Ġorġ. L-istess Katidral ta’ Ragusa nbena fl-istess perjodu tal-Katidral tal-Imdina għax it-tnejn iġġarrfu bit-terremot tal-1693.

Mijiet jagħtu l-aħħar tislima lil Matthew Bartolo

Għall-ħabta tat-3.00 ta’ waranofsinhar folla kbira ta’ nies inġabret fil-knisja ta’ Ħal Kirkop u fit-toroq tal-madwar fejn ingħatat l-aħħar tislima lil Matthew Bartolo. Id-diżgrazzja li ħasdet f’qasir il-għomor lil Matthew, seħħet f’fabbrika tal-għamara meta huwa mifhum li nqabad minn qaddu f’magna tal-injam.

Il-quddiesa tal-funeral ġiet ikkonċelebrata mill-Arċisqof Charles Scicluna, li waqt l-omelija ddeskriva lil Matthew bħala żagħżugħ mimli enerġija u ġenerożità. Il-mewt meta tkun qed taħdem biex twettaq il-ħolm tiegħek, hija kiefra, qal l-Arċisqof. Tkellem dwar il-ħbiberija sabiħa li kien jaqsam Matthew ma’ sħabu u appella liż-żgħażagħ sabiex ikunu leali lejn xulxin u ma jużawx il-ħbiberija għal xi skop ieħor. L-Arċisqof appella lil mijiet preżenti sabiex iħossu f’qalbhom dak li qed jgħidilhom Matthew mill-ġenna u biex bħalma resqu lejn il-Mulej illum, jimlew bl-istess mod il-knisja nhar ta’ Ħadd.

Il-ħemda fost dawk preżenti tixhed id-dieqa li l-mewt ta’ Matthew ħalliet fost il-Koppini u l-iżjed fost id-dilettanti tal-festa li kien magħruf fosthom bħala “l-Garguri”. L-akbar telfa, iżda hija għall-ġenituri tiegħu ommu Claudette, missieru Leonard, ħuh Owen u t-tfajla tiegħu Marija.

Wara l-quddiesa tal-funeral, Matthew ingħata tislima mill-isbaħ minn sħabu tal-Kumitat u tas-Sezzjoni Żgħażagħ Ġużeppini, quddiem il-każin ta’ San Ġużepp. F’messaġġ fuq l-għatba tal-każin, li ta’ kuljum kien jiffrekwenta Matthew, it-tfajla tiegħu Marija esprimiet l-akbar sentiment tad-diżgrazzja, “Inħobbok u se nibqa’ għal dejjem… tlift lilek, tlift kollox”.

Wassal il-messaġġ tiegħu wkoll, ħu Matthew, Owen, li filwaqt li qasam ma’ dawk preżenti wħud mill-memorji li qatta’ ma’ ħuh, qal li minkejja li Matthew m’għadux magħna xorta jħossu li qiegħed ħdejh.

Ma setax jonqos messaġġ mingħand sħabu tas-Sezzjoni Żgħażagħ Ġużeppini li fakkru l-karattru ferrieħi ta’ seħibhom, iċ-ċajt tiegħu u tifkiriet oħra. “In-nuqqas ta’ Matthew se jinħass wisq, fil-marċi brijjużi tal-festa, fl-attivitajiet, fil-maħżen, waqt l-armar u waqt in-nar tal-art,” qalu sħabu filwaqt li wegħduh li ma jinsewh qatt, imqarr jekk jgħaddu ħamsin festa oħra, “inkunu għadna niftakru fik u nsemmuk.”

Min taħseb li int? – priġunier lill-Maġistrat

Imġiba mill-iktar arroganti fil-konfront ta’ Maġistrat u Spettur tal-Pulizija wasslet biex priġunier gie mmultat €100 għal disprezz.

Sylvester James, magħruf bħala ‘l-Bomba’, waqt li kien qed jixhed fil-kumpilazzjoni kontra Jason Decelis, li jinsab akkużat li attakka gwardjan tal-ħabs, interrompa s-seduta u dar lejn il-Maġistrat Aaron Bugeja u l-Ispettur Spiridione Zammit u qallhom min jaħsbu li huma. Kien hawn li l-Maġistrat immultah l-ewwel €50, iżda l-priġunier qal li jista’ jwaħħlu kemm irid għax ma kienx ser iħallas ċenteżmu u minflok jikkonvertihom f’ħabs.

Il-Maġistrat wissieh għat-tieni darba u mmultah €50 oħra. Hawn il-priġunier staqsa lill-Maġistrat b’mod sarkastiku jekk jaċċettax ċekk jew jippreferix flus kontanti u qallu li ma jimpurtahx għax huwa l-Bomba!

Il-proċeduri kontra Jason Decelis bdew wara li inkjesta Maġisterjali kkonkludiet li l-allegazzjonijiet li għamel kontra gwardjan tal-ħabs ma kinux minnhom.

Decelis qed jiskonta sentenza ta’ 25 sena ħabs għall-qtil tat-tfajla ta’ 18-il sena Rachel Bowdler li l-katavru tagħha kien instab f’għalqa fl-Imġarr f’Mejju 2001. Hija kienet tpoġġiet fl-għalqa wara li ntilfet minn sensiha b’*overdose* ta’ eroina meta hi u Jason kienu fil-*flat* t’ommu f’Buġibba.

Il-każ ikompli.

Resident tal-Facilità Korrettiva ta' Kordin, Marco Pace, maghruf bhala 'l-Pinzell' u li jinsab f'Divizjoni 5, jinsab fuq strajk tal-guh wara li tnaqqsulu l-visti mill-familjari tieghu.

Minn informazzjoni li ghandu dan is-sit jirrizulta li kollox beda wara li seba' xhur ilu Pace instab pozittiv li pejjep il-haxixa.

Issa, minkejja li Pace qed jinsisti li ma regax pejjep il-haxixa, it-tracci baqghu jinstabu fuq Pace. Jirrizulta li tracci tal-haxixa normalment jibqghu jkunu registrati sa sitt xhur wara.

Konsegwenza t'hekk, Pace qed jithalla jkollu biss zjara bazika wahda minflok tnejn fil-gimgha. Dan wassal biex it-tfajla tieghu, li ghandha tewmin ta' tliet snin u nofs minn Pace, ilha gimgha ma tara lil zewgha, minhabba li z-zjarat qed jinqasmu bejnha u bejn ommu.

Dan hu t-tieni strajk tal-guh li beda Mario Pace fl-ahhar jiem kawza ta' din is-sitwazzjoni. Qraba ta' Pace qed jinsistu li din hi sitwazzjoni ingusta, li minhabba fiha qed ibatu wkoll uliedu, ghaliex Pace qed jinsisti li ilu seba' xhur minghajr ma jmiss sustanzi illeciti.

Iktar minn hekk Pace u qrabatu qed jinsistu li għal iktar minn darba ppruvaw jiltaqgħu mad-Direttur tal-ħabs biex jitkellmu dwar din is-sitwazzjoni. Madankollu spjegaw li kull darba li talbu laqgħa kien kollu għalxejn.

Zaghzugh, li bhalissa ghaddej bi strajk tal-guh, qed jikkunsidra li jharrax il-mod tieghu ta’ protesta billi, minbarra li ma jikolx, ma jixrobx.

Daniel Lanzon, li hu pazjent fl-isptar Monte Karmeli, ilu ma jikolx minn nhar is-Sibt li ghadda. Qed jishaq li jekk l-awtoritajiet tal-isptar ma jihdux azzjoni fuq permess li tnehhielu minghajr raguni, se jibda ma jixrobx ukoll.

Iz-zaghzugh spjega li hu kien imur ghal terapija f’dar tal-patrijiet fejn jinzammu tfal minghajr dar. Qal li biex jaghmel dan kellu permess specjali, li tnehhielu minn nhar il-Ġimgha filghaxija. Sahaq li l-permess qatghuhulu minhabba dik li qed jallega hi akkuza falza minn konsulent li kien “dejjem jheddu” ghax hu kien ressaq rikors fil-konfront tieghu biex jinbidel il-konsulent.

Lanzon qed jinsisti li hu l-konsulent li akkuzah li gera “giri sfrenat bil-karozza”, li dan mhux veru u li hu ghandu x-xhieda tal-istess patrijiet li dak il-hin kien fil-bini u li hareg biss biex jaghmel xi qadjiet.

Iz-zaghzugh qed jappella lill-awtoritajiet tal-isptar biex jiehdu azzjoni ghaliex sa dal-ghodu kienu ghaddew 42 siegha minn xhin beda l-istrajk tal-guh u hadd ma intervjena.

Wara sensiela ta' inċidenti rrappurtati ta' għasafar protetti maqtula jew feruta, u tlett ijiem qabel l-għeluq tal-istaġun tal-kaċċa fir-rebbiegħa, il-Prim Ministru Joseph Muscat għalaq l-istaġun b'mod prematur. L-aħħar inċident seħħ it-Tnejn kmieni waranofsinhar, fl-Iskola Primarja tal-Kulleġġ St Edward's, fejn għasfur protett waqa' ferut fil-grawnd tal-Iskola.

Fuq Twitter, il-Prim Ministru kiteb li dan l-inċident mhuwiex skużabbli. Madankollu, Muscat kiteb li kien hemm tnaqqis drastiku fl-illegalitajiet. Wara l-ewwel każijiet, li fihom anke ġew arrestati l-kaċċaturi involuti, il-Gvern kien qal li lest jagħlaq l-istaġun biss f'każ ta' "illegalitajiet flagranti".

Meta kien ħabbar li l-istaġun tal-kaċċa fir-rebbiegħa se jinfetaħ, wara r-Referendum tal-11 ta' April, il-Prim Ministru kien indirizza konferenza tal-aħbarijiet minn Kastilja. Madankollu, il-waqfien tal-istaġun kellu jitħabbar minn fuq Twitter minħabba li l-Prim Ministru bħalissa jinsab fuq żjara fl-Ażerbajġan.

Fil-każ tat-Tnejn, studenti tal-iskola primarja tal-Kulleġġ St Edward's fil-Birgu ħadu qatgħa kbira hekk kif f'mument minnhom taqa' tajra fil-bitħa tal-iskola waqt li kienu qegħdin bil-*break*. Minn informazzjoni li għandu NET News jirriżulta li t-tajra, tar-razza Spanjulett, intlaqtet minn tiri u waqgħet fil-grawnd tal-futbol tal-iskola għall-ħabta tan-12.30pm.

Persuni li kienu fuq il-post qalu li t-tajra intlaqtet minn tir u mbagħad intlaqtet minn tir ieħor. B'kollox instemgħu ħames tiri li kienu sparati minn barra l-iskola. Fuq il-post issejħet il-pulizija tal-ALE li ħadet lill-għasfur għall-kura.

Fi stqarrijiet separati relatati ma’ dan l-inċident, il-Federazzjoni Kaċċaturi Nassaba Konservazzjonisti (FKNK) u l-Kaċċaturi San Ubertu (KSU) ikkundanaw dan il-każ u appellaw lill-pubbliku għall-informazzjoni. Huma qalu li għandha ssir ġustizzja ħarxa u immedjata fil-konfront ta' dan il-kaċċatur.