L-Għaqda Ġurnalisti Sports f’laqgħa uffiċjali mal-MBA

Il-Kumitat Eżekuttiv tal-Għaqda Ġurnalisti Sports għamel laqgħa ta’ korteżija lill-ogħla uffiċjali tal-Malta Basketball Association fil-kwartieri tal-Assoċjazzjoni f’Ta’ Qali.

Fil-laqgħa ġew diskussi bosta suġġetti marbuta mal-ħidma tal-ġurnalisti u kif il-*media* lokali tista’ tkun proattiva iktar fir-rapporti dwar il-kompetizzjonijiet kollha organizzati mill-Malta Basketball Association.

Il-President tal-MBA Paul Sultana u s-Segretarju Ġenerali Joe Muscat flimkien mad-delegazzjoni tal-GħĠS żaru l-kumpless ġdid li huwa infrastruttura mill-aktar moderna u li fih l-Assoċjazzjoni investiet bil-bosta. Dan jinsab biswit il-Padiljun fejn isir il-logħob uffiċjali u li qed iservi sabiex klabbs lokali kif ukoll tfal u żgħażagħ ikollhom iktar spazju u ħin jipprattikaw dan l-isport.

Waqt il-laqgħa ufficjali ntlaħaq ftehim fejn l-MBA aċċettat ukoll it-talba li l-*media card* tal-Għaqda Ġurnalisti Sports tkun rikonoxxuta wkoll minn din l-assoċjazzjoni, b’hekk l-MBA ngħaqdet ukoll ma’ diversi assoċjazzjonijiet nazzjonali oħra li jirrikonoxxu l-*media card* tal-Għaqda Ġurnalisti Sports.

Iż-żewġ naħat qablu wkoll li mill-edizzjoni ta’ din is-sena s-Super Cup tal-MBA se tingħata l-isem ta’ Għaqda Ġurnalisti Sports Super Cup.

Id-delegazzjoni tal-Għaqda Ġurnalisti Sports kienet magħmula mill-President Charles Camenzuli, il-Viċi President Mario Bonnici, Sandro Micallef bħala Segretarju Ġenerali u Nigel Mifsud responsabbli mir-relazzjonijiet pubbliċi tal-Għaqda Ġurnalisti Sports.

Dawn il-laqgħat huma parti minn sensiela ta’ laqgħat li l-eżekuttiv tal-GħĠS għamel mill-bidu ta’ dan it-terminu ta’ erba’ snin. Laqgħat simili saru mal-MFA, l-ASA u l-KMS kif ukoll saru laqgħat mal-amministraturi tal-isport f’Għawdex. Fil-ġimgħat li ġejjin huwa ttamat li jsiru laqgħat simili mal-Kumitat Olimpiku Malti kif ukoll mal-Malta Racing Club.

Il-Malta Football Association (MFA) tagħmel referenza għall-artiklu miktub mis-Sur Joe Mikallef.

F’dan l-artiklu, is-Sur Mikallef qiegħed jagħmel allegazzjonijiet illi minn sorsi tiegħu persuni involuti fil-qasam tal-futbol Malti tawh informazzjoni illi, “saħansitra fil-Malta Football Association (MFA) hemm persuna jew aktar li huma … suspettati u involuti, direttament jew indirettament” f’xi forma ta’ korruzzjoni fil-futbol Malti. Il-Malta Football Association (MFA) tagħmel referenza għall-artiklu miktub mis-Sur Joe Mikallef, bit-titlu ‘Suspett ta’ ‘brimba’ fl-MFA fil-logħob illegali tal-*betting*’, fil-ħarġa tal-gazzetta ‘il-Mument’ tal-lum 24 ta’ Mejju 2015.

Oltre dan tali artiklu jkompli illi l-istess sorsi taw informazzjoni lil dan il-ġurnalist illi persuni qrib il-futbol lokali, direttament jew indirettament involuti fil-Premier League qegħdin regolarment jixtru plejers tat-tim tagħhom stess jew ta’ ħaddieħor b’rabta ma’ mħatri li jkunu saru fuq il-logħob kemm f’Malta kif ukoll barra minn Malta.

L-MFA qiegħda fl-ewwel lok tistieden lil dan il-ġurnalist u lill-editur tal-gazzetta ‘il-Mument’ li jekk għandhom xi informazzjoni, jew inkella s-‘sorsi’ tiegħu għandhom xi informazzjoni dwar dak allegat fl-artiklu msemmi, dawn għandhom minnufih jinfurmaw lill-Pulizija sabiex tinbeda l-investigazzjoni neċessarja, hekk kif inhuma obbligati bil-liġi.

Għall-fini tal-korrettezza l-MFA tinforma li fil-każ tal-partita *play-off* bejn Mosta FC u Gżira United FC, fil-jiem li preċedew il-partita, uffiċjali taż-żewġ klabbs avviċinaw lill-*Integrity Officer* tal-MFA sabiex jgħidulu li kellhom suspett illi l-plejers tagħhom kienu qed jiġu offruti ammonti ta’ flus sabiex jitilfu l-partita. Madankollu, tali dikjarazzjonijiet kienu biss suspetti li ma kinux ibbażati fuq fatti, u fl-ebda ħin ma ġew prodotti provi. Minn hemmhekk il-President ta’ Gżira United FC, talab lill-MFA sabiex tara jekk tistax tintervjeni sabiex ma jsirux imħatri fuq il-partita. L-MFA tkellmet mal-kollaboraturi stretti tagħha fl-industrija tal-imħatri biex tara jekk teżistix din il-possibilità u ġie deċiż li dawn il-*partners* tal-MFA għandhom jagħtu l-parir lill-kumpaniji li joffru tali mħatri sabiex il-logħba ma tkunx *‘listed’* bħala prekawzjoni.

L-MFA kkuntattjat ukoll lill-Pulizija sabiex tinfurmaha b’dawn l-iżviluppi u wara li l-Pulizija rat illi dak allegat kien ibbażat biss fuq xnigħat huma qablu wkoll illi l-MFA għamlet sew li ħadet il-prekawzjoni neċessarja mal-kumpaniji tal-imħatri.

Min-naħa tagħha l-Malta Gaming Authority (MGA) irċeviet ittra minn Gżira United FC fejn din ġiet infurmata illi l-klabb kellu ‘suspetti fondati’ illi l-partita kienet ser tkun suġġett għal atti ta’ korruzzjoni għall-fini ta’ mħatri, fosthom li l-partita kienet ser tispiċċa bir-riżultat ta’ 3-2. L-MGA fl-ebda ħin ma ġiet provduta b’xi provi dwar dak allegat minn Gżira United FC. Madankollu l-MGA ħadet hi wkoll passi preventivi u infurmat lill-kumpaniji tal-imħatri sabiex jekk jista’ jkun ma joffrux din il-partita għal-logħob tal-imħatri. Imkien ma ssemmew ċifri ta’ flus kif allegat fl-artiklu fuq imsemmi.

L-MFA tinforma illi meta jkun hemm partiti deċiżivi lejn tmiem l-istaġun dejjem ikun hemm xnigħat li jista’ jkun hemm xi korruzzjoni fl-istess partiti. Madankollu f’99% tad-drabi dawn ikunu bbażati iktar fuq xi biża’ ta’ telf tal-partita jew nuqqas ta’ fiduċja bejn il-klabbs, iktar milli fuq fatti konkreti.

Il-ġlieda kontra l-korruzzjoni fil-futbol dejjem kienet prijorità għall-MFA u dan jixhdu l-fatt illi l-MFA qiegħda fuq quddiem nett tmexxi t-*task force* illi ħolqot li qiegħda tindirizza din il-problema bl-għajnuna tal-Gvern, l-Oppożizzjoni, il-Pulizija, l-MGA u l-Kunsill Malti għall-Isport. Madankollu wieħed irid jifhem illi kemm l-MFA, kif ukoll il-*partners* tagħha f’din il-ġlieda, inkluża l-Pulizija, ma jistgħux u mhumiex ser jieħdu passi fuq sempliċi xnigħat li jkunu qed jingħadu fit-triq. Il-passi jittieħdu meta jkun hemm fatti konkreti li juru li partita tista’ tkun suġġett għal atti ta’ korruzzjoni u l-MFA temmen illi s-soċjetà kollha għandha obbligu li tagħmel l-istess, inkluża l-*media* li għandha rwol importanti ferm f’din il-ġlieda.

Però l-istess *media* għandha toqgħod attenta li tirrapporta l-fatti u mhux is-suspetti ta’ individwi li jkunu viċin xi ġurnalisti, liema suspetti jkunu bbażati fuq ix-xejn. Dan għaliex is-suġġett tal-korruzzjoni fil-futbol huwa serju ferm u rappurtaġġ magħmul ħażin jew ibbażat fuq xnigħat ma jagħmel xejn ħlief jikkawża ħsara bla bżonn u jagħmel ukoll ħsara inġusta lir-reputazzjoni ta’ persuni illi jagħtu l-ħin tagħhom għal-logħba tal-futbol.

Dan qed jingħad sabiex jekk is-Sur Mikallef għandu provi għall-allegazzjonijiet magħmula fl-artiklu fuq imsemmi, dan jgħaddi minnufih din l-informazzjoni lill-Pulizija. Madankollu jekk tali allegazzjonijiet huma bbażati biss fuq spekulazzjoni l-MFA tistenna li tali allegazzjonijiet jiġu rtirati minnufih. Fin-nuqqas l-MFA ser tieħu dawk il-passi kollha neċessarji sabiex l-integrità tal-persuni kollha fi ħdan l-MFA u l-klabbs tagħha tiġi salvagwardata.

Futbol internazzjonali. *U-Turn* ta’ Joseph ‘Sepp’ Blatter! Jirriżenja

Il-President tal-FIFA Joseph ‘Sepp’ Blatter iddeċieda li jirriżenja mill-kariga ta’ President jiem biss wara li kien rebaħ elezzjoni għall-ħames terminu tiegħu fit-tmexxija tal-ogħla istituzzjoni fil-futbol mondjali.

F’konferenza stampa t-Tlieta tard waranofsinhar Blatter ħabbar li kien qed jirriżenja b’mod immedjat fuq pressjoni li kienet qed tiċċirkondah wara l-aħħar skandli li ħarġu fil-beraħ jiem qabel il-bidu tal-Kungress li rah konfermat bħala President għal erba’ snin oħra.

Il-President il-ġdid tal-FIFA jrid ikun elett bilfors skont l-istatut f’Kungress iżda l-Eżekuttiv preżenti mistenni jsejjaħ Kungress Straordinarju fejn hemm issir elezzjoni għal President ġdid. Il-Prinċep tal-Ġordan Bon Ali Al-Hussein mistenni jkun wieħed mill-kandidati li jikkandida ruħu għal din il-kariga minkejja li tilef b’mod demokratiku kontra Blatter fl-elezzjoni tal-ġimgħa l-oħra.

Sabiex jissejjaħ Kungress Straordinarju jrid ikun hemm notifika ta’ mhux inqas minn erba’ xhur u għalhekk l-iktar viċin li jista’ jsir dan il-Kungress Straordinarju hu Settembru 2015.

Għaliex irriżenja llum?

Blatter ma kellux triq oħra llum ħlief li jirriżenja wara li d-Dipartiment tal-Ġustizzja Amerikan qal fi stqarrija iktar kmieni li s-somma ta’ 10 miljun dollaru tħallset b’mod illeċitu lill-eksmembri tal-FIFA Jack Warner u Chuck Blazer permezz ta’ kont bankarju tal-FIFA rreġistrat fl-Iżvizzera fis-sena 2008. Il-ħlas sar lil Warner u lil Blazer sabiex dawn jivvutaw favur li t-Tazza tad-Dinja tas-sena 2010 ssir fl-Afrika t’Isfel.

In-New York Times allegat li l-pagament sar mis-Segretarju Ġenerali tal-FIFA Jerome Valcke, xi ħaġa li Valcke ċaħad u qal li kien Julio Grondona, l-eks-President tal-Federazzjoni Arġentina li għamel il-pagament. Grondona miet is-sena l-oħra wara li kien ilu 24 sena fl-Eżekuttiv tal-FIFA fejn fl-aħħar snin kien il-Kap tad-Dipartiment tal-Finanzi tal-FIFA.

Wasal il-Kappillan addattat għall-Palk Malti

Il-ktieb li nbiegħ mad-dinja kollha, ‘The Kappillan of Malta’, għadu kemm gie addattat għall-Palk Malti minn Immanuel Mifsud, li huwa kittieb Malti li rebaħ diversi premji internazzjonali fil-qasam tal-kitba. Ir-rappreżentazzjonijiet ser isiru fil-pjazza tal-Forti Sant’Iermu l-Belt Valletta nhar il-25, is-26 u s-27 ta’ Lulju kif ukoll fit-30 ta’ Lulju u l-1 ta’ Awwissu, dejjem għad-9 ta’ filgħaxija. Il-Forti Sant’Iermu, li għadu kemm gie rinnovat huwa sit perfett għal dawn ir-rappreżentazzjonijiet għall-apert u jagħmlu parti mill-Festival Malti tal-Arti u huma wkoll parti mill-programm Staġun Teatru Malti 2014. Peter Busuttil qed jidderieġi ħafna mill-aqwa atturi Maltin f’din il-produzzjoni li ser tkun qalb l-aqwa ljieli tal-Festival tal-Arti.

Staġun Teatru Malti qabbad lil Pino Scicluna, li jgħix ġewwa Milan fl-Italja biex jaħdem il-parti ewlenija ta’ Dun Salv. Il-karattru fittizju li qabad l-attenzjoni tad-dinja fil-ktieb ta’ Nicholas Monserrat li ġie maqlub f’aktar minn għoxrin ilsien u kiseb it-titlu *“International Bestseller”* għal ħafna gimgħat. Tant hu hekk li l-gazzetta Ingliża Daily Express qalet li l-karattru ta’ Dun Salv huwa wieħed mill-aktar karattri memorabbli li nħolqu fil-letteratura internazzjonali minn wara l-gwerra ’l hawn.

“Dun Salv huwa karattru komplikat.  Huwa qassis onest li ta ħajtu għall-proxxmu. Hekk kif il-bombi Taljani bdew niżlin fuq Malta mal-bidu tal-gwerra dinjija, il-ħajja f’Malta nbidlet għalkollox f’ħakka ta’ għajn.  Dun Salv jagħmel minn kollox biex jgħin il-parruċċani tiegħu, u jgħinhom biex iżommu l-fidi u t-tama, ukoll akkost li jibdel u jikser ċerti regoli morali. Dan l-aġir ma tantx imur tajjeb mal-awtoritajiet ekkleżjastiċi li jagħmlu minn kollox biex iwaqqfuh. Dun Salv kien aristokratiku Malti u minħabba f’hekk jinqabad f’ħafna burraxki politiċi, irid jew ma jridx. L-imħabba lejn il-familja tiegħu twasslu f’inkwiet kbir. Meta jipprova jsib bilanċ bejn il-fidi, politika, familja u dmir, isib li l-għadu li qed jitqabad kontrih huwa ferm akbar mill-bombi niżlin fuq Malta.”

Ma’ Pino hemm jaħdmu f’dan id-dramm, atturi mill-aqwa bħal Monica Attard, John Suda, Mario Micallef, Ray Calleja u ħafna oħrajn li flimkien jagħmlu l-akbar grupp ta’ atturi li l-iStaġun Teatru Malti qatt għaqqdet flimkien għal produzzjoni ewlenija.  Wara s-suċċess fenomenali li kisbet il-kumpanija  b’”Jiena Nħobb Inti Tħobb”, Staġun Teatru Malti qed tħejji għal din il-produzzjoni li għandha tikseb wieħed mill-akbar suċċessi tagħha.

Il-*producer* Mario Philip Azzopardi faħħar lit-tmexxija tal-Arts Festival għall-għajnuna li qed tagħti biex tittella’ din il-produzzjoni. “Li kieku ma kinux huma, ‘Kappillan ta’ Malta’ ma kienx iseħħ.  Nirringrazzja wkoll lit-Teatru Manoel tal-appoġġ kbir li qed jagħti lil Staġun Teatru Malti għal din il-produzzjoni li qed issir lil hinn mit-Teatru Nazzjonali. B’din il-preżentazzjoni, il-Manoel u STM jkunu tellgħu seba’ drammi oriġinali bil-Malti f’dawn l-aħħar sitt snin.  Issa qegħdin nippreparaw ħmistax-il dramm ieħor oriġinali bil-Malti li sejrin intellgħu fil-ħames snin li ġejjin. Dan huwa rekord li qatt ma nkiseb fl-istorja tat-teatru Malti. U meta wieħed iqis  kif  l-iljieli tal-produzzjonijiet mill-iSTM dejjem kienu mibjugħa wieħed jista’ jistqarr li sa fl-aħħar it-teatru Malti reġa’ qam fuq saqajh, u għandu ġejjieni ferm mill-aqwa. Wara kollox Malta ħaqqha dan ix-xogħol li qiegħed hemm minħabba t-talent qawwi li jeżisti f’pajjiżna. Għandna biex niftaħru.  ‘Kappillan ta’ Malta’ ser tkun suċċess fenomenali ieħor u għalhekk ta’ min wieħed jixtri l-biljetti minnufih. Min ma jaħsibx minn qabel ser jigi diżappuntat.  Dan hu dramm mhux ta’ min jitilfu”.

L-Għaqda Ġurnalisti Sports f’laqgħa uffiċjali mal-MBA

Il-Kumitat Eżekuttiv tal-Għaqda Ġurnalisti Sports għamel laqgħa ta’ korteżija lill-ogħla uffiċjali tal-Malta Basketball Association fil-kwartieri tal-Assoċjazzjoni f’Ta’ Qali.

Fil-laqgħa ġew diskussi bosta suġġetti marbuta mal-ħidma tal-ġurnalisti u kif il-*media* lokali tista’ tkun proattiva iktar fir-rapporti dwar il-kompetizzjonijiet kollha organizzati mill-Malta Basketball Association.

Il-President tal-MBA Paul Sultana u s-Segretarju Ġenerali Joe Muscat flimkien mad-delegazzjoni tal-GħĠS żaru l-kumpless ġdid li huwa infrastruttura mill-aktar moderna u li fih l-Assoċjazzjoni investiet bil-bosta. Dan jinsab biswit il-Padiljun fejn isir il-logħob uffiċjali u li qed iservi sabiex klabbs lokali kif ukoll tfal u żgħażagħ ikollhom iktar spazju u ħin jipprattikaw dan l-isport.

Waqt il-laqgħa ufficjali ntlaħaq ftehim fejn l-MBA aċċettat ukoll it-talba li l-*media card* tal-Għaqda Ġurnalisti Sports tkun rikonoxxuta wkoll minn din l-assoċjazzjoni, b’hekk l-MBA ngħaqdet ukoll ma’ diversi assoċjazzjonijiet nazzjonali oħra li jirrikonoxxu l-*media card* tal-Għaqda Ġurnalisti Sports.

Iż-żewġ naħat qablu wkoll li mill-edizzjoni ta’ din is-sena s-Super Cup tal-MBA se tingħata l-isem ta’ Għaqda Ġurnalisti Sports Super Cup.

Id-delegazzjoni tal-Għaqda Ġurnalisti Sports kienet magħmula mill-President Charles Camenzuli, il-Viċi President Mario Bonnici, Sandro Micallef bħala Segretarju Ġenerali u Nigel Mifsud responsabbli mir-relazzjonijiet pubbliċi tal-Għaqda Ġurnalisti Sports.

Dawn il-laqgħat huma parti minn sensiela ta’ laqgħat li l-eżekuttiv tal-GħĠS għamel mill-bidu ta’ dan it-terminu ta’ erba’ snin. Laqgħat simili saru mal-MFA, l-ASA u l-KMS kif ukoll saru laqgħat mal-amministraturi tal-isport f’Għawdex. Fil-ġimgħat li ġejjin huwa ttamat li jsiru laqgħat simili mal-Kumitat Olimpiku Malti kif ukoll mal-Malta Racing Club.