Wettinger jingħata raġun fl-istess ġimgħa li miet

Fil-jiem qabel li miet il-Professur Wettinger ingħata raġun għat-teorija tiegħu li għal xi żmien il-Maltin kienu saru Musulmani.

Kienet riċerka profonda tal-istorja ta’ Malta li wasslet lil Wettinger biex joħroġ b’din it-teorija. Madankollu matul iż-żmien sab ħafna reżistenza kontriha, minkejja l-provi, u anke sab lil min jikkontestaha. Infatti professuri xettiċi, xi snin ilu kkontestawha fejn qalu li sabu xi dokumenti li jgħidu li l-Kristjaneżmu dejjem baqa’ fil-poplu Malti.

F’dawn l-aħħar jiem iżda, professur Ingliż reġa’ aċċerta li t-teorija ta’ Wettinger kienet waħda valida. Kienet Yosanne Vella, ħabiba, kollega u studenta tal-professur, li tatu l-aħbar ftit ġranet biss qabel mewtu, meta infatti kien qiegħed l-isptar. Hi ħaditlu d-dokumenti tal-professur Ingliż biex turih il-provi li qablu kompletament mat-teorija tiegħu, u qalet li naturalment kien ferħan se jtir. Is-Sinjura Vella qalet li kien biss ftit wara li rċeviet telefonata mill-isptar tgħidilha li Wettinger miet. Filwaqt li wriet id-dispjaċir tagħha, qalet li Malta tilfet l-aqwa storiku li kellha.

Ir-residenzi u l-impjegati fil-Furjana jingħaqdu biex inaddfu l-lokalità

Il-Kunsill Lokali tal-Furjana qed jorganizza nofstanhar ta’ tindif fil-lokalità bis-sehem u l-kollaborazzjoni tad-Direttorat tat-Tindif, il-Green Mt, ir-residenti, in-negozji u organizzazzjonijiet lokali. Din l-attività hi parti minn kampanja nazzjonali ‘Għalfejn tħammeġ pajjiżek?’

Is-Sindku tal-Furjana Nigel Holland qal li l-attività se ssir nhar is-Sibt 4 ta’ April. Qal ukoll li din l-inizjattiva għandha t-tema, ‘Ħobb fejn tgħix, ħobb fejn taħdem’ għax mal-popolazzjoni residenzjali żgħira ta’ ftit iktar minn 2,000 ruħ, fil-Furjana jaħdmu mal-4,000 ruħ.

Il-ħsieb tal-inizjattiva hu li kulħadd jingħaqad biex inaddaf u jagħti daqqa t’id biex jissebbaħ aktar l-ambjent lokali. Din l-attività sabet l-appoġġ tal-Gvern u anki l-Oppożizzjoni.

Il-Ministru tal-Ambjent Leo Brincat qal li l-inizjattiva mhux se ssolvi l-problemi kollha imma hija eżempju mill-aqwa tal-impenn tal-Kunsill Lokali li jġib lis-soċjetà lokali u l-komunità kummerċjali flimkien biex jagħtu daqqa t’id biex jintlaħaq għan wieħed. Il-Ministru Brincat qal ukoll li l-Gvern dalwaqt se jibda l-kampanja edukattiva nazzjonali dwar is-separazzjoni tal-iskart.

Huwa rrefera għal statistika li turi li tul is-sena 2013, 88% tal-‘Municipal Waste’ ta’ pajjiżna ġie ‘landfilled’, li huwa t-tieni l-ogħla persentaġġ fost l-Istati Membri tal-UE.

Il-Ministru qal li għalkemm għad hemm lok għat-titjib, b’paragun mas-sena 2010, il-volum tal-iskart ras għal ras niżel minn 601 kg għal 570 kg fis-sena matul is-sena 2013.

Il-Ministru Brincat qal li huwa mistenni li tibda tinħass differenza qawwija hekk kif jibda jaħdem l-impjant tal-Għallies li ser itejjeb sostanzjalment il-qagħda tal-immaniġġjar tal-iskart f’pajjiżna. Qal li dan ser jiġi kkumplimentat bl-introduzzjoni tat-tielet borża organika għall-bidu f’lokalitajiet magħżula bħala parti minn proġett pilota; ser tibda tiġi indirizzata l-problema tal-iskart kummerċjali kif ukoll qed jitħejjew pjani biex jiġu inċentivati l-lukandi u r-restoranti għas-separazzjoni tal- iskart organiku.

Is-Segretarju Parlamentari Stefan Buontempo qal li l-flus tal-Gvern għat-tindif ilaħħqu aktar minn €10.3 miljun u li €2.5 miljun minnhom imorru għat-tindif tat-toroq. Huwa qal li l-flus huma hemm iżda r-residenti għandhom ikunu aktar responsabbli biex il-lokal fejn jgħixu jinżamm nadif.

Id-deputat Nazzjonalista David Agius qal li proġetti ta’ tisbiħ u tindif fil-lokalitajiet isiru jekk il-kunsilli lokali jkollhom il-finanzi. Agius qal li l-Partit Nazzjonalista jemmen li 10% tal-flus mil-liċenzji tal-vetturi għandhom imorru għand il-kunsilli filwaqt li l-VAT imħallsa mill-kunsill għandha tibqa’ għandu.

€29 miljun f’fondi Ewropej għall-qasam marittimu u s-sajd

Proġetti u inizjattivi biex ikattru l-attività ekonomika mis-sajd u l-akwakultura ser jiġu implimentati bil-parti l-kbira tad-€29 miljun f’fondi Ewropej li ser ikunu qed jintużaw mill-Gvern Malti fis-seba’ snin li ġejjin. Id-dettalji tal-pjani tal-Gvern f’dan il-qasam tħabbru f’konferenza tal-aħbarijiet fejn intqal li dan l-ammont hu tliet darbiet aktar mill-fondi li dan il-qasam kellu fil-‘budget’ Ewropew preċedenti.

Bħala parti mid-€29 miljun f’fondi Ewropej iddedikati għas-settur marittimu partikolarment is-sajd, id-Deputat Prim Ministru Louis Grech qal li se jingħata kumpens lis-sajjieda fil-perjodi li ma jkunux jistgħu joħorġu jistadu minħabba il-maltemp.

Id-Deputat Prim Ministru qal li permezz ta’ dawn il-fondi, il-Gvern irid li jimplimenta r-riforma fil-politika komuni tas-sajd bid-direzzjoni tkun dik ta’ sajd sostenibbli.

“Nemmnu li dan is-settur għandu jkun b’saħħtu u jkun parti integrali tal-ekonomija Maltija. Ħdimna biex mhux biss naraw x’għandna bżonn issa iżda anki għall-futur.”

Is-Sur Grech qal li b’dan il-fond għandu jitjieb l-ipproċessar għall-prodotti tas-sajd u l-akwakultura u l-kummerċjalizzazzjoni tagħhom. Barra minn hekk dan il-fond se jagħmel l-aċċess għall-finanzjament aktar faċli.

Id-Deputat Prim Ministru qal li dawn l-interventi kollha għandhom l-għan li jikkontribwixxu għat-tkabbir ekonomiku, il-ħolqien tal-impjiegi u l-mobilità tal-ħaddiema tas-settur li jiddependu minnu.

Is-Segretarju Parlamentari Ian Borg qal li dan huwa biss settur wieħed mill-ħafna fejn se jintefqu l-fondi Ewropej u qal li l-għan aħħari tal-Gvern hu li joħloq kemm jista’ jkun impjiegi u jkabbar is-settur ekonomiku b’dawn il-fondi.

Ikompli l-Proġett għat-Taffija tal-Għargħar – toroq magħluqa temporanjament

Transport Malta qed tavża li t-tielet fażi tax-xogħol marbut mal-Proġett Nazzjonali għat-Taffija tal-Għargħar f’Ħal Lija, ser titkompla nhar il-Ġimgħa 27 ta’ Marzu mid-09:30 ta’ filgħodu ‘l quddiem.  Dawn ix-xogħlijiet huma maħsuba li jitlestew fi żmien tlett ijiem.

Għaldaqstant, parti minn Triq il-Wied Ħal Balzan, minn Triq Ġulju Cauchi sa Triq Wiġi Muscat,  ser tkun magħluqa għat-traffiku. It-traffiku kollu li ġej minn Ħal Balzan direzzjoni lejn il-Mosta, ser jgħaddi minn Triq Ġulju Cauchi għal Triq Dun Ġwann Żammit Hammet, għal Triq l-Għerusija, għal Triq Wiġi Muscat u jibqa’ sejjer lejn ir-‘roundabout’ tal-Iklin u lejn Triq in-Naxxar.

Intant, ir-raba’ fażi tax-xogħol marbut mal-Proġett Nazzjonali għat-Taffija tal-Għargħar f’Birkirkara, ser issir bejn nhar il-Ġimgħa 27 ta’ Marzu mid-09:30 ta’ filgħodu u l-Ħamis 02 ta’ April. Triq il-Mitħna ser tkun magħluqa għat-traffiku minħabba xogħol ta’ tħaffir ta’ kalverts tul it-triq.  Iż-żewġ naħat ta’ Triq in-Naxxar Birkirkara ser ikunu miftuħa għat-traffiku sakemm joħroġ avviż ieħor.

Transport Malta talbet lis-sewwieqa jsegwu s-sinjali tat-traffiku.

Titnieda Yachting Malta bil-għan li tiġbed aktar turiżmu f’dan is-settur

Il-Gvern permezz tas-sħubija mal-privat se jkun qed jinvesti fis-settur tal-‘yachting’ permezz tal-entità Yachting Malta bil-għan ikun li ssir promozzjoni ta’ dan is-settur biex jikber u jħalli effett fuq l-ekonomija tal-pajjiż. Il-Prim Ministru Joseph Muscat li nieda din l-entità qal li dan huwa settur li hu fiduċjuż li fil-futur se jkun ta’ suċċess kbir.

Is-settur tal-‘yachting’ huwa fil-mira tal-Gvern biex isir wieħed mis-setturi li jikkontribwixxi fit-tkabbir ekonomiku bil-Prim Ministru Joseph Muscat iħabbar il-ftehim bejn il-Gvern u r-Royal Malta Yacht Club għat-twaqqif ta’ Yachting Malta.

<http://admin.tvm.com.mt/wp-content/uploads/2015/03/Yachting-Malta.jpg> Yachting Malta twaqqfet biex tippromovi lil Malta bħala destinazzjoni għall-ibburdjar. Il-Prim Ministru qal li dan is-settur irendi ħafna għall-ekonomija u semma tellieqa tal-jottijiet RC44 li għaddejja bħalissa f’Malta li se tħalli €1.6 miljun fl-ekonomija Maltija.

Dr Muscat qal li Yachting Malta twaqqfet wara studji li wrew il-potenzjal ta’ din l-industrija. Il-ħsieb tal-Gvern, qal il-Prim Ministru hu li din l-industrija tkun parti mill-istrateġija tal-pajjiż fil-qasam marittimu u ser ikollha benefiċċju wkoll għat-turiżmu. Qal li l-Gvern ma setax għażel sieħeb aħjar mir-Royal Yacht Club f’Malta li għandu l-esperjenza kollha meħtieġa għas-suċċess ta’ din l-industrija.

F’Yachting Malta, il-Gvern se jkollu 51 fil-mija filwaqt li r-Royal Yacht Club Malta se jkollu 49 fil-mija. Din l-entità għandha l-inkarigu li tidentifika u tattira avvenimenti kbar tas-settur lejn Malta bħal regattas, wirjiet tad-dgħajjes u konferenzi dwar is-suġġett. Il-Gvern se jkun qed jipprovdi finanzjament ta’ €210,000 fis-sena għal Yachting Malta. Iż-żewġ naħat fasslu pjan ta’ 24 xahar biex Malta tkun destinazzjoni għall-’yachting’.

Il-‘commodor’ tal-Malta Royal Yacht Club qal li bħalissa hawn ħafna kompetizzjoni fis-suq għall-avvenimenti tal-‘yachting’ u Malta għandha ħafna x’toffri f’dan is-settur, bil-Middlesea Race tpoġġi lil Malta f’pożizzjoni b’saħħitha biex tirriklama lill-pajjiż.

L-Arċisqof Scicluna: “Għadda kollox u beda kollox!”

“Għadda kollox u beda kollox!”

Hekk qal l-Arċisqof Charles J. Scicluna f’kummenti lil tvm.com.mt l-għada li nħatar uffiċjalment bħala l-Kap tal-Knisja f’Malta. Fl-ewwel ġurnata sħiħa f’din il-kariga, l-Arċisqof il-ġdid żamm ma’ appuntament li ilu skedat fid-djarju tiegħu sa minn qabel tħabbret in-nomina tiegħu bħala Arċisqof… mal-familji tal-iskola “tiegħu”, is-Seminarju, fir-Rabat.

Iċ-ċerimonja tal-ħatra ta’ Monsinjur Charles J. Scicluna bħala Arċisqof ta’ Malta ddominat il-faċċati tal-gazzetti ppubblikati l-Ħadd, li taw rappurtaġġ estensiv akkumpanjat b’diversi ritratti anki fil-paġni ta’ ġewwa.

Għall-Arċisqof Scicluna l-ġurnata tas-Sibt kienet impenjattiva ħafna: bdiet kmieni filgħodu fid-dar tal-ġenituri f’Ħal Lija u ntemmet fl-istess lokalità imma f’post ferm akbar, Villa Francia fejn kien il-mistieden tal-Prim Ministru u s-Sinjura Muscat għal riċeviment.

Ma’ tvm.com.mt, Monsinjur Scicluna esprima sodisfazzjon għall-mod kif imxiet iċ-ċerimonja.

“Għadda kollox u beda kollox, għax illum mhux biss l-ewwel ġurnata tar-rebbiegħa imma wkoll ta’ ħidma. Il-‘feedback’ kien pożittiv ħafna. Għadni nhewden fuq l-esperjenzi straordinarji li ġegħluni niltaqa’ mal-poplu Malti f’atmosfera ta’ festa.”

Stqarr li ċerti mumenti ħelwin fil-laqgħa li kellu mal-poplu għadhom inisslu fih tbissima fosthom il-figurin li ngħata minn patri Franġiskan fil-Knisja Ta’ Ġieżu fir-Rabat. Il-figurin inħadem fil-kartapesta minn Patri Raymond Falzon.

“Dak l-imbierek. L-ewwel nett jixbahni ħafna għax tond sew. Kien hemm mumenti ħelwin u spontanji u nħoss li hija parti mill-mod Malti kif niċċelebraw.”

L-Arċisqof stqarr li jgħożż il-merħba sabiħa li tawh it-tfal li qal se jkunu fil-qofol tal-ħidma pastorali tiegħu.

“Jien it-tfal jaffaxxinawni bl-innoċenza u l-ispontanjetà tagħhom. Iferrħuni ħafna. Iddedikajt għaxar snin minn ħajti għall-protezzjoni tagħhom u bħala Ragħaj din hi parti mill-missjoni tiegħi.”

Kienu tfal ukoll li dalgħodu taw merħba lil Monsinjur Scicluna fl-iskola tiegħu…is-Seminarju tal-Arċisqof. Hu ntlaqa’ minn studenti tal-iskola li fil-ġurnata tal-Ħadd kienu mal-ġenituri tagħhom għal ġurnata ta’ attivitajiet fl-iskola. Fi tlitt Iħdud tul ir-Randan, il-ġenituri kellhom l-eżerċizzji spiritwali bil-kelliem għal-lum kien Monsinjur Scicluna li kien ilu skedat li jagħmel din it-taħdita sa minn qabel ma nħatar Arċisqof u żamm mal-kelma li ta għax fi kliemu jrid li jibqa’ qrib in-nies.

Busuttil: “Nispera li Mizzi ma jafx diġà lil min se jagħti l-kuntratt ta’ €200m”

Il-Kap tal-Oppożizzjoni u tal-Partit Nazzjonalista Simon Busuttil esprima t-tama li l-Ministru Konrad Mizzi ma jafx diġà lil min se jagħti l-kuntratt ta’ €200 miljun meta lanqas biss ħarġet sejħa ta’ interess. F’attività politika f’Għajnsielem f’Għawdex Dr Busuttil qal li filwaqt li l-Partit Nazzjonalista jilqa’ l-aħbar ta’ investiment ta’ €200 miljun fis-saħħa li se jgawdi minnu Għawdex ukoll, qal li meta daħal fid-dettall ta’ dan l-investiment sab li l-mistoqsijiet baqgħu mhux imwieġba. Żied jgħid li mhux biss ħadd għadu ma jaf min se jinvesti u jekk wara kollox l-investiment hux ta’ €200 miljun, iżda meta kien issikkat mill-ġurnalisti, il-Ministru Mizzi stqarr li għad trid toħroġ sejħa ta’ interess.

Dr Busuttil qal li donnu kull fejn ikun hemm il-Ministru Konrad Mizzi jkun hemm it-taħwid u semma l-bini tal-‘power station’ il-ġdida li qal suppost fetħet fil-jiem li għaddew u l-każ tax-xiri taż-żejt mingħand il-kumpanija SOCAR tal-Ażerbaijan fejn qal li mir-rapport tal-Awditur Ġenerali joħroġ ċar li l-‘hedging’ fuq ix-xiri taż-żejt sar b’intervent dirett tal-Ministru Konrad Mizzi.

Il-Kap tal-Oppożizzjoni saħaq li l-Partit Nazzjonalista jrid jagħmel politika bi stil differenti minn dik tal-Gvern, mibnija fuq l-onestà u l-verità. Żied jgħid li l-Gvern ma għandux ikun il-bidu u t-tmiem ta’ kollox hu, iżda għandu jmexxi m’oħrajn, jiddelega, jiddiċentralizza u jgħaddi l-poter għand in-nies.

Dr Busuttil qal li minflok il-Gvern fil-każ ta’ Għawdex, ħadlu s-saħħa u l-edukazzjoni u ħallielu t-toroq, u lill-bqija tal-kunsilli lokali xorbilhom il-poter minn idejhom billi naqqsilhom il-‘budget’ – ħaġa li qal toħloq frustrazzjoni kbira fost il-kunsillieri li jridu jaħdmu għall-ġid tal-lokalità iżda m’għandhomx il-mezzi. Huwa qal li meta l-Gvern jagħti xi flus bħall-fond ta’ miljun ewro, dawn jitqassmu b’mod ħażin mingħajr kriterji ġusti.