Iċ-*Chairman* tal-EPP Manfred Weber jifraħ lill-Kap tal-Partit Nazzjonalista Simon Busuttil għar-riżultat miksub fl-elezzjoni tal-Kunsilli Lokali.

Iċ-*Chairman* tal-Partit Popolari Ewropew fil-Parlament Ewropew Manfred Weber feraħ lill-Kap tal-Partit Nazzjonalista Simon Busuttil għar-riżultat miksub fl-elezzjoni tal-Kunsilli Lokali aktar kmieni dan ix-xahar.

F’kummenti minn Brussell, Manfred Weber spjega kif il-Partit Nazzjonalista mmexxi minn Simon Busuttil irnexxielu jaqta’ d-distakk minn mal-Partit Laburista bin-nofs. “Dan hu pass kbir ’il quddiem għall-Partit Nazzjonalista, li qed jaħdem biex jerġa’ jakkwista l-fiduċja tal-poplu Malti,” qal Manfred Weber.

**CLIP WEBER**

Iċ-*Chairman* tal-EPP faħħar it-tmexxija ta’ Simon Busuttil u temm jgħid li hemm ċans kbir li Simon Busuttil ikun il-Prim Ministru l-ġdid ta’ Malta.

Mad-daqq tal-fanfarra mill-membri tal-Korp tal-Pulizija, il-President ta' Malta Marie-Louise Coleiro Preca inawgurat il-binja l-ġdida tal-Parlament il-ġdid bi kxif ta' plakka kommemorattiva fil-*foyer* tal-bini tal-Parlament fid-Daħla tal-Belt.

L-inawgurazzjoni uffiċjali tal-Parlament il-ġdid saret wara diskorsi tal-okkażjoni mill-President tal-Kamra tad-Deputati Anġlu Farrugia, u l-President ta’ Malta. Il-Parlament il-ġdid tbierek mill-Arċisqof Charles J. Scicluna.

Quddiem l-ogħla awtoritajiet tal-pajjiż, Gwardja tal-Korp tal-Pulizija għaddiet il-muftieħ tas-sala tal-Parlament lill-President tal-Kamra tad-Deputati bħala sinjal li l-Korp tal-Pulizija qed jassumi r-responsabbiltà tas-sigurtà tal-binja tal-Parlament.

Fost il-mistiedna distinti kien hemm il-Prim Ministru Joseph Muscat, il-Kap tal-Oppożizzjoni Simon Busuttil, membri miż-żewġ naħat tal-Kamra, l-eks-Prim Ministru Lawrence Gonzi li welled il-viżjoni tal-Parlament il-ġdid fid-Daħla tal-Belt, eksmembri parlamentari, u lill-Perit Antonio Belvedere, is-sieħeb fin-negozju tal-Perit Renzo Piano.

Il-moħħ ta' din l-ikona fid-daħla ewlenija tal-belt kapitali, il-perit ta' fama mondjali Renzo Piano, ma kienx preżenti għaċ-ċerimonja tal-inawgurazzjoni. L-I*speaker* ikkonferma li Piano kien mistieden, iżda kien impenjat fuq xogħol fl-Istati Uniti. Kien rappurtat li Piano rċieva l-istedina tard. Piano mistenni jżur il-binja tal-Parlament aktar ’il quddiem.

Wara ċ-ċerimonja tal-inawgurazzjoni, l-I*speaker* Anġlu Farrugia akkumpanja lil dawk preżenti lejn is-Sala l-ġdida tal-Kamra tad-Deputati fejn ukoll segwew mill-I*strangers’ Gallery* l-ewwel seduta Parlamentari fil-binja l-ġdida.

Qabel l-inawgurazzjoni tal-Parlament il-ġdid, saret ċerimonja oħra simbolika fil-Palazz tal-President, fejn għal dawn l-aħħar 94 sena l-Palazz serva lill-Parlament Malti sa mill-1921.

Fil-Palazz, Gwardja tal-Forzi Armati ta' Malta għaddiet il-muftieħ tas-Sala tal-Parlament, lill-Gwardja tal-Korp tal-Pulizija bħala sinjal ta’ trasferiment tar-responsabilità għas-sigurtà tal-binja l-ġdida fejn se jibda jiltaqa’ l-Parlament fid-daħla tal-Belt.

Din iċ-ċerimonja simbolika saret wara li l-Membri Parlamentari ltaqgħu quddiem il-bieb prinċipali tas-Sala tal-Kamra tad-Deputati fil-Palazz, fejn iltaqa’ l-Parlament bejn l-1976 u l-2015. Hawnhekk spikka *handbag* li ħadet magħha d-Deputat Laburista Marlene Farrugia, basket mimli fjuri u bil-kitba, fil-Parlament jeħtieġ li jikbru l-fjuri. Il-*Whip* Laburista Godfrey Farrugia wkoll mexa bi fjura f'idu.

L-I*speaker* Anġlu Farrugia ngħaqad mal-Membri Parlamentari u flimkien imxew lejn l-entratura prinċipali tal-Palazz billi għaddew minn quddiem is-Sala tal-Arazzi fejn iltaqa’ l-Parlament bejn l-1921 u l-1976.

L-I*speaker* Anġlu Farrugia flimkien mal-Membri Parlamentari, assistew għaċ-ċerimonja simbolika fl-entratura tal-Palazz u wara, il-gwardja tal-unur u l-banda tal-Korp tal-Pulizija ta’ Malta telqu minn Pjazza San Ġorġ għal quddiem il-binja l-ġdida tal-Parlament.

Il-President tal-Kamra tad-Deputati flimkien mal-Membri Parlamentari mxew tul Triq ir-Repubblika lejn il-binja l-ġdida tal-Parlament, fejn saret preżentazzjoni tal-binja mill-Korporazzjoni għar-Riġenerazzjoni tal-Port il-Kbir (GHRC), li f'idejha kien l-implimentazzjoni tal-proġett ta' Renzo Piano, lill-President tal-Kamra tad-Deputati.

Riċentament, f’pajjiżna ta’ spiss qed jintlemħu bram tat-tip *Crystal Jellyfish*.

Dawn il-bram huma kważi trasparenti u mingħajr kulur partikolari, u tradizzjonalment kienu l-aktar popolari fil-Kosta tal-Amerka ta' Fuq.

Dan l-istazzjon tkellem mal-Bijoloġista Alan Deidun dwar għaliex fl-ibħra Maltin hawn dawn it-tip ta’ bram u fuq kollox jekk humiex perikolużi.

Bħal kull sena diversi entitajiet jiġbdu l-attenzjoni tal-pubbliku f’każ li f’xi bajjiet ikun hemm il-bram.

Fil-fatt, is-sena li għaddiet kienet tnediet l-app “Med-Jelly”, li tinforma lil min jużaha f'liema zona hemm l-aktar bram.

Dawk li jixtiequ jagħmlu rapport dwar il-bram, jistgħu jagħmlu dan billi jniżżlu l-app “Med-Jelly” fuq l-i*smart phone* tagħhom.

Kontroversja u inċertezza dwar il-proġett imħabbar mill-Gvern li jinvolvi università ġdida fin-naħa t'isfel ta' Malta....dan hekk kif l-Università DePaul issostni li wara li nnotat stqarrijiet miżinformati fil-*media*, il-fatti huma li l-Università DePaul mhix se tistabilixxi kampus tagħha f'Malta u mhix se toħroġ *degrees* f'Malta.

Din id-dikjarazzjoni saret mill-Università DePaul wara li fl-aħħar ġimgħat il-Gvern u l-Prim Ministru Joseph Muscat taw l-impressjoni li l-Università DePaul se tkun qed tinvesti fl-Università ġdida f'Malta.

Net News għamel kuntatt mal-Università DePaul u f’korrispondenza iswed fuq l-abjad, l-Università DePaul iddikjarat li....

M'hemmx ftehim dwar il-kollaborazzjoni u l-kooperazzjoni bejn is-Sadeen Education Investment Ltd u l-Università Amerikana ta' Malta u hemm biss negozjati.

DePaul University ma kkommettew l-ebda flus jew riżorsi finanzjarji għall-użu tal-art, bini, infrastruttura jew programmi f'Malta.

Aktar konfermi mill-Università DePaul.....

L-Univeristà kkonfermat ukoll li m'hemm l-ebda ftehim dwar ħaddiema għall-Università Amerikana ta' Malta.

L-Università DePaul mhux se tkun involuta li tikri ll-fakultà jew xi impjegati għall-Università Amerikana ta' Malta.

L-Università DePaul mhix se tkun involuta fl-operazzjonijiet tal-Università Amerikana ta' Malta.

L-Università DePaul ma kellha l-ebda negozjati jew diskussjonijiet mal-Gvern b'relazzjoni mal-proġett tal-Università Amerikana f'Malta u li ma kellha l-ebda involviment jew responsabbiltà b'relazzjoni mal-proċess ta' għażla tas-sit għall-Università Amerikana ta' Malta.

L-uniku aspett li kien awtorizzat mill-Università DePaul kien li din l-Università awtorizzat lis-Sadeen Education Investment Ltd u lill-Università Amerikana ta' Malta biex jgħidu li l-programmi akkademiċi kienu żviluppati b'kollaborazzjoni mal-Università DePaul. Dwar dawn il-programmi, li huma l-uniku involviment ta' din l-Università hu li pprovdew kurrikulu għal ħames *degrees*, kurrikulu wieħed fil-Master of Business Administration u erba’ programmi fil-livell ta' dottorat.

Fadal biss ftit jiem qabel l-elezzjonijiet tal-Kunsilli Lokali u r-Referendum dwar il-kaċċa fir-rebbiegħa. Fid-dawl ta' dan il-Kummissjoni Elettorali avżat li dawk il-persuni li għadhom ma ġabrux id-dokument għall-votazzjoni tagħhom fadlilhom l-aħħar ftit jiem ċans biex jagħmlu dan.

Id-dokumenti tal-vot jistgħu jinġabru bejn illum u għada, l-Erbgħa mit-8 ta' filgħodu sas-2 ta' waranofsinhar – imbagħad mit-tlieta ta' waranofsinhar sad-9 ta' filgħaxija.

Imbagħad, l-l-aħħar ċans biex jinġabru d-dokumenti tal-vot ikun nhar il-Ħamis 9 t'April mit-8 ta' filgħodu sas-2 ta' waranofsinhar, u mit-tlieta ta' waranofsinhar sa nofsillejl.

Sas-2p.m. tal-lum inġabru 423 dokument tal-vot għar-Referendum miċ-Ċentru tal-Għadd tal-Voti fin-Naxxar biex sa dak il-ħin, in-numru ta’ dokumenti tal-vot mhux miġbura hu ta’ 24,965.

Għal dak li għandu x’jaqsam mal-Kunsilli Lokali, sas-sagħtejn ta’ waranofsinhar inġabru 221 dokument tal-vot biex in-numru ta’ dokumenti tal-vot mhux miġbura għall-elezzjoni tal-Kunsilli Lokali hu ta’ 34,631.

Id-dokumenti tal-vot mhux miġbura għandhom jinġabru personalment mill-Kumpless tal-Għadd tal-Voti fin-Naxxar, jew inkella fil-każ ta' votanti reġistrati f’Għawdex, mill-Uffiċċju tal-Karti tal-Identità fir-Rabat Għawdex.

Il-Kummissjoni Elettorali wissiet li mingħajr id-dokumenti tal-vot, ħadd ma jkun jista' jivvota dakinhar tal-elezzjoni filwaqt li fakkret li min għadu se jiġbor il-voti, għandu jagħmel dan personalment u billi jippreżenta l-karta tal-identità tiegħu jew dokument tar-residenza.

Sat-Tnejn filgħaxija, kienu għadhom ma nġabrux 34,852 dokument tal-vot għall-elezzjonijiet tal-Kunsilli Lokali; Ma nġabrux ukoll 25,388 vot għar-Referendum dwar il-kaċċa fir-rebbiegħa.

Intant, nhar il-Ħamis li ġej isiru l-votazzjonijiet f'erba' sptarijiet; l-Isptar Mater Dei, l-Isptar Karen Grech, l-Isptar Ġenerali t'Għawdex u l-Isptar Monte Karmeli. Fil-votazzjoni ta' nhar il-Ħamis fl-isptarijiet ikunu jistgħu jivvutaw dawk kollha li sat-Tnejn fid-9 ta' filgħaxija kienu għadhom pazjenti reġistrati f'sodda f'dawn l-isptarijiet. B'kollox, il-Ħamis jistgħu jivvutaw 1,373 persuna fir-referendum dwar il-kaċċa fir-rebbiegħa filwaqt li 678 jistgħu jivvutaw għall-elezzjonijiet tal-Kunsilli Lokali.

L-Abbozz ta' Liġi ppreżentat mill-Oppożizzjoni biex ikun protett id-Demanju Pubbliku (Public Domain) hu inizjattiva kbira favur il-wirt naturali, kulturali u storiku. Hu Abbozz li minnu se jgawdu l-ġenerazzjonijiet futuri.

Dan ingħad fl-Editorjal ta' The Times of Malta, li fakkar kif dan l-Abbozz, jekk jiġi approvat fil-Parlament, jimponi limitazzjonijiet fuq il-Gvern dwar kif juża l-artijiet u l-assi pubbliċi, li ħafna minnhom huma propjetà tal-Gvern stess. Jara wkoll li dawn l-artijiet u l-assi pubbliċi jkunu aktar aċċessibbli għall-pubbliku.

L-Editorjal ifaħħar ukoll il-fatt li l-Partit Nazzjonalista ntrabat li jekk dan l-Abbozz ma jilħaqx ikun diskuss taħt Gvern Laburista, jidħol fis-seħħ ladarba l-Partit Nazzjonalista jerġa' jkun fil-Gvern. Qal li permezz ta' dan l-Abbozz, tkun assigurata aktar trasparenza u akkontabbiltà fl-amministrazzjoni tal-wirt komuni.

Min-naħa l-oħra, jikkummenta li s-sentejn li għaddew, bil-Partit Laburista fil-Gvern, ma jawgurawx tajjeb għat-tibdil fl-attitudni b'risq l-ambjent u l-propjetajiet pubbliċi. Iżda jawgura li r-riżultat tar-Referendum dwar il-kaċċa fir-rebbiegħa seta' kien ta' tbeżbiża biex il-Gvern Laburista u l-Prim Ministru Joseph Muscat jibdew jipproteġu l-ambjent.

L-Editorjal jinnota li dan l-Abbozz se jkun qed jitlob lis-sidien tal-propjetajiet biex jipprovdu d-dettalji kollha mitluba ħalli jiċċaraw il-leġittimità tagħhom. B'hekk, ikun ikkjarifikat kwalunkwe teħid illegali ta' propjetà pubblika.

L-Editorjal jinnota wkoll l-appoġġ li dan l-Abbozz ta' Liġi kiseb mill-għaqdiet u l-individwi li jaħdmu favur l-Ambjent u l-Wirt Kulturali, hekk kif l-Abbozz iwiegħed li l-propjetà pubblika tkun verament tal-pubbliku għax ineħħi l-mentalità ta' gvern wara l-ieħor li l-assi pubbliċi huma b'xi mod propjetajiet esklussivi tal-Gvern tal-ġurnata.

Dawk kollha dilettanti tan-nar għandhom xalata nhar is-Sibt 18 ta' April meta se jkun qed jittella' l-Festival Nazzjonali tal-Logħob tan-Nar tal-Art Mekkanizzat fuq il-Fosos tal-Furjana.

Fil-festival se jkunu qed jikkompetu 13-il kumpless jew għaqda tan-nar fosthom żewġ għaqdiet tan-nar minn Għawdex.

B'kollox se jkun hemm 26 struttura tal-logħob tan-nar mekkanizzat. Qabel kull wirja se tingħata informazzjoni qasira fuq l-għaqda tan-nar rispettiva. Il-logħob tan-nar se jkun akkumpanjat minn mużika addattata.

Ir-rebbieħa tal-festival se jkunu magħżula fuq tliet kategoriji – l-aħjar mekkaniżmu, l-aħjar prodotti użati u l-iktar esebizzjoni oriġinali fejn jidħol disinn u movimenti.

Il-ġurija se tkun magħmula minn tliet pirotekniċi internazzjonali mill-Ġermanja u mill-Olanda filwaqt li ċ-*Chairman* se jkun il-pirotekniku Malti Michael Brockdorf. Il-ġurija se tevalwa x-xogħlijiet tan-nar waqt l-armar, waqt il-ħruq u permezz ta' filmati biex finalment tħabbar ir-rebbieħ nhar it-Tnejn 20 ta' April filgħaxija.

Il-pubbliku jista' wkoll jesprimi l-opinjoni tiegħu permezz tal-SMS. L-għażla tal-pubbliku hija separata minn dik tal-ġurija professjonali u r-rebbieħ tal-votazzjoni tal-pubbliku jirbaħ premju apparti.

Sabiex tkun imħeġġa l-parteċipazzjoni tal-pubbliku, kienet imnedija inizjattiva li kull parteċipant li jġib iktar minn 300 vot tal-pubbliku jingħata 9c għal kull vot li jkollu permezz ta' sms.

Ta' min jgħid, li f’każ li l-festival ma jkunx jista' jsir nhar is-Sibt 18 ta' April minħabba l-maltemp, dan isir jew l-għada l-Ħadd jew it-Tnejn 20 ta' April.

Lejliet l-elezzjoni tal-Kunsilli Lokali, il-Kunsill immexxi minn maġġoranza Laburista f'Raħal Ġdid jinsab f'paniku għax għal darb'oħra se jidher li għadu m'għamel xejn dwar il-proġett tal-pjazza ewlenija fil-lokalità.

Qabel l-elezzjoni lokali li għaddiet, tliet snin ilu, il-Mexxej Laburista Joseph Muscat kien ħabbar il-proġett, l-istess kif għamel il-Gvern fil-jiem li għaddew għax s'issa għadu lanqas biss inbeda … minkejja li għaddew tliet snin sħaħ.

Issa, il-Kunsill Laburista ta' Raħal Ġdid qed jara li se jerġa' jiġri l-istess. Iżda biex taparsi juri lin-nies li qed jagħmel xi ħaġa, ippreżenta disinji ta' kif suppost ġejja l-pjazza l-ġdida.

Barra minn hekk, f'dawn il-jiem organizza numru ta' laqgħat biex suppost jiddiskuti mar-residenti u l-ħwienet tal-madwar kif dan il-proġett jista' jolqothom.

Madankollu, NET News jista' jiżvela li l-Kunsill Laburista ta' Raħal Ġdid qed jagħżel hu ma' min jiddiskuti. Sorsi li tkellmu magħna qalu li persuni miċ-Ċentru Nazzjonali Laburista flew sew il-lista u għażlu persuni ta' twemmin Laburista biex żgur ma jkunx hemm oġġezzjoni għall-proġett.

Persuni li tkellmu ma' NET News qalu li l-laqgħat qed isiru f'binja kummerċjali fil-Blata l-Bajda, f'diversi ħinijiet matul il-ġurnata. Fost persuni li qed jinfluwenzaw fl-għażla tal-persuni hemm persuni qrib iċ-*Chairman* tal-Kumitat tas-*South*, id-Deputat Laburista Silvio Parnis.

Il-persuni li tkellmu magħna qalu li meta staqsew għaliex il-lista qed tiġi miflija u l-laqgħat mhux ikunu miftuħin għal kulħadd, il-persuni qrib Silvio Parnis qed iwieġbu li l-għażla qed issir "skont il-bżonn".

Dan juri kemm il-Gvern u l-Kunsill Laburista f'Raħal Ġdid jinsabu f'paniku dwar proġett li suppost diġà beda jinbena. Meta fil-jiem li għaddew, il-Gvern reġa' ħabbar il-proġett mill-ġdid, din id-darba l-Prim Ministru Joseph Muscat ma deher imkien.

B'hekk seta' jevita li l-ġurnalisti fil-post jistaqsuh dwar kif dan il-proġett kien diġà tħabbar tliet snin ilu – minnu stess – u sal-lum baqa' ma sar xejn.

Wara li nnutat dawk li sejħet bħala stqarrijiet żbaljati fil-mezzi tax-xandir lokali, l-Università DePaulħarġet stqarrija oħra biex tikkjarifika ċ-ċirkostanzi dwar il-ftehim bejn il-Gvern Malti u Sadeen Group tal-Ġordan dwar il-ftuħ tal-hekk imsejħa Università Amerikana f’Malta fuq art barra miz-zona tal-iżvilupp.

DePaul mhux ħa tiftaħ fergħa tal-kampus tagħha f’Malta u mhux se toħroġ lawriji f’Malta.

Kienet il-kumpanija Sadeen Education Investment li avviċinat lil DePaul biex tiżviluppalha kurrikulu għal 10 lawriji: 5 Baċellerati, 4 Dottorati u 1 MBA.

L-istqarrija ttemm billi tikkonferma mill-ġdid li DePaul mhux involuta la fin-negozjati bejn il-Grupp Sadeen u l-Gvern Malti u lanqas mhi involuta mil-lat ta’ finanzi, użu tal-art, bini u infrastruttura.

Sadanittant, biex tibda taħdem bħala università, l-iżviluppaturi għandhom bżonn i jingħataw liċenzja ta’ università u li l-programmi li toffri jkunu akkreditati mill-awtoritajiet.

Dan isir b’applikazzjoni lill-Kummissjoni Nazzjonali għall-Edukazzjoni Għolja, li trid tagħmel proċess ta’ verifika tal-kwalità tal-programmi offruti biex ikun assigurat li jkunu verament tal-livell ta’ Baċellerat, Master jew Dottorat.

Dan sakemm il-programm ma ġiex diġà approvat minn istituzzjoni oħra rikonoxxuta minn Malta.

F’dan il-każ iżda, il-Kummissjoni Nazzjonali għall-Edukazzjoni Għolja se tagħmel dan il-proċess hi.

Sadanittant minbarra l-mistoqsijiet fuq livell akkademiku, qed tiżdied l-Oppożizzjoni fuq l-impatt ambjentali ta’ dan il-proġett. Fil-fatt, l-għaqdiet ambjentali qed jilmentaw li mhux veru li għad hemm diskussjoni dwar l-art fejn se tinbena, iżda kollox hu diġà miftiehem.

Li kollox kien ilu miftiehem jidher ukoll mill-fatt li l-Grupp Sadeen ilu li rreġistra kumpanija f’Malta għal kważi sena.

Ħarsa lejn ir-Reġistru tal-Kumpaniji turi li Sadeen Education Investment ilha mwaqqfa mill-11 ta’ Ġunju tas-sena li għaddiet u l-uniku direttur u azzjonist hu l-Kap Eżekuttiv ta’ Sadeen Group Hani Salah.

**IL-GREĊJA:** Il-Ministru tal-Finanzi tal-Greċja, Yanis Varoufakis, fisser is-sitwazzjoni finanzjarja ta’ pajjiżu bħala ‘waħda urġenti għall-aħħar’. Fl-istess ħin meta mistenni li l-Greċja għandha tgħaddi mill-eqqel tal-kriżi fiskali fi kwistjoni ta’ ftit ġimgħat.

Varoufakis ħareġ bi twissija wara li l-Ministri tal-Finanzi taz-zona ewro ltaqgħu fi Brussell biex jiddiskutu l-aħħar pakkett tal-fondi ta’ emerġenza għall-Greċja. Il-fondi ekwivalenti għal 7.2 biljun ewro huma l-ammont finali mill-*bailout* għall-Greċja li jammonta għal 240 biljun ewro u skont il-qbil li kien sar bejn Ateni u l-kredituri internazzjonali; fosthom l-Unjoni Ewropea u l-Fond Monetarju Internazzjonali.