**L-applikazjoni għal Farsons Business Park quddiem il-MEPA**

Waqt laqgħa li saret għal *stockbrokers* u analisti finanzjarji dwar ir-riżultati finanzjarji li tħabbru dan l-aħħar, iċ-Ċermen tal-Grupp Simonds Farsons Cisk plc, Louis A. Farrugia, ħabbar li llum ġiet ippreżentata l-applikazzjoni mal-MEPA u b'hekk ingħata bidu għall-proċess biex tinkiseb l-approvazzjoni għall-iżvilupp tal-Farsons Business Park.

Barra minn hekk, ħabbar ukoll li l-kumpanija rrevediet l-istruttura interna tal-grupp u qed tippjana li tifforma kumpanija *public limited liability* separata u distinta biex fiha tqiegħed diversi proprjetajiet li mhumiex parti min-negozju ewlieni tagħha, jiġifieri dak tal-ikel u x-xorb. Qed ikun ippjanat li din il-kumpanija titwaqqaf fl-2017.

Il-proġett tal-*business park* qed ikun iddisinjat minn Ian Ritchie Architects Ltd, kumpanija internazzjonali ta’ periti, bl-appoġġ ta’ TBA Periti, kumpanija ta’ inġiniera bbażata Malta, u megħjuna minn tim multidixxiplinarju ta’ esperti u konsulenti Maltin u internazzjonali.

Id-disinji għandhom l-għan li jikkonvertu, jirriabilitaw, u jużaw mill-ġdid il-bini li hu elenkat (*listed grade* 2) tal-birrerija tal-Imrieħel fosthom il-*brewhouse* l-antika u l-faċċata. Dawn il-komponenti huma elenkati minħabba l-fatt li huma ta’ kwalità għolja, fi stat kważi oriġinali u bi spazji interni ta’ interess speċjali. Dawn kollha se jgħaddu minn proċess fejn, b’mod sensittiv u professjonali, ikunu restawrati f’konformità mal-valuri u l-viżjoni tal-kumpanija.

Attenzjoni kbira ngħatat biex tinżamm il-kwalità integrali u estetika tal-bini u tal-ambjent ta’ madwar, filwaqt li ngħatat attenzjoni speċjali biex il-vista storika bejn l-Imdina u l-Belt ma tkunx kompromessa.

Il-Professur Ian Ritchie CBE RA qal li l-iżvilupp għandu l-għan li jiċċelebra l-wirt industrijali ta’ Malta u ser ikun ta’ eżempju kif bini ‘industrijali’ elenkat b’valur storiku u estetiku jista’ jinbidel fi spazju modern ta’ uffiċċji u attrazzjoni għall-pubbliku. Id-disinji se jintroduċu l-applikazzjoni ta’ teknoloġiji ġodda li jiffavorixxu l-ambjent biex jikkontrollaw it-temperatura tal-bini, u fl-istess waqt għandhom iservu bħala *standards* ambjentali ġodda għall-bini ta’ uffiċini.

Il-Farsons Business Park ser ikun limitat għal ħames sulari u seba’ blokki ta’ uffiċini ta’ densità baxxa. Barra minn hekk, l-uffiċini kollha ser ikunu mdawrin b’ġonna, kunċett ispirat mill-karattru tradizzjonali tal-palazzi Maltin. L-idea tal-ġonna hu li jipprovdu spazju trankwill u ta’ ispirazzjoni. Il-blokki tal-uffiċini ser ikollhom aċċess għal *carpark* ta’ diversi sulari b’ ‘il fuq minn 700 parkeġġ. Il-*brewhouse* l-antika wkoll ser ikollha aċċess dirett għall-parkeġġ. Ir-reċint ta’ mad-dawra se jitwaqqa’ biex il-proġett ikun aċċessibbli għall-pubbliku.

Ix-xogħol fuq il-proġett qed ikun ippjanat li jibda f’nofs is-sena d-dieħla u jitlesta sal-aħħar tal-2020. Meta jitlesta l-proġett, il-Grupp mistenni li jkun investa mal-€40 miljun u jkun jinkludi aktar minn 18,000 metru kwadru ta’ uffiċini, ’il fuq minn 1,200 metru kwadru ta’ żoni għall-ikel u x-xorb, 800 metru kwadru għall-akkademja tal-birra, attrazzjoni għall-viżitaturi u Cisk Sky Bar uniku.

B’impenn ippjanat biex jiżgura l-aqwa użu tal-proprjetajiet tal-Grupp bil-għan li jkun immassimizzat il-valur tal-azzjonist, Farsons qed tippjana li tissepara numru ta’ proprjetajiet min-negozju ewlieni tal-ikel u x-xorb u tgħaqqadhom flimkien f’kumpanija *public limited liability* distinta u separata.

Il-proprjetajiet li qed ikunu ppjanati li jiffurmaw parti minn din il-kumpanija jinkludu, il-faċċata tal-birrerija, is-sit ta’ Trident House fil-Marsa, il-proprjetajiet li fihom joperaw in-negozji tal-ikel *franchised*, u l-proprjetajiet li qed jinkrew lil terzi persuni.

In-negozju tal-ikel u x-xorb ser iżomm il-proprjetajiet operazzjonali ewlenin tal-Grupp bħalma huma l-art u l-bini fl-Imrieħel fejn issir il-produzzjoni u l-importazzjoni tax-xorb. Il-*brewhouse* l-antika wkoll se tinżamm u se tkun żviluppata biex ikunu apprezzati aktar il-wirt u l-istorja tal-birrerija u l-*brands* tagħha fl-isfond tal-impatt soċjali u ekonomiku li dawn kellhom f’Malta. Proprjetajiet oħra, li bħalissa qed jintużaw jew jistgħu jintużaw fil-futur min-negozju tal-ikel u x-xorb, ukoll ser jibqgħu assenjati għal dan in-negozju.

L-azzjonisti ser ikunu qed jibbenefikaw minn dan ir-ristrutturar b’modi differenti. Ewlenin fosthom hemm is-separazzjoni ta’ negozji differenti. Dan peress li negozju minnhom hu ta’ natura ta’ *fast moving consumer business* filwaqt li n-negozju l-ieħor hu aktar fit-tul peress li hu bbażat fuq propretajiet. Benefiċċju ieħor hu l-possibbiltà, jekk dejjem ikun mixtieq, li jingħaqdu msieħba u investituri strateġiċi ġodda possibbilment b’għarfien espert fl-iżvilupp ta’ proprjetà, biex jipparteċipaw b’mod sħiħ jew f’parti mill-proprjetà tal-grupp. L-iskop ta’ dan hu li jinħoloq valur addizzjonali għall-azzjonisti.

Bħalissa, il-Bord qed iħares lejn numru ta’ għażliet biex jiżgura li jkun hemm finanzjament tajjeb flimkien ma’ livelli approprjati ta’ *gearing*. Dan hu importanti speċjalment meta wieħed iqis il-programm ta’ investiment qawwi li qed ikun maħsub għan-negozju tax-xorb u għall-proġett tal-Farsons Business Park.

Waqt il-Laqgħa Ġenerali Annwali, li ser issir dan ix-xahar, il-kumpanija se tkun qed tagħti tagħrif lill-azzjonisti dwar il-Farsons Business Park u r-ristrutturar li hu propost.

**Presidenza tal-FIFA: Blatter għall-ħames darba**

Il-kriżi tal-korruzzjoni li fniet lill-FIFA naqset li twarrab lill-President Sepp Blatter mill-kariga meta reġa’ ġie elett għall-ħames darba.

Għaldaqstant l-Iżvizzeru se jkompli fit-tmun tal-għaqda li tmexxi l-*football* fid-dinja sa wara li jagħlaq 80 sena. Dan seħħ wara li rebaħ b’maġġoranza ta’ 133 kontra 73 fl-ewwel *round* tal-votazzjoni fil-Kungress tal-FIFA li sar f’Zurich ilbieraħ.

Blatter naqas b’seba’ voti li jikseb il-maġġoranza ta’ żewġ terzi u l-avversarju dirett tiegħu, il-Prinċep Ali Bin Al-Hussein, iddeċieda li jirtira qabel ma saret it-tieni *round* ta’ votazzjoni.

Minkejja li 73 assoċjazzjoni membri taw is-sapport tagħhom lill-uniku avversarju ta’ Blatter, ma saret l-ebda bidla fil-quċċata tal-organizzazzjoni maqbuda f’battalja.

Dan ifisser li Blatter, 79 sena, se jibqa’ fit-tmun hekk kif l-awtoritajiet fl-Istati Uniti fetħu investigazzjoni fuq l-intrigi ta’ qerq, tixħim u ħasil ta’ flus, li fihom huma involuti uffiċjali prominenti tal-FIFA li jmorru lura iktar minn 20 sena.

Ir-riżultat anke jkabbar b’mod sinifikattiv il-prospetti tal-pajjiżi Ewropej biex jibbojkottjaw it-Tazzi tad-Dinja tal-futur kif issuġġerixxa l-President Michel Platini nhar il-Ħamis li għadda.

Fid-diskors ta’ aċċettazzjoni Blatter, li ilu fil-kariga mill-1998 u se jservi erba’ snin oħra, qal:

“ L-ewwel nett nixtieq nagħti l-kumplimenti u nuri l-gratitudni tiegħi lejn il-Prinċep Ali. Huwa kien kompetitur, sfidant u kiseb riżultat tajjeb. Huwa seta’ faċilment qal ‘Ejjew inkomplu sejrin forsi nirċievi iktar voti’.

“Nirringrazzjakom li aċċettajtuni għal erba’ snin oħra biex inkun fil-kmand ta’ dan il-vapur imsejjaħ FIFA u nerġgħu ntellgħuh l-art u lura fuq il-blat. U finalment se nġibuh fejn il-*football* jista’ jintlagħab.

“Nieħu r-responsabbiltà biex inġibu l-FIFA lura u jien konvint li dan jista’ jsir. Jien bniedem fidil u Alla se jgħinna biex inġibu lill-FIFA fejn għandha tkun. Inwiegħed li fl-aħħar ta’ dan it-terminu se ngħaddi l-FIFA lis-suċċessur tiegħi f’pożizzjoni aktar b’saħħitha”.

Ir-rebħa ta’ Blatter se tara iktar protesti mill-UEFA bl-ewwel azzjoni tiġi minn David Gill, li huwa l- viċi *chairman* tal-FA Ingliża, li mhux se jaċċetta l-post ta’ viċi president Britanniku għax ma jridx iservi taħt Blatter.

Infatti Gill mhux se jattendi għal-laqgħa ta’ wara l-Kungress tal-Kumitat Eżekuttiv meta se tittieħed deċiżjoni fuq l-allokazzjoni tal-postijiet tat-Tazza tad-Dinja lil kull konfederazzjoni.

Fid-diskors tiegħu, il-Prinċep Ali sejjaħ għal riformi, qabel ma ttieħed il-vot li naqas li jirbaħ, lid-delegati li kienu wara Blatter biex huwa jibqa’ fil-kariga.

“F’dawn l-aħħar ġranet smajna ilħna differenti li fissru l-FIFA bħala għaqda korrotta li tgħix minn fuq il-logħba li d-dinja kollha tħobb. Smajna mistoqsijiet dwar jekk il-familja tagħna hijiex moralment falluta u smajna ħafna nies individwali jgħidu kif fid-dinja setgħet waslet biex tkun daqstant ħażina.

“M’hemmx tweġibiet faċli u l-ebda tort ma jista’ jintefa’ li jista’ jaħsel il-marki fuqna kollha. U m’hemm xejn fil-ħajja li jista’ jeżisti mingħajr tama. U anke l-iktar iljieli mudlama ma jinkisrux b’dawl ġdid”, tenna l-Prinċep.

Fis-diskors tiegħu lejliet il-votazzjoni Blatter sostna żewġ affarijiet li llum setgħu kienu differenti jekk żewġ pajjiżi oħra ħarġu mill-envelopp.

Blatter kien qed jirreferi għall-Ingilterra għall-2018 u l-Istati Uniti għall-2022 – botta lill-*media* Britannika li skont hu mexxew l-aġenda kontrih ... u l-investigazzjonijiet  tal-FBI wasslu għal seba’ arresti u 14-il uffiċjal akkużat b’korruzzjoni u affarijiet oħra mill-Avukat Ġenerali tal-Istati Uniti.

Waqt li Blatter kien qed jagħmel id-diskors tiegħu qabel il-votazzjoni, daħlu fis-sala żewġ nisa jipprotestaw u jxejru karti ħomor lejn ir-rappreżentanti tal-FIFA u jgħajtu “Iżrael barra!” qabel ma ġew eskortati mill-uffiċjali tas- sigurtà.

Id-drama żdiedet waqt il-ħin tal-ikel meta d-delegati mill-209 pajjiżi membri tal-FIFA ġew mgħarrfa li ma setgħux jibqgħu fis-sala tal-Kungress minħabba theddida ta’ bomba.

Aktar kmieni l-Prim Ministru Ingliż, David Cameron, ħeġġeġ lil Blatter biex jirriżenja meta qal li jkun aħjar li dan isir kemm jista’ jkun malajr.

Il-kap tad-delegazzjoni Brażiljana, Marco Polo Del Nero, ħalla Zurich nhar il-Ħamis flimkien mal-membri tad-delegazzjoni personali tiegħu fost xnigħat li kien inkwetat bl-arrest tal-president ta’ qablu, José Maria Marin.

Del Nero, 74 sena, ma kienx wieħed minn  dawk arrestati mill-Istati Uniti. Huwa membru fil-Kumitat Eżekuttiv ta’ 24 persuna tal-FIFA.

**Fotografu jaqta’ xewqa ta' 25 sena... Fl-aħħar se jiltaqa' mat-“tifla tar-ritratt”**

25 sena ilu, waqt iż-żjara f'Malta tal-Papa Ġwanni Pawlu II, fl-inħawi tal-Pjazza ta' San Pawl, ir-Rabat, fotografu ġibed ritratt (fuq) u nduna b'dak li kien juri wara li żviluppah: tifla innoċenti msaħħra bil-miġja tal-Papa. Minn dakinhar nibtet xewqa f'dan il-fotografu li jsir jaf min hi dik it-tifla.

Għadda ż-żmien u x-xewqa baqgħet dejjem hemm. Kien fl-aħħar jiem li finalment tentattiv mill-fotografu wassal biex inqatgħet ix-xewqa tiegħu. Dan hekk kif daħallu messaġġ li kien jgħidlu 'dik jien'. Fi kliemu stess meta kkuntattjat minn *inewsmalta.com*, qalilna li, "Kuntent li fl-aħħar qtajt xewqti. Issa se niltaqa' ma' din il-persuna biex ngħaddilha r-ritratt.”

Il-fotografu Ray Debattista meta kkuntattjat qalilna li, "Din l-istorja ġrat f'ħakka t'għajn. Rajt lit-tifla, ġbidt ir-ritratt, għadda l-Papa Ġwanni Pawlu II minn quddiemna u kulħadd telaq għal triqtu. Ftit ġranet wara ħadt il-film biex niżviluppah, għax dak iż-żmien ma kinux jeżistu *digital cameras* u *mobiles* bil-*camera*. Malli ġbart ir-ritratti, dan partikolari qabad eżatt dak li xtaqt meta għafast ix-*shutter* tal-*camera*. Tifla innoċenti. Imsaħħra b'dak li kien qed iseħħ madwarha. Dak il-ħin għedt li xi darba nsir naf min hi din it-tifla u ngħaddilha r-ritratt.”

“Minn żmien għall-ieħor ir-ritratt ġie f'idi. Il-mara tiegħi, li kienet miegħi meta ħadt ir-ritratt, kienet taf bix-xewqa tiegħi. Xi sitt snin ilu kont ħadt sehem f'wirja tal-fotografija organizzata għall-ħaddiema tal-kumpanija fejn naħdem. Ma kellix dubju li dan ir-ritratt kien se jkun wieħed minn dawk esebiti minni. Dak iż-żmien reġa' għaddieli minn moħħi l-ħsieb li nibgħat ir-ritratt lill-gazzetti lokali u nagħmel appell biex tinstab it-tifla. Imma dakinhar m'għamilt xejn u r-ritratt reġa' sab ruħu ma' ritratti oħra li kienu għal qalbi.”

"Ftit jiem ilu, filgħodu, kont qed insegwi programm fuq TVM qabel ma ħriġt għax-xogħol u rajt silta minn filmat tal-miġja tal-Papa 25 sena ilu. Dak il-ħin għidt. 'Issa l-waqt.' Filgħaxija, kif wasalt mix-xogħol, ġbidt ritratt tar-ritratt oriġinali bil-*mobile*, ktibt l-appell, urejtu lil marti Lucienne, u bit-tbissima tagħha qaltli, 'Wasal il-mument, Ray.' Malli bgħatt il-*post* fuq Facebook ħriġt, għax kelli qadja.”

“L-istorja u r-ritratt ħolqu interess kbir, u fi ftit sigħat it-tifla 'misterjuża' nstabet. Ikkomunikajt ma' Ms Muscat fuq Facebook u issa għandna niltaqgħu biex insiru nafu lil xulxin u ngħaddilha r-ritratt. Qatt f'mitt sena ma bsart li din l-istorja kienet se toħloq daqshekk interess. Issa kuntent li sa fl-aħħar qtajt xewqti,” temm jgħid Ray.

**Il-ħolqien ta' skola nhar ta' Sibt... l-ewwel suċċessi fost tfal bi problema ta' mġiba**

F'mawra fl-iskola sekondarja San Ġorġ Preca fi Blata Bajda, laqtitni siġra magħmula mit-tfal u li tpoġġiet fil-blokk tal-amministrazzjoni. Mhix siġra ta' veru. Hi siġra magħmula minn ħafna jdejn, imma fuq kull id hemm imniżżel l-affarijiet pożittivi li għamel l-istudent partikolari li poġġa dik l-id. Ftit ħin wara kont fl-Uffiċċju tal-Kap tal-Iskola, Emile Vassallo, li miegħu tkellimt dwar il-fenomenu ta' studenti bi mġiba diffiċli - fenomenu li llum żdied fl-iskejjel tagħna.

Din l-iskola trattat dan il-fenomenu b'mod proattiv ħafna li diġà ħalla s-suċċessi tiegħu għalkemm għadu fil-bidu. Introduċew skola nhar ta' Sibt għal min ikun qabeż ċertu ammont ta' punti - liema punti jingħataw għal nuqqasijiet li jsiru. Fl-iskola nhar ta' Sibt s’issa f’ħames sessjonijiet li saru kien hemm madwar tmien studenti kull darba. F'kull sessjoni, l-istudenti ma jingħatawx tagħlim akkademiku imma jiġu megħjuna biex jagħrfu u jegħlbu l-problemi tagħhom u n-nuqqasijiet fl-imġiba. Is-suċċess tas-sessjonijiet jidher mill-fatt li minn dawn il-każijiet, kien hemm biss każ wieħed fejn ġew ripetuti l-problemi ta' mġiba.

Il-Kap tal-Iskola, Emile Vassallo, qalilna li, "Dak li għamilna kien li daħħalna sistema ta' punti fuq dixxiplina. L-esklużjonijiet huma rari; nemmnu fl-inklużjoni. Ħloqna skola s-Sibt u dakinhar tkun qisha sessjoni ta' 'Personal Social Development' għal dawn l-istudenti."

Din hija ħolqa waħda minn sensiela ta’ servizzi mmirati biex l-istudenti jingħataw għajnuna għall-iżvilupp sħiħ tagħhom. Id-Dipartiment tal-*Guidance* u l-programmi tal-*Learning Support Zone* jgħinu ħafna lill-istudenti bi ħtiġijiet diversi, ngħidu aħna lil dawk li jkunu xi ftit mistħija biex irabbu aktar fiduċja fihom infushom.

Ma jonqosx li fost l-istudenti ta' din l-iskola, li fiha qed titħaddem il-koedukazzjoni fl-ewwel sena u fi kliem il-Kap tal-Iskola din it-tranżizzjoni mxiet tajjeb ħafna, ikun hemm rispons pożittiv għal ċerti inizjattivi. Fost dawn kien hemm dik tal-olimpjadi tar-robotika fejn l-istudenti ħadmu fil-ħin tal-mistrieħ fuq proġetti għal dawn l-olimpjadi u rnexxielhom jiġu fit-tieni post.

Tajjeb insemmu li l-iskola tipparteċipa fi proġetti differenti kemm lokali kif ukoll internazzjonali. L-iskola qiegħda tikkoordina proġett tal-*Erasmus+* ma’ skejjel minn Spanja, l-Italja u l-Polonja. Jieħdu sehem ukoll f’*eTwinning*. Il-parti akkademika tittieħed bis-serjetà wkoll u s-sistema tal-*banding* fil-Form 1 qed tiżgura li l-istudenti jingħataw l-opportunità li jitgħallmu skont il-ħiliet tagħhom f’sistema li tippermetti t-tagħlim differenzjat imma f’ċerti limiti.

Mill-ftit ħin li għamilt fl-iskola nħoss li din hi skola differenti. Skola b’qalb kbira li tirrispetta lil kull student. Fejn mill-iżgħar persuna sal-akbar waħda, ilkoll jaħdmu għal għan wieħed - il-ġid tal-istudenti kollha.

Morna lura biex nitkellmu dwar is-siġra bl-idejn fid-daħla tal-iskola u skoprejt aktar dwar l-inizjattiva li għadha kif nediet l-iskola bil-għan li tkompli trawwem atmosfera pożittiva fost il-komunità skolastika. Anki jekk tara l-aħbarijiet ta’ kuljum, tara li sfortunatament dak li huwa negattiv ħafna drabi jingħata ferm aktar spazju għax forsi huwa aktar sensazzjonali. Dan jiġri anki fil-ħajja tagħna, li nħarsu ħafna lejn id-deni u nonqsu milli nagħrfu l-ħafna ġid li l-ħin kollu jkun qed idawwarna.

"Għaldaqstant," qalilna l-Kap tal-iskola, "ħsibna f’sistema fejn noħolqu kuxjenza akbar dwar dak kollu li huwa tajjeb li jiġri madwarna fl-iskola. Din evolviet f’attività ta’ ġimgħa msejħa *Pay it Forward Week*. *Pay it Forward* huwa proprju l-oppost ta’ *Pay Back*. Il-kunċett huwa li meta xi ħadd jagħmel ġest sabiħ miegħek, inti tagħmel ġest sabiħ ma’ xi ħaddieħor u b’hekk tibda kullana ta’ ġesti li tibqa’ ssostni lilha nfisha u li tiġġenera atmosfera pożittiva."

L-għalliema tal-PSCD (*Personal Social and Career Development*) għenu ħafna billi bi tħejjija għall-*Pay it Forward Week* introduċew il-kunċett mal-istudenti kollha u anki wrewhom filmat żgħir ta’ eżempji. Iddiskutew modi differenti kif jistgħu jgħinu lil xulxin u rrealizzaw li diġà jsibu u jagħtu ħafna għajnuna, imma li kieku jagħmlu sforz akbar setgħu jagħmlu lil ħaddieħor u lilhom innifishom aktar kuntenti.

Waqt dawn il-lezzjonijiet l-istudenti ħejjew ukoll forom tal-pali tal-idejn bil-kartun. Dawn biex iservu ta’ simbolu għall-azzjonijiet tajbin li jitwettqu. Kull min jagħmel azzjoni tajba, jikteb fil-qosor x’għamel fuq wieħed mis-swaba' u jgħaddi l-pala tal-id lil dik il-persuna li jkun għen. Din imbagħad tagħmel l-istess u l-id tkompli ddur sakemm min jimla l-aħħar suba' jgħaddi l-pala lil xi ħadd mill-għalliema inkarigati u jingħata oħra ġdida. Il-pala l-mimlija titwaħħal mas-“Siġra tal-Ġid” fid-daħla ewlenija tal-iskola – xhieda tat-tajjeb kollu li jsir.

It-tnedija uffiċjali tal-*Pay it Forward Week* saret nhar it-Tnejn 27 t’April fil-preżenza tas-Segretarju Parlamentari Chris Agius u tal-Prinċipal tal-Kulleġġ, James Camilleri. Din saret waqt *assembly* speċjali fejn studenti kitbu skript u ħejjew reċta qasira ħafna li rrappreżentat sensiela ta’ atti tajbin fi sfond ta’ komunità skolastika. Wara, studenti qraw messaġġi li kitbu huma stess dwar l-importanza ta’ ambjent pożittiv u ħeġġew li t-tajjeb jittieħed!

Wara għadd ta’ bżieżaq bil-pali tal-id tal-*Pay it Forward* ġew mitluqa fl-ajru – att simboliku li jirrappreżenta l-pass li jmiss – dak li l-pożittiv jinfirex fil-komunità. Fil-fatt, wieħed mis-slogans popolari li l-iskola ttenni huwa dak li kien jgħid Gandhi – “Kun int il-bidla li trid tara fid-dinja”.

Iż-Żgħażagħ tal-Azzjoni Kattolika (ŻAK) huma kontra li tinżel l-età tal-kunsens sesswali minn 18 għal 16-il sena minħabba li fil-fehma tagħhom jekk tiġi emendata l-liġi se tkun xi ħaġa li tagħti aktar promozzjoni li s-sess huwa xi ħaga faċli. Dan intqal waqt laqgħa konġunta bejn il-Kumitati dwar l-Affarijiet Soċjali, dwar il-Familja u dwar is-Saħħa tal-Parlament fuq l-età tal-kunsens sesswali.

Iż-ŻAK qalu li din se toħloq aktar problemi soċjali, għaliex skonthom in-nisa se jkunu qed isofru ħafna kif ukoll ħa jonqos l-aspett tad-dinjità fis-soċjetà tagħna. “Aħna nemmnu li nies ta’ 16-il sena mhumiex responsabbli biżżejjed biex ikollhom x’jaqsmu ma’ xulxin sesswalment. Sfortunatament, minn din il-biċċa tax-xogħol l-aktar li ħa jbatu n-nisa, jinqabdu tqal u jsibu diffikultà biex irabbu lil uliedhom.” Huma saħqu li anke jekk l-età tinżel, hemm bżonn li f’dawn it-tip ta’ affarijiet il-kunsens dejjem jiġi diskuss mal-ġenituri u kkritikaw il-fatt kif għad m’hawnx għarfien biżżejjed fl-iskejjel dwar is-saħħa sesswali.

Fl-istess laqgħa tkellem il-psikologu Bernard Caruana fejn fakkar kif Malta huwa l-uniku pajjiż fl-Unjoni Ewropea li għad għandu l-età tal-kunsens sesswali ’l fuq minn 18-il sena. Minkejja li huwa jemmen li l-età għandha tinżel għal 16, saħaq li xorta għandhom jiġu introdotti l-mekkaniżmi neċċessarji biex ma jkunx hawn abbużi. Id-dibattitu dwar jekk għandhiex tinżel l-età tal-kunsens sesswali ilu għaddej fi stadju ta’ kumitat għal dawn l-aħħar xhur fejn diversi persuni kif ukoll għaqdiet esprimew il-fehma tagħhom fuq dan is-suġġett.

Lura f’Jannar li għadda, l-għaqda tal-istudenti soċjali demokratiċi *Pulse* fi stqarrija kienet qalet li l-età tal-kunsens sesswali għandha tonqos minn 18 għal 16 għal diversi raġunijiet fosthom li żgħażagħ ta’ din l-età jistgħu jiftħu kont bankarju u saħansitra jiżżewġu, filwaqt li fil-Qorti jġorru responsabbiltà sħiħa.

“Bħala pajjiż ninsabu fid-direzzjoni t-tajba” - Ir-reazzjoni tal-Ministru Cardona għar-rapport ta’ S&P.

Il-Ministru għall-Ekonomija, Chris Cardona qal li l-Gvern b’sodisfazzjoni nnota t-titjib fil-klassifikazzjoni li l-aġenzija internazzjonali tal-kreditu, Standard and Poor’s tat lil Malta. Cardona qal li dan huwa pass importanti ’il quddiem għal pajjiżna għax l-aġenzija tal-kreditu rrevediet il-pożizzjoni ta’ Malta minn waħda stabbli għal waħda pożittiva, BBB+.

Huwa qal li dan juri tkabbir ekonomiku aħjar minn ta’ pajjiżi oħra fiż-Żona Ewro u wkoll stennija ta’ influss qawwi ta’ investiment fl-eknomija Maltija.

Il-ħidma ekonomika tal-gvern, Cardona qal li qed tiffoka fuq żewġ binarji, it-tisħiħ tal-oqsma li diġà huma fostna u li l-pajjiż iħares lil hinn minn dak li s’issa konna kapaċi noffru. Dwar l-ewwel binarju l-Ministru qal li hemm bżonn li nkomplu nsaħħu s-servizzi finanzjarji, industrijali u dawk bħall-*gaming*.

Cardona qal li fuq l-investiment li ġie approvat matul is-sena l-oħra Malta se tkun qed tistenna li fuq medda ta’ tliet snin jinħolqu aktar minn 2500 impjieg ġdid. Is-servizzi finanzjarji huma żieda rekord ta’ kważi tnax fil-mija.

Fuq it-tieni binarju l-Ministru tal-ekonomija qal li b’mod konkret matul Marzu li għadda kien iffirmat ftehim ma’ Barts u l-iskola tal-mediċina minn Londra biex tinfetaħ fergħa f’Għawdex.

Qed issir ukoll evalwazzjoni sabiex pajjiżna jsir *Intellectual Property Hub*. Flimkien ma’ dan qed nagħtu prijorità wkoll lis-settur tal-loġistika. Ix-xewqa tal-Gvern hija li pajjiżna jkun *hub* loġistiku f’nofs il-baħar Mediterran. Fost oħrajn isemmew in-negozjanti tal-*Maritime Hub*, *White Rocks* u l-*Life Sciences Hub*.

Cardona kompla jgħid li l-produzzjoni industrijali f’Mejju kienet 8.9% ogħla mill-ammont osservat sena ilu u l-ogħla tkabbir f’dawn l-aħħar snin. Din iż-żieda ġabet ukoll żieda fl-impjiegi. Huwa mifhum li kif ġa għamel il-Gvern ser ikompli l-ħidma tiegħu favur l-industrija tal-manifattura.

Il-Ministru fakkar li Malta għal dawn l-aħħar 13-il xahar irreġistrat l-ogħla livell ta’ ottimiżmu fost il-pajjiżi taż-Żona Ewro. Ingħad ukoll li dan huwa t-tielet xahar konsekuttiv fejn hemm l-ogħla bejgħ.

Cardona ssokta jgħid li r-realtà tal-andament ekonomiku toħroġ biċ-ċar għaliex għall-ewwel darba fl-istorja d-depożiti fil-bank laħqu ċ-ċifra rekord ta’ €9.5 biljun, meta fi żmien amministrazzjoni oħra kien ilaħħaq is-€7.7 biljun.

Huwa temm jgħid li Standard and Poor’s innutat ukoll it-tnaqqis fir-rati tal-kontijiet tad-dawl u l-ilma u wkoll it-tnaqqis fir-rata tal-qgħad għall-inqas darba fl-istorja.

**Roqgħa diżil fil-Bajja ta’ Birżebbuġa**

Ftit tal-ħin ilu ġie rapportat li roqgħa diżil daħlet fil-Bajja s-Sabiħa, Birżebbuġa.

Jidher li r-roqgħa oriġinat fl-inħawi tat-Torri ta’ San Luċjan, waqt li vapur bl-isem “Santa Marija” kien qed jieħu d-diżil minn dak magħruf bħala “id-Dolphin”. Ir-roqgħa mbagħad inġarret mal-kurrent lejn il-bajja.

Fuq il-post hemm membri tad-Dipartiment tal-Protezzjoni Ċivili kif ukoll ħaddiema ta’ Transport Malta, li qed imexxu l-operazzjoni ta’ tindif. Aktarx li l-operazzjoni jkollha titwaqqaf għal-lejl u tkompli għada filgħodu fid-dawl tax-xemx.

F’nofs Ġunju li għadda l-Bajja s-Sabiħa kienet inżammet magħluqa għall-għawm għal xi jiem minħabba roqgħa żejt (ritratt).