***Foreign***

Tifla ta’ erba’ snin li ħmistax ilu kienet ġiet abbużata sesswalment f’Ghandor l-Indja, mietet b’attakk tal-qalb wara jiem sħaħ tipprova tiġġieled mal-mewt. Jidher li ċ-ċkejkna mietet nhar it-Tlieta filgħaxija wara li t-tobba ma rnexxielhomx iħaddmu iktar qalbha.

It-tifla kienet ilha f’koma sa mill-20 ta’ April wara li ġiet iċċertifikata li ġarrbet danni serji f’moħħha. Li kieku ma kienx għall-magni, it-tifla ilha mejta minn dakinhar li ddaħlet l-isptar.

Sa issa l-pulizija Indjana arrestat żewġ persuni, fosthom ġuvni ta’ 28 sena li hu l-ħabib taz-ziju taċ-ċkejkna.

Sadanittant, bħalissa fl-Indja hemm ukoll tifla oħra ta’ ħames snin li qiegħda fi sptar tiġġieled bejn ħajja u mewt. Dan wara li t-tifla, imlaqqma ‘Gudiya’ li tfisser pupa, kienet inħatfet u abbużata sesswalment minn grupp ta’ rġiel fis-17 ta’ April li għadda fil-belt kapitali tal-Indja.

Mis-16 ta’ Diċembru, dakinhar li grupp ta’ rġiel abbużaw sesswalment minn tfajla ta’ 23 sena fuq karozza tal-linja li kienet sejra lejn New Delhi, u mbagħad mietet ftit wara fl-isptar, il-mezzi tax-xandir Indjani bdew jagħtu iktar importanza u jirrappurtaw iktar dawn il-każi ta’ abbużi fuq in-nisa.

***Fuel***

Il-Korporazzjoni EneMalta ħabbret reviżjoni fil-prezz tal-*fuel*.

Il-*petrol* bla ċomb raħas bi tliet ċenteżmi u se jibda jiswa €1.48 kull litru. Id-*diesel* u l-*kerosene* se jibqgħu bl-istess prezz, dak ta’ €1.40 kull litru. Intant, il-*gas-oil* għola b’ċenteżmu tal-ewro u se jkun jiswa €1.11 kull litru. Din ir-reviżjoni fil-prezzijiet tal-*fuel* se tidħol fis-seħħ mill-illum.

**Funeral Dun Eric**

Il-Komunità taż-Żejtun ilbieraħ filgħodu tat l-aħħar tislima lill-Arċipriet li għal dawn l-aħħar għaxar snin serva u ħadem bla heda għall-ġid tal-Parroċċa, il-Lokal u l-Komunità. Folol kbar attendew sabiex iroddu lura l-grazzi u apprezzament lil Dun Eric Overend.

Servizz: ***Funeral Dun Eric***

Espressjoni ta’ niket fuq wiċċ dawk preżenti kienet tixhed kemm l-Arċipriet Dun Eric Overend kien maħbub fost in-nies tal-lokal. Nies minn kull qasam tal-ħajja u ta’ kull età attendew għall-korteo li telaq mill-Oratorju tas-Sagrament u fuq ir-rotta tal-Purċissjoni ta’ Kristu Rxoxt, wasal lejn il-Knisja Arċipretali ta’ Santa Katerina. Jakkumpanjaw il-korteo, kien hemm preżenti membri mill-għaqdiet reliġjużi, soċjali u sportivi tal-lokal u persuni oħra li ħadmu mill-qrib mal-Arċipriet f’xi fażi minn ħajjithom.

Permezz tal-funeral ingħatat l-aħħar tislima wkoll lil omm Dun Eric li mietet nhar il-Ġimgħa. Il-Quddiesa tmexxiet mill-Isqof Awżiljarju Mons. Charles Scicluna waqt li l-Barka tal-aħħar ingħatat mill-Arċisqof Pawlu Cremona.

Waqt l-Omelija li saret minn Patri Sandro Overend, il-kuġin ta’ Dun Eric, issemma kif il-Parroċċa taż-Żejtun għaddejja minn prova qawwija ta’ fidi hekk kif f’temp ta’ ħames xhur tilfet żewġ qassisin fil-fjur ta’ ħajjithom. Iddeskriva lil Dun Eric bħala l-Arċipriet ħabrieki u qrib tan-nies, li qatt ma ddejjaq iħammeġ idu u jmidd għonqu għax-xogħol. Patri Sandro semma l-aħħar episodju mill-kuntatt li kellu ma’ Dun Eric u qal li nhar il-Ġimgħa li għadda eżatt wara l-mewt ta’ ommu, kien stiednu biex jieqaf għal ftit u wara li jgħaddi l-funeral ta’ ommu, imur iqatta’ ftit jiem mal-komunità tal-patrijiet li jifforma parti minnha Patri Sandro stess. B’ ton ta’ niket, Patri Sandro Overend qal li qatt ma seta’ jimmaġina li kien se jkun qiegħed jikkonċelebra din il-quddiesa għal Dun Eric ftit inqas minn ġimgħa wara dan l-episodju.

Waqt li rringrazzja lil Alla għall-ħidma li wettaq mal-poplu taż-Żejtun permezz ta’ Dun Eric, sejjaħ lill-komunità biex tagħmel kuraġġ u ma taqta’ qatt mill-fidi.

**GWU *Security***

Il-General Workers Union qalet li se tibda ssemmi lil dawk il-kumpaniji u *employers* li minkejja t-twissijiet li sarulhom qed ikomplu jħaddmu lill-ħaddiema bix-xogħol prekarju. Il-*Union* qalet li tnejn minn dawn il-kumpaniji, li jaħdmu fis-settur tas-sigurtà huma Kavalieri Security u Signal 8 Security. Il-*Union* tat lista ta’ dettalji ta’ kif skont hi dawn il-kumpaniji qed jisfruttaw il-ħaddiema tagħhom.

Il-*Union* qalet li qed tinvestiga dawn il-każi li waslulha sabiex jekk jiġu kkonfermati, tieħu l-passi meħtieġa inkluż li tgħaddihom lid-Direttur tal-Impjiegi u Relazzjonijiet Industrijali biex ikunu investigati minnu wkoll.

**Inċident**

Mara ta’ 30 sena miż-Żejtun tinsab fil-periklu tal-mewt wara li lbieraħ kienet involuta f’inċident tat-traffiku.

Mill-istħarriġ li għamlet il-Pulizija jirriżulta li l-mara tilfet il-kontroll tal-mutur tagħha tat-tip Honda waqt li kienet qed issuq fi Triq Strejnu, limiti taż-Żejtun.

**Puttinu Għawdex**

Waqt attività bl-isem ta’ Festa Familja mtella’ fil-Kumpless Sportiv t’ Għawdex il-Ħadd li għadda, inġabru €1,330 b’risq Puttinu Cares.

Il-Kumitat ta’ Puttinu Cares f’Għawdex tella’ programm li kien jinkludi żfin, kant u anke kompetizzjoni sportiva, bis-sehem ta’ diversi personalitajiet Maltin magħrufa.

Nhar il-Ħadd 5 ta' Mejju, se tittella' mixja u ġirja bir-roti organizzata mill-impjegati tal-Isptar Ġenerali ta' Għawdex.

Se ssir ukoll *car-wash* fil-parkeġġ ewlieni tal-isptar.

**Turkija**

Fis-sigħat bikrin ta’ lbieraħ filgħodu, il-pulizija Torka ġiet imsejħa biex tikkontrolla numru kbir ta’ dimostranti biex ma jidħlux fil-pjazza Taksim.

L-għan tal-protesti kien biex imorru kontra projbizzjoni mill-gvern Tork biex ma jsirux ċelebrazzjonijiet ta’ *May Day* fl-istess pjazza minħabba raġuni ta’ sigurtà.

Il-pjazza Taksim tinsab għaddejja minn rinnovazzjoni u għalhekk mhux qed jitħallew nies jidħlu. Trasport lejn din il-pjazza ġie kkanċellat ukoll.

Il-gvern Tork aċċetta biss li grupp żgħir iħalli girlanda bħala tifkira għal 34 persuna li kienu mietu fl-ewwel ġurnata ta’ Mejju tal-1977 fi ġlied li kien inqala’ bejn dimostranti u pulizija, liema ġlied kien wassal għall-projbizzjoni miċ-ċelebrazzjonijiet fl-istess pjazza għal 33 sena sħaħ.

**Venezwela**

Seba’ membri tal-oppożizzjoni sfaw feruti wara li politiċi mill-Venezwela spiċċaw fl-idejn biex iwasslu dak li riedu jgħidu fil-Parlament. Dan ġara wara li membri tal-oppożizzjoni ma tħallewx jitkellmu qabel ma jaċċettaw ir-rebħa elettorali tal-President Nicolas Maduro. Diversi siġġijiet u *laptops* intużaw waqt il-ġlied.

Maduro qal li l-oppożizzjoni kienet qed tippjana kolp ta’ stat. Min-naħa l-oħra, l-oppożizzjoni qalet li n-nies tal-gvern marru fejn kienu huma u bla ma lissnu kelma, ipprovokawhom billi tawhom fuq darhom. Il-Kap tal-Oppożizzjoni sejjaħ biex jerġa’ jsir l-għadd tal-voti.

***Vox-Pop* Dun Eric**

U wara l-funeral ta’ Dun Eric kulħadd l-istess kelma dwaru; Arċipriet li kien umli u jpoġġi lill-oħrajn qablu. Bniedem ħabrieki li ħadem mhux biss għall-ġid tal-Parroċċa imma tal-lokal u l-komunità kollha.

Nisimgħu xi kummenti li ħa *Newsbook* wara il-funeral:

**AD re: Turkija**

Alternattiva Demokratika sostniet li l-Unjoni Ewropea għandha tissospendi n-negozjati mat-Turkija. Dan sostnieh il-kelliem ta’ Alternattiva Demokratika dwar l-Unjoni Ewropea, il-Professur Arnold Cassola meta żied jgħid li fl-Unjoni Ewropea m’hemmx post għal Gvernijiet ripressivi.  
Alternattiva Demokratika qed titlob lill-Gvern Malti sabiex jipproponi li l-Unjoni Ewropea tissospendi n-negozjati dwar is-sħubija tat-Turkija. Dan sakemm id-dritt li n-nies tinġabar u tagħmel dimostrazzjoni b’mod paċifiku jkun stabbilit u garantit mill-awtoritajiet Torok.

**Internazzjonali: Andorra**

Andorra mistennija tintroduċi taxxa fuq id-dħul għall-ewwel darba u dan hekk kif qed taffaċċja pressjoni mill-pajjiżi ġirien. Hu mifhum li bħalissa m’hemm l-ebda taxxa tad-dħul li qed tiġi applikata f’Andorra.

Il-Kap tal-Gvern f’Andorra, Antoni Marti, saħaq mal-President Franċiż Francois Hollande li se jintroduċi l-liġi qabel l-aħħar ta’ dan ix-xahar. Dan hekk kif kellhom laqgħa bejniethom f’Andorra, li tinsab fil-muntanji tal-*Pyrenees* bejn Franza u Spanja.

Il-Ministri tal-Finanzi fi ħdan l-Unjoni Ewropea ftehmu li jibdew taħditiet m’Andorra flimkien mal-Iżvizzera, Liechtenstein, Monaco u San Marino dwar skambju ta’ informazzjoni fuq il-kontijiet bankarji.

Riċentament, il-Kummissjoni Ewropea qalet lill-Parlament Ewropew li trid skambju mal-pajjiżi kollha Ewropej, bħala parti mill-ġlieda kontra l-evażjoni tat-taxxa.

***Foreign - Supermum***

Alexandra Kinova, tfajla ta’ 23 sena mir-Repubblika Ċeka, daħlet fl-istorja hekk kif saret l-ewwel mara minn dan il-pajjiż li welldet, *quintuplets* jew aħjar ħames trabi b’suċċess. Dawn huma 4 subien u tifla. Kinova, jew kif inhi magħrufa issa s-‘*supermum*’ welldet b’ċesarja fi klinika fi Praga taħt il-ħarsien tal-ispeċjalisti u t-tobba.

Fil-kummenti tiegħu l-missier Antonin Kroscen, li għandu 26 sena, sostna li jinsab verament ferħan speċjalment għaliex it-trabi jinsabu f’kundizzjoni ta’ saħħa tajba. Mill-aħħar ċensimenti, li ilhom isiru mill-1949, ma jirriżultax li kien hemm każi ta’ *quintuplets*. It-tabiba Alena Mechurova stqarret li każ bħal dan jirriżulta darba kull 480 sena.

**Lokali: *Fuel***

Minn għada t-Tnejn, il-petrol bla ċomb se jorħos b’ewro ċenteżmu filwaqt li d-*diesel* u l-*kerosene* se jorħsu b’żewġ ewro ċenteżmi. Il-Korporazzjoni EneMalta ħabbret li l-prezz tal-*petrol* bla ċomb se jkun ta’ €1.47 kull litru filwaqt li l-prezz tad-*diesel* u l-*kerosene* se jkun ta’ €1.38 kull litru. Il-*Gasoil* se jorħos ukoll b’ disa’ ewro ċenteżmi u se jiġi jiswa €1.02 kull litru.

Il-Korporazzjoni EneMalta sostniet li l-prezzijiet il-ġodda jirriflettu l-prezzijiet tal-aħħar konsenji ta’ *fuel* impurtat. Il-prezzijiet fil-konsenji ta’ Marzu kienu medja ta’ 5.7% ogħla mill-prezzijiet tal-aħħar konsenji impurtati.

**Lokali: Galdes Bdiewa Ħalib**

Minkejja l-kuntratti li ffirmaw ir-raħħala, ma ttieħdu l-ebda miżuri biex jiġu allokati l-flus neċessarji, liema spiża ta’ €2.5 miljun mhijiex imniżżla fil-baġit ta’ din is-sena. Dan sostnieh is-Segretarju Parlamentari għall-biedja u s-sajd Roderick Galdes waqt il-laqgħa ġenerali annwali tal-bdiewa produtturi tal-ħalib meta żied jgħid li se jkun qed jieħu l-passi meħtieġa biex il-pagamenti dovuti jibdew isiru mis-sena l-ġdida fuq terminu ta’ tliet snin.

Roderick Galdes sostna li twaqqaf bord ta’ reviżjoni li se jkun qed jikkonsidra diversi lmenti tar-raħħala dwar il-kalkolu tal-għajnuna dovuta għall-bini tat-tined tal-baqar, kif ukoll biex isiru l-arranġamenti meħtieġa għall-ħlas dovut skont skema skedata.

Intqal ukoll li kwistjoni oħra tirrigwarda r-rilokazzjoni tal-irziezet fl-abitat. Filwaqt li hemm il-possibilità li dawn l-irziezet jiġu rilokati fiż-żona Tal-Qanpiena, viċin is-Siġġiewi, madanakollu l-permess tal-MEPA għadu ma ħariġx.

**L-Iraq**

Tkompli l-vjolenza fl-Iraq hekk kif sitt persuni nqatlu u ħamsa oħra ġew maħtufa. In-numru ta’ dawk maqtula fl-aħħar xahar tela’ għal madwar 1000 persuna.

Rapporti sostnew li viċin il-fruntieri mas-Sirja, tliet sewwieqa Sirjani ġew maqtula minn persuni armati. Intqal ukoll li madwar 60 kilometru 'lbogħod minn Baghdad inqatel uffiċjal tal-eżerċtu u f’Garma ġie maħtuf suldat.

**Lokali: Konsultazzjoni – Gvern**

Minn għada t-Tnejn, se tibda l-inizjattiva ta’ konsultazzjoni pubblika bit-tema ‘Gvern Li Jismà’. F’inqas minn mitt jum minn meta nħatar il-Gvern il-ġdid, il-membri kollha tal-Kabinett se jkunu qed jisimgħu lin-nies bejn it-3 u l-25 ta’ Ġunju fil-Berġa ta’ Kastilja.

Kull Ministru u Segretarju Parlamentari se jpoġġi lilu nnifsu għad-dispożizzjoni ta’ dawk kollha li jixtiequ jaqsmu magħhom il-ħsibijiet, l-ideat u l-proposti tagħhom. Wara li l-Gvern ikun sema’ bir-reqqa dak li għandhom xi jgħidu l-Maltin u l-Għawdxin, jasal għad-deċiżjonijiet tiegħu.

Intqal li dan il-kunċett ta’ *open government* mhux biss isaħħaħ it-trasparenza u l- kontabbiltà iżda jixpruna aktar is-sehem wiesa’ u effettiv taċ-ċittadin bħalma diġà sar u qed isir fir-riforma tal-MEPA, fir-riforma tat-trasport pubbliku, fir-riforma tal-ġustizzja u oħrajn.

Il-Gvern jemmen li kulħadd għandu jħossu parti u jikkontribwixxi fis-suċċess ta’ pajjiżna. Fil-każ ta’ Għawdex, il-laqgħa ta’ konsultazzjoni pubblika se ssir fil-gżira Għawdxija stess.

**Internazzjonali: Maltemp EU**

Diversi djar fil-Ġermanja, fir-Repubblika Ċeka, fl-Awstrija u fl-Iżvizzera kellhom jiġu evakwati hekk kif ix-xmajjar laħqu livell għoli li wassal għall-periklu.

Il-kapitali tar-Repubblika Ċeka, Praga tinsab f’paniku hekk kif l-awtoritajiet qed jibżgħu li d-diżastru bl-ilmijiet li ħakem lill-pajjiż f’Awwissu ta’ ħdax-il sena ilu, jirrepeti ruħu.

Kemm il-Ġermanja kif ukoll l-Awstrija qed iħaddmu s-servizzi tal-armati biex jgħinu fis-servizzi t’emerġenza fil-pajjiż.

S’issa, hu mifhum li raġel inqatel fl-Awstrija u mara saħansitra tilfet ħajjitha fir-Repubblika Ċeka. Fir-Repubblika Ċeka, żewġ persuni oħra huma rrappurtati nieqsa. Il-Prim Ministru tar-Repubblika Ċeka anke biex ilaqqa’ l-Kabinett tal-Ministri f’sessjoni speċjali biex jikkordina r-rispons t’emerġenza.

**Lokali: PN Saħħa**

Il-Partit Nazzjonalista sostna li l-Ministru tas-Saħħa għandu bżonn jifhem li quddiemu għandu sfida li hemm bżonn jiġu indirizzati b’dover lejn iċ-ċittadin.

Il-Partit Nazzjonalista rrefera għall-allegazzjonijiet tal-Ministru tas-Saħħa Godfrey Farrugia fejn ipprova jfiehem lill–poplu li hu qed jesperjenza problemi kbar biex ikompli jassigura sistema tas-saħħa b’xejn u b’mod komprensiv li taqdi b’mod adegwat lill-poplu Malti u Għawdxi.

 Il-Partit Nazzjonalista sostna li l-piż enormi  fuq is-sistema tas-saħħa se jibqa’ hemm u jiżdied minħabba l-avvanzi fil-mediċina u l-interventi mediċi u anke għax il-bniedem qed ikompli jgħix iżjed minkejja l-mard kroniku, bid-domanda għas-sodod se tibqa’ tiżdied u l-ispiża allura tkompli dejjem tiżdied.

Intqal ukoll li matul il-leġislaturi ta’ Gvernijiet Nazzjonalista, is-saħħa dejjem baqgħet b’xejn u dan filwaqt li żdiedu l-interventi mediċi u l-mediċini. Għalhekk minkejja li l-Ministru Farrugia qed jgħid li sab il-problemi b’tort ewlieni tal-amministrazzjoni preċedenti, dawn il-problemi huma sfidi kontinwi li għalihom hemm bżonn strateġiji biex jiġu indirizzati.

Il-PN iddiżapprova bis-sħiħ il-kummenti tal-Ministru meta qal li l-isptar ta’ rijabilitazzjoni ta’ Karin Grech “*lacks best practice*”. Dan hekk kif il-Ministru Farrugia ma qalx x’wassal għal dan il-kumment biex ħaddiema u professjonisti ngħataw vot ta’ sfiduċja mill-Ministru stess.

**Lokali: Radju RTK**

Radju RTK huwa l-ħames l-aktar stazzjon tar-radju segwit fil-gżejjer Maltin. Skont l-istħarriġ maħruġ mill-Awtorità tax-Xandir jirriżulta li fil-perjodu Jannar sa Marzu 2013, radju RTK avvanza pożizzjoni mill-perjodu Ottubru-Diċembru 2012, biex issa jinsab jokkupa l-ħames pożizzjoni tal-aktar radju segwit b’7.74% tas-semmiegħa.