**IL-PN JAGĦTI IMPORTANZA LILL-EDUKAZZJONI BIL-FATTI:** Il-Partit Nazzjonalista fil-Gvern bil-fatti qed jagħti importanza qawwija lill-Edukazzjoni u għax jemmen f'dan l-impenn l-ispiża għal kull tifel u tifla f'dan is-settur illum telgħet għal Lm1,400 (€3,261.12). Dan sostnieh il-Prim Ministru u Kap tal-Partit Nazzjonalista Lawrence Gonzi fid-diskussjoni "Insaħħu s-Suċċess Flimkien - Biex Uliedna Jirnexxu Lkoll", fit-tielet jum ta' ċelebrazzjonijiet fuq il-Fosos biex jitfakkar it-43 anniversarju mill-kisba tal-Indipendenza.  
Għall-mistoqsijiet tal-Editur tal-ġurnal tal-GWU Frans Ghirxi, li ftit li xejn trattaw is-suġġett tad-diskussjoni, il-Prim Ministru enfasizza l-importanza li l-Partit Nazzjonalista jagħti lill-edukazzjoni. L-edukazzjoni, flimkien max-xogħol u l-ambjent, hi waħda mit-tliet pilastri ewlenin li fuqhom il-Gvern preżenti fassal il-ħidma tal-politika tiegħu. Il-Prim Ministru sostna li għall-Partit Laburista l-edukazzjoni mhijiex aktar importanti minn tappiera tad-drenaġġ għax filwaqt li jagħmel argumenti sħaħ dwar tappiera, Alfred Sant jibqa' ħalqu magħluq dwar il-politika tal-Partit Laburista fl-edukazzjoni. Il-Prim Ministru wieġeb ukoll għal diversi mistoqsijiet dwar suġġetti oħra. Hu kkonferma li l-Kabinett illum se jiddiskuti l-ittra tas-Segretarju Ġenerali tal-Partit Nazzjonalista biex terġa' tiftaħ id-diskussjoni dwar il-finanzjament tal-partiti politiċi. Suġġetti oħra trattati kienu l-kontroll tal-prezzijiet kif ukoll bosta proġetti. F'din id-diskussjoni għamlu l-intervent tagħhom il-Viċi Prim Ministru u Ministru għall-Ġustizzja u l-Intern Tonio Borg kif ukoll il-Ministru għall-Edukazzjoni, Żgħażagħ u Impjiegi Louis Galea.

**JITĦABBRU L-ISMIJIET TAL-KULLEĠĠI:** Il-Ministru tal-Edukazzjoni, Żgħażagħ u Impjiegi Louis Galea ħabbar l-ismijiet tal-għaxar Kulleġġi li se jkun hawn f'Malta u Għawdex. Hu qal li għalkemm l-Iskejjel intisġu kollha f'Kulleġġi, għad irid isir ħafna xogħol biex dawn isiru Kulleġġi sħaħ. F'kull Kulleġġ se jkun hemm żewġ skejjel sekondarji, waħda tas-subien u oħra tal-bniet, li jilqgħu l-istudenti kollha li jtemmu l-livell primarju. L-għaxar Kulleġġi huma l-Kulleġġ ta' Għawdex, il-Kulleġġ Santa Margerita, il-Kulleġġ San Benedittu, il-Kulleġġ San Ġorġ Preca, il-Kulleġġ San Injazju, il-Kulleġġ Santa Klara, il-Kulleġġ Marija Regina, il-Kulleġġ San Nikola, il-Kulleġġ Santa Tereża u l-Kulleġġ San Tumas Moore.

Il-Gvern qed jinvesti bil-qawwi fl-infrastruttura tal-iskejjel, tant li din is-sena se tiftaħ skola sekondarja ġdida u s-sena d-dieħla mistennija tiftaħ skola sekondarja ġdida oħra. Inbeda wkoll ix-xogħol fuq l-Iskola Sekondarja ta' Għawdex u dalwaqt se jibda l-bini tal-iskejjel ġodda fil-Mosta u Pembroke. Intant, il-Ministru tal-Edukazzjoni indirizza madwar 130 għalliem ġdid li attendew għal kors ta' jumejn fejn ingħataw tagħrif u taħriġ biex ikunu mħejjija aħjar għall-ewwel sena skolastika tagħhom. Il-kors qed isir bħala parti mir-riforma fil-qasam edukattiv. Il-Ministru tal-Edukazzjoni qal li bħalissa hemm sejħa biex għalliema ta' esperjenza jkunu jistgħu jagħmluha ta' *mentors* għall-għalliema l-ġodda.

**RIKONOXXIMENT MILL-ISTUDENTI TERZJARJI GĦALL-IMPENN TAL-GVERN FL-ICT:** L-opportunitajiet ta' xogħol fil-qasam tal-informatika għal dawk li jridu jaħdmu f'pajjiżi tal-UE permezz tas-Servizz Ewropew tal-Impjiegi (EURES) kienu diskussi waqt seminar organizzat mill-Korporazzjoni għax-Xogħol u t-Taħriġ (ETC). Il-Ministru għall-Kompetittività u l-Komunikazzjoni Ċensu Galea, f'diskors li għamel fil-ftuħ ta' dan is-seminar, tkellem dwar il-mod li bih fl-aħħar snin is-settur tal-informatika kiber tant li din is-sena biss applikaw 1,400 bejn studenti tal-MCAST u l-Università. Ċensu Galea qal li l-Gvern qed jgħin finanzjarjament lil dawk l-istudenti li jridu jistudjaw l-informatika u anke ħaseb biex jinvolvi s-settur privat fejn hemm diversi istituzzjonijiet li joffru korsijiet li huma rikonoxxuti internazzjonalment. Fid-diskors tiegħu l-Ministru Ċensu Galea tkellem dwar il-proġett SmartCity Malta u qal li l-pajjiż irid ikun ippreparat tajjeb biex jinħatfu l-opportunitajiet li dan se jġib miegħu.

**1 JINGĦATAW IĊ-ĊITTADINANZA AWSTRALJANA:** F’ċerimonja li saret fir-Residenza tal-Kummissarju Għoli Awstraljan fin-Naxxar, 31 ċittadin Malti ngħataw lura ċ-Ċittadinanza Awstraljana permezz tal-emendi fil-liġi li saru dan l-aħħar. Minn meta daħlu fis-seħħ dawn l-emendi, il-Kummissjoni Għolja Awstraljana f'Malta rċeviet 350 applikazzjoni li minnhom diġà kienu pproċessati madwar 90. F'diskors tal-okkażjoni l-Kummissarju Għoli Awstraljan għal Malta Jurek Juszczyk qal li dawn il-bidliet komplew saħħew ir-relazzjonijiet bejn Malta u l-Awstralja filwaqt li rrefera għaż-żjara li għamel fl-Awstralja l-Prim Ministru Lawrence Gonzi kif ukoll għaż-żjara li għamlet f'Malta ftit tax-xhur ilu delegazzjoni tal-Parlament Awstraljan. Il-Kummissarju Awstraljan qal li l-opportunità li ċittadini Maltin jerġgħu jiksbu lura ċ-Ċittadinanza Awstraljana qanqlet interess qawwi, tant li f'Lulju li għadda biss kien hemm madwar 1,300 talba għall-informazzjoni.

**EKONOMIJA FIS-SOD GĦAL FAMILJA FIS-SOD – il-Prim Ministru:** Il-politika tal-Partit Nazzjonalista fil-Gvern hi intiża li ssaħħaħ l-ekonomija bil-għan ewlieni li tissaħħaħ il-familja, li hi pilastru importanti għal pajjiżna u għall-ġejjieni tal-poplu tagħna. Dan qalu l-Prim Ministru u Kap tal-Partit Nazzjonalista Lawrence Gonzi meta lbieraħ tkellem fid-diskussjoni "Taħt it-Tinda" bit-tema "Insaħħu s-Suċċess Flimkien - Biex il-Familja Tkompli Tissaħħaħ", bħala parti miċ-ċelebrazzjonijiet tat-43 anniversarju mill-kisba tal-Indipendenza.

Il-Kap Nazzjonalista qal li meta fil-Gvern kien hawn il-Partit Laburista b'Alfred Sant bħala Prim Ministru, għax kellu problema ta' żbilanċ, fost miżuri oħra għamel taxxa fuq il-mediċini u fuq ir-riċetti. Kien Gvern li ma kellux politika li ġġib il-finanzi fis-sod. Il-PN dejjem ħaddem politika li ġġib il-finanzi fis-sod u llum dan hu rikonoxxut mill-Kummissjoni Ewropea u mill-organizzazzjonijiet relattivi madwar id-dinja. Il-Prim Ministru qal li sakemm l-ekonomija tibqa' tiżviluppa, sakemm l-investiment ikompli jikber u pajjiżna jibqa' jaħtaf l-opportunitajiet għall-poplu, is-saħħa tibqa' l-ewwel prijorità. Sakemm fil-Gvern ikun hawn il-Partit Nazzjonalista, l-ekonomija tibqa' b'saħħitha u l-parti kbira tal-ġid li joħloq imur għall-qasam tas-saħħa. Lawrence Gonzi qal li mingħajr l-Isptar Mater Dei, dak li l-Kap tal-Oppożizzjoni stess iddeskrivieh bħala *state of the art*, Malta kienet klassifikata mill-awtoritajiet tas-saħħa dinjija bħala l-ħames l-aqwa fid-dinja fis-servizzi tas-saħħa. Dan hu mertu għal żewġ fatturi importanti. L-ewwel għaliex mit-taxxi li jħallas il-poplu, il-Gvern jinvesti b'mod qawwi fil-qasam tas-saħħa - qasam li jkopri l-livelli kollha relatati mas-saħħa mill-anzjani sal-kura fil-komunità, miċ-Ċentri tas-Saħħa sal-Ispiżjar tal-Għażla Tiegħek. Is-suċċess hu dovut ukoll għall-kwalità għolja ta' professjonisti Maltin li jistħoqqilhom kull tifħir. Lawrence Gonzi rringrazzja f'isem il-poplu lill-professjonisti fil-qasam tas-saħħa kif ukoll lit-tobba fil-komunità għas-servizz li jagħtu lill-familji. Il-Kap Nazzjonalista qal li pajjiżna jista' jiftaħar b'sistemi edukattivi u tas-saħħa li joffri b'xejn, ħaġa li pajjiżi oħra jistagħġbu kif tista' ssir. Fl-edukazzjoni, il-Gvern Malti joffri servizz b'xejn mill-Kindergarten sal-Università mhux biss mingħajr ħlas, iżda wkoll bl-istipendji u l-boroż ta' studju. Fil-qasam tas-saħħa joffri kura b'xejn mill-iċken servizz sa operazzjonijiet mill-aktar serji bħalma huma l-operazzjonijiet tal-qalb. Iżda, qal il-Prim Ministru, il-PN mhuwiex kuntent b'dan kollu u jrid li jkompli jtejjeb fuq il-progress li sar. Irid li sal-2015 pajjiżna jilħaq livelli ta' eċċellenza f'sitt oqsma, wieħed minn dawn hu l-qasam tas-saħħa.

**IL-GVERN GĦADU QED JILQA’ L-PROPOSTI U L-IDEAT GĦALL-*BUDGET* 2007:** Il-Federazzjoni għall-Industrija qed tinnota li l-qagħda ekonomika tal-Gżejjer Maltin qed titjieb sew. Il-qgħad kompla jonqos u l-iżbilanċ fil-finanzi pubbliċi qed jonqos ukoll. Dawn huma kollha sinjali tajbin u sinjali ta’ gvern li qed jaħdem biex imexxi lil dan il-pajjiż ‘’il quddiem. Mhux hekk biss iżda l-ekonomija tista’ tkompli toħloq aktar impjiegi mhux biss f’oqsma ġodda imma wkoll fl-oqsma ta’ industrija tradizzjonali. Għalhekk issa din it-triq trid titkompla billi fil-*budget* għas-sena d-dieħla l-Gvern jieħu ċerti miżuri biex ikompli jkattar l-impjiegi u jinċentiva lil min jinvesti f’pajjiżna. Din il-fehma tal-FOI tressqet waqt konferenza tal-aħbarijiet dwar id-dokument ta’ qabel il-*budget*. L-FOI qed tipparteċipa fil-proċess ta’ konsultazzjoni lejn il-*budget* u ressqet numru ta’ proposti. Martin Galea, President tal-FOI qal li dawn il-proposti diġà tressqu quddiem is-Segretarju Parlamentari Tonio Fenech. L-aktar proposti kruċjali jinvolvu t-taħriġ lill-impjegati, sistema ta’ edukazzjoni aħjar, inċentivi għar-riċerka u l-iżvilupp, u inċentivi għalużu aħjar tal-enerġija. Il-Federazzjoni tal-Industrija qed issostni li filwaqt li dawk fil-bżonn għandhom jibqgħu jirċievu l-benefiċċji soċjali iżda fl-istess ħin għandhom jiġu inċentivati biex jidħlu fid-dinja tax-xogħol. L-FOI qed tissuġġerixxi wkoll għadd ta’ inċentivi biex jinħolqu negozji ġodda u jkun hemm mezzi differenti biex jinstabu swieq ġodda.

**ALFRED SANT IWAĦĦAL FIL-PERSUNI LI JMEXXU L-*MEDIA* LABURISTA:** Il-Mexxej Laburista Alfred Sant jaħrab mill-mistoqsijiet. Anzi jwaħħal fil-persuni li jmexxu l-*media* Laburista. Mistoqsi għaliex l-ebda ġurnalista tal-*media* Laburista ma ntbagħat Dubai mal-PM biex ikun preżenti għat-tnedija internazzjonali tal-proġett Smart City, Alfred Sant qal li ma jafx u waħħal fil-Kap tat-Taqsima tal-Aħbarijiet ta’ One News. Minkejja li l-Mexxej Laburista waħħal fil-Kap tat-Taqsima tal-Aħbarijiet tal-*media* Laburista, sorsi fi ħdan il-Partit Laburista kkonfermaw ma’ MaltaRightNow.com li d-deċiżjoni li ħadd mill-*media* Laburista ma jakkumpanja lill-Prim Ministru f’Dubai kienet deċiżjoni politika li ttieħdet minn fuq nett. L-istess sorsi kkonfermaw li ġurnalisti tal-*media* Laburista tħallew imorru barra fuq safriet oħra fl-istess żmien. Iżda Dubai mal-Prim Ministru fuq proġett ta’ $300 miljun u li se joħloq 5,600 impjieg ma tħallewx. Dan jikkuntrasta wkoll mal-mod kif sena ilu, delegazzjoni uffiċjali Laburista magħmula minn shadow ministers Laburisti marret Dubai bil-moħbi, ma’ kuntratturi li għandhom sehem f’kumpaniji mal-istess shadow ministers.

**IL-GWU TERĠA’ B’AZZJONIJIET FL-ISPTARIJIET U D-DJAR TAL-ANZJANI:** Il-General Workers’ Union reġgħet bdiet bl-azzjonijiet industrijali fl-Isptarijiet u d-Djar tal-Anzjani ftit ġimgħat biss wara li sensiela ta' azzjonijiet ikkawżaw tbatija lill-anzjani rikoverati f'San Vinċenz de Paule. Ir-raġuni mogħtija mill-GWU għal din id-deċiżjoni hi li fl-14 ta' Settembru skada ultimamtum mogħti minnha stess dwar talba li għamlet lill-Gvern għal għarfien ewlieni tan-*nursing aides*. It-Taqsima Gvern u Entitajiet Pubbliċi tal-GWU qalet li t-talba tagħha kienet marbuta wkoll ma' kwistjonijiet pendenti dwar il-ħinijiet tax-xogħol, il-*premium allowance* u l-grad ta' Skala 13 biex skont hi ma jkunux ostakolati mill-UĦM. Il-GWU akkużat ukoll lill-UĦM li laħqet ftehim mal-Gvern minn wara daharha u wissiet li mhux se tagħti kas dak li ġie miftiehem. Il-GWU qalet li għalhekk se terġa' tordna direttivi fiċ-Ċentri tas-Saħħa u d-Djar tal-Anzjani, u din id-darba bħala ġest ta' solidarjetà se testendihom ukoll għall-*health assistants*, *care workers* u *assistant care workers* li b'kollox jammontaw għal madwar 900 impjegat. Hu stmat li dawn id-direttivi jolqtu lil madwar 3,000 anzjan, li terz minnhom jinsabu rikoverati f'San Vinċenz de Paule.

**IL-GVERN JIKKUNDANNA KULL AZZJONI LI TWASSAL GĦAT-TBATIJA TAL-PAZJENTI:** Il-Ministeru tas-Saħħa, l-Anzjani u l-Kura fil-Komunità kkundanna kull azzjoni li twassal għat-tbatija tal-pazjenti. Fi stqarrija l-Ministeru qal li filwaqt li jirrispetta d-dritt ta' kull union li tieħu azzjoni industrijali, il-pazjent li jkun mgħobbi bil-piż tal-kundizzjoni tiegħu taħt l-ebda ċirkostanza m'għandu jintuża bħala għodda biex il-union tilħaq l-iskop tagħha.

**“DAN HU L-MUMENT” TIRBAĦ IL-KONKORS KANZUNETTA INDIPENDENZA 2007:** "Dan hu l-Mument" kantata minn Priscilla Psaila u Ivan Borg kienet klassifikata bħala l-kanzunetta rebbieħa tas-16-il edizzjoni tal-Konkors Kanzunetta Indipendenza li sar ilbieraħ filgħaxija fuq il-Fosos. Dan l-avveniment ta’ mużikali annwali - li jifforma parti mill-attivitajiet li l-Partit Nazzjonalista qed jorganizza biex ifakkar it-43 anniversarju mill-kisba tal-Indipendenza - daħal fil-kalendarju annwali tal-festivals mużikali f'pajjiżna. Il-kanzunetta rebbieħa, b'kitba ta' Joe Chircop u b'kompożizzjoni ta' Mark Spiteri Lucas, kienet segwita minn "KC1FM" kantata minn Klinsmann fuq kliem ta' Rita Pace u kompożizzjoni ta' Mark Spiteri Lucas. Din l-istess kanzunetta rebħet ukoll l-għażla tal-poplu bit-*televoting*, hekk kif kisbet 5,510 vot. Il-kanzunetta li kklassifikat fit-tielet post f'din l-edizzjoni tal-Konkors Kanzunetta Indipendenza kienet "Fil-Fond tal-Qalb" kantata minn Eleanor Cassar fuq kitba ta' Fleur Balzan u kompożizzjoni ta' Paul Giordimaina. Is-serata finali ta' dan il-Konkors kienet ippreżentata minn Louise Tedesco u Pierre Cordina u xxandret LIVE fuq MaltaRightNow.com u NET Television.

**IL-BINI TAT-TIENI FAŻI TAD-DAR ĊENTRALI TAL-PN TINSAB F’FAŻI AVVANZATA:** Il-proġett tal-bini tat-tieni fażi tad-Dar Ċentrali tal-Partit Nazzjonalista issa jinsab f’fażi avvanzata ħafna tant li x-xogħol ta’ kostruzzjoni jinsab fl-aħħar stadji u għandu jitlesta fil-ġimgħat li ġejjin. Il-Prim Ministru u Kap tal-PN Lawrence Gonzi għamel żjara lil dan il-proġett u ltaqa’ mal-ħaddiema fuq il-lant tax-xogħol tagħhom. Hu kien akkumpanjat mis-Segretarju Ġenerali tal-Partit Nazzjonalista Joe Saliba, uffiċjali tal-Partit u mill-periti u mgħallmin responsabbli mill-proġett. Joe Saliba spjega lill-Prim Ministru kif huma mqassmin it-tmien sulari ta’ dan il-proġett u l-użu tagħhom, fosthom is-sala ewlenija u l-uffiċjali amministrattivi tal-Partit Nazzjonalista. Issa beda x-xogħol fuq il-*penthouse* li se tkun l-aħħar struttura li se tinbena. Fis-sulari li diġà tlestew għaddej ix-xogħol tal-elettriku, ilma, madum u arja kundizzjonata u għalhekk jinsabu fi stadju mill-aktar avvanzat. Bħalissa fid-Dar Ċentrali hemm aktar minn 60 ħaddiem fuq il-lant tax-xogħol. Impressjonanti ħafna hi d-daħla ewlenija tad-Dar Ċentrali li se tkun fl-istess post fejn kien hemm dik tal-bini l-antik u din diġà qed tieħu l-forma tagħha. Il-Kap tal-PN Lawrence Gonzi wera l-apprezzament tiegħu lejn il-ħaddiema, l-imgħallmin u l-periti li qed jagħmlu xogħol tal-ogħla kwalità.

**L-MCESD JILTAQA’ FORMALMENT BIEX JIDDISKUTI L-PROPOSTI GĦALL-BAĠIT:** Il-Kunsill Malti għall-Iżvilupp Ekonomiku u Soċjali ltaqa' formalment biex jiddiskuti fid-dettall il-proposti li l-Gvern qed jikkunsidra li jdaħħal fil-baġit li ġej. Fil-bidu tal-laqgħa Tonio Fenech, is-Segretarju Parlamentari fil-Ministeru tal-Finanzi, ippreżenta rapport dwar il-qagħda finanzjarja u ekonomika tal-pajjiż kif ukoll ta r-reazzjoni tiegħu għad-dokument li tħejja mill-MCESD b'reazzjoni għad-dokument ta' qabel il-baġit. Din hi l-ewwel darba li l-MCESD ħejjiet dan ir-rapport li jindika, fost l-oħrajn fejn għandha ssir aktar diskussjoni. Tonio Fenech irringrazzja lill-korpi kostitwiti għar-reazzjonijiet formali li huma bagħtu dwar id-dokument ta' qabel il-baġit. Hu wera t-tama li fid-diskussjonijiet li se jkollu mal-MCESD bi tħejjija għall-baġit jidħlu f'dawk l-aspetti li ma kinux inklużi fid-dokument. Tonio Fenech għamel preżentazzjoni dettaljata dwar il-qagħda ekonomika ta' pajjiżna. Tonio Fenech qal ukoll li l-Gvern qed jirċievi aktar reazzjonijiet tal-pubbliku dwar id-dokument ta' qabel il-baġit. Fil-jiem li ġejjin imiss li jsiru żewġ laqgħat oħra ta' konsultazzjoni mal-pubbliku – waħda f'Tas Sliema u oħra f'Birkirkara.

**RYANAIR SE TIBDA TTIR MINN VENEZJA LEJN MALTA TLIET DARBIET FIL-ĠIMGĦA:** Ir-Ryanair bdiet ittir lejn Malta f'Ottubru tas-sena li għaddiet fuq tliet rotot, li eventwalment żdiedu b'erbgħa oħra aktar kmieni din is-sena u issa tħabbar it-tħaddim ta' rotta addizzjonali lejn Venezja mit-13 ta' Diċembru li ġej. Michael Cawley jinsab Malta biex ikollu aktar taħditiet mal-Gvern dwar il-possibbiltà li l-linja tal-ajru low-cost iżżid il-frekwenza tat-titjiriet tagħha lejn Malta. Ir-Ryanair ilha mill-bidu nett turi x-xewqa tagħha li tibbaża waħda mill-bażijiet tagħha f'Malta. Biż-żieda tar-rotta lejn Venezja, Ryanair mistennija ġġorr lejn Malta 300,000 passiġġier matul it-12-il xahar li ġejjin. Skont il-kalkoli, dawn għandhom jiġġeneraw 63 miljun ewro jew 27 miljun lira u jappoġġjaw madwar 300 impjieg.

**SODISFAZZJON GĦAR-ROTOT IL-ĠODDA:** L-Assoċjazzjoni tal-Lukandi u Ristoranti esprimiet is-sodisfazzjon għall-ftehim li ntlaħaq mill-Gvern biex jiżdiedu rotot ġodda lejn l-Italja. Josef Formosa Gauci, il-President tal-MHRA, meta tkellem ma' MaltaRightNow.com awgura lill-AirMalta kull suċċess fit-tħaddim ta' żewġ titjiriet fil-ġimgħa matul is-sena kollha lejn Bologna. Ryanair intant se ttir tliet darbiet fil-ġimgħa minn Venezja. Il-President tal-MHRA qal li ż-żieda ta' dawn ir-rotot tfisser żieda sostanzjali fil-vjaġġi lejn Malta mill-Italja. Hu qal li dan ifisser li fix-xitwa li ġejja s-'seat capacity' lejn Malta se tkun żdiedet sostanzjalment u issa trid tkun il-ħidma flimkien tal-Gvern, l-Awtorità tat-Turiżmu, l-MHRA u l-imsieħba biex ikun assigurat li dawn jimtlew.

**DELEGAZZJONI TAL-GVERN SLOVAKK F’MALTA BIEX TADOTTA L-MIŻURI TAL-EWRO:** Delegazzjoni tal-Gvern Slovakk filgħodu żaret l-uffiċini tal-Kumitat Nazzjonali għall-Bidla għall-Ewro, l-NECC. Il-membri tad-delegazzjoni tkellmu mar-rappreżentanti Maltin dwar il-proċess tal-bidla għall-ewro. Id-delegazzjoni kienet immexxija minn Peter Sika - is-segretarju tal-Istat fil-Ministeru tax-Xogħol, l-Affarijiet Soċjali u l-Familja Slovakk.   
Is-Slovakkja saret membru tal-Unjoni Ewropea ma' Malta fl-2004 u qed tittama li ddaħħal l-Ewro fl-2009, iżda għad trid tgħaddi mill-ħames eżamijiet li għaddiet Malta minnhom biex iddaħħal l-ewro. Id-delegazzjoni f'Malta ġiet biex tara dak li qed isir mill-NECC bit-tħejjija għall-ewro, u b'hekk tadotta wħud mill-miżuri li ttieħdu Malta meta s-Slovakkja tasal biex iddaħħal l-ewro wkoll. Ir-rappreżentanti Maltin u dawk Slovakki tkellmu fost l-oħrajn dwar il-kampanja ta' informazzjoni li issa kienet intensifikata hekk kif fadal biss ftit iktar minn tliet xhur biex nibdew nużaw l-ewro. Issemmiet ukoll l-iskema FAIR li qed tkun suċċess u hi importanti biex ikun assigurat li l-bidla mill-prezzijiet mil-lira Maltija għall-ewro qed issir kif suppost.