**IL-KUMITAT KONTRA L-IMPJANT TA’ RIĊIKLAĠĠ JEĦODHA KONTRA L-KUMMISSARJU DIMAS:** ara li l-Kummissjoni Ewropea waqqgħet l-ilmenti kollha li kien qed jagħmel il-Kumitat kontra l-Impjant ta' Riċiklaġġ f'Sant Antnin, issa l-istess Kumitat qed jeħodha kontra l-Kummissarju Ewropew għall-Ambjent Stavros Dimas. F'konferenza tal-aħbarijiet iċ-Chairman tal-Kumitat u s-Sindku Laburista tal-Fgura Darren Marmara qal li l-Kumitat magħmul minn Sindki Laburisti kien insultat bir-risposta tal-Kummissjoni Ewropea. Ir-risposta li kien qed jirreferi għaliha Darren Marmara hi ittra li ġġib id-data tal-4 ta' Lulju li għadda. F'din l-ittra l-Kummissjoni kienet ċara ħafna fi kliemha, fejn sostniet li l-kwistjoni fejn għandu jkun l-Impjant ta' Riċiklaġġ hi totalment f'idejn il-pajjiż inkwistjoni. Qalet ukoll li bl-analiżi li għamlet il-Kummissjoni Ewropea ma setgħetx tidentifika ksur fid-Direttiva tal-*Environmental Impact Assessment*. Wara li l-Kumitat għal Kontra l-Impjant irċieva din ir-risposta, issa qed jgħid li se jressaq aktar provi u dokumenti lill-Kummissjoni Ewropea u lill-Kummissarju Stavros Dimas. Fl-istess konferenza ċ-Chairman tal-Kumitat tkellem dwar id-diskors li għamel il-Ministru George Pullicino ftit tal-jiem ilu fis-sit ta' Sant Antnin. Filwaqt li semma bosta punti li għall-Kumitat jidhru bħala nuqqasijiet, Darren Marmara ma semmiex ix-xogħol li qed isir għall-immodernizzar tal-Impjant għar-Riċiklaġġ ta' Sant Antnin. Dan il-proġett qed isir b'investiment ta' €26 miljun.

**L-MLP JAGĦŻEL LI JĦALLAS MULTA BIEX JAĦBI L-KONTIJIET:** F'dawn l-aħħar snin il-Partit Laburista qatt ma ppubblika l-finanzi tal-kumpaniji tiegħu u dan minkejja li hu obbligat bil-Liġi biex jagħmel dan. Minflok il-Partit Laburista jagħżel li jħallas multa ta' Lm25 fis-sena. Dan żvelah il-Prim Ministru u Kap tal-Partit Nazzjonalista Lawrence Gonzi wara li kien stieden lil kulħadd biex imur ifittex min mill-partiti politici hu trasparenti u jippubblika l-finanzi tiegħu u min le.

***“MALTARIGHTNOW.COM GOES YOUTUBE” –* SERVIZZ IEĦOR INTERATTIV GĦALL-FAMILJA KOLLHA:** "MaltaRightNow.com goes YouTube" hu l-aktar servizz riċenti fil-katina ta' servizzi ta' MaltaRightNow.com. Kif juri l-isem ta' dan is-servizz interattiv ġdid, MaltaRightNow.com se juża s-servizzi pprovduti minn YouTube biex il-filmati li jixxandru minn dan in-*newsportal* ikunu aċċessibli fuq dan is-sit li jxandar filmati minn madwar id-dinja. L-ewwel filmat imxandar fuq "MaltaRightNow.com goes YouTube" hu l-kanzunetta rebbieħa tal-Konkors Kanzunetta Indipendenza 2007, filwaqt li fil-jiem li ġejjin se jixxandru filmati oħra li xxandru fix-xhur li għaddew. Aktar ma jgħaddi ż-żmien il-lista tal-filmati se jiżdiedu bil-possibiltà li dawk li huma membru tas-sistema YouTube jistgħu wkoll jgħaddu l-kummenti tagħhom dwar dawn il-filmati.

**IX-XOGĦOL FUQ SMARTCITY SE JIBDA F’OTTUBRU LI ĠEJ:** Ix-xogħol fuq is-sit fejn se jkun żviluppat SmartCity Malta f'Rikażli se jibda mill-1 ta' Ottubru meta s-sit se jingħalaq biex mis-17 ta' Ottubru jibda t-twaqqigħ tal-fabbriki eżistenti u minflok jitla' l-bini li se jkun qed joħloq aktar minn 5,600 impjieg ġdid. Dan ħabbru l-Prim Ministru u Kap tal-Partit Nazzjonalista Lawrence Gonzi waqt li kien qed ikun intervistat mir-*reporter* tal-media Laburista Charlon Gouder. Filwaqt li fakkar kif anqas minn sena ilu Alfred Sant kien iddeskriva dan il-progett bħala wieħed ta' spekulazzjoni, l-Prim Ministru appella lill-Partit Laburista biex jirrikonoxxi l-kisbiet kbar li qed jagħmel il-Partit Nazzjonalista fil-Gvern u jifraħ bis-suċċessi li qed jinkisbu. Waqt li kien qed iwieġeb għall-mistoqsijiet tar-*reporter* tal-media Laburista, l-Prim Ministru qal li l-Partit Nazzjonalista jirbaħ lill-Partit Laburista fuq il-viżjoni li għandu għall-ġejjieni tal-familji u t-tfal, u fuq kollox fuq il-politika. Għal aktar minn darba Lawrence Gonzi sostna li meta l-poplu se jkun mitlub biex jagħżel min għandu jmexxi l-pajjiż, konvint li se jagħraf li l-Partit Nazzjonalista hu l-aħjar u kull deċiżjoni li jieħu l-poplu se tkun rispettata.

**SE JKUNU EŻAMINATI L-APPLIKAZZJONIJIET GĦALL-PROĠETTI B’FONDI TAL-UNJONI EWROPEA:** Fi ftit jiem oħra kumitat ta' evalwazzjoni fi ħdan il-Ministeru tal-Finanzi se jibda jeżamina bir-reqqa 74 applikazzjoni għall-proġetti li se jsiru b'parti mit-€855 miljun li ġejjin mill-Unjoni Ewropea għall-2007-2013. Dan jista' jsir wara li f'Ġunju li għadda Malta kienet l-ewwel pajjiż li kellha l-approvazzjoni tal-Kummissjoni Ewropea biex tibda l-proġetti. Minn dawn l-74 applikazzjoni jridu jintgħażlu b'kemm jiswew €170 miljun fi proġetti. Il-bqija jkollhom ċans jerġgħu japplikaw meta joħorġu sejħiet oħra. Dawn id-dettalji tahom is-Segretarju Parlamentari fil-Ministeru tal-Finanzi Tonio Fenech, li spjega li dawn il-proġetti se jkunu qed jilħqu l-bżonnijiet tal-pubbliku u allura tal-pajjiż anke wara l-proċess ta' konsultazzjoni li kien sar dwar kif se jintefqu l-fondi li ġejjin. L-applikazzjonijiet, li kellhom jintbagħtu sas-7 ta' Settembru li għadda, saru għal proġetti fl-infrastruttura tal-intrapriża, fir-riċerka u l-innovazzjoni, fit-turiżmu, fit-toroq, fl-edukazzjoni, fis-servizzi soċjali u anke fis-saħħa. Meta kien qed jitkellem dwar l-applikazzjonijiet li daħlu Tonio Fenech qal li bħalissa qed isir investigazzjoni fuq tliet entitajiet: li huma l-Awtorità Maltija għat-Turiżmu, il-Ministeru għall-Iżvilupp Urban u Toroq u l-Ministeru għall-Kompetittività u l-Komunikazzjoni. Dan għaliex erba' applikazzjonijiet mingħandhom waslu tard. Tonio Fenech qal li l-Gvern ma jistax jippermetti li minħabba xi persuni jintilfu fondi mill-UE u għalhekk, sakemm isiru l-investigazzjonijiet, hemm xi persuni sospiżi.

**REAZZJONI POŻITTIVA GĦALL-VIŻJONI TAL-GVERN GĦALL-PORT IL-KBIR:** Ħafna mis-sindki tal-lokalitajiet fl-inħawi ta' madwar il-Port il-Kbir kellhom reazzjoni pożittiva għall-viżjoni li ħabbar il-Gvern għall-Port il-Kbir – strateġija li tinkludi 20 proġett marbuta mat-turiżmu, il-kultura, l-industrija u s-servizzi marittimi. Dawn il-proġetti, li jridu jkunu implimentati sas-sena 2015 mistennija joħolqu impjiegi ġodda u jtejbu l-attività soċjo-ekonomika f'pajjiżna, b'mod partikolari fil-lokalitajiet madwar il-port. F'Dar il-Mediterran għall-Konferenzi saret l-ewwel laqgħa ta' konsultazzjoni dwar din il-viżjoni tal-gvern mas-Sindki u r-rappreżentanti tal-Kunsilli tal-lokalitajiet madwar il-Port il-Kbir. Fil-laqgħa ħadu sehem il-Viċi-PM u l-Ministru tal-Ġustizzja u l-Intern Tonio Borg u l-Ministru tal-Investiment, l-Industrija u l-IT Austin Gatt. Fil-ftuħ tal-laqgħa l-Ministru Austin Gatt qal li l-proċess ta' konsultazzjoni se jibqa' għaddej sal-aħħar ta' Novembru jew il-bidu ta' Diċembru. Austin Gatt elenka l-proġetti kollha u qal li dawn se jkomplu l-proċess ta' riġenerazzjoni li beda fl-inħawi tal-Port il-Kbir fis-snin li għaddew. Min-naħa tiegħu l-Viċi PM Tonio Borg fakkar li f'din iż-żona diġà saru proġetti kbar li qed iħallu effett pożittiv fosthom il-Valletta Waterfront, ix-Xatt tal-Birgu u l-Marina u l-kumpless sportiv tal-Kottonera. Issa, qal Tonio Borg, il-Gvern qed jippreżenta proposti konkreti għal għoxrin proġett ieħor li qed ilaqqa' l-kunsilli lokali involuti għax irid il-koperazzjoni tagħhom fit-twettiq ta' dawn il-proġetti.

**IL-KAMRA TAL-KUMMERĊ U L-INTRAPRIŻA TILQA’ L-PJAN TAL-GVERN DWAR IL-KERA:** Il-Kamra Maltija tal-Kummerċ u l-Intrapriża laqgħet dak li stqarr il-Prim Ministru Lawrence Gonzi meta tkellem dwar ir-riforma fil-Ligi tal-Kera. Il-Prim Ministru kien qed jitkellem waqt programm fuq l-istazzjon nazzjonali u sostna li bħalissa l-Gvern qed jagħlaq il-proposta dwar il-kera u dwarha se ssir konsultazzjoni mal-Oppożizzjoni. Il-Kamra Maltija tal-Kummerċ u l-Intrapriża sostniet li ilha ħafna tinsisti biex ikun hemm soluzzjoni effettiva għal-Liġi tal-Kera speċjalment fuq l-inġustizzji li kien hemm qabel il-ftehim tal-1995. Filwaqt faħħret il-ħidma tal-Gvern f'dan ir-rigward, il-Kamra tal-Kummerċ qed tħeġġeġ għal ftehim mill-partijiet kollha konċernati biex is-sidien ta' ċerta propjetà ma jibqgħux ibatu t-telf.

**Il-Ġimgha 21 Settembru**:

**IL-PN B’VIŻJONI FIT-TUL BIEX NIRNEXXU LKOLL FLIMKIEN – il-Prim Ministru Lawrence Gonzi:** Il-Prim Ministru u Kap tal-Partit Nazzjonalista Lawrence Gonzi f' mass meeting fuq il-Fosos tal-Furjana elenka l-viżjoni għat-tul li għandu l-PN. Il-Prim Ministru kien ukoll ċar dwar id-determinazzjoni, l-entużjażmu u l-passjoni li għandu l-PN biex wara li sema', u ser ikompli jisma' lill-poplu, qiegħed iwelled flimkien mal-poplu kollu viżjoni li twassal sal-2015 biex lkoll nirnexxu flimkien. Fil-ftuħ tad-diskors tiegħu fl-okkażjoni il-Prim Ministru u Kap tal-PN Lawrence Gonzi irrefera għal silta mill-Innu Malti, "lil din l-art ħelwa", u qal li din is-silta tinżel għasel għal din l-art għażiża tagħna. Hu fakkar li fil-21 ta' Settembru 1964 dawk li kellhom ix-xorti jkunu preżenti raw il-bandiera Maltija tiela biex twelled il-pajjiż sovran u indipendenti. Anke dak iż-żmien il-Prim Ministru Ġorġ Borg Olivier f'isem il-PN talab biex niġġudikawh għal dak li jagħmel u mhux li jgħid biss. Lawrence Gonzi qal li Ġorġ Borg Olivier ta identità nazzjonali lil kulħadd, mexxa Gvern tal-Maltin kollha u ġab l-Indipendenza biex nirnexxu lkoll. Il-Kap tal-PN fakkar li inqas minn tliet snin ilu pajjiżna għamel pass ieħor ’il quddiem meta hu bħala Prim Ministru f'isem il-poplu kollu Malti kellu l-unur ikun fl-Irlanda jara l-bandiera ta' Malta tiela flimkien mal-bnadar ta' disa’ pajjiżi oħra ġodda li flimkien ma’ Malta ssieħbu fl-UE. Lawrence Gonzi qal li Eddie Fenech Adami, Kap ieħor kbir tal-PN kien tana pass ieħor 'il quddiem u mkien wassal lil Malta għas-sħubija fl-UE u dan biex ikollna għodda oħra biex ilkoll nirnexxu flimkien. Għalhekk bil-kisba tal-Indipendenza u bis-sħubija fl-UE qed nirnexxu lkoll flimkien. Fl-1 ta' Mejju 2004 bħala pajjiż Indipendenti u sovran aħna bi dritt stajna npoġġu madwar il-mejda tad-deċiżjonijiet tal-pajjiżi msieħba fl-UE u b'vuċi soda niddeċiedu mal-pajjiżi l-oħra għall-ġid tagħna. Il-Prim Ministru qal li l-għajta tal-poplu Malti matul il-kampanja tar-Referendum kienet Għalina, għal Uliedna u għal Pajjiżna. Ħaddieħor ried li Malta ssir Żvizzera fil-Mediterran iżda l-poplu Malti qallu le għax ried li naħdmu għal ġid tagħna, ta' uliedna u ta' pajjiżna bħala membri fl-UE. Lawrence Gonzi qal li fl-1 ta' Mejju 2004 għalaqna kapitlu fl-istorja ta' pajjiżna u ftaħna d-destin tagħna u ta' uliedna għal era ġdida bħala msieħba fl-UE.

**SPETTAKLU FIL-FESTI TAL-INDIPENDENZA:** Hekk kif jintemm il-Mass Meeting fuq il-Fosos tal-Furjana s-serata kompliet bi spettaklu li baqa’ għaddej sa nofsilejl meta kif inhi t-tradizzjoni ndaqq l-Innu Malti u ttellgħet il-bandiera Maltija b’tifkira tal-ġrajja li seħħet 43 sena ilu, meta l-Prim Ministru Gorg Borg Olivier ingħata d-dokumenti tal-Indipendenza. L-ispettaklu kellu t-tema “The Final Countdown” u kien ipprovdut minn Mark Spiteri Lucas u l-band tiegħu. Fl-ispettakli ħadu sehem numru kbir ta’ artisti, fosthom Chiara, Ludwig Galea, Ivan Spiteri Lucas, Triccas, Charlene u Natasha, Debbie Scerri, Nadine Axisa, Glenn Vella, Maria Mallia, Christabelle Borg, Marilena u Brooke. Taw is-sehem tagħhom iż-żeffiena tad-Dancel Dance Troupe – koreografija li hija f’idejn Celaine Buhagiar. Il-lejl tal-Indipendenza intemmet bit-tlugħ tal-lotterija Indipendenza – tradizzjoni li wkoll tifforma parti prinċipali minn dawn il-festi.

**ATMOSFERA TA’ FESTA FIL-BELT VALLETTA – Il-lum Festa għal Malta Indipendenti:** Tul il-ġurnata saru ċ-ċerimonji uffiċjali biex jitfakkar it-43 anniversarju mill-kisba tal-Indipendenza. It-toroq tal-Belt Valletta kienu mżejna bil-parata mill-banda tal-Forzi Armati flimkien mal-Gwardja tal-Unur li mill-Furjana mmarċjaw sa Misraħ San Ġwann. Spikkat il-preżenza qawwija ta' turisti fil-Belt Valletta. Kien imiss li mal-wasla tal-Pirm Ministru f'Misraħ San Ġwann jindaqq l-Innu Malti. L-istess noti tal-innu Malti laqgħu lil President ta' Malta Eddie Fenech Adami li wara, kif inhi t-tradizzjoni, spezzjona l-gwardja tal-unur. Fil-Konkatidral ta' San Ġwann kienet iċċelebrata l-quddiesa pontifikali li għal sena oħra tmexxiet mill-Arċisqof Emeritus Ġuzeppi Mercieca, hekk kif l-Arċisqof Pawlu Cremona jinsab Ruma għal konvenju tal-Isqfijiet. Tul il-priedka Monsinjur Ġużeppi Mercieca fakkar li kull politiku għandu jmexxi lil pajjiżu b'morali sodi, trasparenza u responsabilità hekk kif il-poplu jgħożż u japprezza jistenna u jirrispetta l-politiku integru, responsabbli u onest. Hu tkellem dwar il-libertà tal-bniedem li trid tkun imsejjsa fuq il-verità ta' Alla – il-verità li tirrispetta d-dinjità tal-bniedem. Hu kompla li kulħadd għandu sehem fit-tisħiħ tal-verità t' Alla, fost l-oħrajn bit-tisħiħ tal-valuri favur il-ħajja mil-bidu tagħha u favur il-familja. Waqt il-quddiesa kien hemm preżenti l-ogħla awtoritajiet tal-pajjiż. Spikka n-nuqqas tal-preżenza tal-ogħla uffiċjali tal-oppożizzjoni. Iċ-ċerimonji uffiċjali komplew fejn il-monument tal-Indipendenza fil-Furjana bil-Prim Ministru u l-President Malti jpoġġu l-fjuri f'riġlejn il-monument li jfakkar lil Malta Indipendenti. Iċ-ċerimonja għalqet bl-isparar ta' 21 salut, segwit mill-Innu Malti.

**IL-PARTIT LABURTISTA JIBDA L-KAMPANJA ELETTORALI B’FOLLA ĊKEJKNA F’BIRŻEBBUĠA:** Il-Partit Laburista beda l-kampanja elettorali tiegħu, hekk kif ilbieraħ filgħaxija saret attività organizzata fil-bajja ta' Birżebbuġa. Skont is-Segretarju Ġenerali tal-MLP Jason Micallef din kienet il-bidu ta' triq li se twassal sal-elezzjoni ġenerali. L-aktar li spikkaw f'din l-attività kienu folla ċkejkna u l-kant isteriku tal-Mexxej Laburista Alfred Sant "Viva l-Labour, Viva l-Labour, hej ..." Quddiem dawk preżenti f'Birżebbuġa, Sant qara diskors li fih enfasizza li l-Partit Laburista għandu pjan. Iżda minflok spjega dan il-pjan infexx f'attakki fuq diversi Ministri, Awtoritajiet, Korporazzjonijiet u fuq ix-Xandir Pubbliku. Alfred Sant maqdar ukoll għadd ta' proġetti li qed iwettaq il-Gvern Nazzjonalista u qal li qed jinħlew il-flus. Hu kkritika lill-PM Lawrence Gonzi għax ma jiddejjaqx li jintużaw il-flus għall-proġetti. Sadanittant qabel il-Kap tal-Oppożizzjoni tkellmu wkoll id-Deputati Mexxejja Charles Mangion u Michael Falzon. Dawn ukoll ikkonċentraw id-diskors tagħhom fuq il-pjan li għandu l-Partit Laburista, iżda qatt ma semmew x'fih.

**IPPREŻENTATI L-PROPOSTI TAL-GVERN GĦAR-RIFORMA FIT-TRASPORT PUBBLIKU**: Il-Gvern ippreżenta l-proposti tiegħu għar-Riforma fit-Trasport Pubbliku, li tinkludi l-karozzi tal-linja u s-servizz tal-ferries wara li ġiet konkluża l-ewwel parti tal-konsultazzjoni pubblika, li kienet għaddejja fl-aħħar xhur. Il-preżentazzjoni tal-proposti saret mill-Ministru tal-Infrastruttura, Trasport u Komunikazzjoni Austin Gatt waqt Konferenza Nazzjonali, li għaliha attendew dawk kollha interessati fis-settur, inkluż xufiera ta' karozzi tal-linja. Il-proposti jinkludu: - Servizz tal-linja li jitħaddem kuljum bejn is-6:00am u l-11:00pm; - Ikun hemm servizz anke bil-lejl; - Il-frekwenza bejn kull vjaġġ tkun ta' bejn 10 minuti u 30 minuta; - Jiżdiedu vened ġodda tal-linja fil- Luxol, Raħal Ġdid, il-Marsa, l-Ajruport Internazzjonali, l-Imsida u l-Isptar Mater Dei;

- Ix-xufiera ma jibqgħux jaħdmu ħinijiet twal; - Jiżdiedu faċilitajiet ġodda fil-vened proposti; - Il-flotta tal-karozzi tal-linja tkun tinkludi vetturi ta' daqsijiet differenti;

- L-istandard ta' emmissjonijiet għandha tkun EURO III jew ogħla; - Tiġi introdotta sistema ġdida ta' xiri tal-biljetti; - Fejn hu possibbli jiżdiedu l-bus lanes. Il-Ministru Austin Gatt spjega li dwar din ir-Riforma l-Gvern għadu miftuħ għal kull suġġeriment, filwaqt li qal li din is-sistema l-ġdida għandha tibda titħaddem sal-2009. Hu qal li għal dan is-servizz tal-linja għandu jinħareġ tender pubbliku, filwaqt li sostna li l-Gvern se jibqa' kommess li jagħti kumpens xieraq lis-sidien fejn ikun hemm bżonn. Aktar dwar ir-Riforma tat-Trasport Pubbliku iżda r-Riforma tat-Trasport Pubbliku ma tiqafx hawn, għax anke f'Għawdex se jiġi estiż is-servizz tal-linja bejn l-irħula u bil-lejl.

F'dan il-każ il-Gvern dispost jagħti direct order għas-servizz għax b'hekk ma tkun qed tinkiser l-ebda regola tal-UE. Iżda dan ma jistax isir fil-każ ta' Malta. Proposti oħra jinkludu: - Sistemi ġodda ta' park and ride f'lokalitajiet bħall-Marsa u St. Andrew's;

- Tiġi msaħħa l-konnessjoni bejn l-Ajruport Internazzjonali u l-Port taċ-Ċirkewwa;

- Jittejjeb is-servizz tal-ferries minn Tas-Sliema għall-Belt u mill-Belt għall-Kottonera;

- Jibdew joperaw rotot f'postijiet li sal-lum għadhom mhumiex jintlaħqu, bħall-housing estates il-ġodda. Matul din il-Konferenza saru numru ta' interventi mill-pubbliku. Filwaqt li kien hemm xi xufiera li kontinwament bdew jinterrompu l-preżentazzjoni li bdiet issirilhom, oħrajn tkellmu bi kritika kostruttiva dwar dawn il-proposti. Saħansitra kien hemm xufiera li apprezzaw il-fatt li din ir-riforma hi meħtieġa.

**KONFERENZA DWAR ID-DRITTIJIET TA’ PERSUNI B’DIŻABILITÀ**: Il-Federazzjoni Għawdxija Persuni b'Diżabiltà organizzat konferenza bl-isem 'Id- Drittijiet tal-Persuni b'Diżabbiltà. Din il-konferenza kienet tifforma parti mill-attivitajiet tal-ġimgħa ddedikata lill-persuni b'diżabilità. Il-Konferenza nfetħet b'diskors tal-okkażjoni mill-Ministru għal Għawdex Giovanna Debono. Fid-diskors tagħha, hi faħħret il-Federazzjoni li hija rikonoxxuta bħala l-vuċi li tirrappreżenta lill-persuni b'diżabilità f'Għawdex, kemm fuq bażi reġjonali u anke nazzjonali. Fid-diskors tagħha Giovanna Debono semmiet ukoll l-ftehim bejn il-Ministeru għal Għawdex u l-Federazzjoni Għawdxija Persuni b'Diżabilità, fejn iż-żewġ entitajiet qablu li se jagħmlu l-ħila tagħhom biex flimkien jippromovu 'l quddiem il-qasam tad-diżabilità f'Għawdex. Joe Camilleri, iċ-Chairperson tal-Kummisjoni Nazzjonali Persuni b'Diżabilità ta ħarsa lejn il-kontenut tal-konvenzjoni tan-Nazzjonijiet Uniti dwar id- drittijiet tal-persuni b'Diżabiltà. Qal ukoll li Malta qiegħda fil-proċess biex tirratifika din il-konvenzjoni. Waqt l-istess konferenza tkellem ukoll il-President tal-Federazzjoni Dr Kevin Cutajar li fl-intervent tiegħu ffoka fuq il-liġijiet ta' Malta li jirrigwardjaw il-persuni b'diżabilità partikolarment il-Liġi Opportunitajiet Indaqs. Il-konferenza ġiet fi tmiemha b'diskors mill-Isqof ta' Għawdex Mons Mario Grech.

===L-Italja ser tirċievi somma rekord ta’ 670 miljun ewro mill-Unjoni Ewropea. Il-fondi ser jingħataw lir-reġjun ta’ Emiglio Romagna, li ntlaqat minn żewġ terremoti f’Mejju li għadda. Din hija l-ikbar somma li l-Unjoni qatt tat minn meta nħoloq il-Fond ta’ Stabilità, li minnu ser joħorġu l-flus. It-terremoti ħallew 27 persuna mejta u 350 oħra midruba. Mal-45 elf persuna kellhom iħallu djarhom. Kelliem għall Unjoni Ewropea qal li l-priorità ser tkun li dawk li spiċċaw bla dar jingħataw saqaf fuq rashom.

=== Rivista Daniża ħabbret li għada se jippubblika uħud mir-ritratti tal-Prinċipessa Kate Middleton b’sidirha barra. Fil-ħarġa ta’ għada, jidher li b’kollox se jkun hemm madwar 16-il paġna dwar il-Prinċipessa tal-Ingilterra. Ir-rivista qalet li rnexxielha tikseb ir-ritratti tal-Prinċipessa ġimgħa wara li ppubblikahom il-ġurnal Franċiż Closer.

=== Baqa’ biss xahar u nofs mill-elezzjonijiet presidenzjali Amerikani fl-Amerika. Skont l-aħħar stħarriġ, jidher li Barack Obama huwa l-favorit li jerġa’ jirbaħ dawn l-elezzjonijiet. Filfatt, skont il-Wall Street Journal, Obama qed igawdi vantaġġ ta’ 5 punti perċentwali fuq Mitt Romney. Jidher ukoll li l-Amerikani aċċettaw il-politika ta’ Obama dwar l-ekonomija u x-xogħol.

=== Fil-Pakistan, 8 persuni nqatlu u 22 oħra weġġgħu waqt splużjoni li saret fil-belt ta’ Peshawar fil-Majjistral tal-pajjiż. Fost il-vittmi hemm nisa u tfal. Skont il-Pulizija Pakistana, dan kien attentat fuq karozza tal-militar. Bħalissa f’Peshawar tinħass tensjoni kbira hekk kif qed isiru bosta protesti kontra l-film Amerikan li mar kontra l-Iżlam.