Il-Prim Ministru Lawrence Gonzi u l-Ministru tal-Finanzi Tonio Fenech għandhom jerfgħu huma r-responsabbiltà politika tal-iżball faħxi ta' €40 miljun li ħadu fil-Baġit 2012. F'Novembru li għadda, meta proprju ġie ppreżentat il-Baġit għal din is-sena, kemm Gonzi kif ukoll Fenech ftaħru li setgħu jserrħu ras il-familji Maltin u Għawdxin, għax skont huma bl-għaqal u s-serjetà tagħhom nirbħu l-maltemp. Iżda bilkemm laħqu għaddew xahrejn minn dakinhar, li fl-eqqel ta' kriżi politika, li ħakmet lill-istess Gvern, għarrfuna baxx baxx u  bl-aktar mod żleali (ma kellhomx kuraġġ isemmu ċ-ċifra ta' kemm kien jammonta l-iżball) li l-Baġit imressaq quddiem il-Kummissjoni Ewropea falla bl-ikrah!

Fil-fatt, wara li fliet bir-reqqa l-Baġit 2012 fl-isfond tal-kriżi li ħakmet l-ewro, il-Kummissjoni Ewropea ntebħet li hemm xi ħaġa ħażina. Bħalma rrimarka fid-dettal il-korrispondet regolari ta' dan il-ġurnal, Platernian, u l-Oppożizzjoni Laburista, dak li kien qed jipproponi l-Gvern mhux biss ma kienx sostenibbli, iżda kien se jwassal lid-defiċit ta' pajjiżna biex ikompli jaqbeż il-mira stabbilita ta' 3% tal-Prodott Gross Domestiku. Il-Kummissjoni Ewropea issa ordnat lill-Gvern biex jara x'miżuri  se jieħu ħalli jnaqqas in-nefqa b'€40 miljun.

Fuq kollox kien insult għall-intelliġenza tal-poplu meta Gonzi u Fenech nhar il-Ħamis ipprovaw jieħdu rikba b'xejn fuq il-falliment tagħhom stess u jiddikjaraw li l-Unjoni Ewropea kienet sodisfatta bil-miżuri li ħadu biex jiġi kkontrollat id-defċit. Agħar minn hekk, sallum il-Ministru Fenech għadu ma qalx lill-poplu minn fejn se jaqta' dawn l-€40 miljun li wiegħed li jinvesti fil-baġit għal din is-sena. Għadu ma qalx jekk din is-somma konsiderevoli hijiex se tinqata' mill-edukazzjoni, mis-saħħa jew minn xi inizjattiva u/jew programm li tant ftaħar bihom fil-Baġit. Kulma qalilna s'issa kien biss li mhux se jimpjega aktar ħaddiema maċ-Ċivil, anke jekk din il-miżura kienet ripetuta u mwegħda fil-Baġit preċedenti, dak għall-2011, u wkoll ma żammhiex għax kif nafu lkoll l-impjegati mas-settur pubbliku, mhux biss ma naqsux, iżda ħadu rankatura 'l fuq.

Fl-isfond ta' dan kollu, ftit li xejn il-poplu jista' jserraħ rasu bir-riżultati li qed jikseb dan il-Gvern. Tant hu hekk li proprju nhar il-Ġimgħa li għadda kompliet toħroġ il-verità dwar kemm l-ekonomija u l-finanzi ta' pajjiżna jinsabu fi stat tajjeb kif trid tipprova tagħti l-impressjoni s-sistema GonziPN. Wara Moody's f'Ottubru li għadda, l-aġenzija ta' kreditu Standard & Poor's ukoll naqqset ir-rating' tal-ekonomija lokali bil-konsegwenza li pajjiżna se jispiċċa joħroġ madwar €60 miljun oħrajn biex jiggarantixxi s-sehem ta' Malta fil-Fond Ewropew. Ġie kkonfermat għal darb'oħra li l-ekonomija tagħna mhix bil-wisq aħjar minn dik ta' pajjiżi li GonziPN jitgħaxxaq jitkaża bihom.

It-tnaqqis tar-rating' ta' Malta jfisser ċar li r-riżultati ta' GonziPN fis-settur huma ħżiena u dan minkejja li fl-aħħar tliet snin u nofs għabba lill-poplu Malti bl-ogħla kontijiet tad-dawl u l-ilma waqt li hu u l-Ministri tiegħu tħanżru biż-żieda ta' €500 fil-ġimgħa, fost perkaċċi oħrajn!

WISQ probabbli li issa li għaddew il-festi tal-Milied u l-Ewwel tas-Sena bosta tfal diġà warrbu r-rigali li tawhom il-ġenituri. Imma hemm rigali li jingħataw li jibqgħu jintużaw għal tul ta' żmien. Fosthom l-għoti ta' xi organu. RAYMOND ZAHRA, missier li lil bintu taha kilwa, jitkellem ma' GAETANO MICALLEF dwar dak li għadda

L-agħar ħaġa li missier jista' jgħaddi minnha huwa meta tiġri xi ħaġa ħażin lil uliedu. Kif ħadtha l-aħbar li bintek kellha l-meninġite u mbagħad kellha bżonn kilwa?

Il-każ tal-meninġite kien xokk kbir ħafna. Niftakar li dakinhar li sirna nafu, it-tifla, Amy, irritornat mill-Università għax kienet ħassitha ma tiflaħx. Jien għandi ħanut u ssoltu kont naraha għaddejja minn quddiemu. Dakinhar ma rajthix u ċempilt id-dar u rrispondini ħuha Aron. Għidtlu oħtok waslet? Qalli iva, imma qaltlek tqajjimix għax qiegħda tħossha daqsxejn ma tiflaħx.

Fis-7.00 p.m. għalaqt il-ħanut, irritornajt id-dar u  bqajt tiela dritt ħdejha. Għidtilha x'għandek Amy? Niftakar ma kellha aptit xejn u qaxxartilha tuffieħa għalkemm ftit kielet. U s-soltu bil-lejl dejjem inqum nittawlilhom it-tfal imma dak il-lejl, ma nafx għaliex, ma qomtx.

Filgħodu x'ħin qomt ommha kienet ħdejn il-bieb sejra għax-xogħol u mort nittawwal lil Amy. Niftakar li dakinhar kellu jkun hemm funeral ta' ħabib tagħha, ċemplitilha ħabiba tagħha u lil Amy smajtha tgħidilha li ma kinitx ġejja għax kienet qed tħossha ma tiflaħx.

Meta qaltli li kienet għadha mhix tħossha sew staqsejt­ha jekk riditx inġibilha t-tabib, u qaltli owkej. Malli qaltli hekk bħal donnu ndunajt li kien hemm xi ħaġa ħażina. Infatti għajjat lill-mara u għidtilha titla' għax it-tifla ma kinitx qiegħda tħossha sew.

X'ħin staqsitha x'għandha, Amy weġbitha li kienet qiegħda tħossa bla saħħa, il-mara riedet li la ħa nġi­bulha t-tabib, toqgħod fil-kamra tagħna peress li tagħha kienet mimlija kotba. Taf int kif jagħmlu ċetu nisa!

Imma malli morna biex nerfugħa waqgħetilna mal-art. U ndunajt li kien hemm xi ħaġa li mhux sew. Ommha ratilha wkoll qishom dbabar u ħsibt li kienet xi ħożba. X'ħin ġie t-tabib mill-ewwel qalilna biex inċemplu l-ambu­lanza.

Għidtlu għandha xi lewkemja jew kanċer? Taf int, l-ewwel ma jiġik il-ħsieb fuq it-tfal dak. Qalli le, imma hemm bżonn urġenti ta' ambulanza. Kif qalli li urġenti ħriġt indur bil-vann għall-ambulanza, ilħaqtha u għidtilhom biex jimxu warajja.

Niżżluha isfel u tlajt magħha fl-ambulanza. Saqajha bdew jintlew bid-dbajjar u bdejt nara l-vini qishom jinqasmu. In-ners qaltli dawk mhuma xejn issa jirranġawlha kollox. Qaltli li kellha daqsxejn velenu fid-demm. Dak il-ħin għidt issa tmur l-isptar, jagħtuha l-kura u tiġi għan-normal.

Imma meta wasalna l-isptar għamlulha pajp ma' wiċċha u daħħluha fl-ITU. Hemmhekk indunajt li kienet gravi ħafna. Wieħed mill-infermieri saħansitra qalli mur busha lit-tifla. Għidtlu issa nbusha la tqum. Qalli għax ħa nraqqduha u jaf tkun l-aħħar bewsa. Malli qalli hekk… anke issa qed ngħidha nħossni qed nemozzjona ruħi.

Lilha ma ridtx ngħidilha… ridt nagħmlilha l-kuraġġ. U qaltli x'għandi pa? Sadanittant kont naf x'għandha għax qaluli li gravi. Imma ma ridtx nuriha. U għidtilha għandek daqsxejn ta' virus u b'naqra mediċina jfej­quk.

Imma kif ħriġt 'il barra nfqajt nibki. Ma flaħtx. Kien hemm il-mara u staqsitni x'ġara. M'għidtilix li qaluli biex inbusha għax jaf tkun l-aħħar bewsa. Għidtilha li qegħdin jgħiduli li għandha virus ikrah.

Għamilna 17-il jum, daqqa jgħidulna se tmut… u daqqa jgħidulna biex inħejju għall-funeral għax waslet fl-aħħar. Tliet darbiet qaluhilna din. Sadanittant saqajha bdew jiswiedu għax bdew jikkankraw. Niftakar lit-tifel, li llum qed jistudja għal patri, jitlob lill-infermieri biex ikun jista' jagħlaq il-purtiera ħalli jagħmel siegħa jitlob għaliha.

Wara xi xahar li kienet ilha l-isptar kienu ġew fuqi żewġ professuri u qaluli li kien hemm ċans li jkun hemm bżonn ta' amputazzjoni. Dakinhar li qaluli, veru ħadt xokk imma bqajt nittama li tfiq. Ipprovajt naħseb b'mod pożittiv u allaħares ma tagħmilx hekk għax kieku tiġġennen.

Imma fl-aħħar qalulna li kien se jkun hemm bżonn ta' amputazzjoni. Jien u ommha bdejna ninkwetaw kif se ngħidu lilha. Minn hawn u minn hemm aħna aċċettajniha imma hi kien għad kellha 21 sena u ma kontx naf kif kienet se taċċettaha.

Niftakar li Amy qaltilhom lit-tobba li ma kinitx qiegħda tinkwieta għaliha daqskemm għalina. Meta qalulha li konna nafu bħal donna ħadet ftit tar-ruħ. U qaltilhom biex dak li għandhom jagħmlu jaqbdu u jagħ­mluh.

Fi Frar 2006 saret l-operazzjoni tal-amputazzjoni. L-ewwel qatgħulha xi swaba u mbagħad baqgħu telgħin sa taħt l-irkoppa. Imma l-Bambin ried li baqgħet ħajja. U rkuprat. Tgħallmet timxi, ġabet il-liċenzja tal-karozza l-Ingilterra għax hawn Malta ma ridux jagħtuhilha u erġajna bdejna qisu ħajja normali.

Sakemm tfaċċat il-problema tal-kilwa?

Hekk hu. Wara sentejn u nofs ġiet fuqi u qaltli pa, qed inħossni mdardra. U wara qisu tliet ġimgħat bdiet skużi ttella'. Ċempilt lit-tabib u qalli li kien hawn virus. Imma meta ġie u ralha l-pressjoni għolja qalilha ilek ma tagħmel test tad-demm?.Meta qaltlu iva għamlilha karta biex tagħmel it-testi­jiet.

Niftakar, filgħaxija kont qed nilgħab it-tennis, għax inħobb ngħaddi siegħa żmien hekk wara x-xogħol, u nirċievi telefonata mingħandha. Qaltli li l-kliewi ma kinux qegħdin jaħdmu sew.  Minn hemm bdejna naraw min kien se jagħtiha l-kilwa li kellha bżonn.

Amy kellha erba' donaturi… jien, ħija li ġie mill-Awstralja, l-għarus tagħha Mark u ommu. Peress li Amy hija O Positive' riedet xi ħadd O Positive' li jagħtiha l-kilwa. Min għandu d-demm O Positive' jista' jagħti lil kulħadd imma hu jista' biss jirċievi mingħand min hu bħalu.

Kienet fortunata biżżejjed li kellha erba' donaturi. Mit-testijiet irriżulta li l-aktar kilwa kompatibbli kienet tiegħi. Kont konvint li nagħtihilha. Ried jiġri xi ħaġa lili biex le. Bħal, ngħidu aħna, ma ngħaddix mit-test. Għax niftakar kien hemm wieħed miegħi li bintu kellu bżonn kilwa u tiegħu ma kinitx taqbel magħha. Fil-fatt spiċċat tatha l-kilwa zitha.

Min jagħti kilwa jrid ikun 100 fil-mija jaqbel ma' min se jkun jirċeviha, u minbarra hekk ma jridx ikun hemm periklu għal saħħtu wkoll. Għax tinsix li minn issa 'l quddiem se jkollu jgħaddi b'kilwa waħda.

Niftakar lill-professur li għamilli t-testijiet qabel l-operazzjoni jgħidli issa jekk trid tagħtiha kilwa tajba trid taqta' s-sigaretti. Għax jien kont inpejjep pakkett u nofs imma meta sitt xhur qabel l-operazzjoni infurmawni li l-kilwa tiegħi kienet taqbel qtajthom. Issa se nagħlaq erba' snin mingħajr ma nqabbad sigarett b'ħalqi.

Għamilt erbat ijiem l-isptar.  L-ewwel jumejn kont ftit skomdu biex irqadt. Imbagħad wara erbat ijiem it-tabib qalli li stajt immur lejn id-dar. Qagħadt ġurnata żejda l-isptar biex noqgħod mat-tifla. Hija damet xi għaxart ijiem. Ovvjament wara l-operazzjoni ma stajtx nerfa. Imma bdejt niekol u nixrob normali. Kont daqsxejn imqareb għax it-tabib qalli tmisx il-birra u ħadt xi naqra.

Il-farrett tiegħi kien akbar minn tat-tifla. F'kull każ  meta jeħdulek kilwa jridu jiftħu biex il-kilwa kemm jista' jkun jaqilgħuha fi stat tajjeb. Allura l-farrett tad-donatur ikun akbar minn ta' min jirċeviha.

L-operazzjoni rnexxiet u għalkemm illum b'kilwa waħda ma kien hemm l-ebda impatt fuq saħħti. Fil-bidu ta' Frar nagħlqu tliet snin minn mindu għaddejna minn din l-operazzjoni u kellu bżonn il-Bambin iżomm idejh fuqha. Riċentament ħadet riżultat tajjeb għax kull xahrejn trid tagħmel it-testijiet.

Kif ħadtha li kellek tgħaddi minn trawma wara oħra?

Tal-kliewi kienet trawma akbar minn tal-amputazzjoni. Għax għall-familja kienet tinvolvi żewġ membri mhux waħda. Immaġina lit-tifel u l-mara għandhom tnejn mill-familja qegħdin jagħmlu operazzjoni fl-istess ħin. Kienet operazzjoni maġġuri. Fil-fatt domt ma ġejt f'sensijja, u l-mara ħasbet li bqajt sejjer. Imma ma kontx nibża għalija.

Qabel ma saret l-operazzjoni kont anzjuż ħafna. Amy ġieli ma setgħetx torqod u konna noħorġu biex nipp­rovaw nikkalmaw. Ġieli tlajna minn Marsaxlokk sax-Xemxija biex jgħaddi l-ħin. Konna anzjużi ħafna. Imbagħad meta sirna nafu bid-data qisha kkalmat il-biċċa.

Id-data ma jgħidulekx mill-ewwel għax għall-operazzjoni jrid ikun hemm tliet professuri. Għax fl-istess ħin li kienu qegħdin jaqilgħu l-kilwa minn ġo fija kienu qegħdin jagħmluha fit-tifla. Meta jkun donatur ħaj hekk jagħmlu. U supposta meta jkun donatur ħaj aktar tirnexxi l-operazzjoni. Qaluli li hekk taħdem, u li hi xi 10 fil-mija aħjar.

Kienet trawma kerha. Għadni nbati minnha sal-lum. Ġieli bil-lejl inqum u noqgħod naħseb. Imma mbagħad ngħid ma rrid naħseb xejn. Għax jaqbadni l-biża' li Allaħares qatt il-ġisem tat-tifla jirrifjuta l-kilwa. Trawma li jalla ħadd ma jgħaddi minnha.

Kien dan l-aħħar li qisu ma bqajtx naħseb iżżejjed fuq jekk il-kilwa qablitx jew le. Għall-grazza t'Alla s'issa mexjin tajjeb. Titla' u tinżel it-taraġ … issuq indipendenti ħafna. U kburi biha. Bil-kuraġġ tagħha tagħmel kuraġġ lili, lil ommha u lil ħuha.

Dan kollu kif affettwa r-relazzjoni tiegħek mat-tifla?

Jien u t-tifla xorta għadu jkollna xi ngħidu kultant. Naħseb bħal kull missier ieħor. Imma ftit ilu kelli l-birthday', ġiet tgħannaqni u tbusni u qaltli ,il-kilwa ta' ġo fija għandha l-birthday' ukoll.

Jien daqsxejn fitt fuqha u anke meta ddum ma tasal, tagħtini rasi. Naħseb iffissat iżżejjed fuqha u fuq it-tifel u meta ddum ma tirritorna d-dar għax tkun ħarġet, nibqa' mqajjem sakemm tiġi u jekk għajni tmur bija ma tantx indum biex nerġa' nqum.

Dak li għaddejt minnu għamilni aktar beżgħan li jista' jiġri xi ħaġa lit-tfal. Anke jekk Amy għandha 27 sena u Aron 24 sena. Ikunu daqsxejn ma jifilħux moħħi mill-ewwel jgħid nispera li mhux meningitis. Fil-fatt fil-każ tat-tifla ġieli x'ħin nismaha tisgħol nitloba permess biex inċempel lit-tabib. U tħallini biex jien ma noqgħodx ninkwieta.

Amy kuraġġuża u tagħmilli l-kuraġġ. Setgħet kienet tfajla li wara dak li ġralha nftefgħet f'rokna u qagħdet tibki xortiha. Imma Amy baqgħet l-istess u ġieli anke tiċċajta bil-kundizzjoni tagħha.

Illum inħares lejn il-ħajja jum wara jum. Ma trid tieħu xejn for granted'. Kif jgħid il-Malti, il-bniedem jipproponi u Alla jiddisoponi. Illum x'ħin inqum nirringrazzja lil Alla li qomt. Nipprova nirraġuna hekk. Kif jeħduha Amy, ommha u ħuha. Amy tgħid li bħalma ġara lilha seta ġara lil ħaddieħor.

Kultant ngħid Allaħares taħbat. Għax il-kilwa poġġe­wielha quddiem u mhux fuq wara. Għax hekk jagħmluha f'min ikollu bżonn kilwa. Peress li ssuq, nibża' u ngħid li jekk allaħares qatt tkun involuta f'aċċident jaf tifqaha. Naħseb li kull missier li jgħaddi minn esperjenza bħal din jirraġuna bħali.

Il-fatt li t-tifla titkellem fil-miftuħ dwar dak li ġralha tiftaħlek il-ferita ta' dak kollu li għaddejt minnu?

Le, anzi. Meta nismaha titkellem fuq il-mezzi tax-xandir jew quddiem in-nies, naf li qiegħda tagħmel ħafna ġid għal ħaddieħor. Min ikun f'sitwazzjoni fejn jista' jagħti kilwa jaf jagħmel aktar kuraġġ. Anke jien sibt ħafna appoġġ mill-għaqda li taħdem favur l-għoti tal-organi.

Issa jekk Alla jrid f'Ġunju li ġej se tiżżewweġ it-tifla. Mument li iġri jasal, għax hi x-xew­qa tiegħi li ntellaha fuq l-artal. Naħseb li l-aktar ġurnata li se nkun ferħan. L-aktar jumejn li stennejt kienu meta ggradwat u li naraha tiżżewweġ. Waħda għaddiet u l-oħra għadha ġej­ja ftit tax-xhur oħra. Min jaf forsi mbagħad tagħmilni nannu. Għax bil-kilwa aktar hemm ċans li mara jkollha tarbija.

Tinsiex li mingħajr kilwa trid tqatta' diversi siegħat fil-ġimgħa fuq il-magna biex tnaddaflek id-demm. Amy għamlet erba' xhur fuq il-magna. Ħajtek rovinata għax għandek tlett ijiem fil-ġimgħa tkun trid tmur tnaddaf id-demm għal xi erba' siegħat kull darba.

U tinsix li wara li tagħmel dak il-ħin kollu fuq il-magna tinillek il-pressjoni. Erħilha li naf b'każ fejn kien hemm mara fuq il-magna li nqabdet tqila u welldet. Iżda dan kien każ rari ħafna.

Illum niltaqa' ma' ħafna nies li ma jafunix u li jgħi­duli x'kuraġġ tagħmlilna Amy! U meta jgħiduli hekk inħossni kburi biha. Hemm min għandu anke ritratti tagħha. Amy għamlet ħafna kuraġġ lin-nies. Inkluż lilna tal-familja.

Għalkemm ma xtaqtx li ġralha hekk, bl-istorja tagħha u l-mod kif iffaċċjat dak kollu li għaddiet minnu, kien ta' ispirazzjoni għal bosta. Ftit tal-jiem ilu, ġiet waħda mara u qaltli, ftit ilu daħħluni l-isptar, fejn kont qiegħda mmut, u t-tifla tiegħek l-ewwel ma ġiet f'moħħi. Ħaġa bħal din tagħmilni kburi ħafna li jien missierha.minnu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kompetizzjoni

Fl-okkażjoni tal-50 sena mill-inkurunazzjoni tal-istatwa ta' San Ġużepp, l-Arċikonfraternità ta' San Ġużepp tar-Rabat qiegħda tniedi kompetizzjoni għal-logo kommemorattiv li se jintuża waqt dawn iċ-ċelebrazz­ jonijiet. Id-disinn irid ikun fi stil kontemporanju u jinkludi l-kliem Kuruna fuq rasek qegħdnilek 1963-2013. Min huwa interessat għandu jibgħat id-disinn tiegħu fuq karta jew f'format elettroniku permezz ta' CD lil Stepehen Pace, Segretarju tal-Arċikonfraternità, PO Box 9, Rabat, Malta sa mhux iktar mid-19 ta' Frar, 2012. Ir-rebbieħ jitħabbar nhar l-10 ta' Marzu u jingħata rigal ta' €200 flimkien ma' tifkira tal-okkażjoni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Premju

Il-Kunsill Malti għall-Kultura u l-Arti nieda edizzjoni oħra tal-Premju Francis Ebejer, li huwa miftuħ għal kittieba ta' kull età, grad ta' esperjenza u nazzjonalità. Id-drammi għand­hom ikunu bil-Malti. Dan ma jeskludix l-użu ta' lingwi oħ­rajn, sakemm l-ilsien ewlieni jkun il-Malti. Hemm tliet kate­goriji: kitba għat-teatru, kitba għat-tearu għat-tfal/żgħażagħ, u kitba ta' radjudrammi. Il-linji gwida u l-formoli tal-app­likazzjoni jinsabu onlajn fuq: www.maltaculture.com.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banda Beland

L-Għaqda Mużikali Beland taż-Żejtun ħarġet tliet DVD's ta' tliet kunċerti memorabbli u storiċi li l-banda tellgħet fis-sena li fiha ċċelebrat  il-150 sena mit-twaqqif tagħha. Dawn id-DVDs juru l-Kunċert Funebri li sar f'April li għadda fil-Knisja Arċipretali taż-Żejtun, il-Musical' dwar l-istorja tal-Banda Beland A.D.1861 – Song Cycle li ttella' fuq iz-zuntier tal-Knisja Parrokjali taż-Żejtun f'Settembru, kif ukoll il-Kunċert Sinfoniku fit-Teatru Manoel li għalaq iċ-ċele­brazzjonijiet ta' dan l-anniversarju prestiġjuż, it-Tlieta, 13 ta' Diċembru, 2011. Kull min hu interessat li jakkwista din il-kollezzjoni unika għandu javviċina lill-Kaxxier tas-Soċjetà, Robert Abela.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_