Evanġelizzazzjoni

Illum, 16 ta' Jannar, fis-7.00 p.m., fiċ-Ċentru Parrokkjali Titu Bradsma, il-Balluta, se ssir laqgħa bit-tema:Alla jitkellem permezz ta' Ibnu. Il-kelliem mistieden se jkun Patri Raymond Gatt O.P. Kulħadd huwa mistieden biex jattendi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drama

Is-Sezzjoni Żgħażagħ fi ħdan is-Soċjetà Mużikali Madonna tal-Ġilju tal-Imqabba se torganizza sensiela ta' korsijiet tad-drama. Is-sessjonijiet sejrin isiru nhar ta' Tnejn u nhar ta' Erbgħa minn Augusto Cardinali u jibdew mil-lum, 16 ta' Jannar, fil-każin tal-istess soċjetà. Jista' jattendi kulħadd. Biex tirriserva post ċempel fuq 7994 7060 u għal aktar dettalji idħol fis-sit: www.talgilju.com.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Emotions Anonymous

Persuni b'diffikultajiet emozzjonali bħal ansjetà, solitudni, dipressjoni, eċċ… huma mħeġġin biex jattendu l-laqgħa tal-*Emotions Anonymous* li se ssir illum, 16 ta' Jannar, fil-kwartieri tal-Caritas, 5, Triq l-Iljun, il-Furjana, fis-6.00 p.m. Qraba u ħbieb ta' dawn il-persuni jistgħu jattendu wkoll. Għal aktar tagħrif ċempel fuq 79412338.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Wirja

Fl-okkażjoni tal-40 anniversarju mill-mewt ta' Ninu Cremona, il-Ministeru għal Għawdex qed jorganizza wirja dwar ħajtu u ħidmietu fil-Banka tal-Ġurati fir-Rabat, Għawdex. Il-wirja se tibqa' miftuħa għall-pubbliku sal-20 ta' Jannar. Hemm esebiti ritratti storiċi, manuskritti, kotba u oġġetti oħrajn marbutin mal-ħajja u l-ħidma ta' Ninu Cremona.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Veterani Laburisti

L-Għaqda Veterani Laburisti avżat li l-*workshop* li se torganizza nhar il-Ħamis, 19 ta' Jannar, fil-Lukanda Excelsior bħala parti mill-Konferenza Ġenerali tal-Partit Laburista, se tibda fid-9.30 a.m. u mhux fl-10.00 a.m. kif avżat fil-programm mibgħut lid-delegati. Ir-reġistrazzjoni se tiftaħ fid-9.00 a.m.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Tea for Two*

*Barocco Cultural Events* se jerġgħu jippreżentaw il-kunċert *Tea for Two*, li kif jixhed ismu se jiffoka fuq kanzunetti meħudin minn films mużikali li baqgħu klassiċi sal-lum. Il-kunċert se jsir fis-*Sagrestia Vault*, Valletta Waterfront, nhar il-Ġimgħa, 20 ta' Jannar. Jieħdu sehem il-kantanti s-soprano Martia Bezzina u t-tenur Frans Mangion, akkumpanjati fuq il-pjanu minn Ramona Zammit Formosa. Wara l-kunċert ikun hemm bibita. Biex tirriserva post ċempel fuq 79680952 jew imejl fuq: bookings@baroccomalta.com.

Kunċert

Il-Banda L-Unjoni ta' Ħal Luqa se ttella' l-Kunċert Annwali tagħha nhar is-Sibt, 21 ta' Jannar, fis-7.30 p.m., fit-Teatru Metaonia ta' Ħal Luqa. Dan il-kunċert se jkun differenti minn dawk ta' snin oħrajn billi flimkien mal-Banda L-Unjoni, taħt id-direzzjoni tas-Surmast John David Zammit, se jieħu sehem il-kantant popolari Freddie Portelli li se jkanta għadd ta' kanzunetti minn tiegħu u li ġew irranġati għall-banda. Il-programm jinkludi wkoll mużika oħra li tvarja minn dik klassika għal mużika *pop*. Kulħadd mistieden. Għal aktar dettalji idħol fis-sit: www.unionbandmalta.org

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Boogie Night*

Is-Sezzjoni Żgħażagħ fi ħdan is-Soċjetà Mużikali Madonna tal-Ġilju tal-Imqabba se jorganizza lejl ta' divertiment bl-isem*Boogie Night*, nhar is-Sibt, 21 ta' Jannar, fil-każin, mit-8.30 p.m. 'il quddiem. Ikun hemm mużika provduta minn DJ Big John. Dħul mingħajr ħlas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trabi lill-Madonna

Iċ-Ċerimonja tal-Preżentazzjoni tat-Trabi lill-Madonna, organizzata kull sena mill-Azzjoni Kattolika f'Għawdex fis-Santwarju Ta' Pinu se ssir nhar is-Sibt 28 ta' Jannar, bħas-soltu qrib il-festa tal-Preżentazzjoni ta' Ġesù fit-Tempju (il-Gandlora). Il-ġenituri huma mistednin għal-Liturġija tal-Kelma mmexxija mill-Isqof Mario Grech fl-4.30 p.m., li matula se jiġu preżentati lill-Madonna uliedhom mgħammdin. Imħeġġin jieħdu xemgħa ħamra biex jipparteċipaw b'mod sħiħ f'din l-opportunità li jisimgħu l-messaġġ ta' Mons. Isqof għalihom. Il-ġenituri mitubin jikkuntattjaw lill-organizzaturi sal-Ħadd, 22 ta' Jannar, biex ikunu preparati ċ-ċertifikati li jitqassmu: Pauline Bezzina (21551967), Netta Camilleri (21551022) jew Ġuża Grech (27553822).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Żagħżugħ imut wara ħabta bil-karozza ma’ siġra

Steve Micallef ta' 23 sena mill-Imtarfa tilef ħajtu traġikament wara li kien involut f'aċċident tat-traffiku f'Ħ'Attard. L-aċċident seħħ ftit metri 'l bogħod minn fejn f'Ottubru li għadda seħħet traġedja oħra li fiha tilef ħajtu Michael Sciberras ta' 37 sena minn Ħ'Attard.

L-aċċident li fih kien involut Micallef seħħ ilbieraħ għall-ħabta tas-1.16 a.m. fi Triq l-Imdina, jew kif ħafna jafuha bħala t-triq tar-Rabat. Dak il-ħin Micallef kien qed isuq karozza Toyota Vitz sewda fid-direzzjoni tar-Rabat meta skiddja fiż-żlieq li kien hemm fit-triq b'konsegwenza li tilef il-kontroll tal-karozza. Kif il-karozza bdiet tiskiddja, din marret fuq in-naħa l-oħra tat-triq u baqgħet dieħla b'impatt qawwi f'siġra fuq in-naħa tax-xellug.

Għalkemm id-daqqa kienet fuq in-naħa tal-passiġġier, li b'xorti tajba ma kien hemm ħadd ma' Micallef, xorta waħda jidher li mal-impatt vjolenti mas-siġra ż-żagħżugħ aktarx ħabat rasu mal-pilastru tal-bieba.

Sewwieqa oħrajn li raw il-karozza maħbuta fis-siġra waqfu jagħtu l-għajnuna lil Micallef. Dak il-ħin kienet għaddejja karozza tal-Pulizija mill-Iskwadra tal-*Mobile* li fiha kien hemm is-Surġent Nicky Farrugia flimkien mal-Kuntistabbli Gerry Scerri li waqfu biex jassistu.

Fil-fatt sakemm waslet l-ambulanza l-Pulizija bdew jamminstraw in-nifs artifiċjali fuq Micallef. Ftit tal-ħin wara waslet l-ambulanza b'infermier li kompla jagħti l-għajnuna medika lil Micallef. Fuq il-post marru l-membri tal-Protezzjoni Ċivili, imma ma kellhomx għalfejn iqaċċtu partijiet tal-vettura biex jinħareġ Micallef.

Wara li ddaħħal fl-ambulanza t-tim mediku kompla għaddej bil-kura fejn l-ambulanza kienet skortata lejn l-Isptar Mater Dei mill-istess Pulizija tal-Mobile. Kif Steve Micallef iddaħħal fid-Dipartiment tal-Emerġenza t-tobba u l-infermiera komplew b'tentattiv iddisprat biex jippruvaw isalvawlu ħajtu. Iżda kawża tal-ġrieħi gravissimi li sofra Micallef ġie ċċertifikat mejjet.

B'dan l-ewwel aċċident fatali tat-traffiku għal din is-sena ġie informat il-Maġistrat Dr Neville Camilleri li ordna inkjesta fejn ħatar lill-Perit Richard Aquilina, lill-Espert tat-Traffiku Mario Buttigieg, lill-Avukat Anthony Cutajar u lit-Tabib Forensiku Mario Scerri bħala esperti tal-Qorti flimkien mal-Pulizija tal-Fotografija.

Fuq il-post tal-aċċident marru wkoll il-Pulizija tad-Distrett immexxijin mill-Ispettur Carol Fabri flimkien mas-Surġenti Alan La Grasta u Stephen Micallef li ħejjew rapport tal-każ.

Sakemm tlesta l-aċċess il-parti tat-triq minn ħdejn ir-*roundabout* fejn hemm il-pompa tal-petrol sad-daħla li tagħti għal Ta' Qali nżammet magħluqa għat-traffiku.

Dan l-aċċident seħħ qrib kamra f'għalqa li hija bħal dik li hemm ftit metri 'l bogħod minn fejn Michael Sciberras ta' 37 sena minn Ħ'Attard miet fil-15 ta' Ottubru meta kien bil-mutur tiegħu. Dakinhar Sciberras kien fi triqtu lejn il-port fejn kellu jiltaqa' ma' grupp ta' ħbieb biex jaqbdu l-katamaran biex iqattgħu ġurnata Sqallija. Iżda ftit qabel it-3.30 a.m. karozza Chrysler 300c misjuqa minn Clive Tanti ta' 23 sena mill-Imġarr, Malta, li kien sejjer fid-direzzjoni opposta, marret fuq in-naħa l-oħra tat-triq wara li Tanti tilef il-kontroll tagħha b'konsegwenza li Sciberras spiċċa jittajjar minn fuq il-mutur. Tant id-daqqa kienet qawwija li Sciberras spiċċa fuq siġra fejn għal aktar minn ħames sigħat ħadd ma seta' jsib fejn kien.

Fil-fatt il-katavru tiegħu kien lokalizzat permezz ta' ħelikopter tal-FAM.

Waqt li 75% tal-Maltin jemmnu li għandna nitħallew inkomplu naħdmu wara l-età tal-pensjoni, huma biss 23% li jgħidu li huma stess jixtiequ jkomplu jaħdmu aktar fit-tul. Hekk ukoll, il-maġġoranza tal-Maltin huma konxji li l-popolazzjoni tal-Ewropa qiegħda tikber fiż-żmien, iżda 36% biss huma mħassbin dwar dan l-iżvilupp. Dan jikkuntrasta bil-qawwi mal-perċezzjonijiet ta' dawk li jfasslu l-politika li jħarsu lejn it-tixjiħ demografiku bħala sfida ewlenija.

Dan jirriżulta minn stħarriġ ġdid tal-Ewrobarometru ppreżentat mill-Kummissjoni Ewropea fl-okkażjoni tal-bidu tas-Sena Ewropea 2012 tal-Anzjanità Attiva u s-Solidarjetà tal-Ġenerazzjonijiet li għandha l-għan li tqajjem għarfien dwar il-kontribut ta' dawk li huma aktar anzjani lejn is-soċjetà u li ġġib 'il quddiem miżuri li joħolqu opportunitajiet aħjar biex l-anzjani jibqgħu attivi.

Mill-istħarriġ jirriżulta li għal dak li għandu x'jaqsam mal-impjieg, wieħed biss minn kull tliet Maltin (31%) jaqbel mal-idea li l-età uffiċjali tal-pensjoni trid tiżdied sal-2030, minkejja li din issa saret prijorità politika ċara f'ħafna stati membri tal-UE. L-idea li jikkombinaw xogħol *parttime* ma' pensjoni parzjali tappella lil 47% tal-Maltin, aktar minn irtirar totali. Dwar l-impjieg li għandhom illum, il-Maltin jaħsbu li se jkunu kapaċi jibqgħu jagħmlu x-xogħol tal-lum sal-età ta' 57.3 snin kontra l-età ta' 61.7 snin tal-medja Ewropea.

Minn fost dawk li qalu li lesti li jkomplu jaħdmu wara l-età tal-pensjoni skont ix-xogħol tagħhom, il-ħaddiema klerikali (28%) huma aktar disposti li jagħmlu dan, waqt li l-inqas persentaġġ (22%) kienu l-ħaddiema manwali. Huma biss 23% tal-Maltin li jaħdmu għal rashom, nofs il-medja Ewropea, li lesti li jaħdmu aktar fit-tul, waqt li 24% tal-maniġers Maltin qalu li jagħmlu l-istess.

Minn fost il-Maltin intervistati, 6% qalu li fl-aħħar sentejn ġew diskriminati fuq il-post tax-xogħol minħabba li huma meqjusin bħala anzjani ħafna waqt li 15% qalu li osservaw it-tali diskriminazzjoni. Kien hemm 4% li ġew diskriminati u 5% osservawha fl-aċċess għall-prodotti u servizzi finanzjarji; 3% kienu diskriminati personalment waqt li 5% osservawha fl-għoti tal-kura tas-saħħa; 2% kienu diskriminati u 5% osservawha f'attivitajiet ta' divertiment, waqt li 1%  kienu diskriminati u 6% osservawha fl-aċċess għall-edukazzjoni u t-taħriġ.

Kważi sebgħa minn kull għaxar Maltin (68%) jgħidu li huwa pożittiv il-mod ta' kif huma meqjusin il-persuni ta' 55 sena jew aktar f'Malta. Daqstant ieħor, għall-biċċa l-kbira taċ-ċittadini, dawk li għandhom 55 sena jew aktar għandhom irwol ewlieni f'oqsma ewlenin tas-soċjetà. 88% tal-Maltin jaħsbu li dawn jistgħu jagħtu kontribut billi jieħdu ħsieb in-neputijiet; 82% bħala appoġġ finanzjarju għall-familji tagħhom; 77% bħala konsumaturi kif ukoll bħala persuni li jieħdu ħsieb membri tal-familji morda jew b'diżabilità; 76% bħala persuni li jaħdmu bi qligħ, u 65% jaħsbu li dan jista' jsir b'xogħol voluntarju għalkemm kienu biss 13% li qalu li qegħdin jieħdu sehem attiv jew jagħmlu xogħol voluntarju.

Kważi nofs mill-Maltin intervistati (49%) jaħsbu li biex il-Gvern jgħin lil dawk il-persuni li jieħdu ħsieb membri anzjani tal-familja, dan għandu jagħti xi renumerazzjoni finanzjarja għall-kura li jipprovdu. Kien hemm ukoll minn semma’ sigħat flessibbli ta' xogħol (42%); krediti għall-pensjoni għall-perjodu li jipprovdu l-kura (31%); id-dritt li titlaq mix-xogħol temporanjament (28%); jingħataw taħriġ b'xejn dwar kif jipprovdu l-kura (23%); ikollhom id-dritt li jaħdmu partajm (16%); u li jkunu intitolati għal vaganza annwali bil-kura li tingħata tiġi mħallsa mill-fondi pubbliċi matul dan iż-żmien (5%).

Mistoqsijin x'titjib hemm bżonn isir biex iż-żona lokali tagħhom issir aktaraddattagħal kull età, 47% tal-Maltin semmew it-toroq u s-sigurtà fit-triq; 45% talbu faċilitajiet għall-anzjani biex jibqgħu f'saħħithom; 40% jridu trasport pubbliku adegwat; 25% jixtiequ żoni pubbliċi bħal *parks* adattati għalihom, waqt li 11% semmew bini pubbliku, postijiet kummerċjali u banek.

Kważi sebgħa minn kull għaxar Maltin (68%) jaħsbu li organizzazzjonijiet tal-anzjani u NGOs għandhom irwol pożittiv fil-ġlieda kontra l-isfidi tal-popolazzjoni li qiegħda tixjieħ f'Malta. Kien hemm 65% li semmew organizzazzjonijiet reliġjużi u tal-Knisja; 60% lill-Gvern nazzjonali; 54% lill-awtoritajiet lokali u reġjonali; 46% jsemmu lill-istituzzjonijiet tal-Unjoni Ew­opea; 39% semmew lill-mezzi tax-xandir u l-ġurnalisti; waqt li 33% jsemmu lit-trejdunjins.

Abbuż fi *Transport Malta* a skapitu tal-ħaddiema

Ħa ngħidlek storja li smajt. Nitolbok tivverifikaha u tieħu passi jekk vera. Skrivana u oħrajn bħalha taħdem mat-*Transport Malta* permezz ta' kumpanija SSL ibbażata f'Tas-Sliema. Din l-iskrivana u oħrajn forsi wkoll f'entitajiet governattivi oħrajn minbarra TM trid iġġedded il-kuntratt kull xahar. Barra minn hekk skont kif allegawli, qaluli, il-paga dovuta lilha u li titħallas mill-kumpanija bi flus minn TM li kkuntrattjatha suppost  huma ta' €900 fix-xahar fuq ġimgħa ta' 40 siegħa, iżda l-kumpanija tagħtiha biss €700, differenza ta' €200 fix-xahar, kważi 20%. Qisha l-istorja riċenti bħal dawk l-infermiera mill-Pakistan li biex jaħdmu mad-dipartiment tas-saħħa allegaw li kienu qed iħallsu kummissjoni mhux ħażin lill-Maltin talli ġew jaħdmu f'Malta! Barra minn hekk, inti taf li kuntratt ta' xahar isir definit wara jekk ikomplu jħaddmuhom. U għaliex għandha TM, jekk vera din, timpjega nies b'xogħol prekarju daqshekk u ma timpjegax direttament meta hawn dan il-qagħad kollu? Minn sorsi li għandi  jgħiduli li meta jiġi kkuntrattjat ħaddiem minn kumpanija li għandha ħaddiema għax-xogħol fuq il-kotba tagħha din it-tali kumpanija titħallas darbtejn u nofs aktar mill-paga li se jieħu l-ħaddiem! Vera din? Għax allura TM tista’ timpjega ħames min-nies bil-paga għall-flus li tħallas lill-privat biex jipprovdilha l-ħaddiema! U xi drittijiet għandhom ħaddiema bħal dawn, speċjalment in-nisa? Hemm xi kummissjoni moħbija? U min għandu interess fiha din, Wenz?

Il-PM jgħid li pajjiżna skansa l-maltemp

Meta għalaq il-Kunsill Ġenerali tal-Partit Nazzjonalista, li din id-darba kellu t-tema Kburin b'pajjiżna għax nemmnu f'pajjiżna, il-Prim Ministru qal li l-maltemp ekonomiku li għaddej madwarna, pajjiżna rnexxielu jiskansah.

Huwa qal li dan huwa mument serju ħafna għall-Ewropa u għad-dinja u aħna rridu ngħinu biex kemm jista' jkun, din il-problema tibda tmur għall-aħjar.

F'diskors ikkaratterizzat minn kritika lejn il-Partit Laburista, il-Prim Ministru għamel għaxar mistoqsijiet lill-Kap tal-Oppożizzjoni Dr Joseph Muscat, u qal li jippretendi tweġiba dwarhom illum stess, meta f'diskors ta' sagħtejn illejla, Muscat se jkun qiegħed iwieġeb għad-diskors tal-Baġit fil-Parlament.

Sadanittant, il-Partit Laburista qal fi stqarrija li l-Prim Ministru qata' qalbu li jsolvi l-problemi li ħoloq hu stess u qiegħed jistaqsi lil Joseph Muscat isolvihomlu.

Jixtieq ħajja ġdida

Il-kelma li qalli qabel ma telaq baqgħet tidwi f'widnejja:Meta kont il-ħabs, kont ngħix aħjar mill-ħajja li qiegħed ngħix bħalissa. Niekol biss gallettini tal-Unjoni Ewropea, u tè. Dan issejjaħlu pajjiż li laħaq il-livelli kollha meħtieġa mill-Unjoni Ewropea, daqskemm ilu jiftaħar Gonzi, li pajjiżna mhux fi kriżi?

Kelli x-xorti li nhar il-Ġimgħa nindirizza l-konferenza ġenerali tal-Partit Laburista. Nistqarr ikolli ngħid li nammira l-għaqda li għandna fil-Partit tagħna. Għaqda mingħajr fruntieri, u dan minħabba tmexxija għaqlija bi strateġija waħda, dik li nkunu dak il-partit li jitniżżel fl-istorja bħala l-veru partit li jindirizza l-problemi soċjali, il-burokrazzija, il-faqar, l-anomaliji kollha li jeżistu fil-liġijiet kostituzzjonali ta' pajjiżna.

Jeħtieġ li jkollna tmexxija friska, tmexxija li b'għaqal issib soluzzjonijiet għal diversi problemi li ntefgħu bla bżonn fuq il-poplu tagħna.

Jeħtieġ li jkollna Gvern li jindirizza l-problemi fis-saħħa bħal-listi ta' stennija li ma jispiċċaw qatt, il-kontijiet tad-dawl u l-ilma li kissru l-familji, it-tberbiq bla rażan ta' flus il-poplu fuq proġetti li setgħu jistennew.

Hemm bżonn li jkollna tmexxija fejn is-sinjur jiġi stmat ta' sinjur, iżda l-fqir jiġi mgħejjun jitla' tarġa, u mhux bħal granċ jimxi dejjem pass lura.

Din hi t-tmexxija li jien nemmen li pajjiżna għandu jkollu, għall-ġid ta' kulħadd, għall-kbir u għaż-żgħir, għall-fqir u għas-sinjur.

Nemmen li tmexxija b'għaqal biss tista' tkun is-soluzzjoni li pajjiżna jerġa' jieħu l-istabbiltà tiegħu. Kuraġġ!