Matul dan is-sajf il-‘waterpolo’ Malti jerġa' jilqa' fi ħdanu wieħed mill-aqwa elementi tiegħu meta jirritorna Matthew Zammit magħruf bħala x-Xellugi wara li jkun skonta sentejn sospensjoni minħabba ‘doping’. Każ sfortunat għal Zammit li kif kien spjega mal-gazzetta l-oħra tal-Union Press, It-Torċa, qatt ma kien l-għan tiegħu li jabbuża iżda ħalla f'idejn ħabib tiegħu u xtara pilloli għal skop iżda servewh ta' detriment għax naqas li jistaqsi u jiskopri x'kienu eżatt. Iżda matul dawn is-sentejn, Zammit, ta' persuna determinata, ħadem qatigħ fil-perjodu li kien sospiż avolja ma kienx wieħed faċli bl-għan ewlieni tiegħu huwa li jirritorna iktar b'saħħtu minn qabel u jwieġeb lill-kritiċi.

Fil-preżent Zammit jinsab l-Ungerija u jirritorna fil-bidu ta' Diċembru. Huwa bilfors kellu jasal għal din id-deċiżjoni għax f'Malta sab wisq intoppi biex ikompli jitħarreġ din il-logħba u għalhekk kellu jmur f'dan il-pajjiż biex jitħarreġ ma' kowċ barrani fuq bażi individwali biex meta fit-22 ta' Ġunju jkun eliġibbli biex jilgħab, ikun jista' jinżel fl-ilma ppreparat u mhux ikun irid għadu jibda t-taħriġ u jitlef staġun ieħor.

Dan il-ġurnal għamel kuntatt ma' Zammit dwar l-aħħar xhur ta' stennija tiegħu u l-preparamenti biex jirritorna fil-‘waterpolo’ Malti.

Fadal seba' xhur oħra biex terġa' tilgħab. Minn meta tħabbret is-sospensjoni ta' sentejn għal ‘doping’, x'kienet ir-reazzjoni tiegħek u qatt ħsibt li tieqaf milli tilgħab? U kemm kien faċli għalik tgħix ħajtek b'mod normali wara li tħabbret is-sospensjoni?

Malli smajt bid-deċiżjoni ħadt xokk qawwi għax dak iż-żmien il-‘waterpolo’ kien ix-xogħol tiegħi. Kienet trawma għalija għax qatt ma ħsibt li kelli nagħmel sentejn wieqaf mill-aktar ħaġa li nħobb nagħmel f'ħajti. Naturalment għalija kienet qisha l-aħħar tad-dinja u dak il-perjodu xejn ma kien faċli filwaqt li ħafna nies xejn ma għenu fis-sitwazzjoni li kont ninsab fiha minħabba paroli żejda u reklam ħażin bla ebda bażi ta' xejn.

L-effett fuq ħajti kien negattiv għall-aħħar għax filli kont nittrenja u niżvoga fil-‘waterpolo’ u filli ma kelli xejn aktar x'nagħmel. Il-frustrazzjoni kienet kbira u bdew jeħlu miegħi anke l-maħbubin tiegħi u kien żball kbir għax dawn dejjem kienu ta' spalla għalija u dejjem xtaquli l-ġid.

Iżda int magħruf għall-grinta u d-determinazzjoni, u wara li ddeċidejt li tagħti risposta, kif żammejt ruħek fiżikament tajjeb għal meta tirritorna?

Is-sospensjoni fissret ukoll li ma stajtx nittrenja mal-klabb tiegħi u għalhekk kienet daqqa ta' ħarta doppja. Fil-‘waterpolo’ għandek bżonn ħafna stamina u ħeġġa u għalhekk it-taħriġ huwa essenzjali. Minbarra l-għawm, ma kellix lanqas ma' min nipprattika bil-ballun. Iżda ridt nara kif se nidra nittrenja waħdi li xejn ma kienet faċli għax il-ħeġġa tibda tnaqqas u l-monotonija tibda kważi taqtagħlek qalbek. Iżda bi ftit riflessjoni, passjoni lejn il-logħba u pariri siewja minn min verament jixtieqlek il-ġid, malajr erġajt skoprejt id-determinazzjoni li ttini l-istimolu u ddeċidejt li nħares 'il quddiem billi nagħmel għall-inqas ftit ‘gym’ u ħafna ‘cardio’.

Iżda f'dan il-mument ta' solitudni, irnexxielek iżżomm kuntatt ma' sħabek fil-‘waterpolo’ u għalkemm kont projbit milli titħarreġ, kellek xi rwol relatat mal-‘waterpolo’?

Iva rnexxieli nżomm kuntatt tajjeb ma' sħabi u dan grazzi wkoll għall-ambjent mill-aqwa li jeżisti fil-klabb ta' San Ġiljan fejn qisna familja waħda u jiġri x'jiġri se nkunu dejjem hemm għal xulxin. Fil-fatt nirringrazzja lill-plejers kollha ta' San Ġiljan li dejjem inkoraġġewni u baqgħu warajja. Bħala rwoli ma kellix għax kont inħossha kiefra wisq ma nistax nagħti sehmi fl-ilma u kont inħossni ħafna aħjar meta kont noqgħod lura mil-logħba u mill-‘waterpolo’. Madankollu bqajt insegwi mid-distanza xorta waħda.

F'dawn l-aħħar xhur mort l-Ungerija. X'kien l-iskop taż-żjara tiegħek f'dan il-pajjiż?

Kif semmejt f'Malta ma stajtx nittrenja iżda għalkemm għamilt żmien ninżel nittrenja ma' San Ġiljan għax ma flaħtx nissaporti aktar, kien hemm xi presidenti ta' klabbs oħrajn li ngħaqdu u kitbu ittra biex jirrapportawni lill-ASA. Iddispjaċieni ħafna b'dan l-atteġġjament kemm għax qatt ma xtaqt jew għamilt deni lil xi ħadd kif ukoll għax ma ridt inqarraq b'ħadd għax f'Malta għandna pixxina waħda. Ara kieku kont barra minn Malta, bil-klabbs ikollhom il-pixxina tagħhom kien ikun aktar diffiċli jsir magħruf li kont nittrenja. Iżda jiddispjaċini ngħid li f'Malta hawn ċertu nies li  jieħdu pjaċir bid-deni.

Persważ li r-rapport kontrija tressaq biex jien inkun eliġibbli nittrenja fit-22 ta' Ġunju meta nerġa' nidħol lura u għalhekk meta nirritorna nkun bla ‘training’ u jkolli staġun ieħor mitluf.

Ħalli nagħmilha ċara wkoll li fl-Ungerija ma jien qed nilgħab ma’ ebda klabb. Iddeċidejt li mmur l-Ungerija għax il-ħabib tiegħi David Abela kien se jmur f'dan il-pajjiż biex jingħaqad ma' Debrecen u b'hekk kelli ċ-ċans immur miegħu bid-differenza iżda li jien nittrenja ma' kowċ barrani fuq bażi individwali.

Wasalt għal din id-deċiżjoni għax fl-Ungerija biss stajt intejjeb u nikseb lura l-prestazzjoni tiegħi billi nittrenja darbtejn kuljum, b'kull sessjoni ddum madwar sagħtejn. Minbarra hekk għandi lil David ta' inkoraġġiment kontinwu u fl-istess waqt naqsmu din l-esperjenza ġdida flimkien.

Żgur li qiegħed tħares b'ċertu ħeġġa u entużjażmu lejn ir-ritorn tiegħek u ċertament li l-klabb ma' min se tilgħab se jkun għamel akkwist importanti. Int plejer ta' San Ġiljan iżda qiegħed jissemma li tista' tingħaqad ma' Sliema. X'inhuma l-kummenti tiegħek dwar dan?

Bla dubju li wara nuqqas ta' sentejn, ir-ritorn tiegħi se jkun grintuż u għandi seba' mitt sena biex nerġa' nilgħab l-ewwel logħba.

Kif semmejt tajjeb, jien plejer ta' San Ġiljan u fadalli sentejn oħra kuntratt ma' dan il-klabb. Dan ifisser li d-deċiżjoni dwar l-għajdut ta' bħalissa dwar il-futur tiegħi mhux jien irrid neħodha iżda l-klabb tiegħi. Jien nista' ngħid li xogħli huwa li niffoka fuq il-logħba tiegħi u mhux ma' min se nilgħab għax nilgħab ma' min nilgħab dejjem se nagħti l-massimu tiegħi.

X'inhuma l-ambizzjonijiet tiegħek għall-istaġun li ġej kif ukoll għas-snin futuri?

L-ambizzjoni tiegħi din is-sena se tkun li nagħti risposta lil dawk li bil-kritika tagħhom ipprovaw ikomplu jgħarrqu s-sitwazzjoni tiegħi. Iżda ż-żmien itina parir u ħdimt ħafna biex inkun aħjar milli kont. L-għan tiegħi huwa li nerġa' nkabbar ir-reputazzjoni tiegħi fil-‘waterpolo’ mhux biss f'dak lokali iżda wkoll f'dak barrani.

Wara din l-esperjenza, x'inhu l-appell tiegħek?

L-appell lill-isportivi kollha huwa biex jittrenjaw minn qalbhom u bis-serjetà u r-riżultat jasal dejjem u m'għandhom jieħdu xejn mingħajr parir ta' persuna kwalifikata fil-qasam għax ftit nuqqas ta' attenzjoni u mingħajr ebda ħażen jista' jservihom ta' detriment.

Iżda ma nistax ma nirringrazzjax lill-familja tiegħi li dejjem baqgħu warajja u ħeġġewni f'kollox kif ukoll lill-ħbieb u l-klabb ta' San Ġiljan li wrew rispett kbir fija. Nixtieq niskuża ruħi wkoll ma' dawk il-persuni li b'mod jew ieħor stajt inqasthom jew iddiżappuntajthom f'xi ħaġa iżda nwegħedhom li se npatti bil-kbir għalihom.

Deputat Nazzjonalista jitlob spjegazzjoni

Id-Deputat Nazzjonalista, Jean-Pierre Farrugia ħa l-opportunità tal-Kunsill Nazzjonali tal-Partit Nazzjonalista, biex matul intervent ta' erba' minuti li kien mitlub jagħmel, jikkritika lill-Gvern dwar l-‘interconnector' bejn Malta u Sqallija.

Huwa qal li fil-Parlament dejjem ingħatat l-impressjoni li l-proġett miexi kif suppost. Farrugia għamel referenza għall-mistoqsijiet parlamentari li kienu tressqu mid-Deputat Laburista, Evarist Bartolo, li dwarhom il-Ministru Tonio Fenech kien wieġeb li x-xogħol miexi mal-programm tal-kuntratt.

Iżda issa donnu li waqajna lura u nistaqsi għaliex, żied jgħid id-Deputat Nazzjonalista, b'reazzjoni għad-dikjarazzjoni tal-Prim Ministru, li l-proġett mhux se jitlesta sa qabel l-Elezzjoni Ġenerali.

Fl-intervent tiegħu, id-Deputat Nazzjonalista qal li hu, bħaċ-ċittadini fin-Nofsinhar ta' Malta, qiegħed jibla' l-‘carbon dioxide' u jeħtieġ li l-Korporazzjoni Enemalta tagħti spjegazzjoni ċara.

Il-Gvern kien qal li x-xogħol fuq l-‘interconnector' għandu jkun lest sa Ottubru tas-sena 2013.

Fl-intervent tiegħu, Farrugia ssuġġerixxa lill-Gvern biex jagħti sussidju lil dawk il-familji li jgħixu f'appartamenti tal-Gvern u li m'għandhomx aċċess dirett għad-dawl tax-xemx u għalhekk, m'għandhomx il-possibilità li jibbenefikaw mis-sussidji fuq is-‘solar heating'.

Ilbieraħ saru diversi interventi oħrajn matul il-Kunsill Ġenerali tal-Partit Nazzjonalista. Bla dubju, l-aktar intervent li spikka kien dak tal-Ministru Austin Gatt li l-ewwel ma ddikjara kien li hu kburi li huwa Nazzjonalist.

Austin Gatt kien milqugħ b'ċapċip kbir, b'dawk li attendew iqumu bilwieqfa bl-entużjażmu. Saħansitra kien hemm individwu li għax ma setax iqum bilwieqfa, beda jxejjer bil-krozzi f'idejh.

Waqt li kkonferma li mhux se jerġa' jikkontesta għal elezzjoni ġenerali oħra, u qal li qiegħed jagħmel din il-wegħda quddiem martu, li kienet preżenti għall-Kunsill Ġenerali qal li jekk il-Partit Nazzjonalista għandu bżonnu, huwa se jkun qiegħed fis-sala tal-għadd tal-voti u din id-darba, miegħu se jkun hemm iż-żewġ uliedu.

Austin Gatt qal li l-Partit Nazzjonalista għandu bżonn ibiddel ċerti affarijiet, fosthom l-istrutturi tiegħu, iżda huwa importanti li meta jieħdu deċiżjoni, in-Nazzjonalisti jsegwuha.

Intervent ieħor li spikka kien dak tad-Deputat Nazzjonalista, Franco Debono li fetaħha kontra l-preżentaturi tal-istazzjon nazzjonali li jużaw il-programm tagħhom għall-aġenda personali, billi jattakkaw persuni u jaħbu x'qegħdin jagħmlu oħrajn.

Franco Debono semma lilpreżentaturi ta' Dissett u Xarabank u qal li dawn huma preżentaturi tajbin, iżda kkundanna lil preżentaturi oħrajn, li ma semmiex b'isimhom, li jużaw il-programm kif jaqbel lilhom.

Tkellem dwar l-Awtorità tax-Xandir u qal li din għandha tkun iżjed b'saħħitha u tagħti kas dawn l-affarijiet, speċjalment meta l-ilmenti li jitressqu jkunu konsistenti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Il-Partit Laburista rringrazzja lil Lawrence Gonzi tal-fiduċja li qiegħed juri f'Joseph Muscat, meta staqsieh biex isolvilu problemi li ħoloq b'idejh hu stess.

Irringrazzjah ukoll talli qed jgħid lill-poplu Malti u Għawdxi biex isegwi d-diskors ta' Joseph Muscat bi tweġiba għall-Baġit.

Żieda fl-immigranti irregolari b'riżultat tar-Rebbiegħa Għarbija

Matul l-ewwel disa' xhur ta' din is-sena, l-awtoritajiet Ewropej kellhom iħabbtu wiċċhom ma' żieda ta' eluf fl-għadd ta' immigranti irregolari meta kkomparat mal-istess perjodu tas-sena l-oħra, bl-aġenzija tal-Unjoni Ewropea (UE) responsabbli mis-sigurtà tal-fruntiera, tattribwixxi din iż-żieda għall-inkwiet u l-ġlied fid-dinja Għarbija.

Id-Deputat Direttur tal-aġenzija Frontex, Gil Arias Fernandez, spjega waqt konferenza stampa li total ta' aktar minn 112,000 immigrant illegali kienu interċettati bejn Jannar u Settembru ta' din is-sena, ikkomparat ma' 77,000 li kien hemm is-sena l-oħra. L-akbar għadd ta' immigranti irregolari kienu interċettati matul ix-xahar ta' Marzu meta kien hemm 20,000 persuna.

Kien spjegat li r-rivoluzzjoni fit-Tuneżija u l-gwerra ċivili fil-Libja għamlu l-passaġġi bil-baħar lejn Malta u l-Italja l-aktar rotot popolari, qabel dawn naqsu b'mod sinifikanti kemm minħabba l-maltemp, kif ukoll għax l-awtoritajiet il-ġodda ħadu kontroll tas-sitwazzjoni f'pajjiżhom.

Minflok, l-immigranti pprovaw jidħlu fl-UE mill-fruntiera ta' bejn l-Greċja u t-Turkija, fejn f'Ottubru biss inqabdu 9,500 persuna, żieda ta' aktar minn 20% fuq l-istess xahar tas-sena l-oħra. Rotta ġdida għall-immigranti kienet dik mill-Maċedonja, is-Serbja u l-Ungerija għall-Awstrija, fejn l-għadd ta' immigranti maqbudin żdiedu  b'35%.

L-Aġent Direttur tal-aġenzija Frontex qal li bħala medja, kull ġurnata jkun  hemm  300 immigrant illegali li jirnexxilhom jidħlu fl-Ewropa.

Intant, il-Kummissjoni Ewropea qalet li l-UE teħtieġ issaħħaħ ir-relazzjonijiet tagħha mal-pajjiżi li mhumiex imseħbin fl-UE biex taħsad aħjar il-benefiċċji reċiproċi li tista' ġġib il-migrazzjoni. Minkejja li l-migrazzjoni hi minn tal-ewwel fl-aġenda politika tal-UE, ir-Rebbiegħa Għarbija u l-avvenimenti fin-Nofsinhar tal-Mediterran din is-sena enfasizzaw iżjed il-ħtieġa għal politika ta' migrazzjoni koerenti u komprensiva għall-UE.

Hu għalhekk li l-Kummissjoni Ewropea qiegħda tipproponi li ssaħħaħ id-djalogu u l-koperazzjoni operazzjonali fil-qasam tal-migrazzjoni u l-mobilità mal-pajjiżi sħab tal-UE li mhumiex membri, b'hekk tapprofondixxi l-proposti li hemm fil-Komunikazzjoni dwar Sħubija u Prosperità kondiviża man-Nofsinhar tal-Mediterran.

L-approċċ il-ġdid hu spjegat fl-Approċċ Globali tal-UE għall-Migrazzjoni u l-Mobilità mġedded li jqiegħed il-mobilità ta' ċittadini minn pajjiżi terzi fiċ-ċentru u li jagħmel is-sħubijiet iktar sostenibbli u iktar iħarsu ’l quddiem.   Il-mobilità ta' ċittadini ta' pajjiżi terzi matul il-fruntieri esterni tal-UE hi importanti minħabba li tolqot firxa wiesgħa ta' nies, bħal viżitaturi għal żjarat qosra, turisti, studenti, riċerkaturi, negozjanti jew qraba li jkunu qegħdin iżuru u hija marbuta mal-politika tal-viża.

Qegħdin nistabbilixxu qafas ta' politika strateġika għall-migrazzjoni u l-iżvilupp li hu ċar u konsistenti. L-UE se tkun imħejjija aħjar għall-governanza tal-migrazzjoni kemm internament kif ukoll globalment jekk tkompli ssaħħaħ id-djalogu u l-koperazzjoni li għandha mal-pajjiżi sħab.  L-Approċċ il-ġdid jirrappreżenta l-qafas strateġiku neċessarju biex iġib valur miżjud lill-azzjoni tal-UE u tal-istati membri f'dan il-qasam, qalet Cecilia Malmstròm, il-Kummissarju għall-Affarijiet Interni.

Bħal-lum ġimgħa l-Gvern ippreżenta l-Baġit għas-sena 2012, fejn mhux biss ħabbar il-miżuri ġodda li se jieħu matul is-sena d-dieħla, imma anke ppreżenta l-istampa attwali tal-qagħda ekonomika. Gaetano Micallef tkellem mal-ekonomista Lino Briguglio dwar ċertu aspetti tal-Baġit 2012.

Il-Gvern, partikolarment il-Prim Ministru, qed juża ħafna l-analoġija mal-maltemp biex jiddeskrivi dak li qiegħda tiffaċċja l-ekonomija lokali. Kemm taħseb li kien kbir dan il-maltemp fuq Malta?

Meta l-Gvern jirreferi għall-maltemp, qiegħed jirreferi għas-sitwazzjoni fil-pajjiżi ta' madwarna l-iktar fil-Greċja, fi Spanja, fil-Portugall u fl-Italja, li għandhom  problemi kbar fil-finanzi tal-Gvern.

Dawn il-problemi ġew minħabba li individwi u istituzzjonijiet finanzjarji tilfu l-fiduċja fid-dejn tal-Gvern. Meta jiġri hekk ma jibqgħux jisilfuh lill-Gvern jew jagħmlu hekk b'rati għolja tal-imgħax. F'ċertu punt id-dejn tal-Gvern ma jibqax sostenibbli.

Id-dejn tal-Gvern jimmatura wara ċertu numru ta' snin u meta jiġri hekk toħroġ sejħa oħra biex jiġġedded id-dejn li jkun għalaq. Iżjed ma tiżdied l-isfiduċja fid-dejn tal-Gvern, aktar jogħla l-imgħax u allura aktar tikber il-problema, għax il-Gvern ikun irid iħallas iktar imgħaxijiet. Fil-każ ta' Malta, in-nefqa fuq l-imgħax fuq id-dejn hija waħda sostanzjali.

Issa jekk id-dejn ikun għoli wisq,  jista' jinħoloq suspett li l-Gvern mhux se jkun kapaċi jħallsu lura. Allura jkun iktar diffiċli biex il-Gvern ikompli jissellef u dan iwassal biex jitla' l-imgħax biex ipatti għar-riskju. L-Italja qiegħda f'pożizzjoni insostenibbli bħalissa minħabba f'hekk.

Fattur importanti huwa li s-suq tal-finanzi jiddependi ħafna fuq xnigħat, għajdut u burdati. Jiġifieri, jekk il-Prim Ministru Taljan jagħti messaġġ li huwa serju, is-suq jista' jikkalma. L-istess jista' jiġri fil-Greċja.

Il-fatt li f'dawn il-pajjiżi tpoġġew ekonomisti  bħala prim ministri jista' jgħin f'dan ir-rigward. Peress li ż-żewg prim ministri jifhmu fis-suġġett, dan jista' jgħin biex tiżdied il-kredibbiltà tal-gvernijiet rispettivi u jittieħdu aktar bis-serjetà l-miżuri mis-suq finanzjarju.

Fil-każ ta' Malta, kienet ħaġa tajba li l-Gvern naqqas id-defiċit fil-kontijiet tiegħu u qed jimmira biex ikompli jnaqqsu. Jekk jibqa' jkollna defiċits għoljin jiżdied id-dejn tal-Gvern.

F'Malta id-dejn li għandna huwa diġà għoli. Infatti għalhekk tlifna l-‘credit rating' tal-Moody's… għax id-dejn tagħna laħaq kważi 70 fil-mija tal-Prodott Gross Domestiku (PGD).

Jidher li l-Gvern Malti huwa konxju ħafna ta' dan. L-ewwel nett għax hemm l-UE ssegwih u t-tieni għax naħseb li l-Ministru responsabbli mill-finanzi, minħabba li kellu taħriġ fl-ekonomija, iħossha ħafna din li hemm bżonn li d-defiċit ikun baxx ħalli eventwalment anke d-dejn jonqos. Għax id-dejn jiġi mid-defiċits ta' sena wara sena.

Għasel

Qabda għaġeb fuq xejn. Kif jgħid il-Willy, ‘a storm in a teacup’. Imma nifhimha wkoll. Għax wara l-Baġit li faqqgħalna GonziPN, tal-Partit Laburista tant m'għandhomx ma' xiex jaqbdu li r-rapport tat-Transparency International niżlilhom għasel, aktar milli tinżlilna għasel xi waħda li tgħaddi bis-‘see through' mill-pjazza.

Kull sena t-Transparency International toħroġ rapport dwar kemm il-gvernijiet madwar id-dinja jidhru korrotti u Malta – għalkemm ma marritx ħażin ħażin – sfortunatament niżlet żewġ postijiet mis-sena li għaddiet 'l hawn.

Veru li fl-indiċi ppubblikati spiċċajna wara pajjiżi bħallBhutan, il-Qatar, l-Emirati, it-Tajwan, Singapore, Barbados u l-Botwsana imma dan juri kemm, kif jgħid ir-rapport stess, din hi perċezzjoni. U anke l-aktar wieħed 'naive' jaf li perċezzjoni ħaġa u r-realtà oħra.

U a propositu, la qegħdin nitkellmu fuq ir-realtà, naħseb li l-verità mhix li pajjiżna huwa korrott imma li l-Maltin jew huma onesti żżejjed jew inkella jħobbu jikxfu sormhom quddiem kulħadd.