Deskritt bhala 'Missier id-demokrazija u l-libertà f'Malta' Eddie Fenech Adami ntlaqa’ fil-bini l-ġdid tal-Parlament mill-Kap tal-Oppożizzjoni u kap tal-Partit Nazzjonalista Simon Busuttil.

Kien Simon Busuttil li ddeskriva lill-President Emeritus u eks-Prim Ministru Eddie Fenech Adami bħala 'missier id-demokrazija f'Malta', f'diskors ta' introduzzjoni fil- laqgħa li hu kellu mal-eks-Kap tal-PN fl-uffiċċju tal-Kap tal-Oppożizzjoni fil-Parlament.

Il-Kap tal-Oppożizzjoni Simon Busuttil qal li hu sinifikattiv li propju f'għeluq it-28 sena mill-ewwel darba li Eddie Fenech Adami ħa l-ġurament ta' Prim Ministru fit-12 ta' Mejju 1987 hu kien qed iżur il-Parlament il-ġdid.

Simon Busuttil sostna li hu propju minhabba r-rabta bejn Eddie Fenech Adami, id-demokrazija u l-libertà li hu bħala kap tal-oppożiizzjoni u tal-PN kien qed jilqa' lil Eddie Fenech Adami, missier id-demokrazija f'Malta, fid-dar il-ġdida tad-demokrazija; il-Parlament.

Il-President Emeritus Eddie Fenech Adami qal li dan il-bini ġdid għandu jġib qabża fil-kwalità u appella biex din il-binja tgħin fit-tisħiħ tad-dibattitu u tad-demokrazija fil-pajjiż.

Li l-Parlament issa għandu d-dar tiegħu hu pass importanti fil-mixja tiegħu lejn awtonomija sħiħa.

Stqarr dan l-Ispeaker tal-Kamra tar-Rappreżentanti Anġlu Farrugia meta laqa’ grupp ta’ studenti mis-Sixth Form Sir Mikelanġ Refalo ta’ Ghawdex. Iż-żjara kienet organizzata bħala parti mill-istudji tagħhom fis-Systems of Knowledge.

Anġlu Farrugia kompla li bħalissa hemm abbozz ta’ ligi dwar is-servizzi parlamentari, li permezz tiegħu, il-Parlament ikompli jikseb iktar awtonomija, speċjalment fil- finanzjament tiegħu.

Hu qal li d-daħla tal-Parlament se tkun qed tospita esibizzjoni permanenti u interattiva dwar l-istorja tal-Parlament Malti sa mill-għoti tal-Kostituzzjoni tal-1921 li wasslet ghall-ewwel assemblea b’rappreżentanti eletti mill-Maltin.

L-istudenti żaru wkoll il-Kamra tad-Deputati fejn issir is-sessjoni plenarja. Hawnhekk, l-ispeaker beda jispjega l-proċess ta’ kif tgħaddi liġi, il-votazzjoni, kif abbozz jitpoġġa fuq l-aġenda tal-Kamra, kif ukoll il-ħidma tal-Kumitati Parlamentari.

Fl-aħħar taż-żjara, l-Ispeaker ingħata pittura li tissimbolizza lill-Belt Valletta bħala tifkira taż-żjara. Il-pittura hi xogħol tal-artist Għawdxi Mark Savona.

Il-President Ġermaniż Joachim Gauck, akkumpanjat mis-sieħba tiegħu, il-ġurnalista Ġermaniża Daniela Schadt, waslu f’pajjiżna għal żjara statali ta’ jumejn.

Iż-żjara statali bdiet b’ċerimonja fi Pjazza San Ġorġ fil-Belt Valletta għall-ħabta tal-ħamsa ta’ wara nofsinhar.

Wara l-President u s-sinjura tiegħu daħlu fil-Palazz tal-President fejn sar skambju ta’ rigali u dekorazzjonijiet qabel il-President ta’ Malta Marie Louise Coleiro Preca u dak Ġermaniż Joachim Gauck kellhom laqgħa bejniethom. Fi tmiem il-laqgħa saret konferenza tal-aħbarijiet miż-żewġ kapijiet tal-istat.

Il-Ħamis imbagħad il-President Ġermaniż jibda l-attivitajiet uffiċjali tiegħu b’laqgħa mal-Prim Ministru Joseph Muscat fil-Palazz ta’ San Anton.

Wara, għall-ħabta tal-għaxra ta’ filgħodu, il-President ta’ Malta u dak Ġermaniż iżuru l-proġett Buddy Bear organizzat fil-Kitchen Garden tal-Palazz ta’ San Anton mill- Ambaxxata Ġermaniża f’Malta flimkien mal-Uffiċċju tal-President.

Minn hawn il-President Gauck l-ewwel iżur iċ-Ċentru Miftuħ fil-Marsa u wara jiltaqa’ ma’ numru ta’ għaqdiet mhux governattivi li jaħdmu fil-qasam tal-immigrazzjoni f’pajjiżna.

Għall-ħabta tas-siegħa u nofs ta’ wara nofsinhar il-President Gauck jieħu sehem f’ċerimonja ta’ tqegħid tal-fjuri quddiem il-monument tal-gwerra.

Ftit wara imbagħad il-President Joachim Gauck jintlaqa’ fl-Uffiċċju tal-Prim Ministru fil-Berġa ta’ Kastilja għal skambju ta’ rigali u ritratt uffiċjali u wara, il-President, akkumpanjat mill-Prim Ministru Malti l-ewwel iżuru l-Barrakka ta’ Fuq u wara l-Katidral ta’ San Ġwann.

Wara, għall-ħabta tal-ħamsa u nofs ta’ wara nofsinhar, il-President Ġermaniż jiltaqa’ mal-Kap tal-Oppożizzjoni Simon Busuttil fil-Palazz ta’ San Anton u wara mal-iSpeaker tal-Kamra tar-Rappreżentanti Anġlu Farrugia.

Intant Daniela Schadt ukoll se tkun qed tagħmel żjarat b’mod separat. Il-Ħamis filgħodu hi se żżur il-Jesuit Refugee Services f’Birkirkara, u iktar tard wara nofsinhar tattendi għal żjara fl-MCAST.

Il-President Gauck u s-sinjura Schadt iħallu Malta lejn Berlin ftit qabel is-sebgħa u nofs ta’ filgħaxija wara ċerimonja fl-Ajruport Internazzjonali ta’ Malta, preseduta mill-President ta’ Malta Marie Louise Coleiro Preca.

Il-Kap tal-Partit Nazzjonalista qal ukoll li jrid politika li tagħti opportunitajiet lil kulħadd u li tħalli lil kulħadd liberu. Spjega li kulħadd għandu jħoss li jista’ javvanza jekk hu tajjeb u mhux irid jittallab għand il-Ministri. Żied li qed terġa’ tidħol il-biża’ fost in-nies li jitkellmu jew jassoċċjaw ruħhom ma’ dak li hu differenti mill-politika tal-Gvern.

Dr Busuttil ikkritika l-politika tal-Gvern bil-mod kif Dar Malta fi Brussel qal li qed ibiddilha f’każin laburista. Qal li l-agħar ħaġa hi meta xi ħadd bħal Cyrus Engerer minkejja r-rekord kriminali tiegħu, qed jitħallas is-somma ta’ €85,000 għax huwa suldat tal-azzar mhux għax huwa kompetenti. Sostna li dan huwa eżempju ta’ kif mal-Gvern ta’ Joseph Muscat, jgħodd lil min taf u mhux kemm taf u dan jaqta’ qalb dawk li jkunu studjaw u stinkaw. Żied li meta jiġri hekk, ir-riżultat ikun xogħol mhux ta’ kwalità li jispiċċa jħallas għalih il-poplu.

Il-Kap tal-Oppożizzjoni qal li lanqas mill-ekonomija, il-Gvern mhu jagħti l-frott għax f’sentejn, il-familji u l-pensjonanti kull ma ħadu kien 58 ċenteżmu, taxxi ġodda u żidiet fil-ħlasijiet tas-servizzi tal-Gvern għax skont Dr Busuttil il-politika tal-Gvern anki f’dan il-qasam hija li l-bniedem qiegħed hemm għas-servizz tal-ekonomija u mhux bil-kontra kif jemmen il-Partiti Nazzjonalista.

Dr Busuttil qal ukoll li anki żewġ esperti opinjonisti li din il-ġimgħa dehru fuq programm TimesTalk fuq TVM kkumentaw fuq l-andament ta’ kif qed imexxi l-Gvern f’diversi oqsma. Spjega li dawn bejniethom kellhom jagħtu punti mill-wieħed sa għaxra u meta wieħed jgħoddhom flimkien, isib li l-Gvern falla għax lanqas biss ġab nofs il-punti.

**Kien jgħid lill-mara li sejjer jistad imma …**

Mara telqet lir-raġel tagħha wara li qabditu f’relazzjoni adultera ma’ mara li ammettiet dak li kienet qed tagħmel ma’ żewġha.

Il-koppja żżewġet fl-1996 għax il-mara kienet inqabdet tqila tant li matul l-istess sena twelditilhom tifla.

Ir-relazzjoni tagħhom bdiet sejra lura u fl-2012 bdiet tissuspetta li kellu relazzjoni ma’ ħaddieħor.

Huwa kien jgħidilha li sejjer jistad meta fil-fatt dan ma kienx minnu u fis-sigħat bikrin ta’ filgħodu kien jirċievi numru ta’ messaġġi.

Fil-Qorti tal-Familja hija esebiet messaġġi li bagħtitilha s-sieħba ta’ żewġha fejn din ammettiet li kienet qed tara lir-raġel tagħha.

Għalkemm il-mara kienet lesta taħfirlu biex tipprova ssalva ż-żwieġ, ir-raġel tagħha baqa’ f’din ir-relazzjoni. Kien għalhekk li hija talbet għas-separazzjoni.

L-Imħallef Robert Mangion ra fost oħrajn il-messaġġi li s-sieħba tar-raġel bagħtet lil martu u kkonkluda li verament ikkommetta adulterju.

Waqt li aċċetta t-talba tal-mara għas-separazzjoni, huwa ordna lir-raġel biex jagħtiha kumpens ta’ €250 fix-xahar biex tieħu ħsieb it-tifla li llum għandha 19-il sena.

L-Imħallef Mangion ordna wkoll li l-mara tibqa’ tgħix fid-dar matrimonjali għall-ħames snin li ġejjin u mbagħad id-dar tinbiegħ u l-flus jinqasmu bejniethom.

Peress li l-mara ma taħdimx u r-raġel għandu impjieg bħala xufier, huwa orndnalu jkompli jħallas is-€60 fix-xahar għad-dejn li baqagħlhom mal-bank fuq l-istess post.

**Tonio Fenech: Ma ksirtx il-kodiċi ta' etika meta aċċettajt l-arloġġ**

L-eks-Ministru tal-Finanzi Tonio Fenceh qal li meta aċċetta l-arloġġ bħala rigal mingħand Ray Farrugia, ħu George Farrugia li ngħata l-proklama biex jgħid il-verità kollha dwar il-każ tax-xiri taż-żejt, ma kisirx il-Kodiċi tal-Etika.

Fenech qal li l-Kodiċi tal-Etika jinkiser biss jekk ir-rigal li jingħata jinfluwenza l-politika tal-Gvern. Madankollu, skont Tonio Fenech, dan kien rigal ġenwin.

“Għalhekk jien ma kellix għalfejn nirrapporta lill-Prim Ministru,” qal Tonio Fenech meta kien qed jagħti x-xhieda tiegħu quddiem il-Kumitat tal-Kontijiet Pubbliċi (PAC), meta kompla jinstema' l-każ dwar ir-rapport tal-Awditur dwar ix-xiri taż-żejt.

Tonio Fenech qal li huwa kien jaf lil George Farrugia okkażjonalment, madankollu qatt ma kellu diskussjonijiet miegħu. Qal li kellu inkontru ma' Farrugia meta kienet qed issir laqgħa dwar proġett ta' privatizzazzjoni. Inkontru ieħor seħħ meta George Farrugia akkkumpanja lil ħuh Ray Farrugia sad-dar tal-eks-Ministru, meta dan tal-aħħar tah l-arloġġ.

Fenech qal li kienet mart Ray Farrugia li riedet tagħtih dan l-arloġġ li kienet għamlet hi. Qal li dan l-arloġġ ingħata lilu meta lanqas biss kien Ministru responsabbli mill-Enemalta. Dan ix-xogħol kien sar minn persuna dilettanta, u kien jiswa biss €200, u mhux €5,000 kif allega l-Partit Laburista. Tonio Fenech qal li għal din ir-raġuni huwa fetaħ kawża ta' libell lill-Ministri Chris Cardona u Evarist Bartolo.

B'ton imqanqal għall-aħħar, Tonio Fenech qal li l-Pulizija kienet investigat dan il-każ. L-Ispettur Angelo Gafà kien induna mill-ewwel li dan l-arloġġ ma kellux valur, filwaqt li l-eks-Kummissarju tal-Pulizija John Rizzo kien qal li ma kienx hemm relevanza f'dan il-każ.

Mistoqsi mill-Ministru Edward Zammit Lewis, Tonio Fenech qal li Ray u George Farrugia marru d-dar minn jeddhom u mingħajr stedina.

“Jien sibthom wara l-bieb u inizjalment ir-rigal m’ aċċettajtux. Però mbagħad ħadtu, għaliex sa dak iż-żmien kulma kont naf kien li Ray Farrugia huwa ta' John's Garage. Lanqas kont naf li għandu x'jaqsam maż-żejt,” qal Tonio Fenech, filwaqt li baqa'’ jinsisti li dan kien rigal normali, bħal rigali oħrajn.

Fenech insista li, “Ridt inkun vera profeta biex inkun naf x'se jiġri sitt snin wara. Jien naf biss li għamlitu mart Ray Farrugia għaliex kellha delizzju. Li kieku qaluli li l-arloġġ tħallas mill-Power Plan, ma kontx naċċettah. Imma Ray Farrugia qalli li għamlitu l-mara tiegħu,” qal Tonio Fenech.  Żied jgħid li huwa qabel mad-deċiżjoni tal-Kabinett, li l-Kummissarju ngħata l-għodda kollha biex jinvestiga l-każ. Mistoqsi jekk għandux opinjoni jekk George Farrugia żammx mal-kundizzjonijiet tal-proklama, l-eks-Ministru Fenech qal li mhuwiex sta għalih li jgħaddi opinjoni.

Dwar ix-xhieda li kien ta David Spiteri Gingell, li qal li bejn l-1998 u l-2008 ma kien sar xejn fl-Enemalta, Tonio Fenech qal li ma kellu x'jaqsam xejn ma' din il-Korporazzjoni. Dwar l-affarijiet oħrajn li qal Spiteri Gingell, li l-Ministeru tal-Finanzi kien qed iwaqqaf il-proċess biex jiġu impjegati aktar ħaddiema mal-Enemalta, ix-xhud qal li dak li talab Spiteri Gingell kien iżżejjed.

“Spiteri Gingell żvija lill-PAC meta qal li ried jimpjega 100 ruħ, u talli dawn ma ġewx impjegati wassal biex il-minuti ma jinżammux kif suppost. Jien ħadt passi biex dawn il-proċeduri jissaħħu. Meta ġiet it-talba biex ikun hemm aktar ingaġġ ta' maniġment, jien ma nnegajtx it-talba imma lqajt it-talba bin-nofs,” qal Fenech.

Żied jgħid li huwa kien ħbieb ma' Spiteri Gingell, u għalhekk huwa ppretenda li jimxi b'mod differenti miegħu. Qal li huwa qatt ma kellu problema li jiġi appuntat 'internal audit', madankollu qal li qabel l-2007 ħadd ma ġibidlu l-attenzjoni li l-Enemalta ma għandhiex 'internal audit'.

**'Ma rridux indejqu lill-Ewropej... imma m'għandniex għażla'**

"Fil-Libja kont maħtuf kemm-il darba. F'każ minnhom anki tefgħuni f'post fid-deżert. Il-vjaġġ bid-dgħajsa mil-Libja hu kwistjoni ta' ħajja jew mewt. Tkun fuq dgħajsa żgħira mingħajr sigurtà. Kont naf li nista' faċilment immut mgħarraq. Imma għidt lili nnifsi li għandi nitlaq. Ma kellix għażla. Għidt jekk Alla jridni ngħix, insalva. Ma rridux indejqu lill-Ewropej, imma m'għandniex għażla. Nirriskjaw ħajjitna għall-familja tagħna."

Dan hu dak li sostna Abdu (ritratt), immigrant ta' 34 sena mill-Gambja li f'nofs Mejju ta' din is-sena ġie salvat mill-bastiment Phoenix, li hu mmexxi mill-Migrant Offshore Aid Station (MOAS) u mill-Medecins Sans Frontieres (MSF). Abdu qasam l-esperjenza tiegħu mal-volontieri ta' MSF.

Abdu jgħid li, "Il-vjaġġ lejn il-Libja ħadli ħames xhur u nofs. Ivvjaġġajt f'diversi pajjiżi fosthom is-Senegal, Mali, Burkina Faso, Niġer u l-Alġerija. Tlaqt mill-Gambja għax jien ridt il-flus biex ngħajjex ‘il-familja. Fil-Gambja m'hemmx xogħol. Qabel daħlt il-Libja waqaft għal xi żmien fl-Alġerija. Ħdimt u qlajt il-flus biex inkompli bil-vjaġġ. Fl-Alġerija s-sitwazzjoni hi aħjar minn dik fil-Libja. Hemmhekk tista' taħdem, tagħmel il-flus u jekk ikollok id-dokumenti ħadd ma jitfgħek fil-ħabs bla raġuni ta' xejn. Biss kelli ħija l-Libja u ridt li nsibu biex nagħmlu l-vjaġġ lejn l-Ewropa flimkien".

Ikompli jgħid li, "Mort il-Libja u hemmhekk rajt li faċilment jattakkawk u jisirquk. Fil-Libja ma tistax timxi f'ċerti ħinijiet jew tmur fejn trid. Ikun hemm persuni li jippretendu li huma pulizija jew membri tal-armata. Dawn jaħtfuk u jeħdulek flusek. Jekk ma jkollox flus tispiċċa taqla' xebgħa sew. Fil-Libja lili ħatfuni diversi drabi. Darba minnhom kont sejjer niltaqa' ma' ħabib tiegħi li kien għadu kif wasal il-Libja. Ġew xi persuni, tefgħuni f'karozza u saqu għal ammont twil ta' ħin. Ħaduli kulma kelli. Abbandunawni fid-deżert. Kont fortunat li kien hemm xi persuni li kienu għaddejjin minn hemm u għenuni nsib it-triq lura."

Abdu jgħid ukoll li, "Ħija hu iżgħar minni u għalhekk jien kont responsabbli tiegħu. Kull meta kien ikollna bżonn inġibu xi ħaġa minn barra kont noħroġ jien u hu joqgħod ġewwa biex ikun sigur. Kien minħabba f'hekk li ġejt maħtuf kemm-il darba. Qafluni fi djar u mhux f'ħabsijiet jew kampijiet. Dawn ikunu djar mimlijin irġiel u nisa armati b'armi tan-nar u skieken. Anki t-tfal ikunu armati. Jeħdulek il-flus u jsawtuk. Kuljum isaqsuk għal aktar flus. Jekk ma jkollokx flus x’ tagħtihom ma tkunx ta' valur għalihom. Jien kont fortunat li kont naf nies li kienu lesti jħallsu biex ninħareġ minn hemm."

Abdu rrakkonta lill-MSF li, "Iltqajt ma' dawk li jorganizzaw il-vjaġġi permezz tal-ħbieb tiegħi. Ħallast $1,700. Il-vjaġġ ġie pospost darbtejn. Nirringrazzja 'l Alla li ġejt salvat. Meta rajt id-dgħajsa li ġiet issalvana l-ewwel ħsieb tiegħi mar fuq il-familja u fuq Alla."

**Juventus jirbħu d-Double**

Iċ-champions Juventus irreġistraw it-tielet double fl-istorja tal-club u l-għaxar suċċess fil-Coppa Italia meta fil-finali dawru telfa f’rebħa biex għelbu lil Lazio bl-iskor ta’ 2-1 liema partita kellha tiġi deċiża fil-ħin barrani.

Filwaqt li Juventus issa jinsabu pass ‘il bogħod milli jiksbu t-Treble meta fil-finali tal-UEFA Champions League jiltaqgħu kontra Barcelona, fis-6 ta’ Ġunju, li ġej, Lazio jkomplu jiġġieldu għat-tieni post meta  nhar il-Ħadd li ġej jilagħbu kontra r-rivali eterni, Roma, li propju huma jinsabu fit-tieni pożizzjoni ... punt aktar minn Lazio.

Din il-finali kellha bidu mill-aktar eċċitanti meta sal-ewwel 11-il minuta ż-żewġ timijiet skorjaw goal kull wieħed li ġew reġistrati mill-captains.

Kienu Lazio li fetħu l-iskor wara biss erba’ minuti minn daqqa ta’ ras ta’ Stefan Radu wara azzjoni ta’ freekick meta Andrea Pirlo naqas li jogħla biex jipprova jinnewtralizza lill-istess Radu.

Seba’ minuti wara, Juventus kisbu d-draw meta mill-freekick ta’ Andrea Pirlo, Paul Pogba xeħet lejn Giorgio Chiellini li b’mod akrobatiku xeħet il-ballun fix-xibka.

Il-partita nnifisha żvolġiet f’waħda bilanċjata biex sal-ħin regolamentari ma sar l-ebda goal u għaldaqstant il-partita kellha tmur fil-ħin barrani.

Fl-94 minuta, Lazio kienu sfortunati li ma marrux fil-vantaġġ meta x-xutt ta’ Filip Djordjevic għeleb lill-goalkeeper Juventin, Marco Storari, iżda l-ballun ħabat ma’ sieq il-lasta ... mexa tul il-linja fatali ... ħabat ma’ sieq il-lasta l-oħra u nqala’ ‘l barra.

Tliet minuti wara, kienu Juventus li skorjaw il-goal tar-rebħa minn Alessandro Matri

wara żball fid-difiża ta’ Lazio.

**Mhux ħati li saq fuq raġel - tajru biex jiddefendi lilu nnifsu u lil ħaddieħor**

Sewwieq li tajjar raġel ieħor, meta rah jipponta arma tan-nar lejn perusna oħra, kien illiberat mill-akkużi miġjubin fil-konfront tiegħu, wara li l-Qorti qalet li huwa kien qed jaġixxi biex jiddefendi lilu nnifsu u lil oħrajn li kienu f'periklu minħabba l-atteġjament tal-allegat vittma.

Il-Maġistrat Consuelo Scerri Herrera qalet li Nure Kamakam ta' 40 sena, li huwa mil-Libja, ma għandux jinstab ħati tal-attentat ta' qtil Said Bouslama, meta saq fuqu bil-karozza nhar l-1 ta' Ottubru tal-2010, f'Mosta Road fi Triq San Pawl.

Huwa ġie lliberat ukoll minn akkuża li kkaġunalu ġrieħi gravi u li saq b'mod traskurat.

Fil-Qorti ħareġ kif Kumakam kien qed isuq il-karozza meta ra lil Bouslama, jipponta arma lejn raġel ieħor, li jismu Ahmed Muhammed Mustapha Alouzi.

Jirriżulta li Kumakam, waqqaf il-karozza u pprova jintervjeni, madankollu Bouslama, dawwar l-arma fid-direzzjoni tiegħu u qallu biex ma jindaħalx għax jisparalu.

Peress li ma kellu l-ebda għażla, Kamakam daħal lura fil-karozza u saq għal fuq Bouslama, bil-konsegwenza li kkaġunalu feriti gravi.

Min-naħa tiegħu Bouslama, qal lill-Qorti huwa ntalaqt mill-karozza hekk kif kien qed jaqsam it-triq, wara li waqaf jixtri l-ħobż. Madankollu, Kamakam u Alouzi taw verżjoni differenti u kkorraboraw il-verżjoni li ngħatat dakinhar.

Fil-Qorti ħareġ kif parti mill-arma instabet fix-xena tar-reat, filwaqt li l-parti l-oħra, instabet mill-bugħaddas f'San Pawl il-Baħar. Huwa mifhum li l-arma inqasmet bl-impatt.

Kumakan, li baqa’ fuq il-post sakemm waslu l-Pulizija, qal lill-Qorti li l-intenzjoni tiegħu ma kinitx li jikkaġuna ġrieħi lil Bouslama, imma li jwaqqfu milli jpoġġi f'periklu lil persuni oħrajn.

Min-naħa l-oħra, Aouzi qal li Bouslama kien insista miegħu li għandu jagħtih €55, u heddu b'arma tan-nar meta qallu li ma għandux jagħtih flus.

Fis-sentenza tagħha, il-Maġistrat Scerri Herrera qalet li l-evidenza ċirkostanzjali, ikkorraboraw dak li qalu ż-żewġ persuni, li Bouslama heddidhom b'arma.

Il-Qorti qalet li l-fatt li l-arma tpoġġiet fid-direzzjoni tar-ras ta' xi ħadd ħolqot ċirkostanzi ta' periklu manifest.

Il-Qorti kompliet tgħid li “Kamakam ma kienx qiegħed isuq b'negliġenza jew traskuraġni. Kienet manuvra kkalkulata li biha kellu jwaqqaf lil Bouslama u jevita aktar konsegwenzi serji għalih u għall-persuna li kellu l-arma ippontata fid-direzzjoni tiegħu.”

Għaldaqstant il-Qorti qalet li dan kien każ klassiku ta' persuna li ddefenda lilu nnifsu, filwaqt li lliberat lill-imputat minn kull akkuża.

Għall-imputat deher l-Avukat Joe Giglio.