Mara mill-Imtaħleb tittella’ l-Qorti li qarrqet b'żewġ nisa mir-Rabat

Qed tinżamm fuq arrest preventiv

Il-Pulizija ressqet b’arrest quddiem il-Maġistrat Dr N. Galea Sciberras LL.D lil Mary Anne Borg ta’ 30 sena, residenti l-Imtaħleb.   
  
Hija ġiet akkużata li fit-12 t’April 2015 ġewwa r-Rabat (Malta) ikkommettiet serq ta’ ammont ta’ mhux iktar minn €70 għad-detriment ta’ żewġ nisa u iktar talli b’mezz kontra l-liġi, għamlet użu ta’ ismijiet foloz, jew billi nqdiet b’qerq ieħor, sabiex iġġiegħel titwemmen l-eżistenza ta’ intrapriżi foloz, għamlet qligħ ta’ €10 għad-dannu tal-istess żewġ vittmi.   
  
Mary Anne Borg ġiet akkużata wkoll li għamlet reat waqt perjodu ta’ *probation*, liema *probation* ġiet imposta fuqha nhar il-11 ta’ Lulju 2014 u aktar talli saret reċediva, fost akkużi oħra.   
  
L-imputata wieġbet mhux ħatja għall-akkużi fil-konfront tagħha u qiegħda tinżamm taħt arrest preventiv ġewwa l-Faċilità Korrettiva ta’ Kordin.   
  
Il-prosekuzzjoni f’dan il-każ tmexxiet mill-Ispettur Edel Mary Camilleri.

Tliet popli, tliet reliġjonijiet u tliet kulturi flimkien

“Għalkemm tliet reliġjonijiet differenti, aħna lkoll "aħwa" għax it-tlieta li aħna nirrikonoxxu lil Alla Ħallieq” - L-Isqof Mario Grech

Proġett li qed jaħdem fuqu l-Ministru għal Għawdex Anton Refalo jikkonsisti f’dak li jista’ jkun meqjus bħala wieħed uniku hekk kif binja waħda se tospita tliet reliġjonijiet taħt l-istess saqaf, Kattoliċi, Lhud u Musulmani.   
  
Sorsi li tkellmu ma’ din il-gazzetta u li huma qrib sew tal-Ministru Anton Refalo qalu li l-Ministru Għawdxi hu bniedem intiż ħafna fl-arti. “Anton minn dejjem kien joħlom li  jħalli monument f’Għawdex mibni mill-Perit famuż Malti Richard England.” Fil-fatt il-Perit England diġà għamel il-pjanta għal din il-‘knisja’ unika u li din il-gazzetta qed taqsam mal-qarrejja bil-permess tiegħu.   
  
Il-fatt uniku dwar din il-‘knisja’ hu li se tkun qed isservi ta’ post ta’ talb għal tliet reliġjonijiet differenti. Tliet reliġjonijiet li meta wieħed iħares lejn dak li qed jiġri fid-dinja, il-popli li jħaddnu dawn ir-reliġjonijiet xejn mhuma fuq in-naħa paċifika mill-mod ta’ kif iħarsu lejn xulxin. L-għan ta’ din il-‘knisja’ hu li tgħaqqad dawn ir-reliġjonijiet taħt l-istess saqaf.   
  
Tliet popli, tliet reliġjonijiet, tliet kulturi differenti. U dan hu li se tilħaq din il-‘knisja’ hekk kif fiha se tilqa’ r-reliġjon Lhudija, Musulmana u dik Kattolika flimkien. Tliet reliġjonijiet taħt saqaf wieħed, tliet knejjes taħt saqaf wieħed. Jiġifieri moskea, sinagoga u knisja mibnija b’mod mill-aktar modern mill-Arkitett Malti Richard England. Xi ħaġa li bħalha fid-dinja ma teżistix.   
  
Sorsi li tkellmu ma’ din il-gazzetta qalu li l-Ministru Anton Refalo diġà tkellem mal-Isqof t’Għawdex Mario Grech, mal-Immam Musulman u mar-Rabbi Lhudi dwar dan il-proġett li jixtieq iwettaq u jidher li lkoll urew interess pożittiv fih.   
  
Għalkemm s’issa dan il-proġett arkitettoniku għadu biss fuq il-pjanti, l-ILLUM hi infurmata li diġà bdew it-taħditiet mat-tliet reliġjonijiet fejn jidher li dawn anke jistgħu jidħlu mal-gvern biex jiffinanzjaw parti mill-bini ta’ dan il-proġett.   
  
L-ILLUM għandha informazzjoni wkoll dwar il-lokalità fejn din il-‘knisja’ monument hu ppjanat li għandha tinbena. Il-lokalità taħt il-lenti għal dan il-proġett hi n-naħa ta’ barra tax-Xewkija eżatt wara l-Gozitano, viċin il-Gozo Stadium.   
  
Intant, mitlub jikkummenta fuq dan il-proġett, l-Isqof t’Għawdex Mario Grech qal li preżentement qed ngħixu f'soċjetà fejn għal xi raġuni jew oħra xi wħud bħal donnhom iddejqu bil-fenomenu reliġjuż. “Huwa evidenti li wħud għandhom fehmiet żbaljati dwar Alla; oħrajn għandhom għatx kbir għal Alla bit-tama li jsibu t-tweġibiet għal mistoqsijiet profondi li għandhom.  Barra minn hekk f'dinja globalizzata, qed jikber id-djalogu kulturali u reliġjuż.”   
  
L-Isqof Grech kompla jgħid f'dan il-kuntest hu jara l-proġett bħala wieħed interessanti ħafna u li dak li qed jagħmel il-Perit Richard England fid-disinn tiegħu hu li jqarreb flimkien il-Kristjani, il-Lhud u l-Musulmani. “Għalkemm tliet reliġjonijiet differenti, aħna lkoll "aħwa" għax it-tlieta li aħna nirrikonoxxu lil Alla Ħallieq.  Bħala Kattoliċi għandna stima u rispett lejn ir-reliġjonijiet kollha, imma b'mod partikulari dawn it-tnejn.”   
  
Temm jgħid li l-Konċilju Vatikan II tana d-dokument ‘Nostrae Aetate’ dwar ir-relazzjonijiet tal-Knisja mar-reliġjonijiet mhux Insara. “Wieħed jittama li dan il-monument propost b'xi mod jew ieħor jgħin lill-bniedem jimla l-vojt eżistenzjali tiegħu.”

Mhux aċċettabbli li tfal jispiċċaw fl-istess swali mal-adulti – Chris Fearne

Binja għal mard mentali fost it-tfal u żgħażagħ

Il-binja li fiha se jkun hemm il-Youth Residence

Matul l-aħħar jiem smajna bil-proġetti ta’ investiment li qed jaħdem fuqhom il-Gvern fil-qasam tas-saħħa. Qasam li kif spjega l-Prim Ministru Joseph Muscat mistenni jinbidel minn wieħed ta’ sfidi għal wieħed t’opportunitajiet hekk kif sptarijiet privati u anke skola medika privata mistennija jiftħu u jibdew joperaw f’pajjiżna fiż-żmien li ġej.   
  
Intant din il-gazzetta tkellmet mas-Segretarju Parlamentari għas-Saħħa Chris Fearne dwar il-qasam tas-saħħa mentali, partikolarment fejn jirrigwarda tfal u adolexxenti. Preżentement persuni żgħar fl-età li jkollhom bżonn ikunu rikoverati fl-Isptar Monte Carmeli minħabba problemi mentali akuti, dawn jispiċċaw jiddaħħlu fis-swali f’dan l-isptar flimkien mal-adulti.   
  
Chris Fearne qal li dan il-gvern ħass li din mhix sitwazzjoni aċċettabbli fejn tfal jispiċċaw fl-istess swali mal-adulti. Qal li kien għalhekk li bdiet il-ħidma immedjata biex tiġi identifikata binja li se sservi  bħala Youth Residence għal dawn iż-żgħażagħ. “Nemmnu li kull individwu għandu d-dritt għall-kura li għandu bżonn  u nemmnu li dan għandu jsir fl-aħjar ambjent possibbli”.   
  
Is-Segretarju Parlamentari kompla jgħid li l-viżjoni tal-Gvern għal pazjenti li jbatu minn kundizzjoni ta’ saħħa mentali hija li jingħataw l-aqwa kura possibbli. “Għaldaqstant inħasset il-ħtieġa sabiex tfal u adolexxenti li jbatu minn kundizzjoni ta’ saħħa mentali jibbenefikaw minn post xieraq li jakkomoda l-każijiet kollha li jkollhom bżonn jirċievu.”   
  
Fearne spjega li l-Youth Residence (jew kif kienet magħrufa qabel il-Young People’s Unit) hija faċilità għaż-żgħażagħ bi problemi ta’ saħħa mentali akuti. “Il-binja li fiha se jkun hemm il-YR ġiet iddisinjata mill-ġdid u addattata biex tlaħħaq mal-bżonnijiet taż-żgħażagħ tal-lum bi problemi mentali. Id-disinn tal-binja jagħti lok għal kura aktar individwalista u jimxi ‘l hinn minn dak ta’ istituzzjoni medika. Id-disinn huwa wieħed ibbażat fuq ambjent terapewtiku ta’ dar.”   
  
Mitlub jispjega x’se jkun hemm aktar minn sala ta’ sptar, is-Segretarju Parlamentari qal li fost affarijiet oħra li r-residenza se tkun mgħammra bihom se jkun hemm *games room*, kamra għat-televiżjoni, faċilitajiet sportivi, kmamar għat-terapija u klassi għal laqgħat jew taħriġ fi gruppi.   
  
“Fid-disinn tal-binja ngħatat attenzjoni partikolari għas-sigurezza tal-post, fosthom se jkun hemm ukoll *one-way mirror*. Ingħatat ukoll attenzjoni partikolari għall-privatezza tal-individwu. In-numru ta’ sodod f’kull kamra tniżżlu minn kmamar ta’ erbgħa għal kmamar individwali jew fejn żewġ persuni jaqsmu kamra bejniethom.”   
  
Chris Fearne temm jgħid li x-xogħol fuq il-binja wasal fil-fażi finali tiegħu u se jkun lest fi żmien qasir. “F’qasir żmien mhux se jibqa’ jkollna pazjenti żgħar flimkien ma’ dawk adulti. L-ambjent li se jkun qed jilqagħhom f’din il-binja huwa wkoll differenti minn dak ta’ Monte Carmeli. Il-binja tinsab fil-bidu tat-triq lejn dan l-isptar u għalhekk hija mifruda mill-isptar per se - b’hekk qed nimxu lejn mudell aktar ta’ dar u ferm inqas ta’ istituzzjoni.”

Il-kanzunetta ta' SHout toħloq kontroversja fl-Awtorità tax-Xandir

L-Awtorità teżiġi li kull min idoqq id-diska tax-SHout irid jagħti ħin ekwivalenti lil tal-IVA

L-Awtorità tax-Xandir tintervjeni fuq il-kanzunetta tal-kampanja SHout

L-Awtorità tax-Xandir ħarġet struzzjonijiet lil dawk l-istazzjonijiet li jaqgħu taħt il-kompetenza tagħha biex kull min idoqq id-diska tal-kampanja SHout kontra l-kaċċa fir-rebbiegħa għandu jagħti bħala rimedju daqstant ħin lill-kampanja tal-IVA.   
  
Dawk l-istazzjonijiet li jagħżlu li jdoqqu l-kanzunetta mnedija mill-kampanja SHout għar-referendum tal-11 ta' April iridu jagħtu l-istess ammont ta' ħin għall-kampanja tal-IVA - ħin li waqtu dawn tal-aħħar jistgħu jwasslu l-messaġġ tagħhom.   
  
Ir-raġuni wara dan kollu hi li l-kanzunetta ta' SHout tħeġġeġ lis-semmiegħa jivvutaw le, u b'hekk skont l-Awtorità tax-Xandir, il-kampanja tal-IVA sostniet li għandha tingħata l-istess ħin twassal il-messaġġ tagħha.   
  
Id-deċiżjoni tal-Awtorità tapplika biss għar-radju u t-TV u ma tapplikax għall-mezzi tal-*media* soċjali.

Inbelgħet karozza oħra mill-art

Ix-xita tkompli tikxef id-dnubiet fit-toroq Maltin

Karozza litteralment inbelgħet mit-triq f'Ħal-Lija bejn iċ-ċimiterju u r-*roundabout* tal-Iklin. Triq li issa ilha xhur sħaħ li suppost ġiet irranġata jew qed tiġi rranġata. Iżda r-ritratti juru dak li ġara llum fi triq li għadha ssir ġdida b'eluf kbar ta' flus il-poplu. Nies li bagħtulna r-ritratt qalulna li llum barra li trid tieħu ħsieb il-karozzi li ġejjin minn quddiemek, oħrajn li jinsabu quddiemek, trid toqgħod għassa li taħt xi għadira ilma m'hemmx xi ħofra li tibilgħek bil-karozza b'kollox.

Busuttil ser jispiċċa s-sena eżatt kif bdieha : Negattiv - PL

Il-Partit Laburista analizza lill-Kap tal-Oppożizzjoni f'din l-istqarrija

Il-Kap tal-Oppożizzjoni u l-Kap tal-Partit Nazzjonalista Simon Busuttil ser jispiċċa din is-sena eżatt kif bdieha, billi jkun distruttiv u negattiv. Din in-negattività hija sintomatika ta’ kap ta’ partit li m’għandux kontroll tal-partit tiegħu stess, fejn l-elementi l-aktar estremisti fi ħdan il-Partit Nazzjonalista ħadu r-riedni f’idejhom u dan rajnieh f’bosta okkażjonijiet matul din is-sena.

Matul din is-sena rajna ‘l Busuttil jitkellem fuq ir-roħs tal-kontijiet tad-dawl u l-ilma li filli jgħid li ma jistgħux isiru u filli jgħid li huwa tajjeb li raħsu, rajna lil Busuttil jitkellem fuq il-*bail-out*, liema *bail-out* mhux talli ma wasalx, talli llum għandna waħda mill-ikbar rati ta’ tkabbir ekonomiku meta mqabbla ma’ pajjiżi oħra Ewropej. Rajna lill-Kap tal-Oppożizzjoni jitkellem fuq mezzi tal-komunikazzjoni barranin biex jipprova jagħmel ħsara lil pajjiżna, iżda l-Programm ta’ Ċittadinanza b’investiment, mhux biss kien approvat mill-Kummissjoni Ewropea iżda ser jgħin lil pajjiżna jikber aktar.

Busuttil tkellem fuq il-qgħad liema qgħad kellu jlaħħaq it-8,000 ruħ, iżda llum pajjiżna għandu l-inqas rati ta’ qgħad fl-istorja. Matul din is-sena tkellem ħafna fuq politika onesta, iżda huwa stess huwa kollox barra onest. Rajnieh b’*double standards* fil-każ ta’ George Pullicino li mhux biss iddenfendieh iżda ppreġudika l-każ tas-*solar panels* u l-*feed in tariff* li tħallset meta qal li huwa innoċenti, fuq kollox ried lill-Prim Ministru jgħaġġel fuq il-każ tal-isparatura iżda llum ma jridx jgħid x’passi ser jieħu fil-konfront tal-eks-Ministru Carm Mifsud Bonnici fuq każ ta’ qtil ta’ bniedem.

Rajna lill-Kap Nazzjonalista li jwaqqaf fond għal drittijiet indaqs fi ħdan il-partit tiegħu, iżda astjena fuq il-vot dwar l-unjoni ċivili, agħar minn hekk għadu jistaqsi sal-lum jekk il-partit tiegħu għandux ikollu l-kuraġġ li jaċċetta lill-persuni omosesswali fi ħdanu. Rajna wkoll lil Simon Busuttil insensittiv fuq il-każ tal-konkrit tal-Isptar Mater Dei, rajnieh jitkellem fuq il-prezzijiet tal-fjuwil meta kien qed jikkwota prezzijiet li ma jeżistux.

Matul din is-sena l-poplu Malti u Għawdxi ra d-differenza bejn min huwa negattiv u kollox ħażin, bejn min ma jwettaqx dak li jitkellem tant fuqu u min qed jaħdem verament biex il-poplu Malti u Għawdxi jkompli sejjer ‘il quddiem, bejn min jaf li mhux perfett iżda li għandu l-ottimiżmu biex ikompli jaħdem aktar.

*Roundabout* bejn in-Naxxar u San Ġwann tingħalaq u toħloq kaos sħiħ

Tgħid din perċezzjoni wkoll?

Il-pajjiż falla bi kbir fejn jirrigwarda traffiku u trasport pubbliku. Inġibu kull skuża li nistgħu noħolqu. Iżda l-fatti qed juru li l-akbar falliment jinsab fit-tmexxija tal-Awtorità tat-Trasport fejn ma nafx minn fejn qed iġibu l-ideat ta' kif jitmexxew it-toroq Maltin. *Ir-roundabout*  bejn in-Naxxar u San Ġwann ingħalqet, hekk f'ħakka t'għajn. Ir-raġuni jafha biss min ġietu din il-'colpo di fulmine'. Il-fatti juru biss li nħoloq kaos sħiħ.

Iżda anke jekk dan sar apposta biex nagħmlu l-ħajja aktar faċli għal min kull filgħodu jfettillu jsuq xi ftit biex jgħaddi ż-żmien (u jgħaddi tafux), jibqa’ fatt li tal-inqas neħħi s-sinjal li juri li hemmhekk suppost hemm *roundabout*. Issa jew min imexxi Trasport Malta hu ġenjali u allura aħna n-nies tad-dinja ma nifhmuhx inkella hu illitterat fejn jidħol traffiku. Il-fatt jibqa’ li d-deċiżjonijiet tiegħu żgur li mhux qed jinftiehmu. Forsi wkoll li din hi perċezzjoni tiegħi.

Ftehim bejn il-PBS u t-Tv taċ-Ċina

Ftehim ta' Kooperazzjoni għal bdil ta' programmi tal-aħbarijiet u ġrajjiet kurrenti bejn iż-żewġ organizzazzjonijiet tax-xandir pubbliku

Il-ftehim jikkonċerna t-trażmissjoni permezz tas-satellita u FTP ta' programmi u servizzi li jkunu ġew imxandra jew li ser ikunu ser jiġu mxandra mill-entità l-oħra skont il-faċilitajiet tekniċi; il-proviżjoni ta' għażliet mill-aħbarijiet, iffilmjar u produzzjoni ta' rapporti ġurnalistiċi fuq suġġetti ta' interess b'verżjoni akustika internazzjonali u bil-lingwa Ingliża.

L-entità li jkollha bżonn is-servizz tista' tuża l-materjal mitlub kif awtorizzata mill- organizzazzjoni msieħba fil-ftehim fl-istazzjonijiet radjoteleviżivi u *websites* tagħha biss. Permezz tal-ftehim il-PBS kisbet benefiċċji u vantaġġi ġodda billi tista' tirċievi, tirrekordja u tuża liberament bla ħlas siltiet kif tinħtieġ mill-programmi ta' aħbarijiet imxandra mill-kanali satellitari CCTV (kanal internazzjonali biċ-Ċiniż); CCTV-News (kanal bl-Ingliż), u CCTV-F (kanal bil-Franċiż).

Il-ftehim jinkludi d-dritt reċiproku li jixxandru aħbarijiet bl-awtorizzazzjoni għall-aċċess bla ħlas għas-sinjali diretti kif imxandra mill-kanali satellitari. Il-PBS u s*-*CCTV (China Central TV) qablu wkoll li jistiednu timijiet ta' ġurnalisti u tekniċi għal intervisti indipendenti jew konġunti, kif ukoll għall-iffilmjar meħtieġ.

Iċ-ċermen Tonio Portughese ffirma f'isem il-PBS waqt li s-Sur Li Yi, viċi direttur taċ-Ċina Central Television News Centre iffirma f'isem is-CCTV.

Dan il-ftehim iwessa' r-relazzjonijiet u l-opportunitajiet bejn Malta u ċ-Ċina fil-qasam tax-xandir pubbliku waqt li jwieġeb għall-istrateġija tal-PBS li twessa' d-dimensjoni internazzjonali tagħha bi ftehim u arranġamenti fosthom mar-Radiotelevisione tar-Repubblika ta' San Marino; Radio Vaticana u ċ-Centro Televisivo Vaticano; il-BBC; l-Unjoni Radjuteleviżiva ta' Franza; ir-RAI Radiotelevisione Italiana; TVEspanol; il-korporazzjoni tax-xandir ta' Ċipru u tal-Portugal; il-European Broadcasting Union; EuroRadio; l-Unjoni tax-Xandir Mediterranja; il-korporazzjoni tal-Korea t'Isfel, Radio Bulgarija u r-Radjuteleviżjoni TRT tat-Turkija.

Politika dwar il-parkeġġ

IL-PARKING POLICY SE TITRESSAQ FIL-KABINETT FIL-ĠRANET LI ĠEJJIN

Il-Ministru għat-Trasport u l-Infrastruttura Joe Mizzi llum ħabbar li l-Parking Policy għall-pajjiż kollu se tkun imressqa fil-Kabinett fil-ġranet li ġejjin u wara, tinfetaħ għall-konsultazzjoni pubblika. Il-Ministru esprima x-xewqa tiegħu li din tindirizza, fost oħrajn, in-nuqqas ta’ dixxiplina li għad għandna f’pajjiżna f’dak li huwa parkeġġ.

Huwa qal li jirrikonoxxi li din ħadet xi ftit tat-tul iżjed milli mistenni, għax din hija polza sensittiva ħafna u meta kien hemm xi entitajiet li talbu li ssir reviżjoni ta’ xi sottomissjonijiet, il-Gvern ma għalaqx il-bibien biex ifittex iħaffef iżda sema’ x’kellhom xi jgħidu u fetaħ mill-ġdid id-diskussjonijiet.

Dan tħabbar waqt konferenza tal-aħbarijiet fir-Rabat fejn tħabbar li seba’ ristoranti ngħaqdu flimkien biex jiffaċilitaw l-attività kummerċjali fir-Rabat, mhux biss fil-Milied iżda matul is-sena kollha, billi joffru servizz ta’ *park and ride* lill-klijenti tagħhom.

Keith Psaila, f’isem is-sidien tar-ristoranti li ħolqu din l-inizjattiva, qal li din l-inizjattiva tawgura tajjeb għall-komunità kummerċjali fir-Rabat, li qed tagħraf tieħu azzjoni fuq problemi komuni li bihom jintlaqat kulħadd u li s-soluzzjoni għalihom hija waħda konġunta.

Is-servizz qed jingħata mir-ristoranti *Cosmana Navarra, Bottegin Palazzo Xara, Palazzo Castelletti, Da Luigi, Toffee & Co, Peristyle u Grotto Tavern* kull nhar ta’ Ġimgħa u s-Sibt filgħaxija, bejn it-8.00pm u nofsillejl. Vetturi privati jistgħu jipparkjaw fi Triq it-Tiġrija, biswit it-Telgħa tas-Saqqajja fejn ikun hemm vann privat li jtella’ lill-pubbliku fir-ristoranti rispettivi u lura lejn il-vettura tagħhom b’mod frekwenti.

Filwaqt li kellu kliem ta’ tifħir għal din l-inizjattiva, il-Ministru ħeġġeġ biex aktar ristoranti u entitajiet jitħajru joħolqu inizjattivi simili. Huwa qal li dan ifisser li s-sistema tal-*park and ride* f’pajjiżna qed tindara sew u dan jidher mill-fatt li minn meta reġgħet għaddiet f’idejn il-Gvern u traħħas il-prezz b’mod sostanzjali, il-*park and ride* tal-Blata l-Bajda qed tkun mimlija kuljum.

Il-Ministru ħabbar li fil-ftehim li ġie ffirmat fil-ġranet li għaddew mal-kumpanija Spanjola li se tieħu f’idejha t-trasport pubbliku f’pajjiżna, il-*park and ride* tal-Blata l-Bajda se tibqa’ tkun operata mill-Gvern, u din se tibqa’ bl-istess prezz tal-lum biex ikun vantaġġjuż għal kulħadd.

Ma tħallietx tidħol għall-quddiesa ta' nofsillejl f'San Ġwann għax qalulha li kienet bi ħlas

L-Uffiċċju tal-President jiċħad dan kollu

Mary Fisher eks-għalliema (Ms Giordmaina għal min kien jafha) ħassitha mweġġgħa ħafna meta flimkien ma' żewġha li hu Ingliż imma jgħixu l-Mellieħa marret il-quddiesa ta' nofsillejl fil-Kon Katidral ta' San Ġwann u żammewha milli tidħol fil-Kon Katidral u tattendi għall-quddiesa. Skont Mary Fisher li kitbet anke *post* fuq Facebook dak il-ħin stess qalet kienu qed jinbiegħu biljetti għal dan l-avveniment (il-quddiesa) li fihom kien inkluż il-*breakfast* il-Palazz.

"Aħna ridna nattendu għall-quddiesa u nirċievu l-Ġisem ta' Kristu bħala kolazzjon" qalet Mary u mhux nattendu għal 'free for all' fil-Palazz bil-pretensjoni li din kienet attività għall-karità. Irritornajna d-dar u issa tlifna anke l-quddiesa għax fil-ġurnata tal-Milied ma stajniex immorru."

Is-Sinjura Fisher kompliet tgħid b'dieqa, "Dan minn meta 'l hawn id-dar ta' Alla u l-Palazz tal-President saru ristoranti biex iservu lil dawk li jkunu jafu bl-avveniment u lil dawk li jistgħu jħallsu? Ma konniex aħna biss li ma tħallejniex nidħlu anke diversi turisti tħallew fit-triq. Turist Ġermaniż beda jgħajjat: 'Din id-dar ta' Alla jew id-dar tal-flus?'. Kien hemm monsinjur li beda jipprova jispjegalna li ma kienx tort tal-Knisja għax dan kien favur li qed isir għall-Community Chest Fund. Naħseb li issa qed immorru lil hinn mil-loġika," qalet Mrs Fisher.

"Jien nemmen fil-karità u fil-passat kont waħda li għent niġbor ħafna flus għal din il-kawża iżda nħoss li qed ikun hemm regħba żejda li qed taqtagħni milli nagħti karità iżjed għal din il-kawża. Il-karità tibda mid-dar iżda mhux mid-dar ta' Alla."

Sadattant fi stqarrija b’rabta ma’ din l-istorja li ġiet rappurtata fuq The Malta Independent dwar il-Quddiesa ta’ Nofsillejl organizzata mill-Uffiċċju tal-President l-istess uffiċċju saħaq li l-Quddiesa ta’ Nofsillejl organizzata fil-Kon Katidral ta’ San Ġwann kienet miftuħa għal kulħadd. B’kollox attendew ‘il fuq minn 1,200 ruħ li tliet mija minnhom ġew għall-quddiesa biss.

L-Uffiċċju kkjarifika li l-biljetti kienu għall-festin tal-Milied li sar wara l-quddiesa fil-Palazz u mhux għall-quddiesa. Matul il-ħin tal-quddiesa, il-bieb tal-Kon Katidral tħalla miftuħ biex seta’ jidħol kulħadd, kif fil-fatt ġara. “Il-konkorrenza tant kienet qawwija li kien hemm għadd ta’ nies bilwieqfa, u nies li semgħu l-quddiesa mis-sagristija,” ittemm tgħid l-istqarrija.