**IL-ĠLIEDA TA’ JOSEPH MUSCAT DWAR IL-VAT FUQ IR-REĠISTRAZZJONI TAL-KAROZZI: FTIT ELUF SE JGAWDU A SKAPITU TAL-ĦAFNA?:** Il-ġlieda ta' Joseph Muscat biex il-Gvern irodd lura l-VAT imħallsa fuq ir-Reġistrazzjoni tal-Karozzi: “każ ta' Soċjaliżmu bil-maqlub fejn il-ftit eluf se jgawdu a skapitu tal-ħafna?” Hekk jistaqsi l-eks*-*Kandidat Laburista Alfred Mifsud, f'artiklu fil-ġurnal The Malta Independent. Fl-artiklu tiegħu, Alfred Mifsud jikteb li anke fuq bażi morali, din il-ġlieda ftit issib ġustifikazzjoni. Mifsud jgħid li dan hu minħabba li s-sistema ta' tassazzjoni preżenti, li parti kbira minnha hi bbażata fuq il-konsum, tagħmel aktar sens milli sistema ta' tassazzjoni diretta fuq id-dħul, li toqtol l-inċentiv għax-xogħol u b'konsegwenza ta' dan, tbati l-ekonomija. L-eks*-*Kap tal-Media Laburista sostna li mhuwiex moralment ġustifikabbli tattakka sistema li tagħmel sens billi tisfrutta teknikalità fil-Liġi Ewropea. Hu nnota b'dispjaċir ir-realtà politika ta' partit fl-Oppożizzjoni, li hu ħieles mill-piż li jamministra l-Finanzi Pubbliċi u jinsab lest li jikseb ftit popolarità bi spejjeż tar-responsabbiltà fiskali. Sadanittant, tal-istess fehma kien il-ġurnal The Times, li fl-Editorjal bit-titlu “Wegħda magħmula erba' snin kmieni wisq” ikkritika din il-ġlieda tal-MLP. L-Editorjal isostni li bħalissa, Malta qed tiffaċċja problemi ħafna aktar serji, iżda jidher li hekk kif qed toqrob l-Elezzjoni tal-Parlament Ewropew, Joseph Muscat hu aktar interessat li jiskorja punti politiċi. L-Editorjal hu wkoll xettiku dwar il-wegħda ta' Joseph Muscat, li jekk il-MLP ikun fil-Gvern, jirrifondi l-VAT anke jekk il-Qorti taqtagħha favur il-Gvern. L-Editorjal ikompli li b'dan il-mod, xejn mhu se jżomm lill-Gvern Laburista milli jintroduċi xi taxxa oħra biex jagħmel tajjeb għall-€50 miljun li jkollu joħroġ.

**SE JKUN IĊĊELEBRAT GĦALL-EWWEL DARBA JUM IL-MEDITERRAN:** Għada, l-Assemblea Parlamentari tal-Mediterran se tiċċelebra għall-ewwel darba Jum il-Mediterran. L-Assemblea, li twaqqfet fl-2006 waqt laqgħa f'Amman fil-Ġordan, għandha l-Kwartieri tagħha f'Malta, fil-Palazz ta' Spinola f'San Ġiljan u ilha sena u nofs. F'kumment lil MaltaRightNow.com, is-Segretarju Ġenerali tal-Assemblea Parlamentari tal-Mediterran Dr Sergio Piazzi qal li l-Assemblea teżisti frott l-insistenza ta' Malta fis-snin li għaddew. Hu qal li fl-1995, il-Gvern Malti tant kellu viżjoni, li antiċipa l-bżonn li titwaqqaf dak li llum hi l-Unjoni tal-Mediterran. Dr Sergio Piazzi qal li l-fatt li l-Kwartieri tal-Assemblea jinsabu f'Malta hu frott tas-suċċess ta' kampanja qawwija li għamlet id-Diplomazija Maltija fis-snin li għaddew, kemm fuq livell Governattiv kif ukoll fuq livell Parlamentari. It-tema magħżula għal Jum il-Mediterran hi “Qsim ta' Valuri - Qsim ta' Aspirazzjonijiet”.

**IL-PAJJIŻ FDAT F’IDEJN MIN SEBBĦU – Lawrence Gonzi:** Wara ħames snin li kien fdat lilu l-pajjiż mill-poplu, il-Partit Nazzjonalista se jkun qed iroddu lura isbaħ milli qatt kien, b'titjib konsiderevoli fl-ambjent. Dan kollu twettaq għall-ġid tal-poplu Malti u Għawdxi kif ukoll għat-tgawdija tat-turisti u ta' min irid jinvesti f'pajjiżna. Dan qalu l-Prim Ministru u Kap tal-Parit Nazzjonalista Lawrence Gonzi meta intervjena fid-diskussjoni “Taħt it-Tinda” fl-ewwel jum taċ-ċelebrazzjonijiet tat-43 anniversarju tal-Indipendenza Fuq il-Fosos. L-ewwel tema diskussa kienet "Insaħħu s-suċċess flimkien - biex ikollna ambjent aħjar". Il-Prim Ministru qal li d-direzzjoni li ta l-PN lill-poplu Malti biex pajjiżna jissieħeb fl-Unjoni Ewropea fissret li pajjiżna se jikseb bi dritt, u mhux billi jittallab, 855 miljun ewro. Flimkien mas-sehem li jrid joħroġ il-pajjiż, il-poplu se jkollu l-akbar baġit li qatt kellu biex ikun jista' jinvesti fl-ambjent, is-saħħa, l-edukazzjoni, ix-xogħol u l-oqsma kollha importanti ħalli jkompli jtejjeb il-livell ta' għajxien. Lawrence Gonzi qal li sa tliet snin ilu, il-Mexxej Laburista Alfred Sant kien isostni li Malta se tikseb biss Lm1.5 miljun u ried lil Malta Svizzera fil-Mediterran. Iżda llum dan kollu ntesa għax kien biss fantasija tal-Kap tal-Oppożizzjoni filwaqt li l-poplu llum qed jara l-affarijiet konkreti jitwettqu quddiemu.

Filwaqt li rrefera għaż-żjara li kellu fil-Portugall mal-Ministri tal-Finanzi mill-pajjiżi msieħba fiż-Żona Ewro, il-Kap Nazzjonalista qal li lura lejn Malta mill-ajru seta' jara l-proġetti kbar li twettqu favur l-ambjent. Fost oħrajn semma l-Park Nazzjonali f'Ta' Qali, 20 barriera li ġew rijabilitati, il-Magħtab u diversi toroq kemm residenzjali kif ukoll f'żoni industrijali. Lawrence Gonzi qal li fl-ambjent biss in-nefqa tal-Gvern preżenti kienet ta' Lm147 miljun filwaqt li fi żmien Alfred Sant in-nefqa għall-ambjent naqset drastikament u kienet biss ta' Lm3 miljun.

Lawrence Gonzi tkellem ukoll dwar il-proġett ta' Smart City u kkritika lill-GWU u lill-Oppożizzjoni għax bil-*media* tagħhom ippruvaw jaħbu dan il-proġett li se jkun qed joffri 5,600 impjieg ġdid lill-ħaddiema Maltin. Il-Prim Ministru qal li fil-fiera f'Dubaj, fejn kienu ppreżentati uffiċjalment il-pjanijiet għal dan l-iżvilupp, il-proġett kien introdott b'tabella kbira li tgħid SmartCity Malta ... *one step to Europe*. Dan hu proġett li qed jikkonferma s-suċċess ta' pajjiżna u tal-politika li wettaq il-PN fil-Gvern. Lawrence Gonzi temm jgħid li fi tmiem leġislatura ta' ħames snin, il-poplu se jagħmel għażla f'idejn min irid jerġa' jgħaddi l-pajjiż. L-għażla hi bejn min sebbħu jew min kulma għamel hu li fixkel. Bejn min wera fiduċja fil-poplu u min dejjem qatagħlu qalbu. Il-Prim Ministru qal li jinsab ċert li l-poplu se jerġa' jagħmel għażla għaqlija u jikkonferma t-tmexxija tal-pajjiż mill-ġdid f'idejn il-PN.

**MALTA MILQUGĦA MAL-GRUPP TAL-EWRO:** Il-grupp tal-pajjiżi li jiffurmaw iż-Żona Ewro laqgħu għall-ewwel darba fi ħdanhom lil Malta u lil Ċipru f'laqgħa li saret f'Oporto, il-Portugall. Dan bħala parti mil-laqgħa tal-Kunsill tal-Ministri tal-Finanzi u l-Ekonomija tal-Unjoni Ewropea (ECOFIN). Fil-laqgħa - li għaliha attenda l-Prim Ministru Malti Lawrence Gonzi - il-President tal-Grupp tal-ewro Jean-Claude Juncker faħħar il-passi li għamlet l-ekonomija Maltija biex issa Malta se tkun tista' ddaħħal l-ewro fl-1 ta' Jannar li ġej. F'dan il-kuntest kienu diskussi wkoll id-diffikultajiet li għaddejja minnhom l-ekonomija dinjija, partikolarment it-telf fis-swieq finanzjarji l-kbar u l-effett li se jħallu ż-żidiet fil-prezzijiet taż-żejt u taċ-ċereali. Il-prezz taż-żejt f'dawn il-jiem laħaq livell rekord ta' $80 kull barmil, filwaqt li l-prezzijiet tal-qmugħ u l-għalf tal-annimali se jwasslu biex il-prezzijiet tal-ikel jiżdiedu wkoll. Hu mistenni li fl-Italja l-prezz tal-għaġin jiżdied b'20% sa tmiem is-sena b'detriment tal-ekonomiji ta' diversi pajjiżi. Madankollu, il-Prim Ministru Lawrence Gonzi esprima ruħu fiduċjuż li Malta tkun kapaċi tilqa' għal dan kollu. "Malta għandha ekonomija b'saħħitha, u aħna ottimisti li bħalma lqajna daqqa kbira bil-prezz taż-żejt, u li bħalissa qed nerġgħu nħossu, jekk l-ekonomija tibqa' tiżviluppa kif qed tiżviluppa allura nkunu nistgħu nilqgħu għal dawn iż-żidiet li qed iseħħu", sostna l-Prim Ministru. Waqt il-laqgħa tal-ECOFIN kien analizzat ukoll kif it-telf fis-swieq finanzjarji jista' jaffettwa t-tkabbir ekonomiku fl-Unjoni Ewropea. Il-Prim Ministru Malti esprima ruħu sodisfatt bil-miżuri li qed jittieħdu mill-Bank Ċentrali Ewropew biex jilqgħu għal dan.

**SANT JAĦBI MIN HUMA N-NIES MAGĦZULA MILL-MLP:** Il-mexxej Laburista Alfred Sant ma jridx jikxef min huma n-nies li ser imexxu d-dipartimenti jekk il-Partit Laburista jkun fil-Gvern. Media.Link għamel sensiela ta' mistoqsijiet lill-Kap tal-Oppozizzjoni dwar dak li qal Silvio Parnis fuq ir-radju tal-Partit Laburista. Parnis kien qal ċar u tond li l-Partit Laburista digà ppreparat min għandu jidħol fid-dipartimenti. Dan il-kliem kien isegwi dak li qal Jason Micallef. Is-Segretarju Ġenerali Laburista kien qal lil se jkunu l-Laburisti li jmexxu fil-postijiet, fl-ażjendi fejn il-Gvern għandu sehem, fejn il-Gvern għandu l-korporazzjonijiet tiegħu u fejn hemm bżonn. Meta kien f'San Ġiljan, Media.Link staqsa lil Alfred Sant biex jgħid min huma n-nies magħżula. Alfred Sant wieġeb biss "Issa ngħidu lil Silvio Parnis biex isewwi l-problema tad-drenaġġ." Din is-sentenza reġa' tennieha kemm-il darba u meta l-ġurnalista ta' Media.Link baqgħet tinsisti biex Sant iwieġeb il-mistoqsijiet dwar min huma dawk il-magħżulin, hu kompla jaħrab mill-mistoqsijiet u beda jitkellem fuq is-saħħa pubblika.

**IL-GWU TNAQQAS IL-MEMBRI – Jiżdiedu l-membri fl-MUT, fil-UĦM u fl-MUMN:** Matul l-1 ta' Lulju 2006 u l-aħħar ta' Ġunju li għadda l-General Workers' Union kompliet naqqset il-membri tagħha. F'dan il-perjodu rreġistrat tnaqqis ta' 163 membru fuq is-sena ta' qabel meta wkoll kienet irreġistrat tnaqqis fin-numru tal-membri tagħha. Għall-kuntrarju, tliet *unions* kbar oħra, il-Malta Union of Teachers (MUT), il-Union Ħaddiema Magħqdin (UĦM) u l-Malta Union of Midwives and Nurses (MUMN) irreġistraw żieda fuq in-numru ta' membri tagħhom. L-MUT matul din is-sena rreġistrat żieda ta' 306 membru, il-UĦM żieda ta' 102 membru u l-MUMN żieda ta' 28 membru. B'hekk, l-MUT għandha reġistrati 7,136 membru, il-UĦM 26,231 membru, u l-MUMN 2,494 membru. Il-GWU għandha 45,993 membru u għadha l-akbar *trade union*. Minn fost l-*unions* iż-żgħar il-Malta Union of Tourist Guides u The Medical Association of Malta rreġistraw żieda ta' 86 u 25 membru, rispettivament, biex issa jlaħħqu total ta' membri ta' 216 u 705, rispettivament. Tliet *unions* huma fil-proċess li jiġu kkanċellati minn fuq ir-Reġistru tat-Trade Unions u sitt *unions* oħra ma bagħtux l-informazzjoni mitluba mil-liġi dwar il-membri reġistrati tagħhom. B'kollox matul din is-sena kien hawn 88,017 ħaddiem membru ta' xi *union*. Dan juri żieda ta' 603 ħaddiem membri f'*union* fuq is-sena ta' qabel. Fost l-assoċjazzjonijiet ta' min iħaddem, l-Association of General Retailers and Traders (GRTU) irreġistrat żieda ta' 25 membru biex għandha b'kollox 7,250 membru. The Malta Employers' Association (MEA) irreġistrat żieda ta' għaxar membri biex illum għandha 310 membru. In-numru ta' dawk li jħaddmu membri ta' xi assoċjazzjoni hu ta' 8,474 - 817 inqas mis-sena ta' qabel. Żewġ assoċjazzjonijiet ta' min iħaddem kienu kanċellati. Fil-bidu ta' din is-sena kien hawn reġistrati 48 organizzazzjoni - 28 *trade union* u 20 assoċjazzjoni ta' min iħaddem. Matul din is-sena kienu reġistrati tliet *unions* ġodda u żewġ assoċjazzjonijiet ta' min iħaddem.

**ĦDAX-IL BDOT PROFESSJONALI JLESTU KORS TA’ TAĦRIG INTENSIV:** Ħdax-il professjonist għadhom kemm saru bdoti ta' ajuplani *microlight* wara xhur ta' taħriġ intensiv, kemm fuq l-art kif ukoll fl-ajru. Il-Ministru għall-Kompetittività u l-Komunikazzjoni Ċensu Galea qassam ċertifikati lill-bdoti l-ġodda f'ċeremonja qasira li saret 'il barra minn *hangar* ġdid għal ajuplani *microlight* qrib il-bażi tal-Iskwadra tal-Ajru tal-Forzi Armati. Il-Ministru Galea stqarr li l-liċenzja ta' bdot hi dokument legali li jiċċertifika lil dak li jkun li hu kompetenti biex jaqdi dmiru ta' bdot. Ċensu Galea qal li bdot kawt hu wieħed li għandu l-aħjar attitudni biex itir. Hu bniedem li japplika dak li jkun tgħallem, jippjana fid-dettall it-titjira tiegħu, jaf il-limitazzjonijiet tiegħu u tal-ajruplan u jikkunsidra l-fatturi kollha li jistgħu jolqtu t-titjira tiegħu, bħalma hu t-temp. Il-Ministru Ċensu Galea sostna li s-sigurtà fl-ajru hi kultura u dixxiplina li jinkisbu biss bl-esperjenza. Bdot li jagħti każ is-sigurtà hu wkoll wieħed li jkompli jitgħallem dwar l-avjazzjoni wara li jikseb il-liċenzja. Il-Maġġur Alex Dalli, li flimkien mal-Maġġur Mark Said imexxu l-Island Microlight Club, sostna li l-bdoti ġodda tal-ajruplani microlight għandhom dejjem jaġġornaw ruħhom fit-taħriġ tal-avjazzjoni. "Bdot bil-għaqal," saħaq il-Maġġur Dalli, "itella' u jniżżel ajruplan b'sigurtà għalih, għall-ajruplan u għal ta' madwaru". Fi tmiem iċ-ċerimonja l-kappillan tal-Imqabba Dun Żaren Caruana bierek lill-bdoti u l-ajruplani tagħhom. Saru wkoll xi preżentazzjonijiet, fosthom lill-Maġġuri Alex Dalli u Mark Said li kienu l-*instructors* tal-kors li dam madwar sena.

**MALTA TKOMPLI SSEMMA’ LEĦINHA DWAR L-IMMIGRAZZJONI ILLEGALI:** Malta kompliet issemma’ leħenha fil-fora Ewropej dwar il-problema tal-imigrazzjoni illegali din id-darba permezz ta' delegazzjoni tal-Kumitat tal-*Budget* tal-Parlament Ewropew li ġiet f'Malta biex tara b'għajnejha l-problema li qed jiffaċċja pajjiżna. Waqt konferenza tal-aħbarijiet il-Membri Parlamentari Ewropej tkellmu dwar l-esperjenza tagħhom f'Malta, u wiegħdu li wara li raw is-sitwazzjoni Maltija, se jagħmlu pressjoni biex Malta, u l-pajjiżi l-oħra milquta jingħataw aktar għajnuna. Il-Kap tad-delegazzjoni, il-Membru Parlamentari Ewropew Ġermaniż Ralf Walter qal li l-Unjoni Ewropea diġà għandha erba' fondi li jipprovdu flus għal pajjiżi membri biex jindirizzaw din il-problema. Minn dawn il-fondi Malta se tieħu 5 miljun erwo għal din is-sena u 8 miljun ewro s-sena d-dieħla. Il-Kap tad-delegazzjoni semma wkoll l-aġenzija Frontex li tgħin fil-kontroll tal-frutier u rrefera għall-fatt li l-izbarki f'Malta naqsu b'60 fil-mija meta l-Frontex kienet qed tagħmel ir-rondi f'Lulju li għadda. Iżda dan mhux biżżejjed kompla Ralf Walter, li qal li lura fi Brussell, il-Kumitat tal-*Budget* se jaħdem biex l-għajnuna tiżdied u tkun mifruxa minn kontrolli tal-fruntieri, għat-tisħiħ tal-ġlieda kontra ċ-ċirku kriminali li hemm wara l-immigrazzjoni illegali, kif ukoll għajnuna b'mod individwali lill-immigranti nfushom, li tissarraf fl-integrazzjoni tagħhom fis-soċjetà fuq kollox billi kull pajjiż membru jagħti sehmu. B'mod konkret, fost l-oħrajn Ralf Walter tkellem dwar 6 miljun ewro li hemm lesti biex jintużaw fil-qasam tal-imigrazzjoni iżda li bħalissa jinsabu staġnati għaliex ma hemmx qafas legali li jforni r-regolamenti ta' kif jistghu jintefqu. Walter kompla li l-Kumitat tal-*Budget* se jagħmel pressjoni fuq il-Kunsill Ewropew biex il-qafas legali jsir u l-flus ikun jistgħu jntużaw.

**INDIPENDENZA 2007 - MEMBRI PARLAMENTARI EWROPEJ FUQ IL-FOSOS:** Żewġ membri Ewro Parlamentari mill-Partit Popolari Ewropew u membri fil-Kumitat tal-Baġit tal-Parlament Ewropew, Janusz Lewandowski, il-Viċi Chairman tal-Partit Popolari Ewropew u l-Ispanjol Salvador Garriga Polledo, il-Ġimgħa kienu mistiedna minn Joe Saliba, is-Segretarju Ġenerali tal-Partit Nazzjonalista, waqt il-festi tal-Partit Nazzjonalista fl-okkażjoni tat-43 anniversarju tal-Indipendenza. Dawn il-membri Ewro Parlamentari bħalissa jinsabu Malta mad-delegazzjoni tal-Kumitat tal-Baġit tal-Parlament Ewropew li qed ikollha diversi laqgħat dwar il-kwistjoni tal-immigrazzjoni illegali f'Malta. Id-delegazzjoni tal-Kumitat tal-Baġit tal-Parlament Ewropew ġiet f'Malta biex ikollha esperjenza personali dwar il-finanzjament meħtieġ mill-pajjiż għall-immigrazzjoni illegali u biex tara l-bżonnijiet ta' Malta biex tkun tista' tingħata l-għajnuna finanzjarja meħtieġa biex Malta ma titħallhiex terfa' l-piż waħedha. Fuq il-Fosos tal-Furjana ż-żewġ Ewro Parlamentari, li kienu akkumpanjati wkoll miż-żewġ Parlamentari Ewropej f'isem il-PN Simon Busuttil u David Casa, iltaqgħu wkoll mal-Prim Ministru Lawrence Gonzi.

**INVESTIMENT FIŻ-ŻGĦAŻAGĦ MALTIN, FL-EDUKAZZJONI U FIL-FUTUR TAL-PAJJIŻ:** 51 student ingħataw borża ta’ studju b’valur ta’ Lm200,000 biex jispeċjalizzaw f’suġġetti varji fil-livell ta' Masters u Dottorat. Din l-inizjattiva tal-Gvern, li saret għat-tieni sena konsekuttiva, għandha l-għan li mhux biss l-istudenti jirnexxu imma anki ’l quddiem jagħtu l-kontribut tagħhom fl-iżvilupp tal-pajjiż. Waqt iċ-ċerimonja l-Prim Ministru spjega kif dan l-investiment hu prova bil-fatti li l-Gvern irid jinvesti f’edukazzjoni ogħla u jappoġja r-riċerka u l-innovazzjoni.

**IL-PULIZIJA SSOLVI NUMRU TA’ KAŻIJIET KRIMINALI**: Tul il-jiem li għaddew il-Pulizija kompliet b'diversi investigazzjonijiet inkonnessjoni ma' reati differenti. Fil-fatt ġew solvuti b'suċċess każijiet ta' traffikar ta' droga eroina u reżina tal-*cannabis*, filwaqt li ġew solvuti wkoll każijiet ta' pussess ta' *cannabis*, *eroina* u *ecstasy*. Numru ta' persuni qed jiġu investigati fuq każijiet ta' frodi, attentat ta' tixħim u dikjarazzjoni falza lill-awtorità kompetenti. Dwar dawn il-każijiet imsemmija diġà tressqu xi individwi l-Qorti u l-kumplament tal-persuni ser jitressqu fil-ġranet li ġejjin. Il-Pulizija rnexxielha ssolvi wkoll serqa minn residenza f'San Ġiljan, numru ta' *snatch and grabs* mill-Ħamrun, Mosta u Tarxien, kif ukoll serqa minn maħzen u serq ta' vettura. Dwar dawn il-każijiet kollha diġà bdew proċeduri kriminali fil-Qorti.

**BAĠIT LI SE JKOMPLI JSAĦĦAĦ IL-FAMILJA – il-Prim Ministru Lawrence Gonzi:** Din is-sena il-baġit se jiffoka fuq il-familja, fuq il-pensjonanti, fuq il-koppji żgħażagħ li qed jippreparaw biex jixtru l-ewwel dar tagħhom u fuq kif is-sistema taċ-Children's Allowance ssir aħjar biex ma jkunx hemm preġudizzju fuq il-familji b'aktar minn tlett itfal. Għalhekk se jkun imfassal baġit immirat biex ikompli jsaħħaħ il-familja. Il-Prim Ministru u Kap tal-Partit Nazzjonalista Lawrence Gonzi qal dan meta kien intervistat minn Michael Carabott, id-Deputat Editur ta' The Malta Independent. L-attività saret fi Ġnien l-Ewropa, fis-Sgħajtar, in-Naxxar u fiha ħadu sehem ukoll id-Deputat Nazzjonalista Jason Azzopardi u l-kandidata Janice Chetcuti. Lawrence Gonzi fakkar li tliet snin ilu l-Gvern ippreżenta baġit biex isaħħaħ l-ekonomija u biex joħloq aktar xogħol tant li nħolqu 6,100 impjieg f'sena waħda. Sentejn ilu l-baġit iffoka fuq it-tnaqqis tat-taxxi tant li ħalla aktar minn Lm12-il miljun (€27.95 miljun) fil-bwiet tal-ħaddiema. Hu qal li wara li l-Gvern kellu suċċess biex ġab il-finanzi fis-sod, issa se jerġa' jkollu suċċess biex il-familji Maltin u Għawdxin ikompli jġibhom aktar fis-sod. Il-Prim Ministru qal li l-Partit Nazzjonalista għandu programm politiku li hu mfassal fuq id-djalogu mal-poplu u jagħmel kollox bil-miftuħ. Dan kontra dak li jsir minn Alfred Sant u mill-Partit Laburista li dejjem jippruvaw jaħbu mill-poplu għax m'għandhomx programm u se jaqdu biss lil dawk tal-qalba, bħalma qed jgħidu fil-laqgħat fil-magħluq ta' bejniethom. Il-poplu Malti għandu l-esperjenza ta' meta Alfred Sant kien Prim Ministru għax kien ġab diżastru għal pajjiżna u lanqas kien kapċi jżomm lill-partit tiegħu magħqud. Lawrence Gonzi fakkar ukoll li sa erba' snin ilu Alfred Sant kien qed ibeżża’ lill-poplu Malti mis-sħubija fl-Unjoni Ewropea u kien jgħid li l-Maltin huma makku u se jinbelgħu mill-baleni u li Malta se tieħu biss Lm1.5 miljun (€3.49 miljun) fi flus kontanti. Il-Prim Ministru fakkar ukoll li sentejn ilu Alfred Sant kien ta parir lill-Gvern biex jiżvaluta l-lira Maltija b'10% u dan kien ifisser li l-pensjonijiet u l-pagi jonqsu b'10%. Kull ħaġa li Malta tixtri minn barra, inkluż iż-żejt, kienet se tiġi tiswa 10% aktar u għalhekk kontijiet ogħla tad-dawl u l-ilma. Lawrence Gonzi qal li l-Gvern kien għaqli biżżejjed biex ma jiħux il-parir ta' Alfred Sant għax kieku kien iġib diżastru fl-ekonomija ta' pajjiżna. Anke l-Fond Monetarju Internazzjonali (IMF) qal li l-akbar żball li pajjiż jista' jagħmel hu li jiżvaluta l-munita tiegħu. Fir-rapport tiegħu l-IMF qal li Malta qed tkun kompetittiva u qed tattira l-investiment barrani bħal SmartCity Malta, Lufthansa Technik, il-Methode, fabbriki tal-farmaċewtika u tat-teknoloġija. Dan juri li Alfred Sant ma jistax ikun fdat fit-tmexxija tal-pajjiż għax fil-15-il sena li ilu jmexxi lill-Partit Laburista ħa ħafna deċiżjonijiet ħżiena u dan jgħodd anke meta hu kien Prim Ministru għax kien għolla l-kontijiet tad-dawl u l-ilma meta l-prezz taż-żejt kien $12 kull barmil u f'sena għamel 33 taxxa. Għalhekk il-poplu Malti għandu jiżen dak li wettaq il-PN fil-Gvern u l-programm tal-Gvern għas-snin li ġejjin u jiżen ukoll dak li wettaq jew qed iwiegħed Alfred Sant. L-għażla għandha tkun waħda faċli favur il-programm tal-PN. Il-Prim Ministru qal li l-proġett SmartCity Malta se jiftaħ era ġdida għall-ekonomija ta' pajjiżna u se joħloq aktar minn 5,600 impjieg għaż-żgħażagħ Maltin. Hu qal li fil-master plan ta' dan il-proġett, Tecom Investiments qed tirriklama lil SmartCity Malta bħala 'Pass Lejn l-Ewropa'. Iżda l-*media* tal-GWU u tal-Partit Laburista qed jippruvaw jaħbu dan il-proġett u l-investiment li qed iġib il-Gvern lejn pajjiżna. SmartCity Malta se tagħmel minn Malta l-aqwa ċentru ta' eċċellenza fit-teknoloġija tal-informazzjoni. Dwar il-finanzi tal-pajjiż, il-Prim Ministru qal li fl-aħħar tliet snin il-Gvern naqqas id-defiċit għal taħt it-3% tal-Prodott Domestiku Gross u sa ftit snin oħra għandu jkun hemm bilanċ favur u mhux defiċit. Hu qal li bis-saħħa tal-finanzi fis-sod, il-Gvern għadu kif ta 51 borża ta' studju lil studenti biex ikomplu jispeċjalizzaw f'setturi kruċjali għal pajjiżna u qed isir aktar investiment fir-riċerka u l-iżvilupp. Qed ukoll isir investiment fl-edukazzjoni u t-taħriġ, fis-saħħa, fit-turiżmu, fl-ambjent u fit-toroq. Sadanittant, fl-intervent tiegħu, id-Deputat Nazzjonalista Jason Azzopardi qal li s-sena l-oħra, il-Kumitat Parlamentari għall-Affarijiet Barranin u Ewropej eżamina madwar 900 abbozz ta' liġi li ħarġet l-UE. Hu qal li fl-aħħar tliet snin il-Kumitat iltaqa' medja ta' 80 darba kull sena. Janice Chetcuti qalet li l-Gvern qed jinvesti bis-sħiħ fl-edukazzjoni u fl-ambjent u fi tliet snin il-Gvern irnexxielu jġib Lm147 miljun (€342.42 miljun) mill-UE għall-ambjent biss.