Aġġornat: “L-intenzjoni tal-ko-pilota kienet li jeqred l-ajruplan”

Il-ko-pilota tal-ajruplan tal-Germanwings li ġġarraf fl-Alpi Franċiżi sakkar lill-bdot l-ieħor barra mill-kabina u ma qalx kelma waħda fl-aħħar għaxar minuti qabel ma l-ajruplan iġġarraf, minkejja t-tisbit mal-bieb mill-bdot l-ieħor li kien imsakkar fuq barra. Dan ikkonfermah il-Prosekutur Franċiż inkarigat mill-investigazzjoni, Brice Robin.

L-FAA tal-Istati Uniti ħarġet liċenzja ta’ bdot privat lil Lubitz fl-2012.

Robin qal li l-ko-pilota, identifikat bħala Andreas Lubitz, waqqa’ l-ajruplan intenzjonalment. Lubitz ta’ 28 sena, huwa ta’ nazzjonalità Ġermaniża u kien jgħix mal-ġenituri tiegħu f’Montabeaur fl-istat ta’ Rhine Land Palatinate fil-Ġermanja.

Il-Prosekutur qal li l-aktar spjegazzjoni li tista’ titqies raġonevoli hija li kienet azzjoni volontarja tal-ko-pilota li rrifjuta li jiftaħ il-bieb tal-kabina biex il-pilota, Patrick Sonderheimer, jidħol lura. Qal li huwa xpruna l-ajruplan sabiex jibda jitlef l-għoli, u li għamel dan għal raġuni mhux magħrufa. Robin qal iżda li jidher li l-pjan tiegħu kien li jeqred l-ajruplan.

Spjega li d-*data* miġbura mill-kaxxa s-sewda żvelat li l-pilota staqsa lil Lubitz biex jieħu l-kontroll tal-ajruplan f’idejh u fl-istess ħin jinstema’ l-ħoss tas-*seat* jitressaq lura u l-ħoss ta’ bieb jingħalaq. Robin jispjega li f’dan il-ħin waqa’ skiet perfett fil-kabina u l-ko-pilota ħa f’idejh il-kontrolli u beda intenzjonalment iwaqqa’ l-ajruplan.  Il-passiġġieri, qal ma indunawx x’kien qed jiġri qabel l-aħħar minuta, hekk kif jinstema’ t-twerżiq fuq il-*voice recorder*.

Artiklu fl-*Aviation Business Gazette* fl-2013 jiddeskrivi lil Lubitz bħala pilota ta’ eżempju.

Il-Kap Eżekuttiv tal-kumpanija tal-ajru Lufthansa, li tagħha hija sussidjarja l-linja tal-ajru Germanwings, Carsten Spohr qal li sitt snin ilu Lubitz kien waqaf għal xi żmien waqt it-taħriġ hekk kif kien qed jiġġieled id-dipressjoni, iżda kkonferma li wara kien għamel it-testijiet psikoloġiċi neċessarji li sabuh tajjeb biex itajjar l-ajruplani. Lubitz kien ilu impjegat bħala bdot minn Settembru 2013 u għamel fl-ajru aktar minn 600 siegħa. Sonderheimer, missier ta’ żewġt itfal, kellu ferm aktar esperjenza b’madwar 6,000 siegħa ta’ titjir u kien magħruf bħala wieħed mill-aqwa piloti tal-linja tal-ajru.

S’issa skont il-Prosekutur Robin m’hemm ebda indikazzjoni li dan seta’ kien attakk terroristiku jew li Lubitz kellu rabtiet estremisti jew terroristiċi.

L-ajruplan, Airbus A320 iġġarraf nhar l-Erbgħa li għadda meta kien fuq titjira minn Barċellona għal Dusseldorf  b’150 passiġġier abbord.

Il-waqgħa tal-ajruplan minn għoli ta’ 38,000 pied f’10 minuti kienet waħda allarmanti iżda xorta gradwali biżżejjed biex tindika li l-Airbus A320 li għandu żewġ magni ma ġġarrafx b’mod katastrofiku fl-arja. Fl-ebda ħin huwa u nieżel ma kien hemm xi forma ta’ komunikazzoni bejn il-*cockpit* mat-torri tal-kontroll jew ta’ xi sinjal ieħor ta’ emerġenza.

L-aħħar messaġġ li ntbagħat mill-bdot lejn it-torri tal-kontroll kien fl-10.30 a.m. Dan kien jindika li kollox kien miexi kif ippjanat. Iżda ftit minuti wara, għal xi raġuni mhux spjegabbli, l-ajruplan beda nieżel. Fl-10.40 a.m u 47 sekonda, l-ajruplan irrapporta l-aħħar pożizzjoni tiegħu fuq ir-radar meta kien f’għoli ta’ 6,175 pied. Ir-radar baqa’ jsegwi l-ajruplan sakemm seħħ l-impatt.

Qraba u ħbieb tal-vittmi bdew jaslu fiż-żona fejn hemm it-tifrik tal-ajruplan. Il-Lufthansa għamlet arranġamenti għal żewġ titjiriet speċjali għalihom. Dawk il-qraba li ma ridux li jivvjaġġaw b’ajruplan, qed jaslu fuq il-post permezz ta’ xarabank li telqet minn Barċellona.

Ħajja ġdida għas-Suq tal-Belt

Is-suq l-antik tal-Belt se jingħata nifs ġdid ta’ ħajja b’investiment privat mill-Grupp Arkadia. Il-grupp qed jippjana li jinvesti seba’ miljun ewro biex sa Diċembru tas-sena d-dieħla s-Suq tal-Belt jinbidel f’ċentru kummerċjali ta’ ikel, kultura u divertiment. Il-proġett jaħseb għar-restawr tal-post speċjalment tal-istruttura tal-ħadid li saret fi żmien l-Ingliżi li hija unika fl-arkitettura f’Malta.

Is-Suq tal-Belt, wara snin ta’ telqa u kważi abbandun se jinbidel f’ċentru mifrux fuq tliet sulari li se jerġa’ jagħti l-ħajja lil din il-binja storika fi Triq il-Merkanti. Il-proġett jinkludi wkoll il-pjazza ta’ quddiem is-suq.

Il-Grupp Arkadia se jinvesti seba’ miljun ewro f’dan il-proġett li jgħaqqad il-kunċett tal-ikel mal-kultura u d-divertiment wara li ser jingħata l-post b’ċens mill-Gvern għal 65 sena.

Il-*General Manager* tal-Grupp, Antoine Portelli, spjega l-idea tal-proġett integrat fit-tliet livelli tal-binja storika.

“Sular minnhom se jkun purament suq tal-ikel biex inżommu l-oriġini ta’ x’kien is-Suq tal-Belt. Sular ieħor jieħu l-ispirazzjoni minn *markets* li hawn madwar l-Ewropa. *Markets* li huma adattati b’numru ta’ *stalls* fejn l-ikel qed jiġi preparat dak il-ħin *live* biex il-konsumatur ikun jista’ jieklu hemmhekk. L-aħħar sular it-tielet huwa fuq kunċett ta’ *lounge* – kunċett ta’ *cafeteria (kafeterija)*, dolċerija, *spirits bar*, *cocktail bar*, *wine bar* f’ambjent imdawwar bil-kultura.”

Għal dan il-għan intlaħaq ftehim mal-Kunsill tal-Arti biex il-post joffri sfond għall-attivitajiet tal-kalendarju kulturali Malti u tal-avvenimenti ta’ meta l-Belt Valletta tkun il-Kapitali Ewropea tal-Kultura fl-2018.

F’konferenza tal-aħbarijiet is-Segretarju Permanenti Prinċipali, Mario Cutajar qal li dan il-proġett intgħażel minn fost għoxrin proposta ta’ kumpaniji li esprimew l-interess tagħhom fir-riġenerazzjoni tas-Suq tal-Belt. Spjega li bil-proġett l-istruttura tal-ħadid li saret fl-1816 meta s-Suq tal-Belt issaqqaf se tinżamm u tiġi restawrata.

Huwa ħabbar ukoll li barra r-riġenerazzjoni tas-Suq tal-Belt, ser isir proġett mil-Gvern ta’ miljun u mitejn elf ewro għar-riġenerazzjoni ta’ Strada Stretta bil-għan li din it-triq tkun vetrina ta’ tradizzjoni, kultura u spettaklu.

Is-Segretarju Parlamentari għall-Ippjanar u Simplifikazzjoni Amministrattiva Michael Falzon qal li dawn il-proġetti jagħmlu parti mir-riġenerazzjoni tal-Belt Valletta.

“Insemmi s-suċċess kbir li kien hawn bil-*boutique hotels* u wara simplifikazzjoni tar-regoli min-naħa tal-MEPA kellna erbatax-il applikazzjoni. Qed naraw kif nirreġineraw f’aspetti oħra fosthom bil-Valletta *Shop Scheme*.”

Dr Falzon qal li l-komunità tal-Belt kienet ikkonsultata fuq ħafna mill-proġetti li għaddejjin fil-kapitali.

Metsola tintgħażel bħala MEP tas-Sena għall-ħidma fil-qasam tal-ġustizzja u l-libertajiet ċivili

Il-Membru tal-Parlament Ewropew Roberta Metsola ġiet magħżula minn fost il-Membri tal-Parlament Ewropew bħala l-MEP tas-Sena għall-ħidma tagħha fil-qasam tal-Ġustizzja u l-Libertajiet Ċivili.

Dr Metsola kienet waħda mit-tliet Membri Parlamentari Ewropej nominati għall-għoti ta’ dan ir-rikonoxximent f’din il-kategorija. Iż-żewġ MEPs l-oħra li kienu nominati kienu mill-Ġermanja u l-Polonja.

Dan il-premju tħabbar illejla waqt ċerimonja li saret fi Brussell. Roberta Metsola f’messaġġ li għamlet waqt is-serata irringrazzjat lill-kollegi kollha tagħha fil-Parlament li vvutawlha.  Hija enfasizzat li l-koperazzjoni u l-kompromess huma essenzjali għall-ħidma fil-Parlament Ewropew biex bid-deċiżjonijiet li jittieħdu ssir differenza għall-aħjar fil-ħajja tan-nies. Hi qalet li l-ebda Membru tal-Parlament Ewropew u l-ebda grupp politiku waħdu ma jista’ jaħdem għal rasu, għalhekk il-koperazzjoni hi meħtieġa.

Studju juri li 23% tal-Maltin ibatu minn pressjoni fid-demm

Fix-xhur li għaddew id-Dipartiment tas-Saħħa nieda studju dettaljat intiż sabiex jevalwa b’mod konkret il-qagħda tas-servizz mediku f’Malta. Is-Segretarju Parlamentari għas-Saħħa Chris Fearne qal dan waqt li kien qed jieħu sehem fid-dibattitu dwar l-estimi tal-baġit fil-Parlament.

Dr Fearne aċċenna kif indikazzjonijiet preliminari minn dan il-*Health Systems Performance Assessment* diġà qed juru fatti mill-iktar interessanti. Fost l-oħrajn jidher li mat-23% tal-popolazzjoni għandha xi diffikultajiet relatati mal-pressjoni tad-demm; ċifra li titla’ saħansitra għal 45% għal individwi ta’ ‘l fuq minn 70 sena. Dr Fearne spjega kif fl-isfond ta’ din l-istampa, id-Dipartiment tas-Saħħa kien proattiv biżżejjed u introduċa miżura li diġà bdiet tagħmilha aktar faċli li pazjenti simili jieħdu l-kura neċessarja, fil-pront u mingħajr skariġġ żejjed. Qal li minn xi xahar ‘l hawn min huwa intitolat għallpilloli tal-pressjoni permezz tal-kartuna s-safra jista’ jirrikorri għand it-tabib taċ-ċentri tas-saħħa direttament mingħajr il-bżonn li jmur għand speċjalista fl-Isptar Mater Dei. L-HSPA huwa l-ewwel eżerċizzju formali tan-natura tiegħu għas-servizz tas-saħħa f’pajjiżna. B’kollaborazzjoni ma’ entitajiet internazzjonali b’esperjenza vasta f’dan il-qasam id-Dipartiment tas-Saħħa waqqaf tim li ppjana u fassal għadd ta’ indikaturi mmirati biex jagħtu deskrizzjoni komprensiva ta’ fejn jinsab is-servizz tas-saħħa u fejn nistgħu naslu jekk id-Dipartiment tas-Saħħa jkompli jaħdem b’kuraġġ u determinazzjoni.

Dwar in-nuqqas ta’ sodod fl-uniku isptar Dr Fearne argumenta li l-HSPA ta konferma oħra li l-problema għandha konnotazzjonijiet storiċi evidenti ħafna marbuta ma’ deċiżjonjiet żbaljati li ttieħdu fil-passat – meta pajjiżi Ewropej jużaw kejl ta’ 384 sodda fi sptar akut għal kull 100,000 persuna fil-popolazzjoni fl-2012 l-Isptar Mater Dei kellu appena 256 sodda għal kull 100,000 ruħ, saħansitra inqas minn dak li kien joffri l-Isptar San Luqa. Huwa qal li dan ifisser fil-prattika li amministrazzjonijiet preċedenti ħalliet lil pajjiżna b’500 sodda inqas milli kellu bżonn biex jilqa’ għall-ħtigijiet tal-kura akuta tas-saħħa.

 Iċ-Ċentru tal-Onkoloġija jibda jilqa’ l-ewwel pazjenti fi ftit xhur

Iċ-Ċentru tal-Onkoloġija tal-isptar Mater Dei li x-xogħol fuqu miexi b’ritmu mgħaġġel, se jilqa’ l-ewwel pazjenti fi ftit xhur oħra u l-proċess mistenni jkun lest sal-aħħar tas-sena. F’konferenza tal-aħbarijiet għat-tnedija tal-ġimgħa ddedikata għall-għarfien dwar il-kanċer, il-Ministru tas-Saħħa Godfrey Farrugia qal li s-sodod fiċ-ċentru l-ġdid se jiżdied bi 18 għal 113ilsodda. 31 sodda oħra se jkunu disponibbli għall-*out patients*.

Il-Ministru qal li l-immaniġjar taċ-ċentru se jkun ibbażat fuq it-tħaddim ta’ *units* speċjalizzati magħrufa bħala *Strategic Business Units* li se jitmexxew b’mod awtonomu u se jkollhom *budget* għalihom. Dr Farrugia qal li jekk dan il-mudell jirnexxi, se jkun estiż għall-immaniġġar ta’ *units* u dipartimenti oħra fl-isptar. Huwa kkonferma li ser jiżdiedu l-kirurgi speċjalizzati fl-onkoloġija u r-riżorsi umani fit-tmexxija taċ-ċentru tal-onkoloġija.

Fl-2012, instabu aktar minn 1800 *cancer* (kanċer). Miċ-ċifri ppreżentati joħroġ li kien hemm 881 raġel u 956 mara li nstabilhom xi tip ta’ kanċer. Fost l-irġiel l-iktar kanċer komuni kien tal-prostata, tal-pulmun u tal-musrana, u fin-nisa l-iktar komuni kienu fis-sider u fl-għonq tal-utru.

Dr Charmaine Gauci mid-Dipartiment tal-Promozzjoni tas-Saħħa qalet li 40 fil-mija tal-każi tal-kanċers jistgħu jkunu evitati b’tibdil fl-istil ta’ ħajja. It-tipjip, id-dieta u l-istress huma uħud mill-aktar fatturi li jikkontribwixxu għal dan il-mard.

Fl-2012, kważi 27 fil-mija tal-imwiet kienu kkaġunati mill-kanċer. Jirriżulta li b’kollox mietu 920 persuna bil-kanċer. 487 kienu rġiel u 433 kienu nisa. L-awtoritajiet tas-saħħa qegħdin iżidu l-programm ta’ *screening* għal diversi tipi ta’ kanċer iżda minn statistika mogħtija fil-Parlament jirriżulta li inqas minn nofs il-persuni li kienu offruti eżami tal-kanċer tal-musrana marru għal dan l-eżami.

Nuqqas ta’ *leadership* fiċ-Ċivil – Mario Cutajar

Huwa hu jindirizza l-konferenza bit-tema Tiġdid tas-Servizz Pubbliku: Servizz Aħjar għan-Nies, il-Prim Ministru Joseph Muscat qal li l-isfida għas-settur pubbliku hija li titneħħa l-burokrazija żejda u li jitnaqqas iż-żmien għat-teħid tad-deċiżjonijiet mill-uffiċjali fis-servizz pubbliku.

Il-Prim Ministru ddeskriva l-atteġġjament ta’ uffiċjali mas-servizz pubbliku bħala wieħed li jxaqleb lejn estremi; li jew ikun effiċjenti ħafna jew diżastruż. Il-Prim Ministru qal li r-regolamenti jsiru biex titjieb l-effiċjenza u mhux biex ixekklu l-ħidma.

Dr Muscat qal li jippreferi li tittieħed deċizjoni, anki jekk tkun ħażina jew żbaljata fi żmien raġunevoli milli l-affarijiet jitwalu bl-indeċiżjoni. Qal li l-indeċiżjoni qed twassal għal krizi ta’ *leadership* u li għandu jkun hemm bidla fil-mentalità u tisħiħ ta’ prattiċi li jtejbu l-effiċjenza.

Il-Prim Ministru qal li se jkunu ppremjati l-uffiċjali li jieħdu passi biex ineħħu regolamenti żejda li jtaqqlu s-sistemi amminisitrattivi.

F’konferenza għas-segretarji permanenti, diretturi ġenerali u diretturi fis-servizz pubbliku,  l-Kap tas-Servizz Pubbliku Mario Cutajar (ritratt isfel)  qal li n-nuqqas ta’ leadership irid jiġi indirizzat b’sensiela ta’ riformi prattiċi u realistiċi li jagħtu riżultati konkreti fl-iqsar żmien possibbli.

Huwa ddeskriva wħud mill-proċeduri bħala farseski li qal inaqqsu l-fiduċja tal-pubbliku li juża s-servizzi tal-gvern. Waqt li wissa dwar kriżi ta’ *leadership* fis-settur pubbliku u qal li x-xhur li ġejjin se jkunu kritiċi biex jitwettqu rakkomandazzjonijiet ta’ rapport li tħejja għal titjib fil-prattiċi tax-xogħol.

Is-sur Cutajar qal li dawn ir-rakkomandazzjonijiet se jkunu diskussi mal-imsieħba soċjali fil-jiem li ġejjin.