**MINN SETTEMBRU ’L HAWN MA ĠEWX IMPORTATI PRODOTTI TAL-MAJJAL MILL-IRLANDA**: Il-majjal Malti huwa frisk u ġenwin u ma fih l-ebda biża' jew riskju tal-kimika diossina. Il-Ministeru għar-Riżorsi u l-Affarijiet Rurali qal dan fi stqarrija wara li fl-Irlanda ġew irtirati mis-suq kull prodott tal-majjal li ġie prodott minn Settembru fosthom *bacon*, perżut u zalzett. Dan wara li nstabu traċċi ta' diossina fil-majjal prodott f'dak il-pajjiż. Il-Ministeru qal li d-Diviżjoni tas-Servizzi Veterinarji u Kontroll tas-Sajd fi ħdanu tinsab infurmata li mill-ewwel ta' Settembru ’l hawn ma ġiex importat majjal mill-Irlanda. Dan kien konfermat ukoll minn informazzjoni pubblikata mill-Unjoni Ewropea li tgħid li Malta mhix fil-lista ta' pajjiżi f'riskju. F'Malta jsiru testijiet regolari skont normi u standards Ewropej fuq il-majjal. Il-Ministeru għar-Riżorsi u l-Affarijiet Rurali qal li skont dawn it-testijiet ma nstabet l-ebda kimika ta' dan it-tip fil-majjal frisk lokali. Dan ir-rapport kien evalwat u approvat mill-Unjoni Ewropea. Fi stqarrija separata d-Dipartiment tas-Saħħa qal li bħala prekawzjoni l-pubbliku għandu jevita li jikkonsma prodotti tal-majjal ġejjin mill-Irlanda.

**PJANI BIEX IS-CT CABS JIĠU INTRODOTTI F’POSTIJIET OĦRA**: Fid-dawl tal-liberalizzazzjoni li ħabbar il-Gvern għas-settur tat-trasport pubbliku, il-kumpanija li tħaddem is-servizz tat-*taxis* li jaħdmu bil-batterija fil-Belt Valletta qed taħseb li tintroduċi dawn it-*taxis* f'postijiet oħra. Filwaqt li qed tkun kunsidrata wkoll il-possibbiltà li s-CT Cabs fil-Belt jiżdiedu, minħabba d-domanda dejjem tikber. Dan kollu fid-dawl tal-fatt li l-użu tas-servizz ta' *taxis* li jaħdmu bil-batterija fil-Belt Valletta qed ikompli jiżdied. Statistika li kiseb dan is-sit tindika li din is-sena, sa Novembru, il-persuni li użaw is-servizz tas-CT Cabs qabżu t-68,000. Is-servizz ġie introdott fil-Belt f'nofs is-sena l-oħra, bl-introduzzjoni ta' għaxar vetturi. Fl-ewwel ħdax-il xahar tas-sena saru b'kollox 42,680 vjaġġ b'dawn it-*taxis* li jaħdmu bil-batterija. Is-servizz ta' dawn il-vetturi fil-kapitali hu wieħed kontinwu, li ma jħammiġx l-ambjent, u li jużawh persuni varji. Dawn jinkludu ħaddiema tal-uffiċini, nies li jidħlu l-Belt biex jixtru, anzjani, studenti, turisti, nies li jidħlu għall-Qorti u anke klijenti ta' ristoranti u stabbilimenti oħra. Minbarra f'dan, is-servizz tas-CT Cabs hu aċċessibbli kemm għall-*wheelchairs* kif ukoll għall-persuni b’diżabbiltà. Ir-rotta hi waħda li tieħdok madwar il-partijiet kollha tal-Belt, b'waqfiet f'żoni varji. Is-CT Cabs joperaw il-ġimgħa kollha u jibqgħu għaddejjin kuljum sal-11pm, inkluż fil-Ħdud u l-festi pubbliċi.

**TAMA ĠDIDA GĦALL-FAMILJI INVOLUTI FL-ISPLUŻJONI TAN-NAXXAR** – **285,000 EWRO F’GĦAJNUNA LIL ERBA’ FAMILJI**: Tama ġdida għall-erba' familji li tilfu djarhom kawża ta' splużjoni ta' logħob tan-nar maħżun illegalment fin-Naxxar. Il-Gvern iddeċieda li jagħtihom €285,000 bħala kumpens bejniethom biex ikunu jistgħu jirranġaw jew jibnu djarhom mill-ġdid. Dan il-pakkett ta' flus hu biss parti mit-€350,000, li l-Gvern se jkun qed joħroġ biex jgħin lil dawk kollha fi Triq Ħal Dgħejf li sofrew xi ħsarat fid-djar tagħhom. B'kollox huma 74 familja li se jgawdu minn dan il-kumpens. It-traġedja kienet seħħet fit-12 ta' Marzu li għadda. L-isplużjoni kienet seħħet kawża ta' logħob tan-nar maħżun illegalment f'garaxx fi Triq Ħal Dgħejf.

Minbarra d-djar li ġġarrfu, kien hemm ukoll numru ta' djar oħra li spiċċaw bi ħġieġ imkisser u b'konsenturi fil-ħitan. Iżda l-agħar li marru kienu Sina Sammut u Paul Camilleri, l-uniċi żewġ vittmi tal-isplużjoni. Oħrajn, minkejja li kienu fi djar li ġġarrfu, ħelsuha ħafif. Kif kien spjegat waqt konferenza tal-aħbarijiet mill-Ministru għall-Politika Soċjali John Dalli u l-Kap Eżekuttiv tal-Awtorità tad-Djar Paul Debattista, intqal li d-djar li waqgħu se jinbnew mill-ġdid fl-istess post fejn kienu. Il-fondi tqassmu skont numru ta' kriterji, li jinkludu l-ammont totali ta' spejjeż u l-assigurazzjoni fil-każ ta' min kellu. Fil-kuntest tat-traġedja, din l-għajnuna tfisser ħafna, u l-familji kollha se jkunu qed jagħmlu minn kollox biex ħajjithom tiġi lura għan-normal. Preżenti għall-konferenza tal-aħbarijiet kien hemm ukoll ir-raġel u t-tfal ta' Sina Sammut, li traġikament tilfet ħajjitha fl-inċident. Minbarra l-għajnuna finanzjarja, il-vittmi ta' din it-traġedja kellhom ukoll l-appoġġ ta' diversi aġenziji u *social workers*.

**MALTA SE TITLOB L-GĦAJNUNA TAL-UE BIEX TINGĦAQAD MAL-*GRID* EWROPEA TAL-ENERĠIJA**: Malta se titlob l-għajnuna tal-UE dwar il-proġett biex Malta tingħaqad mal-*grid* Ewropea tal-enerġija. Il-Prim Ministru qal dan fi tmiem ġurnata ta’ laqgħat waqt żjara uffiċjali ta' jumejn fir-Repubblika Ċeka li mix-xahar id-dieħel se tieħu l-presidenza tal-UE. Il-Prim Ministru spjega li fil-laqgħa li kellu mal-Prim Ministru Ċek Mirek Topolánek informah li Malta se titlob l-għajnuna finanzjarja tal-UE biex tkun tista' tagħmel rapport tekniku fuq dan il-proġett, li hu essenzjali li jsir qabel ma jkun jista' jibda l-proġett tal-*windfarm* fuq is-Sikka l-Bajda. It-temi ewlenin fl-ewwel jum ta' din iż-żjara kienu l-Presidenza Ċeka tal-UE, l-ewro, il-kriżi finanzjarja internazzjonali u l-immigrazzjoni. F'konferenza tal-aħbarijiet li saret fi tmiem laqgħa formali bejn iż-żewġ mexxejja kien iffirmat ukoll ftehim ta' koperazzjoni bejn iż-żewġ pajjiżi. Fil-kummenti tagħhom iż-żewġ naħat iddeskrivew ir-relazzjonijiet bilaterali bejn iż-żewġ pajjiżi bħala b'saħħithom u li jeżisti potenzjal biex l-investiment bejn iż-żewġ pajjiżi jkompli jikber, fosthom fl-industrija u fit-turiżmu. Il-Prim Ministru Ċek Mirek Topolánek ħabbar li s-sena d-dieħla l-President Ċek Václav Klaus se jżur Malta. Dwar il-Patt fuq l-Immigrazzjoni tal-UE Mirek Topolánek iddikjara li r-Repubblika Ċeka se tkompli timbotta biex dan il-Patt jidħol fis-seħħ. Il-Prim Ministru Ċek qal li għandu jkun hemm regolamentazzjoni f'dan il-qasam u dawk li l-*istatus* tagħhom hu illegali għandhom jintbagħtu lura. Hu qal li jinsab konxju li għal Malta l-immigrazzjoni illegali hi problema kbira, anki minħabba l-pożizzjoni ġeografika tagħha li hi fruntiera mal-pajjiżi Afrikani minn fejn qed toriġina l-problema. Il-Prim Ministru Ċek tkellem ukoll dwar il-bżonn li jinstab bilanċ bejn il-pajjiżi tal-Lvant u l-Unjoni tal-Mediterran, kif ukoll li tiżdied il-koperazzjoni mal-pajjiżi tal-Lega Għarbija. Mirek Topolánek qal li kienet diskussa wkoll il-kriżi internazzjonali u l-effetti li din se jkollha fix-xhur li ġejjin, kif ukoll it-tkabbir tal-UE u s-sitwazzjoni fil-Balkani. Min-naħa tiegħu l-Prim Ministru Malti qal li l-laqgħa mal-Prim Ministru Ċek iffokatbażikament fuq tliet punti li kienu l-ekonomija, l-enerġija u l-fruntieri tal-UE. Dwar il-kriżi finanzjarja internazzjonali, il-Prim Ministru Gonzi qal li l-Gvern Malti jemmen li l-UE għandha tiffaċċja din l-isfida b'mod koordinat, u fl-istess ħin il-pajjiżi għandu jibqgħalhom l-ispazju li jieħdu ċertu miżuri addattati għalihom. Dwar il-Patt tal-Immigrazzjoni tal-UE, il-Prim Ministru esprima sodisfazzjon għall-fatt li l-Presidenza Ċeka se tagħtih prijorità biex ikun implimentat. Dwar l-Enerġija, il-Prim Ministru ħabbar li Malta se titlob l-għajnuna tal-Presidenza Ċeka biex tkun tista' tingħaqad mal-*grid* Ewropea tal-enerġija. Dwar is-sitwazzjoni internazzjonali l-Prim Ministru qal li għandu jsir sforz biex ikun hemm ftehim fl-Organizzazzjoni Dinjija tal-Kummerċ u dwar l-Aġenda ta' Doha. Mistoqsi mill-ġurnalisti Maltin, dwar l-introduzzjoni tal-ewro fir-Repubblika Ċeka l-Prim Ministru Ċek qal li l-pożizzjoni tal-Gvern tiegħu ma nbidlitx, u l-mira hi li s-sena d-dieħla l-Gvern Ċek ikollu data finali ta' meta pajjiżu jkun jista' jdaħħal il-munita unika Ewropea. Hu għamilha ċara li r-Repubblika Ċeka trid li tilħaq il-kriterji ta' Maastricht u żżomm magħhom anki wara l-introduzzjoni tal-ewro, biex l-ekonomija u l-finanzi tal-pajjiż ikunu sostenibbli. Madankollu wissa li hu ma jaqbilx mal-mod kif ċertu pajjiżi fl-UE kisru l-patt ta' stabilità minħabba l-kriżi finanzjarja, għax qal li jekk dan jibqa' jseħħ iwassal biex jintilef is-sens kollu tad-dixxiplina fil-finanzi li daħħal l-ewro. Mirek Topolánek qal li fil-preżent fir-Repubblika Ċeka iktar hemm stennija għall-ewro mill-qasam ekonomiku u mill-industrija milli mill-poplu Ċek li għadu xi ftit xettiku. Fuq l-istess tema l-Prim Ministru qal li Malta lesta toffri l-għajnuna u l-esperjenza kollha tagħha lir-Repubblika Ċeka. S'issa l-għajnuna li ngħatat kienet dwar l-iskema *Fair* li tħaddmet f'Malta b'suċċess. Hu tenna li l-ewro kien strumentali biex Malta setgħet tiffaċċja l-isfida tal-kriżi finanzjarja internazzjonali. Dwar ir-ratifika tat-trattat ta' Liżbona, il-Prim Ministru Ċek qal li jinsab fiduċjuż li dan ikun approvat mill-Parlament ix-xahar id-dieħel. Dan wara li l-proċess kien imtawwal minħabba kawża kostituzzjonali li nqatgħet dan l-aħħar. Hu qal li l-Gvern Ċek jaqbel ma' dan it-trattat u issa jonqos l-approvazzjoni tal-Parlament, probabilment kmieni s-sena d-dieħla. Mistoqsi jekk ir-Repubblika Ċeka hix se tieħu xi immigranti bħala parti mill-Patt tal-Immigrazzjoni, il-Prim Ministru Ċek qal li anki pajjiżu qed ikun destinazzjoni ta' immigranti u insista li dawk li m'għandhomx dritt ta' residenza għandhom jintbagħtu lura pajjiżhom. Sadattant kien iffirmat ftehim ta' koperazzjoni fl-oqsma tal-edukazzjoni, il-kultura, ix-xjenza, iż-żgħażagħ u l-isport. L-iffirmar sar mill-Viċi Prim Ministru Tonio Borg f'isem il-Gvern Malti u mill-Ministru tal-Edukazzjoni, Żgħażagħ u Sport tar-Repubblika Ċeka Ondřey Liška. L-impenji tal-Prim Ministru li jinsab akkumpanjat mill-Viċi Prim Ministru u l-Ministru tal-Affarijiet Barranin fetħu b'ċerimonja quddiem il-monument tal-gwerra ftit wara l-wasla tiegħu fl-ajruport ta' Praga. Hawnhekk il-Prim Ministru poġġa kuruna fuq danil-monument li hu dedikat lill-vittmi tal-belt ta’ Praga fl-Ewwel Gwerra Dinjija. Iktar tard il-Prim Ministru attenda ikla ad unur tiegħu fil-Palazz ta' Hrzánský fejn kien il-mistieden tal-Prim Ministru Ċek Mirek Topolánek. Wara sar skambju ta' rigali bejn iż-żewġ mexxejja, bil-Prim Ministru Malti li ppreżenta lil dak Ċek *print* tal-arazzi li hemm fil-Palazz Presidenzjali fil-Belt. Din il-*print*, li saret fuq inizjattiva tad-Dipartiment tal-Informazzjoni ta' Malta, hi waħda ta' ċertu valur mhux biss għal-livell ta' dettall u similiarità li fiha, iżda wkoll għall-fatt li minnha kienu stampati biss 500. Il-kopja li ngħatat lill-Prim Ministru Ċek għandha n-numru 56 li hi s-sena li fiha twieled il-mexxej Ċek. Impenji oħra kienu żjarat ta' korteżija għand il-President tas-Senat Ċek Přemysl Sobotka u għand iċ-*Chairman* tal-Parlament Ċek Miloslav Vlček. Iż-żjara tal-Prim Ministru fir-Repubblika Ċeka tintemm l-Erbgħa filgħodu bil-parteċipazzjoni f'*business* *breakfast* fil-preżenza ta' rappreżentanti mill-Malta Enterprise u mill-Malta Finance.

Dan il-*business breakfast* se jsir fil-Corinthia Towers fi Praga stess, li hi fost l-ikbar investimenti Maltin li hemm f'dan il-pajjiż. F'din l-attività mistennija l-attendenza ta' madwar 28 rappreżentant minn diversi kumpaniji Maltin u Ċeki li jinsabu interessati li jinvestu fiż-żewġ pajjiżi. Minn Praga l-Prim Ministru jibqa' sejjer Brussell fejn dakinhar stess se jiltaqa' mal-Prim Ministru Belġjan Yves Leterme u mal-President tal-Kummissjoni Ewropea Josè Manuel Durao Barroso. Il-Ħamis imbagħad jattendi għas-*summit* tal-PPE u wara għall-Kunsill Ewropew li jintemm il-Ġimgħa.

**MALTA ĊENTRU TA’ EĊĊELLENZA FL-INDUSTRIJA TAL-*YACHTING***: Malta saret ċentru ta' eċċellenza fl-industrija tal-*yachting* grazzi għall-Gvernijiet Maltin li ħolqu ambjent leġiżlattiv li jinkoraġġixxi dan is-settur u li rrikonoxxew l-importanza ta' din l-industrija. Dan stqarru iċ-*Chairman* tal-kumpanija internazzjonali Camper and Nicholsons, Nick Maris. Camper and Nicholsons hi l-akbar kumpanija fl-industrija tas-servizzi u l-immaniġġjar tal-marinas u tal-*yachting* fid-dinja, li issa ttrasferiet il-Kwartieri Internazzjonali tagħha minn Londra għal Malta. Il-Kwartieri Internazzjonali ta' Camper and Nicholsons jinsabu f'Xatt ir-Risq, il-Birgu, u kienu inawgurati mill-Ministru tal-Finanzi, l-Ekonomija u l-Investiment Tonio Fenech. Nick Maris qal li Malta għandha l-infrastruttura kollha meħtieġa biex l-industrija tal-*yachting* tkompli tikber. Kien għalhekk li wara analiżi bir-reqqa li għamlet il-kumpanija Camper and Nicholsons, għażlet li tittrasferixxi l-Kwartieri Internazzjonali tagħha lejn Malta. Iċ-*Chairman* ta' Camper and Nicholsons qal li s-sena li għaddiet Grand Harbour Marina tal-Birgu, li ilha mmexxija minn Camper and Nicholsons mill-2001, is-sena li għaddiet ħallset €3 miljun f'taxxi lill-Gvern. Hu spjega li barra minn hekk, hu magħruf li l-jottijiet jonfqu madwar 10% tal-valur tagħhom f'operazzjonijiet kull sena. Nick Maris qal li jott ta' madwar 50 metru jonfoq bejn €2 miljuni u €4 miljuni fis-sena biex jopera. Nick Maris qal li Malta hi mgħammra b'nies professjonali u bis-servizzi tekniċi kollha meħtieġa biex tibbenefika b'mod qawwi minn din l-industrija. Hu fakkar li fil-Grand Harbour Marina, Camper and Nicholsons għandha 33 irmiġġ għal *super-yachts* u madwar 200 irmiġġ ieħor, u dan ifisser impatt mill-aktar pożittiv fuq l-ekonomija Maltija. Min-naħa tiegħu, il-Ministru Tonio Fenech qal li l-ftuħ tal-Kwartieri Internazzjonali ta' Camper and Nicholson f'Malta jibgħat messaġġ importanti li Malta qed tattira kumpaniji ta' statura internazzjonali. Dan jaqbel mal-viżjoni tal-Gvern li sal-2015 Malta tkun ċentru ta' eċċellenza f'diversi setturi, fosthom fit-turiżmu u s-servizzi finanzjarji. Tonio Fenech qal li l-bażi ta' Camper and Nicholsons f'Malta se tkompli tattira aktar sidien ta' jottijiet lejn pajjiżna, u dan ifisser aktar turisti ta' kwalità li jħallu ammont kbir ta' flus f'pajjiżna. Għalhekk, dan hu pass kbir ’il quddiem biex Malta tkompli tistabbilixxi ruħha bħala ċentru ta' eċċellenza għall-industrija tal-*yachting*.

**AKTAR REAZZJONIJIET POŻZITTIVI DWAR IL-PROĠGETT TAD-DAĦHLA TAL-BELT**: Ikomplu r-reazzjonijiet pożittivi għall-proġetti mħabbra mill-Gvern għall-Belt Valletta. Il-proġett ta' riġenerazzjoni ta' Bieb il-Belt u l-bini mill-ġdid tat-Teatru Rjal - li se jkun jinkludi l-Parlament kif ukoll ċentru kulturali, mistennija jkollhom impatt pożittiv ħafna fuq id-dehra tal-Belt u għalhekk fuq it-turiżmu. L-Awtorità Maltija għat-Turiżmu kienet waħda minn dawk li esprimew sodisfazzjon għal dawn il-proġetti li l-pjanti tagħhom se jsiru mill-perit ta' fama internazzjonali Renzo Piano. Dan anke minħabba l-fatt li l-Belt hi parti importanti mill-prodott turistiku Malti, b'zoni bħal Konkatidral ta' San Ġwann li hu attrazzjoni turistika kbira. Anke l-Union Ħaddiema Magħqudin laqgħet b'sodisfazzjon dawn il-proposti. Is-Segretarju Ġenerali Gejtu Vella saħaq li dawn iż-żewġ proġetti kbar jistgħu jgħinu l-ekonomija ta' pajjiżna f'dan iż-żmien ta' kriżi internazzjonali. Gejtu Vella żied jgħid li l-Gvern għandu jassigura kontroll u effiċjenza massima biex il-pajjiż jieħu lura l-valur tal-flus li jkunu ntefqu. Għalhekk il-UĦM qed titlob li tkun stabbilita d-data ta' meta se jitlesta l-proġett, li l-kwalità tax-xogħol tkun waħda għolja u li n-nefqa totali tkun taqbel mal-istima oriġinali. Gejtu Vella qal ukoll li l-għażla tal-Perit Renzo Piano biex jieħu ħsieb il-parti artistika ta' dan il-proġett għandha tgħin biex il-Belt Valletta tikseb il-prestiġju bħala belt kapitali storika u ta' valur kulturali kbir. Intant anke l-Moviment Żgħażagħ Partit Nazzjonalista kellu reazzjoni pożittiva għal dawn il-proġetti. Fi stqarrija l-MŻPN qal li l-Belt se terġa’ tirbaħ l-istatura u d-dinjità bħala belt kapitali kulturali, u dan hu pass fid-direzzjoni tajba biex Malta tilħaq il-viżjoni 2015.

**MARATONA ĠBIR TA’ FONDI MILL-PN**: Il-Partit Nazzjonalista, nhar il-Ħadd li ġej, l-14 ta' Novembru, se jorganizza maratona fid-Dar Ċentrali tal-partit biex jinġabru l-fondi sabiex ikun jista' jkompli jegħleb l-isfidi li għandu quddiemu. Il-Maratona tibda f’nofsinhar u tibqa’ sejra sa nofsillejl. F'Ġunju li għadda l-Partit Nazzjonalista fetaħ id-Dar Ċentrali ġdida tiegħu, dar li tilqgħek, dar fejn jitwieldu l-ideat biex titwettaq il-politika kif appella li għandha tkun il-Prim Ministru u Kap tal-Partit Nazzjonalista Lawrence Gonzi. Kull min jixtieq jagħmel donazzjoni jista’ jagħmel dan billi jiġi jżur id-Dar Ċentrali u jħalli donazzjoni filwaqt li jista’ jagħti donazzjoni permezz tat-telefon fuq in-numri tat-telefon. Il-maratona li se ssir nhar il-Ħadd li ġej f'nofsinhar se tixxandar fuq Net Tv u fuq Radio 101 minn filgħodu kmieni. Intant f'suppliment speċjali, is-sit elettroniku Maltarightnow.com se jkun qed iwassal ix-xandiriet diretti ta' Net Tv u Radio 101 Digital, kif ukoll l-opportunità li wieħed jagħti donazzjoni *online*.

**Ngħaddu għal servizz bil-mistoqsijiet u t-tweġibiet parlamentari...**

=== Bejn l-2013 u l-2014, kien hemm 4,185 rapport b’rabta ma’ reati ta’ serq li saru f’San Ġiljan. Dan qalu l-Ministru għall-Intern u s-Sigurtà Nazzjonali Carmelo Abela waqt li kien qiegħed iwieġeb fil-Parlament għall-mistoqsija tad-Deputat tal-Oppożizzjoni Carmelo Mifsud Bonnici. Fl-2014, ir-rapporti ta’ serq f’San Ġiljan naqsu b’213-il rapport meta mqabbel mas-sena ta’ qabel. Madanakollu xorta kien hemm 1,986 rapport. Fl-2013 kien hemm 2,199 rapport. Matul is-sena li għaddiet diversi residenti kienu wrew it-tħassib tagħhom ma’ Newsbook.com.mt għall-ammont ta’ każi ta’ serq f’San Ġiljan u fil-madwar. Kien irriżulta wkoll li fl-għassa tas-Swieqi kienu qed isiru madwar ħames rapporti kuljum mir-residenti. Tant hu hekk li kienet saret petizzjoni onlajn biex jiżdiedu l-Pulizija fl-għases u anke fit-toroq tal-inħawi ta’ San Ġiljan.

=== It-tariffa għall-ħruġ tal-passaporti bejn April u Awwissu mhux se togħla minn €70 għal €100 kif kien ingħad, iżda se titla’ għal €80.

Dan qalu l-Ministru għall-Intern Carmelo Abela fil-Parlament waqt l-intervent tiegħu dwar l-Abbozz tal-Estimi.

Il-Ministru spjega li se tiddaħħal emenda biex bejn April u Awwissu t-tariffa għall-ħruġ tal-passaport se tiżdied b’€10. “Din iż-żieda għandha sservi ta’ inċentiv biex dak li jkun ma jħallix għall-aħħar” spjega l-Ministru. Carmelo Abela qal li filwaqt li kien ingħad li t-tariffa se titla’ minn €70 għal €100, iż-żieda għal €80 “hija aktar raġonevoli."

=== Fl-iskejjel primarji u sekondarji tal-Knisja u dawk Indipendenti hemm ftit aktar minn 900 Learning Support Assistant li jitħallsu mill-Ministeru għall-Edukazzjoni. L-akbar ammont ta’ LSAs jinsabu fl-iskejjel tal-Knisja. F’dawk primarji hemm 423 assistent u 322 fi skejjel sekondarji. L-iżgħar ammont jinsab fl-iskejjel sekondarji Indipendenti.

Dan ħareġ mit-tweġiba tal-Ministru għall-Edukazzjoni Evarist Bartolo għall-Mistoqsija Parlamentari tad-Deputat Nazzjonalista George Pullicino.

**Infermiera rtirati**

Il-Gvern irid jimpjega infermiera u qwiebel li ħarġu bil-pensjoni jew li se jirtiraw sal-aħħar tas-sena. Dan, aktarx, biex jipprova jissodisfa l-ħtieġa ta’ mijiet ta’ infermiera li huma nieqsa u li f’Malta m’hawnx. RTK News jiżvela li bħalissa l-Gvern għandu sejħa għall-impjieg, kif se nisimgħu fis-servizz.>>>

Wara li fl-aħħar sentejn il-Gvern daħħal pulizija rtirati lura fil-Korp, jidher li issa l-istess se jkun qed jagħmel fejn jidħlu l-infermiera.

RTK News hu infurmat li l-Gvern bħalissa għandu sejħa għal infermiera u qwiebel ikkwalifikati, li sal-aħħar tas-sena jkunu laħqu l-età tal-irtirar, biex jerġgħu jiġu impjegati mad-Diviżjoni tas-Saħħa.

Is-sejħa hi miftuħa wkoll għal infermiera u qwiebel li qatt ma ħadmu mal-istat imma li wara li joħorġu bil-pensjoni jistgħu jiġu impjegati għall-ewwel darba mal-Gvern.

Il-kuntratt li qed joffri l-Gvern hu ta’ xogħol *full-time* imma wkoll *part-time*, sa massimu ta’ 42 xahar, jew tliet snin u nofs, jew sakemm l-infermiera jew il-qabla tkun għalqet 65 sena. Jidher li din mhix l-ewwel darba li l-Gvern ħareġ din is-sejħa għalkemm s’issa ma impjega ebda infermiera jew qabla li rtirat.

L-Unjin tal-Infermiera u l-Qwiebel (MUMN) fi stqarrija iebsa lbieraħ sfidat lill-Gvern biex jgħid minn fejn se jġib il-ħaddiema kkwalifikati meħtieġa biex jibdel l-isptar Boffa fi sptar ġenerali sal-aħħar tas-sena meta bħalissa hemm diġà nuqqas ta’ 300 infermier.

Il-President tal-MUMN, Paul Pace, saħaq li parti sostanzjali minn kważi 240 infermier barrani impjegati fl-aħħar snin, qed joħolqu diffikultajiet kbar għax mhumiex kapaċi jitkellmu jew jifhmu l-Malti jew l-Ingliż.

Waqt li fl-2014 il-Gvern impjega 99 infermier barrani biex jipprova jlaħħaq mal-ħtieġa tal-ħaddiema, fl-aħħar sentejn reġa’ daħħal 75 pulizija li kienu rtiraw, biex issa qed jerġgħu jagħtu servizz fil-Korp. Għalkemm il-parti l-kbira ta’ dawn il-pulizija kienu rtiraw fl-aħħar snin u għadhom taħt il-55 sena, hemm ukoll uffiċjali li kienu rtiraw fis-snin 80.